
Desluşiri 

Întîmplarea de la care-au pornit toate a avut loc în urmă cu 
şapte ani, mai exact la 15 octombrie 1978. Locuiam pe 
atunci într-o veche casă boierească din apropierea 
Cişmigiului, într-o cameră destul de mare, deşi cam 
întunecoasă din cauza ferestrelor înguste şi a pereţilor 
acoperiţi cu demodate boiserii. Îmi plăceau, totuşi, 
panourile de lemn întunecat de vreme, care aveau şi un rost 
practic: cîteva dintre ele disimulau dulapuri foarte potrivite 
pentru haine şi cărți, eliberîndu-mi camera de multe mobile 
inutile. Într-unul din dulapuri, condus de jocul ciudat al 
hazardului, am descoperit manuscrisul acestor pagini. 


Cineva îmi dăruise, pentru colecția mea, o veche monedă 
romană care, în timp ce-mi aşezam hainele în dulap, a 
alunecat din buzunarul unde-o uitasem şi, după ce s-a 
rostogolit pe placa de lemn, a dispărut printr-o crăpătură. 
Ca să o pot recupera, am demontat panoul din partea de jos 
a dulapului. Moneda era acolo, lîngă perete, dar, aplecîndu- 
mă s-o ridic, m-am dezechilibrat şi-a trebuit să mă sprijin 
cu mîna de podea. În clipa următoare, surprins, am văzut 
cum, sub ochii mei chiar, se deschidea capacul unei 
ascunzători, nu prea adânci, pe fundul căreia lucea 
întunecat abanosul celei mai frumoase casete orientale pe 
care-am privit-o vreodată. Explicaţia era simplă şi, 
oarecum, în spiritul epocii cînd fusese construită casa. Una 
dintre piesele de lemn ale parchetului, cea pe care mă 
sprijinisem, căci acolo se oprise micul disc de argint, 
elibera prin apăsare zăvorul trapei ce se ridica împinsă de 
un resort. 

Caseta am deschis-o destul de greu pentru că broasca, 
ruginită, refuza cu înverşunare să se supună vreunei chei. 
Cînd, după multe eforturi, am reuşit să-i ridic capacul, un 
miros greu de mucegai s-a răspîndit în cameră: venea de la 
un vraf de hîrtii năpădite de o greţoasă colonie de ciuperci 
fumurii, translucide, peste care, jucînd — cum am crezut 
atunci — rostul unui presse-papier, se afla un vechi pistol 
cu cremene, de atelier balcanic, ornamentat cu bronzuri 
înverzite de cocleală. Pistolul acela, după ce l-am curăţat, 
l-am păstrat multă vreme pe peretele biroului, alături de o 
sabie căzăcească, fără teacă. Avea arcul cocoşului rupt şi 
țeava, în interior, mîncată de rugină, dar oţelul damaschinat 
şi ferecaturile din bronz aurit mai păstrau încă o parte din 
trecuta lui frumuseţe. Cu un vîrf ascuţit, pe partea 
interioară a patului, erau scrijelite mărunt cîteva litere 


greceşti: Lămpi. 

Am crezut un timp - nu descifrasem încă manuscrisul - că 
era vorba despre o deviză magică, o formă coruptă a 
grecescului soteria ce-nseamnă miîntuire, salvare. Acum, 
după ce am descifrat manuscrisul, cred altceva: inscripția 
trebuia citită Sotir. Nu era o deviză magică, ci un însemn al 
proprietăţii, Sotir fiind numele fostului stăpîn al armei. 
Ascuns la un loc cu manuscrisul, vechiul pistol cu cremene 
nu era un simplu presse-papier, ci o relicvă păstrată pentru 
adevărata ei valoare, de a garanta adevărul întîmplărilor 
povestite în paginile manuscrisului. 

Luni de zile, manuscrisul m-a derutat şi, într-un fel, m-a 
umilit. Deşi redactat cu caractere punice, ce-mi erau, 
oarecum, familiare, limba era una cu totul necunoscută. 
Dezlegarea enigmei mi-a cerut mulți ani de muncă, dar 
preţul nu mi s-a părut prea mare pentru că ajunsesem la 
certitudinea că sînt autorul unei uluitoare descoperiri - 
manuscrisul reprezenta unicul document scris în limba 
paleosarmatică! 

Din întregul manuscris, un in folio, am recuperat numai 
240 de pagini. Ultima filă, numerotată de autor cu chirilice, 
poartă însă, în colțul din dreapta, sus, o altă cifră, 288, care 
spune destul despre ce s-a pierdut. Umezeala şi mucegaiul 
transformaseră primele şi ultimile pagini într-un fel de 
pastă urît mirositoare pe care, cu tot regretul, am fost 
nevoit s-o înlătur. Pe atunci bănuiam doar un lucru ce s-a 
confirmat ulterior - timpul distrusese orice posibilitate de a 
mai căpăta vreo indicație cu privire la identitatea autorului, 
la data şi la locul scrierii. Cea mai mare parte a 
manuscrisului se păstrase, totuşi, într-o stare destul de 
bună. Cu excepţia cîtorva pasaje, care n-au putut fi 
descifrate din cauza degradării, lacunele sînt puține. 


Marginea din dreapta paginii, deşi atinsă de mucegai, a 
permis lectura, sensul, de cele mai multe ori, putînd fi 
controlat cu ajutorul contextului. S-au strecurat, poate, şi 
unele lecţiuni greşite, puţine, sper, şi oricum, explicabile 
prin starea manuscrisului. 

Textul era ortografiat cu cerneală violetă, fanată, pe hîrtie 
gălbuie, cu granulaţie fină, dar neomogenă, purtînd în 
filigran un inorog închis într-un romb dublu. Am putut 
stabili că aceasta a fost emblema sub care şi-a pus în 
vînzare produsul, în perioada 1801-1820, moara de hîrtie 
deschisă la Văcăreştii de Răstoaca de pitarul Vanghele, 
fratele serdarului Salomiade sin Doviţe ot Vlăşceni. 
Primele 124 de pagini cuprindeau o gramatică a limbii 
paleosarmatice; ultimele 116 file, cu aceeaşi cerneală şi 
aceeaşi caligrafie, conţineau cronica unor întîmplări din 
timpul domniei lui Nicolae Mavrogheni. 

Ar fi indecent să povestesc cu cîte dificultăți am fost 
confruntat pentru a descifra manuscrisul. Operația nici 

nu ar fi fost posibilă dacă autorul n-ar fi avut obiceiul de a 
dubla unele pasaje, destul de lungi uneori, cu echivalentul 
lor în grecește, imprimîndu-le astfel valoarea unor juxte. 
Am repetat în felul acesta experiența lui Champollion, însă 
fără avantajul eruditului francez de a lucra cu inscripții 
dăltuite în granit. N-am amintit de Champollion pentru a 
sugera o comparaţie avantajoasă pentru mine, în spatele ei 
trebuie căutată nu vanitatea, ci tristeţea. Şi iată de ce: la 4 
martie 1985, ţin minte bine acea zi, am încheiat traducerea 
integrală a straniului manuscris. În ziua aceea m-a vizitat 
un vechi prieten, medic, care, văzîndu-mă obosit, a insistat 
să mergem în oraş pentru a lua masa la un restaurant. La 
rîndul meu, am ţinut să-i dăruiesc o copie a traducerii. Nu 
am lipsit decît două ore. 


Cînd am coborit din lift, locatarii apartamentului de jos, 
neliniştiţi, sunau la uşa mea. M-am grăbit să deschid. În hol 
apa se rostogolea în valuri murdare şi fierbinţi. De fapt, nu 
era apă, ci, în limbajul de specialitate, „agent termic" de la 
un calorifer spart. Nenorocirea s-a produs în biroul meu. 
Șuvoiul fierbinte țiîşnea din radiator cu o presiune căreia 
nu-i rezistaseră decît maşina de scris şi vechea mea 
scrumieră şlefuită dintr-o agată grea, vineţie. Celelalte 
lucruri de pe birou, măturate de jet, pluteau pe valurile 
negre şi agitate. în timp ce închideam robinetul am zărit şi 
manuscrisul. Nu mai era decît un ghem păstos, inform, 
zdrenţuit, pe care apa fierbinte, furioasă încă, îl izbea de 
pereţi, de mobile, desăvîrşind o distrugere deja împlinită. 
Hîrtia, veche de aproape două sute de ani, fusese pur şi 
simplu dizolvată. Am cules din valuri cîteva file ce păreau 
să fie într-o stare mai bună — puteau fi citite încă, dar nu 
erau decît dactilograma traducerii. Nu le-am păstrat. 
Vechiul meu prieten, medicul, mi-a înapoiat copia pe care 
1-0 dăruisem. Am ezitat îndelung înainte de a o preda 
editurii. 

Dificultăţi de ordin tehnic mă împiedică, deocamdată cel 
puţin, să public şi textul gramaticii ce constituie, cum am 
mai spus, prima parte a manuscrisului. Pentru cea de a 
doua parte a manuscrisului am ales un titlu mai mult sau 
mai puţin conveţional, Calpuzanii, şi un subtitlu ce sună, 
probabil, destul de ciudat. Spre a nu mi se atribui o intenţie 
ironică, sînt tentat să mă explic. Traducerea de față, deşi 
completă, este imperfectă. Dar nu imperfecţiunea 
determinată de starea manuscrisului m-a făcut să includ în 
subtitlu cuvîntul răstălmăcire. „A răstălmăci" înseamnă „a 
întoarce pe dos" dar şi „a interpreta eronat". Să lămurim, în 
primul rînd, de ce „a întoarce pe dos" exprimă, destul de 


exact, o caracteristică a acestei traduceri. Autorul cronicii, 
deşi stăpînea nu numai limba paleosarmatică, ci şi greaca, 
turca, slavona şi latina, şi-a compus inițial povestirea în 
limba română. Manuscrisul, cum lesne vor înţelege 
cititorii, nu era decît o traducere cu ajutorul căreia erau 
ilustrate, ca o anexă a gramaticii, caracteristicile limbii 
paleosarmatice. Traducerea mea, din acest motiv, nu face 
altceva decît să recupereze forma originalului, „întorcînd 
pe dos" versiunea intermediară. In mod firesc, am căutat să 
mențin traducerea cît mai aproape de particularitățile limbii 
române de la sfîrşitul secolului XVIII. Pentru a explica de 
ce şi celălalt sens, „a interpreta eronat", se potriveşte 
acestei traduceri, trebuie să deschidem o paranteză mai 
lungă referitoare la o altă, aparentă, improprietate de sens 
nu strecurată, ci păstrată în subtitlu: „limbă necunoscută". 
„Tradus dintr-o limbă necunoscută" nu înseamnă — cum 
se vor grăbi să se facă a-nţelege spiritele critice nu tocmai 
bine intenţionate — că este vorba despre o limbă 
necunoscută traducătorului! Paleosarmatica va rămîne cel 
puţin pînă în momentul cînd voi publica cea de a doua 
parte a manuscrisului, gramatica, însoțită de un dicţionar, o 
limbă necunoscută, în sensul cel mai exact al cuvîntului. 
Deşi Herodot, Istorii, IV, CXVII, şi Strabon, Geografia, 
VIII, 12, confirmă faptul că în lumea antică existenţa 
acestei limbi era cunoscută, nici unul nici altul nu reţine 
vreo caracteristică privitoare la identitatea limbii 
paleosarmatice. Platon, Phaidros, 229, ce, la rîndul lui, îi 
aminteşte existenţa, dar într-un pasaj în care exemplifică, 
destul de încîlcit, condiţia himerelor. Platon, cum i se 
întîmplă adeseori, se înşela. Iată, fără abuz de amănunte, 
cîteva dintre caracteristicile acestei limbi, necesare 
cititorului pentru o mai corectă înțelegere a textului: 


Paleosarmatica este o limbă prebabelică, aglutinantă, care, 
cu ajutorul unui mare număr de prefixe, adăugate unui 
radical, exprimă ideea de gen, număr, caz, mod, timp, 
persoană etc. Dar să urmărim un exemplu: în paleosarma- 
tica, echivalentul romînescului om este veg. Veg nu are 
numai sensul de om, ci şi de bărbat. Femininul se formează 
de la acelaşi radical care primeşte prefixul, „a-", avînd 
valoarea de marcă a femininului: „aveg ” înseamnă, deci, 
femeie, în timp ce veg înseamnă bărbat, atunci cînd nu are 
sens generic de om. Alte două prefixe, „el-" şi „es-", 
adăugate radicalului, întotdeauna în poziţie inițială faţă de 
prefixul de gen, au valoarea de articol hotărît, „el-", şi 
articol nehotărît, „es-". Elveg înseamnă prin urmare, 
bărbatul, iar esveg s-ar traduce un bărbat. Pluralul este 
exprimat cu ajutorul altui prefix „d-", folosit atît pentru 
masculin, cît şi pentru feminin. Atunci cînd articolul, 
hotărît sau nehotărît, este precedat de marca pluralului, 
„d-", îşi schimbă sensul, încît forma desaveg trebuie s-o 
interpretăm ca însemnînd nişte femei, după cum desveg 
înseamnă nişte bărbaţi. Desigur, cu articol hotărît, vom 
înțelege prin delveg bărbaţii, iar prin delaveg femeile. 
Flexiunea cauzală este realizată, într-un mod asemănător, 
cu ajutorul unor prefixe. Funcţia de subiect pe care, în 
limba română, o indică nominativul este anunţată, în 
paleosarmatică, cu ajutorul prefixului „ma-", semnul 
nominativului; funcţia de obiect direct, corespunzătoare 
acuzativului, este marcată cu ajutorul prefixului „ca-". 
Situaţia verbului nu este diferită. A avea, în paleosarmatică, 
se spune fir. Aspectul negativ este construit prin adăugarea 
prefixului „„me-", însemnînd nu. Metîr, prin urmare, 
numeşte starea negativa, a nu avea. Orice verb, în 
paleosarmatică, se acordă în gen şi număr cu substantivul 


pe care-l determină, primind, pentru a realiza acordul, atît 
prefixul marcă a femininului, „a-", cît şi prefixul marcă a 
pluralului, „d-". Ametîr este o formă care ne atrage atenția 
că cel ce nu are este o femeie, datorită prefixului marcă a 
femininului, „a-", pe cîtă vreme forma metîr, unde marca 
este 0, ne indică faptul că cel ce nu are, să nu uităm de 
existenţa prefixului de negatie „me-", este un bărbat. 
Acordul cu pluralul presupune adăugarea prefixului „d-", 
marcă a pluralului: dametir. Marca prezentului este, fără 
excepții, prefixul „ra-", iar marca modului indicativ este 
prefixul „to-", întotdeauna antepus față de marca timpului: 
toradametir. Ideea de persoană este marcată cu ajutorul a 
numai trei prefixe: „az-", pentru persoana întîi, „bez-" 
pentru persoana a doua, şi „uz-", pentru persoana a treia. 
Nu există prefixe specializate pentru formele de plural, 
deoarece prefixul „d-,,, marca pluralului, face distincția 
între eu vs noi, tu vs voi şi el (ea) vs ei (ele). 

Forma uztoradametiîr, descompusă în elementele sale 
componente, uz-to-ra-d-a-me-tîr, ne ajută să înţelegem că 
ele nu au, fiind vorba despre verbul a avea (tîr)la forma 
negativă (me-), feminin (a-), plural, (d-), prezent (ra-), 
indicativ (to-) persoana a treia (uz-). Exemplele analizate 
sînt suficiente pentru a construi cîteva propoziții în limba 
paleosarmatica, spre a ilustra şi implicaţiile sintactice şi 
semantice ale acestei limbi. Construcţia Madelveg 
uztoradmetir caesaveg nu trebuie confundată cu Maelaveg 
uztoradametîr caesveg, deoarece prima se traduce prin 
bărbaţii nu au nişte femei, în vreme ce a doua înseamnă 
femeile nu au nişte bărbați. 

Vom încheia aici acest excurs, spre a nu-l transforma într-o 
erudită şi aridă analiză lingvistică. Totuşi, considerăm 
necesare şi cîteva explicaţii în legătură cu posibilitățile 


expresive ale limbii paleosarmatice, de natură să pună în 
lumină anumite particularităţi de viziune şi stil ale lucrării, 
dar şi să justifice unele obscurităţi ale traducerii noastre. 
Două verbe, mir, însemnînd a rîde, a lua peste picior, şi 
cîr, al cărui echivalent, aproximativ, ar fi românescul a 
nega, dar şi a contesta, a întoarce pe dos, a răstălmăci, 
joacă un rol deosebit de important în sistemul limbii 
paleosarmatice, intrînd în componenţa unui uriaş număr de 
expresii. Regimul acestor verbe este, oarecum, asemănător 
cu cel al auxiliarelor româneşti a fi şi a avea. 
Această caracteristică a limbii paleosarmatice, dezvăluind 
o atitudine de asumare a lumii şi un tip de sensibilitate cu 
totul particular, este strîns legată, cum am putut deduce din 
analiza puţinelor elemente cunoscute, de strania mitologie 
paleosarmatică. In modul cum îşi reprezenta lumea această 
mitologie, rîsul şi negația jucau un rol fundamental. Mitul 
cosmogonic al paleosarmaţilor — ce ne este cunoscut, 
deoarece era reprodus într-unul din paragrafele Gramaticii 
— spune că întreaga lume vizibilă a fost făcută de un zeu, 
Mnemintamagu, nume ce s-ar traduce, cu aproximaţie, prin 
Forma-avidă. Mnemintamagu era unicul născut al unui 
cuplu mitic: Are-mondorotamagu, Timpul-veşnic, şi 
Toremondorotamagu, întinderea-nesfirşită. Răzvrătindu-se 
împotriva părinților, Mnemintamagu şi-a construit propriul 
lui imperiu, după ce şi-a ucis Tatăl şi Mama, deci în urma 
unui paricid. Din cadavrele părinților, Mnemintamagu, 
simțindu-se singur, a creat lumea formelor finite. Actul 
creaţiei s-a dovedit a fi imperfect, deoarece substanța din 
care Mnemintamagu a modelat formele lumii finite şi-a 
păstrat însuşirile inițiale: eternitatea şi ilimitarea. Lumea 
formelor finite s-a dovedit a fi, în egală măsură, o lume a 
formelor trecătoare, nestatornice. Formele, imaginate de 

Mnemintamagu spre a imprima o ordine Veşniciei şi 
Nesfirşitului, fiind însăşi esența zeului, intrau în conflict cu 
atributele materiei modelate. Substanța, alterînd forma, a 
transformat imperiul lui Mnemintamagu într-un simbol al 
vanității. Dizolvînd formele, generînd neaşezarea, 
Aremondorotamagu şi Toremondorotamagu răstălmăcesc 
gesturile şi intențiile lui Mnemintamagu, rîzîndu-şi de 
neputinţa celui ce a crezut că-i poate ucide sau stăpîni. Se 
înțelege că, în mitologia paleosarmaţilor, divinitățile 
adorate erau Aremondorotamagu şi Toremondorotamagu în 
vreme ce fiul răzvrătit era mai degrabă un simbol al 
suficienţei şi al vanităţii. Totuşi, viaţa rituală a 
paleosarmaţilor pare să fi avut la bază acte de o mai mare 
complexitate, oscilînd între atitudinile dualiste şi cele 
duplicitare. Dacă, intuind esența perechii divine la a cărei 
condiţie, corporal, participiu, paleosarmaţii se puneau cu 
divinitatea pasivă într-o relaţie de comuniune, relația în 
care intrau cu Mnemintamagu, divinitatea activă, era mai 
degrabă una de complicitate. Adoratori ai substanței 
monadice, veşnică şi fără sfîrşit, paleosarmaţii disprețuiau 
lumea formelor amăgitoare, finită şi efemeră, ce-i 
fragmentase unitatea şi-i distrusese armonia. Conflictul 
dintre cele două ipostaze ale sacrului — substanţa pasivă şi 
forma activă — trebuie să-l înțelegem de fapt ca pe o 
expresie a timpului psihic paleosarmat pentru care rîsul şi 
negația erau nu numai două atitudini existențiale, ci şi 
elementele fundamentale ale sistemului lor ideologic, 
operînd cu concepte sensibile. Rîsul, al cărui resort profund 
trebuie să fi fost legat de sentimentul de participare mistică 
la eternitate şi nemărginire, era o modalitate de eliberare 
pentru paleosarmaţi. Puteau astfel să se sustragă logicii 
imediate ce controlează realitatea practică şi reuşeau, la 

11 


modul metafizic, să depăşească mizeria ontologică. Este 
greu să înţelegem astăzi cum de era posibilă concilierea 
acestei atitudini care sub aspect estetic gravitează în orbita 
comicului cu cealaltă, constînd în negaţie, în contestaţie, ce 
pare să aparțină unei puternice zone a tragicului. 
Particularitatea textului tradus în paginile ce urmează 
constă în aceea că autorul îşi însuşise nu numai limba 
paleosarmatică, ci şi ideologia acestei limbi, fundamental 
diferită de ideologia limbii române. Există o relaţie, deloc 
întîmplătoare, între cele două verbe cu o atît de mare 
frecvenţă în limba română — a fi şi a avea — şi tipologia 
personajului din literatura română, tipologie reductibilă la 
două mari categorii: eroii lui a fi şi eroii lui a avea. Logica 
limbii paleosarmatice, imprimată de mitologia ce sta la 
baza ei, este, cum am văzut, diferită şi explică dificultatea 
de echivalare a perspectivei epice. Iată, închizînd 
paranteza, de ce şi cealaltă semnificaţie a lui „a răstălmăci” 
— am în vedere cel de al doilea sens, „a interpreta eronat" 
— nu este folosită în chip deplasat în subtitlul ediţiei. Nu o 
dată, dificultățile de echivalare, ţinînd de spiritul diferit al 
celor două limbi, au avut drept consecinţe fireşti fie 
anumite obscurități în versiunea românească, fie chiar 
îndepărtări, mai mari sau mai mici, față de sensul din 
original. în ultimă instanță, paginile ce urmează, cu toate 
limitele lor, rămîn o traducere. Nimic mai mult decît o 
traducere, dar, aş adăuga, nici mai puţin! 
Dubla titulatură a capitolelor ar putea, probabil, să-i 
deruteze pe cititori. Am considerat necesară această in- 
tervenţie nu atît pentru a propune, între paranteze, alte 
titluri de capitole într-o formulare mai sintetică, cît pentru a 
include în structura lucrării şi acest avertisment, deoarece, 
într-un fel, rezumă prima parte a manuscrisului, care, cum 

a reieşit, poate, o explică pe a doua. Fiind un rezumat, se 
înțelege că nu-mi pot asuma drepturi de autor. 
Discontinuitatea acestui capitol față de celelalte nu este 
decît una stilistică. 
O ultimă lămurire. Faptul că manuscrisul era redactat cu 
caractere punice se explică prin absenţa unui alfabet 
paleosarmatic. Deşi oamenilor le-a fost dezvăluită de chiar 
Mnemintamagu arta magică de a-şi fixa gîndul, 
paleosarmaţii au refuzat să se folosească de scriere, căci o 
socoteau nu un mijloc de a-şi păstra gîndurile şi istoria, ci o 
primejdioasă amăgire şi un act de revoltă împotriva eternei 
mişcări, deci un ultragiu la adresa zeilor adoraţi, un păcat. 
Este, mi se pare, un loc comun al gîndirii antice pe care-l 
aminteşte şi Platon, dar atribuindu-l vechilor egipteni. Se 
pare însă că, spre deosebire de alte culturi, care mai 
devreme sau mai tîrziu au adoptat scrierea, paleosarmaţii 
şi-au luat măsuri de precauţie magică. Asupra acesteia 
datele din Gramatică sînt confuze şi eliptice. O frază mi-a 
reținut atenţia: „Blestemul lui Hereantipota a fost rostit şi 
nimic în limba noastră nu va cunoaşte amăgirea de a fi 
Scris..." Am crezut un timp că este vorba despre un pasaj 
ales întîmplător, pentru a ilustra o banală problemă de 
gramatică, dar mai tîrziu am înţeles că nu era aşa. Autorul 
gramaticii formula, indirect, un avertismet, căci gramatica 
era mai mult decît părea să fie. In complicata ei construcţie, 
prima parte a manuscrisului ascundea ceva, un sens, aş 
spune ezoteric, pe care, trebuie s-o recunosc, n-am reuşit 
să-l pătrund. Sînt înclinat să pun în legătură sensul acela cu 
blestemul celui de al doilea mare preot al paleosarmaţilor, 
care a fost Hereantipota. Faptele, oricum, sînt 
neliniştitoare: aproape două veacuri manuscrisul a rămas 
îngropat; cînd l-am descoperit era, în mare măsură, putred; 

în cele din urmă a fost distrus în apă; a rămas din el doar 
această copie pe care, cu strîngere de inimă, m-am hotărît 
s-o încredinţez unui editor. Mă întreb, şi-mi veţi înţelege 
neliniştea, ce soartă va avea? Totuşi, interdicțiile, cum mi 
se pare că a spus cineva, n-au altă menire decît aceea de a 
fi încălcate. 
Cumpănind noi cu mintea noastră zicerea înțeleptului 
aceluia care-au şi spus că urît lucru şi de mare sminteală 
este să nu cate omul la cîte întîmplări toate urmează aici, în 
lume, o am socotit şi pe aceasta ce o vom scrie ca pe o 
pildă carile zisa aceea mai mult o adeverează. Să luăm 
aminte că lui Moişă însuşi şi altora bărbaţi vestiți şi 
cărturari au poruncit chiar Domnul a scrie întîmplările 
neamului lor, spre a le ţine întru veac de-nvăţătură, care 
lucrare prea mult ia-nţelepțit, încîtulea şi pe la alţii s-au 
lățit învățătura ce-au deprins. Iară la noi aşa învățături sînt 
în lipsă mare şi foarte de trebuință, că stăm în zare de 
spaimă şi de ruşine şi pînă sub vremile de apoi este să 
aşteptăm. Că altădată, poate, a fi altcum, dară acu e cum e 
ŞI, scriind noi întîmplările aici la condică, cugetăm că 
poate-or folosi cu ceva, măcar sub acele vremi s-ajungem 
fără a mai trage după noi atîta ruşine cîtă spre fala noastră 
nu-i. 
Scriu şi eu aice cît îmi va fi putinţa spre a da în lumină şi la 
vileag adevărul, că, dacă unul nu tace, mai vorbesc apoi şi 
alții, luîndu aminte la durerile moşiei şi la risipa ţării. De se 
va supăra oarecine, au va găsi cu cale că n-am scris după 
adevăr, însuşi să ia condeiul şi să dreagă pe unde va socoti 
c-am greşit. Eu mai bine nici nu pot face, nici n-am ştiut, 
că cele omeneşti toate-s cu margeni şi cu greşale şi, ştiindu 
de aceasta, nici o amăgire n-avem, ce gîndit-am că destul ar 
fi măcar unele de-am putea nemeri. Căci de mult folos sînt 

istoriile cele de obşte ce au dat învățături şi poveţe dintru a 
cărora osteneală au folosit traiul tuturor. 
Iară eu nu de zidirea lumii şi alte aşezări am cugetat a scrie, 
că nu mi s-au întîmplat mie să caz în răpire sufletească, 
cum au pățit sfinții proroci, spre a afla de acele, dară am 
luat seama cîte s-au petrecut şi-am gîndit a nu spune mai 
mult, ce numai întîmplările moşiei ce-au fost în domnia lui 
Mavrogheni. Şi-am făcut aşa după cuvîntul ce-au zis 
Nafalie în Hronograful său, că frumos lucru este din 
greşalele altora să tocmim viața noastră. Şi pe cei buni şi 
vrednici să-i pomenim şi să-i lăudăm după faptele lor, iară 
pe cei răi şi de rău făptuitori să-i ocărîm, că înşişi au ales 
cît au trăit în lume să rămiie blestemaţi și huliţi. Întru 
această întîmplare ce-au avut Mavroghene cu pitarul Sotir 
ot Glavacioc multă rătăcire au fost care, dacă o am scris, 
poate a fi o pildă, spre a nu mai face aşa, cugetînd la tîlcul 
vorbei ce zice că numai boii se leagă cu funia, iară oamenii 
cu cuvîntul. 
Crezi-ne nouă, cetitorule creştin, că cu multă osteneală 
săvîrşit-am lucrul nostru. Că s-au risipit povestea ce-au fost 
au prin spuneri şi cîntece de s-au făcut în prostime, au prin 
gazetele nemţeşti de la Beci, au prin hrisoavele Divanului, 
au prin condicele Agiei, cît au trebuit să cumpănim pe- 
ndelete, aflîndu în acelea, de multe ori, nu puţin ajutor şi 
ştiinţă. Iară unde n-am ştiut, nici am aflat scris, am mai 
ispitit prin oameni dumiriți, care au mai ştiut din acelea ce 
n-am cunoscut prea bine, au am mai uitat, că e scursoare de 
vreme de atunci. Şi-am căznit a scrie cu de-a măruntul 
toate cum au fost ca să nu rămînem orbi şi muţi şi surzi, că 
cine a le scrie n-au fost, nici au purtat grijă, au n-au putut, 
fiindu lucru cu primejdie. Încă şi-acuma, pentru paza vieții 
noastre ticăloase, n-am scris povestea limpede, ce-n grai 

ascuns, ca să-i pătrunză tîlcul numai cei înţelepţi şi învăţaţi, 
c-a ajuns vremea să nu se mai încrează omul nici în cămaşa 
lui. Cu greu dară am ajuns de-am legat cap şi coadă 
lucrurilor şi-am prins pricina urzelilor, care s-au rătăcit 
mult, că s-au purtat vorbe în felu şi chip, care de crezut 
nu-s, nici pot fi. Iară dac-am prins tîlcul întîmplări ce-au 
fost, gîndit-am să scriu istorie suptu a căreia poveste să 
pilduim. Ci, ca să arătăm desluşit cum au fost lucrurile și- 
ntîmplările, se iveşte nevoia să facem arătare mai întîi 
despre cine vom spune la această istorie, ce lucru adevărat 
au fost şi nu scornitură, că însune am cunoscut pricina 
îndeaproape prin rostul slujbei ce-am avut la acea vreme. 
Și mai întîi, gîndit-am eu, să spunem despre Vodă, căci, 
fiindu el precum ţiţîna țării, în juru-i s-au rotit toată- 
ntîmplarea. 


Arătarea lui Vodă Mavroghene 


În leatu 7295 de la Facerea lumii, 
iară socotit de la Naşterea 
Mîntuitorului 1786, au pus Poarta 
Domn la Ţara Românească pe 
Neculai Mavroghene, care au fost 
creştin de-acela de nu l-au botezat 
popa cu toată apa, c-au nemerit el pe 
lume sub zodie smintită. Dară, dac- 
au venit locul, să-i facem mai întîi 
înfăţişarea chipului, că erea Vodă om 
nalt de statură şi mai mult uscat, 
şuieţ, negru la obraz, semuind harapilor, cu mişcări iuți, ca 
nevăstuica, şi-nsemnat de Dumnezeu, că erea chior de 
ochiul drept, pentru care nu căta oblu la om, ce numa dintr- 

o parte privea şi-ncruntat. Erea scris peste tot cu slove 
turceşti, fiindu dres, să nu-l prindă glontul, că-n tinereţe au 
trăit între tîlhari şi-au avut obiceiuri de-ale acelora. Nu erea 
Vodă bărbat frumos, că erea slut la chip şi buzat la gură şi- 
avea neşte colți ca de mistreţ, însă au fost scrântit la cap, 
țicnit, însuşi zicînd că stă de vorbă cu duhurile, de-i dau 
acelea-nvăţ ce să facă! El nici nu erea de neamul grecilor 
cei din Fanar, ce dîntre grecii mai proşti, din Ostroave, 
fiindu-i neamul, precum am auzit, de la Negroponte. După 
ce-au ajuns Domn, umbla a-şi subția neamul, zicînd că s-ar 
trage din duca veneticilor, Morosini, care, ce-i dreptul, au 
trecut pe la Negroponte, c-am aflat şi scris. ŞI, mai pe 
urmă, luase obicei de se iscălea Maurocenus. Nu l-au dus 
pe el capul că, zicîndu aşa, lui-şi porcea neamul, nu că-l 
subția, zicîndu de strămoaşă-sa c-au fost curvă şi-au primit 
în aşternuturi bărbat ne-ngăduit, fiindu ea măritată-n 
biserică cu altul. Şi şi-au făcut inele cu zgripţor, singur 
boierindu-se pe el. Cît încercau el să pară altcum, 
necioplirea apucăturilor sale îl arătau răzvedit cine-i şi din 
ce neam se trage. Aşa, de-o pildă, îi lipsea deprinderea de-a 
se sluji de unelte la masă, mîncîndu numai cu ghiarele, ca 
dihănuile. Şi-şi ţinea vitele-n palat, că nu se sinchisea de 
duhoare, nici de privelişte necuvenită, de ne-au şi dat în 
gura lumii să ne rîdă ca pe varvari. 
Grecii Fanarului, care-au fost de neam mai vechi, nice în 
ogradă nu l-au primitu şi nu i-au dat îngăduință să-şi ia 
muiere din neamul lor, să nu se spurce. Şi n-au aflat 
nevastă, măcar că erea mare dragoman, decît printre grecii 
mai de rînd ai Fanarului, că Mărioara Doamna, cît se purta 
de țanţoşă şi cu coada pe sus, nice dînsa n-au fost mai de 
soi, ce era fata unui Scanavi, om de jos ce adunase ceva 
stăricică din daraveli de negoţ cu turcii. Au fost dînsa grasă 

rău şi purta guşă şi se jmălţuia ca brezăile, altfel erea 
îndărătnică şi rea tare de muscă, cît nici ighemoniconul nu 
şi-au putut ține. Cît au şezut la Therapia, fiindu 
Mavroghene dragoman, s-au mai ţinut şi c-un Petrache 
Celibi, bucătar de-ndeletnicirea lui, care lucrare iarăşi ne- 
arată înţelepciunea bătrînilor ce-au lăsat vorbă că apa la 
matcă trage şi prostul la ţeapă. Acel Petrache, ştiind face 
bucate bune, s-au înstărit şi-au ajuns tarapanagiu bogavut, 
bătîndu şi bani cu turaua-mpăratului. Cînd au fost să-l facă 
Domn pre Mavroghene, singur şi-au cam curmat acel 
Celibi firul zilelor, c-a uneltit cu grecii Fanarului să 
n-ajungă Domn. Se mîniase bucătarul că-l lăsase grasa 
pentru altul, un popă de l-au surghiunit şi pe-acela 
Mavrogheni că prea o spovăduia des pe dragomăneasă! 
Iară de prăsilă s-au arătat bună Doamna Mărioara, că se 
plodea ca iepuroaicele şi-au făcut noo copii ce-n atîta 
gloată bine nu s-au ştiut cine-au fost tatăl lor. Doamna, din 
care pricină iară nu se ştie bine, avea putere mare asupra lui 
Vodă, ce din vorbă nu-i ieşea, măcar că, în multe rînduri, 
au avut Vodă prepus asupra ei, dară n-au putut-o dovedi că 
erea şireată foarte, iară Vodă au fost bărbat de aceia de le 
zicea muierea: nu crede, bărbate, ce vezi cu ochii că e, ce 
să crezi ce-ţi spui eu! 
Cum va fi ajuns Mavroghene dragoman la Poartă are să 
rămiie taină nepătrunsă şi lucru de mirare, de n-o fi fost 
după cum au zis un neguțător turc, ce-au fost în trecere pe 
la noi. Au zis acela de Movroghene c-au fost căpetenie de 
tilhari şi tot umbla pe mare cu catarga de-au făcut multă 
prădăciune turcilor. Şi, pentru ce-au făptuit, au dat însuşi 
sultanul poruncă tare lui Hasan-paşa, capudanul, să-i curețe 
marea de tâlhari, dară paşa nu l-au putut prinde, c-avea 
ascunzători prin ostroave. Și, temîndu-se sultanul, să nu-l 

lepede din dregătorie, i-au trimis, zice, om de i-au făgăduit 
să-l facă mai bine dregător la Poartă, dacă se va lăsa de 
tâlhării şi se va mîntui de cetaşi. Şi, pe acea făgăduială a 
turcului, ca să s-arete cu credință, s-au pus Mavroghene de 
i-au omorît pe toți ai lui, ajutat numai de-un arnăut, Sava, 
care-l avea om de credință. Dară poate să fi fost acestea şi 
vorbe ce-au zis duşmanii să-l difaime, că adevărul cum au 
fost numai Dumnezeu singur îl ştie. Lucru hotărît este că, 
ajungînd dragoman — că şi-au ţinut paşa vorba — de 
ceilalți cu care-au tîlhărit dînsul nemica nu s-au mai auzit. 
Şi erea Mavroghene, cum am zis, om fără creştere şi ne- 
nvăţat, că nici n-avea de unde, fiindu mă-sa, kera 
Pregulina, precupeață, vindea ouă cu coşniţa. Ba, pe cîndu 
au ajuns Domn, mai şi spunea, şi pe drept cuvînt!, că un 
om cu cît s-a-ndeletnicit mai puţin cu cetitul cărților, cu 
atîta e mai limpede la cap! Că cei învăţaţi din cărți vorbesc 
aşa de nu-i înţelege nimenea! Avea şi temei să zic-aşa, că 
dînsul nici greceşte n-au ştiut bine, că vorbea greaca cea 
proastă de prin porturi. Se vede însă că, tot umblînd prin 
lume cu catarga, deprinsese de pe la alții s-o rupă niţel pe 
limba italienilor şi, mai ştiind cîteva vorbe din graiul 
franţujilor, mai dedîndu-se niţel a grăi şi turceşte, i-au părut 
învăţat tare lui Hasan-paşa, care-au fost ridicătură din 
proşti, om fără nici-o-nvăţătură. ȘI, după cum zice vorba că 
cioara lîngă cioară trage, alte paseri nu-i sînt drage, şi- 
aceştia s-au adunat împreună şi-atîta dragoste au prins unul 
de altul cît s-au făcut şi fraţi de cruce, măcar că nu ereau ei 
de-o lege decît într-ale învăţăturii! Iară dac-au ajuns o 
slugă de-a lui Hasan-paşa mare vizir, au dat norocul peste 
noi, n-ar mai fi dat!, c-au făcut pe Mavroghene din hai- 
mana grecească Domn în scaunul Basarabilor, cît nici lui 
nu-i venea a crede. Dar au fost şi socotind ale turcilor la 

mijloc, pe cîte s-au mai răsuflat, că, fiindu răzmeriță mare- 
n prostime între românii de la Țara Ungurească, s-au temut 
sultanul să nu se facă şi pe la noi după-nvăţul acelora şi să-i 
dea pricină cu muscalul, că-mpărăteasa Catrina alta 
n-aştepta. Între care, luînd aminte Hasan-paşa la teama 
sultanului, l-au sfătuit să-l schimbe pe Şuţu şi să-l puie pe 
Mavrogheni, că i-a stăpîni mai bine pe ghiauri, fundu şi 
foarte credincios împărăției. Şi-aşa l-au înduplecat pe 
sultanul, măcar că grecii Fanarului, văzîndu că le piere 
vaca de muls, au strîns să dea aur mult, numai să nu-l puie. 
Dară, fundu împrejurarea prielnică lui Mavroghene, i-au 
dat sultanul firman şi l-au căftănit domn. Şi, grăbind el să 
se suie-n tron, pîn-a nu se răzgîndi sultanul, au şi dat la 
Giurgiu, unde-au lăsat-o pe Doamnă-sa, că-i părea 
să-ntîrzie mergînd cu halai mult, şi s-au dus iute şi s-au 
aşezat în mănăstire la Văcăreşti, s-apuce mai curînd să-i 
auză pe boierii ţării zicîndu-i Avrhenta, adică, pre elinică, 
Măria Ta. 
Și, de cum au venit Vodă, au făcut zarvă mare, cît s-au 
vădit în urmă că tîlc bun are-o vorbă din proşti care zice de 
butea plină că nu s-aude, însă butea goală vuiet mare face. 
Aşa şi cu Mavroghene cel de naştere neagră. De cum s-au 
pus în tron, au început a da la galbeni cu pumnii pe la toți, 
de se minuna oamenii c-aduce Vodă rînduială nouă, dînd 
de la el în loc s-apuce. Dară n-au trecut mult şi le-au picat 
bieţilor creştini rîsu-n vine, că dărnicia aceea n-au fost 
decît o dibăcie grecească ce l-au învăţat Doamna, zicîndu-i: 
— Să dai de la tine pînă la cămaşă, pshi mu, ca să poți apoi 
lua şi tu pîn-la piele! 
Cu-nvăţătura asta, la care l-au mai îndemnat şi lanache 
Drakinos, au făcut bună părere tuturor, numai dumnealui 
lenăchiţă Văcărescul au rămas cuminte şi-au scăpat o 

vorbă, zicînd Dudescului: 

— Cînd se-ncură măgarii va să se strice vremea, logofete! 
Să-ţi aduci aminte de vorba mea! 

Şi-aşa au şi fost, că şi-au prea amintit 
Dudescul şi Cîmpineanul de ce le-au 
zis, numai nu l-au crezut atunci, uitînd 
cuvîntul vechi ce zice să ieşi afară cînd 
latră un cîine bătrîn. C-au spus adevăr 
adînc velitul voier şi, fiindu şi cu 
mintea foarte ageră, şi-au luat seama 
de s-au tras din Divan cu socotinţa că 
mai bine-i măgar viu decît înțelept mort. 

Şi n-au lăsat Vodă să treacă multă vreme la mijloc şi şi-au 
dat arama pe faţă, arătîndu-şi chipul cum i-au fost: lacom, 
aprig, crunt şi aplecat din scrinteală şi neştiinţă către tiranul. 
Dară şi-mprejurare au avut bună, fiindu noi, cum se ştie, un 
neam de oameni ce prea lesne punem fruntea-n pămînt, că 
ne e grija mai mult pentru ticălos trupul nostru, iară nu 
pentru sufletul cu care-om merge înaintea judecății lui 
Dumnezeu. Şi-aşa, de cum s-au aşezat Domn la Curtea 
Veche, au spart Divanul şi l-au risipit dar, ca să nu pară 
tiran, au făcut altul, cum au vrut el, numai aşa ca o amăgire 
pentru proşti, căci în Divanul ce-l făcuse, n-au îngăduit pe 
nimeni să-i stea împotrivă şi să se pună pentru ţară. Că şi-a 
ales dregători tot din neamuri şi din aceia de-au avut 
şezutu-mblănit cu păr de iepure, care nu ziceau altfel, 
Doamne fereşte!, de cum zicea Vodă. 

Cîndu au fost joi, a patra zi după ce-au ajuns în Bucureşti, 
au trimis slugile de-au chemat pe mitropolit şi pe boieri şi 
pe neguțători şi alte obraze şi l-au pus la bir, să dea fieşcare 
atîtea pungi de bani, nu după cît avea omul, ce după cît îi 
făcea lui trebuinţă, sub cuvînt că şi-au pus în cap să 

meremetisească Curtea, că e surpată şi n-are unde să şază. 
Şi-au adunat cu tertipul acesta 1138 de pungi de bani! Şi-au 
dat, ce-i dreptul, 121 pungi de-au spoit odăile şi-au mai 
schimbat nişte uşi, nişte fereşti şi-au mai dres nişte divane 
şi-o masă din sala cea mare a spătăriei. Iară ce bani au mai 
rămas i-au datu lui Condili, cumnată-su, să-i vîre-n 
negoțuri ca să-i mai înmulțească. Şi-au păstrat năravul 
acesta şi-au urmat a cere bani, scornind mereu alte 
tertipuri, şi care nu-i dedea îi punea vină că s-au hainit şi-l 
trimitea în surghiun şi-l despuia de averi de-l lăsa numai 
cu pielea. Şi tot mereu îi aduna pe boieri şi pe neguţători la 
Curte şi le cuvînta astfel: 

— Ana maskyn! fiind aceasta o vorbă arăbească, de unde 
va fi ştiut-o?, care-o zicea mereu că-nseamnă sînt sărac! 
Cum vreţi voi să mă ţiu în domnie fără parale? Să dați 
parale! De parcă ar fi stăruit aceia să fie Domn, dară parale 
dădeau că n-aveau alta ce face. 

După ce şi-au tocmit 
dînsul dregători şi slugi, 
la puţină vreme i-au 
adunat pe toţi la Curte şi 
le-au zis țipînd ca cînd l- 
ar fi belit cinevaşi: 

— Va veni ea vremea să 
cunoaşteţi cine sînt! Pînă 
a-tunci, voi toţi cîți îmi 
rumegați pita - aşa au zis, ca cînd ăia ar fi fost vite! - să vă 
faceţi treaba şi slujba că de unde nu, aşa fel am să vă 
răsplătesc că pe lumea cealaltă nici n-o să mai aveţi 
trebuință a merge-n iad! Şi n-au grăit minciună, nici s-au 
făloşit doar, că-n puţină vreme au umplut tîrgul cu furci şi 
cît au şezut Domn n-au rămas furcile goale. Şi pravila au 


22 


stricat, că tot scornea la legi de le strigau mereu pe la 
răspîntii: 
„Cela ce va şti de altu că va face rău şi păcat şi nu-l va 
spune, ca şi-acela iaste şi asemine va ispăşi, încîtulea mai 
bine să-l spuie!" 
Şi-aşa ajunsese timpul că putea stîrvurile-n toate părțile, 
din pacoste multă ce-au adus peste ţară. Că, fiindu Vodă 
om necărturar, n-au ştiut el că obiceiurile cele noi risipesc 
țara şi-i pierd pe domni, că atunci se-nmulţesc lotrii, cînd 
se-nmulțesc şi legile. Făceau el legi după ce-au văzut prin 
alte ţări, cînd au umblat tălălău prin lume, avîndu aceia 
deprinderi care nu se prea potrivesc pe la noi, unde n-au 
fost trăitor şi calului, cum bine se ştie, nu-i afli năravul 
pînă nu-l încalici. Aşa, din puţină minte şi din multă 
scrinteală, au pus pravilă că cine se va da la muierea altuia, 
de va fi prins, să fie jugănit! Nu l-au dus capul că, aşezînd 
o aşa lege nepotrivită, nici pe bărbaţi nu i-au potolit, iară pe 
muieri mai rău le-au asmuţit, că nu le-au cunoscut firea, şi 
fiecare ar fi vrut să se ştie cum că de hatirul ei l-au jugănit 
pe carevaşi! Şi-au ajuns de trăgea-n ţeapă omul şi pentru 
nemergere la biserică. Din care se vede bine că n-au ştiut el 
deloc cum îs oamenii pe la noi, că pleacă de-acasă cu gînd 
s-ajungă la biserică, dară mai lesne înemeresc la circiumă, 
căci decît vorbele popii mai plăcut le este să se amăgească 
la o durere ce au cu vin şi cu cîntece proaste, de cele ce zic 
lăutarii despre vremelnicia acestei lumi. 
Şi-au fost Mavrogheni om închipuit, că n-au putut umbla 
ca alţii, ce numa-n târlie trasă de căpriori, ce i-au învăţat la 
ham şi le-au aurit şi coarnele, pentru fală mai mare. Au fost 
Vodă ispitit, mai cu seamă, de-ndeletnicirea războiului, 
cum s-au şi văzut de pe aceea că-şi grămădinse-n odăi 
mulțime de scule omorîtoare, fiindu păreţii acoperiţi cu 

şuşanale, mazdrace, iatagane, pistoale, hangere, arcuri 
nemțeşti, de-acelea cu vîrtej, sulițe, măciuci, paloşe, 
buzdugane, junghere şi cîte altele, de te luau frigurile 
numai văzîndu-le. Şi, mai pe fieşcare zi, ieşea-n cîmpia 
Teilor cu straja după sine şi făceau întrecere de dat la semn 
cu şuşaneaua cîte-un ceas de vreme. Şi, dreptu-i, dedea 
Vodă la semn mai abitir ca un arnăut, că dedea şi din 
pistoale, încă din fuga calului, cu amîndouă mîinile şi 
tinînd frîu-n dinți, după obiceiul tătăresc. De aceea, pe la 
vînătorile domneşti, nu erea altul care să nemerească mai 
bine, că punea cioara jos din zborul ei. Şi-avea deprinderea 
a mînui şi iataganul bine, arătîndu multă strădanie numai să 
nu-şi piarză agerimea. Pentru aceasta, avea neşte saci 
umflați cu paie în care bătea cu sabia şi-i înţepa pînă-i 
făcea tot zdrenţe, jucînd pe lîngă ei şi ţopăind ca la dant. 
Ba, cîteodată, chiar aflîndu- 
se la sfat cu vreun boier, 
odată trăgea hangerul de la 
brîu şi-n-cepea să-l fluture şi 
să-mpungă văzduhul, părîn- 
du curat Sfeti Gheorghiţă, 
cîndu se lupta acela cu 
balaurul. Şi de călărit călă- 
rea bine, ca un surugiu de 
olac, putîndu-se-ncălăra din 
fugă, că sărea-n şa ca pisica, 
nemai avînd trebuinţă să-şi 
puie picioru-n scară. Pe acel 
meşteşug al lui Vodă, care l-au ştiut şi turcii, l-au şi făcut 
sultanul seraschier, căpetenie de oşti, cîndu au venit 
vremea de s-au bătut cu neamţul şi muscalul. Că de 
cutezător, nu se poate zice, au fost cutezător precum 

Alixandru Machedon, ale căruia isprăvi le-au socotit de 
multă cinste, numai n-au avut dascăl, ca acela, pe 
Aristoteles înțeleptul, nici cărțile lui Omir, grecul, nu prea 
i-au plăcut, că la slovă n-au fost dat, nici au socotit-o de 
vreun folos. Iară cutezanţa fără pătrunderea minţii e, cum 
se ştie, ca sabia-n mîna orbului. Şi adunase la dînsul la 
Curte fel de fel de haimanale greceşti să-i scrie isprăvile-n 
condică şi să le aşeze-n stihuri ca să-i păstreze faima peste 
veac, că se vedea pre sine cît împărații rîimleni de mare. 
Iară aceia şi aveau ce scrie! Dară n-au dovedit şi-au rămas 
de mai scriem şi noi puţintel. Şi-atita despre Vodă. Şi să 
spunem acum despre Dumitrăchiţă Turnavitu. 


Arătarea lui Dumitrăchiţă Turnavitu 


Cîndu au venit Vodă Mavrogheni-n Bucureşti, cu prăsilă 
multă şi flămîndă, cătîndu-le cine să-i înveţe elinică, s-au 
încîrduit c-un grec, Dumitrăchiţă Turnavitu, ce-aveau negoţ 
mare de piei de cloşcă, ţinînd şi dugheană pentru care da 
bir, vorbindu-se ei că cum ar face să puie din nou crucea 
peste Sfînta Sofia. Nu-i erea lui Mavrogheni de credință că, 
de!, au fost creştin de aceia legaţi la cap cu cealama. El 
numai putere mai mare căta s-apuce, fiindu ştiut lucru că 
asupra popilor avea mînie mare din pricina celuia de-au 
fost îngăibărat cu Doamană-sa la 'Therapia, cîndu au fost 
dînsul dragoman. Pentru aceea, de cum au venit, temînd-o, 
c-o ştia cu nărav la poale sfinţite, au dat lege ca popii tot 
prin biserici să şază, spre a se-ndeletnici, care va să zică, cu 
cele sfinte, iară nu cu muierile şi prin cîrciumi. 
Pe-acel Dumitrăchiţă l-au fătat o pităriță grecoaică, 
Marusaki, cu ajutorul ce-au căpătat de pe la mai mulți, dară 
mai cu seamă de la un Alexandru Turnavitis, dascăl la 

Sfîntul Sava, care-au şi luat-o cu popă, la biserică. Din 
nunta aceea au ieşit Dumitrăchiță, om destrăbălat, măcar 
că-n tinerețea lui, din credință mare ce-au avut în 
Dumnezeu, au şezut o vreme la mănăstire, la Sfeta Gora, 
însetat de-nvăţțături. Acolo 
au deprins dînsul, cît au stat 
prin mănăstire, şi meseria 
călugărilor greci, de-a fi fo- 
lositor în loc de muiere, şi 
se lăsa puştănit pe parale. 
Şi-au rămas la călugărie 
pînă l-au alungat aceia, c-au fost prea stricat, de-au trecut 
între iretici şi-au umblat în învățături rătăcite, de cele ce zic 
să fie doi dumnezei, unul alb şi-altul negru. Acelea şi de 
lume zic să fie tot în două, fiindu parte a unuia şi parte a 
altuia. Şi de toate cele ce-s după fire zic să nu fie bune, că 
rînduiala lumii ar fi tocmai pe dos, nu cum au crezut bieţii 
oamani de cîndu s-au tocmit lumea. După cum cred aceia, 
bărbaţii cu bărbaţii se cuvine a se-mpreuna şi muierile cu 
muieri, ca să nu mai sporească lumea lui Dumnezeu şi să se 
tot înmulțească, ce să se isprăvească şi să vie domnia Celui 
întunecat! 
Acei credincioşi ai Satanei, arză-i-ar focul cel veşnic, se 
destrăbălau noaptea-n biserică, stîndu şi bînd vin pe sfîntul 
altar şi-apoi, beţi fiind, pupau dinapoia unei întruchipări 
de-a Necuratului! Şi cu tocmirea aceasta stingeau 
luminările şi toată obştea se deda apoi la păcatul sodomiei! 
Huleau acei iretici, că aveau învățături de-ale bogumililor, 
zicîndu de Satana c-au fost frate bun lui Dumnezeu care, cu 
viclenie, l-au năpăstuit de i-au răpit partea şi l-au alungat 
din cer. Şi ziceau c-are să vie ziua cîndu se va ridica şi se 
va sui-ndărăt pe tronul lumii şi-i va slobozi pe oameni de- 

ntocmirile dumnezeieşti! Că, precum ar fi crezut acei 
smintiţi, tot ce e trebuie dărăpănat şi dat la pămînt, c-aşa va 
răzbi lumea la altă rînduială care să fie mai bună! 
Tot rătăcind prin lume, după ce l-au alungat de la Sfeta 
Gora, zice să se fi adunat c-un agă ieniceri, de-au stat o 
vreme şi-n şatra aceluia, bătînd cu oastea toate drumurile 
împărăției. Şi aga, mai în urmă, l-au dat lui Pasvantoglu, 
paşa din Vidin, care l-au îndrăgit mult, măcar c-au fost cam 
hărtănit, că suferise multă clacă turcească cît au umblat cu 
ordia. Iară Mavroghene, cunoscînd dragostea ce-au avut 
paşa pentru Dumitrăchiță, l-au tras pe lîngă sine, să aibă 
mijlocitor la Pazvantoglu. Lenevos din fire şi mult stătător, 
c-avea mare sîrguință să nu facă nimicuţa, Dumitrăchiţă se 
bolnăvise rău de trînji şi pătimea durere mare, că 
Dumnezeu au rînduit ca pe unde păcătuieşte omul, pe acolo 
să ispăşească, că se-nchina el la Belial, ca toţi sodomiții. 
Cu muieri n-am auzit să fi fost încurcat, zicîndu să aibă 
acelea dinţi în partea firească, de umbla după ele ca dracul 
după aghiazmă, dar îi plăcea mult să bea şi-avea meteahna, 
cînd se-adăpa cu vin, de chiuia-n glasnice, ca măgarii: 
de-şi tot flutura mîinile cînd vorbea, de gîndeai c-are să 
zboare ca pasărea. Scutura aşa din mîini, zicea el, după 
o-nvăţătura ce i-au dat un monah bătrîn de la Sfeta Gora, 
că, făcîndu aşa, alunga diavolii! Iară eu cuget mai degrabă 
să fi fost el îndrăcit de-aceia de le zice greceşte energu- 
meni, că nu-s stăpîni pe ce fac şi tot alandala umblă, că 
n-au cumpăt. Măcar c-au ştiut ceva carte, arare putea fi 
bănuit de gînd chibzuit, c-avea limba deprinsă a vorbi tot 
într-aiurea, dară decît Vodă tot au fost mai învăţat, că şi 
l-au luat sfetnic şi-i tot grăia pilde de prin cărți şi din 
Scriptură. Multe din acelea n-au fost de la el, ce de pe la 

boierul Vlăşceanu, c-au mersu la el la-nvățătură, după cum 
vom spune mai încolo, de şi mai rău i-au scrintit mintea, că 
tot rău l-au învăţat. 
Cum va fi făcut Dumitrăchiţă de i-au căşunat lui Vodă atîta 
dragoste asupra lui nu se ştie bine, dară mai în urmă, cîndu 
s-au pornit războiul turcului cu nemții şi muscalii, plecîndu 
Vodă cu oastea, şi Kaiem-makam l-au făcut, măcar că nu 
erea după pravilă. Şi-au făptuit atuncea Dumitrăchiţă 
minuni după minuni, de-au rămas de poveste la oameni. Ce 
slujbe o fi făcut ţării, să-l cheme Vodă la aşa ranguri nalte, 
n-am auzit, că poate să fi fost de cele de nu se pot spune, 
fiindu prea de tot tainice. 
Multă vreme lui Dumitrăchiţă i-au stat în cale dumnealui 
lanache Drakinos, mare stolnic, şi numai după ce i s-au 
întîmplat acestuia moartea, după cum vom arăta cînd va 
veni şirul, n-au mai avut Dumitrăchiţă pe nimeni între sine 
şi Vodă şi-au prins a-şi încura caii cum au vrut dînsul, c-au 
dat de trai şi berechet. Om cîrcotaş, adulmecînd cusururi, îi 
plăcea să rîme-n ograda altuia şi să iscodească, făcînd în 
urmă pîră la Vodă, să-l ţie-n ochi de bine. Cu chipul acesta, 
nu lăsa altora vreme să zică de dînsul c-au fost însuşi vîrît 
în multe pricini tulburi, ce le-ar fi vrut uitate, dară, avîndu 
cugetul încărcat, de multe ori singur se prindea-n încîlcelile 
lucrurilor. Aşa, odată, stînd în taine cu Vodă, i-au zis 
Mavroghene de Dudescul că-i pare cam ţicnit la minte. Și 
Dumitrăchiţă s-au repezit să-i dea dreptate, după năravul 
ce-avea: 
— Țienit, să-l închizi la balamuc! 
Dară n-au mai lungit vorba, cum făcea altădată, ce-au tăcut 
şi-au prins a-şi freca nasul, cam stingherit. Pricina acelei 
codeli erea că, mai demult, sub Vodă Şuţu şezuse însuşi o 
bucată de vreme în maristanul mănăstirii Sărindar, nu atîta 

pentru c-ar fi fost chiar țicnit, cît pentru că, stricînd nişte 
bani ce dăduse Visteria să se cumpere oarece lucruri 
trebuincioase şi neavînd de unde-i pune la loc, din care 
faptă 1 s-ar fi putut trage mult năduf, l-au învăţat Tănase, 
dascălul, să se facă rătăcit la minte. Şi-aşa au scăpat 
Dumitrăchiţă din bucluc, dar de cînd ieşise de unde şezuse, 
au rămas cu meteahna că, fără veste, ridica de nas în sus şi 
zicea subţirel pe greceşte: 
— Noi, Tallestris, crăiasa... 
Pasă-mi-te, cîndu au stat la Sărindar, la balamuc, s-au făcut 
el a crede că-i Tallestris, crăiasa muierilor călăreţe, cu care 
s-au luptat Alixandru Machedon şi, tot zicînd aşa, i-au 
rămas deprinderea de mai zicea şi pe urmă, cîndu nu-i mai 
făcea trebuință să pară smintit. Că, tot făcîndu-se nebun, de 
bună seamă că niţel s-au scrintit la minte, pe lângă ce-au 
mai fost. Dară a merge dînsul în iad, dacă n-au ajuns încai, 
c-am auzit că l-au tăiat turcii, să-i frigă dracii târtița la 
jerăgaiul cel veşnic pentru cîte-au făptuit... 
I-au fost el prea credincios lui Vodă, de la care mult bine- 
au căpătat, că l-au şi boierit, să-l poată trage-n Divan. ŞI, 
decît toţi, Dumitrăchiţă l-au slăvit mai mult şi l-au lăudat, 
nu numai în auzul lui Vodă, cum făceau ceilalți, cîndu-i 
şedeau în faţă, ce şi făr-a şti de-ajunge zisa lui la urechea 
lui Vodă, că au fost pătruns şi statornic în credinţa lui. Aşa, 
stîndu-n sfaturi cu Pazvantoglu, paşa Vidinului, au spus de 
Mavroghene cum au schimbat starea multora, boierindu-i. 
Şi-au zis a fi bine că mai primeneşte Vodă obiceiele ţării, 
că boieria nu-i bine-a se ţine numai după naştere, ce şi după 
faptele omului, cumu-i la turci, care-i foarte bine aşa. Că, 
unde-s alcătuirile prea statornice, nici dare-nainte nu-i. Şi- 
apoi ce-a mai fi şi-acea rătăcire întru care stăruie oamenii, 
zicîndu-i evghenie, naştere bună adică? Nu toţi ne tragem 

din strămoşul Adam? Au vor fi şi unii scoboriţi cu hîrzobul 
din cer? lacă, pe aceste rătăciri s-a stricat lumea, că unii-s 
prea sus şi-alții prea jos. Şi toate le-au schimbat şi le-au 
schimonosit numai s-arete printr-însele starea la care-au 
urcat. Aşa şi cu casa şi cu straiul şi cu toate, că unii se 
poartă în mătăsării, alţii în trenţe, fiindu-le straiul spre 
trufie. Numai Vodă, care-i foarte înţelept, fiindu şi om 
umblat prin lume, i-au zis lui a nu fi bine-aşa, că-n alte 
locuri sînt altfel de rînduieli. Aşa, cum au văzut Vodă cu 
ochii lui, scoborîtorii lui Ham, feciorul Noii, care-s negri ca 
tăciunele, au la ei rînduiala de umblă toți golaşi, fără 
nemica pre dînşii, nice măcar femoralia, izmene adică. Şi, 
neavînd straie, nici craiul, nici sluga, nice fudulia nu ştiu 
ce-i, că şi casele tot într-un chip le sînt, neşte covergi de 
frunzar. Aceia, dacă s-au lepădat de trufie, trăiesc tot într-o 
petrecere, cu dansuri şi cîntece, fiindu ei ca-n rai, că toate 
le vin de-a gata, de şi pîinea le creşte-n pomi şi ei numai 
ce-o pun la copt! 

Și, desluşit, se poate-nţelege de pe aceste vorbe ce-au fost 
în mintea lor - să trăim despuiaţi, adică, şi-n covergă, ca 
lăieţii! Dar la aşa trai, cum e la soiul acela de oameni, nici 
firea nu ne-mpinge, nici năravurile nu ne lasă, nici vremea 
nu ne-ngăduie, că sînt la noi ierni geroase, grele, cu multă 
ninsoare, de-ngheaţă şi ouăle corbului. Şi nici pîinea nu 
creşte-n copaci, ce trebuie smulsă cu trudă şi sudoare, 
răsturnînd brazdă cu plugul şi secerînd în zăduful verii, 
precum nu-i lesne-a face. 


Poate să-i fi plăcut lui Dumitrăchiţă acelea, cuget eu, 
pentru pricina că soiul acela de oameni negri, din seminția 
lui Ham, sînt, cum se ştie, în puterea Satanei, că nu se- 
nchină la cruce şi nu-l slăvesc pe Dumnezeu, pentru care 

i-a şi-nsemnat Dumnezeu şi i-a făcut ca funinginea, 
Doamne apără! Ba şi lui Vodă poate să-i fi fost credincios 
numai unde i-au zis pe nume cum i-au zis, Mavroghene 
adică, socotindu el a fi un semn, că numele acesta, din gre- 
ceşte, s-ar tîlcui Neagrănaştere! Şi e numele omului, cum 
au lăsat cuvînt bătrînii, putere mare asupra firii, c-o strîm- 
bă au o-ndreaptă şi-i călăuzeşte paşii pe cărările vieţii. Ba 
mai sînt cîte pe undeva şi muieri bătrîne, moaşe, care au 
învățături vechi, rămase din vremi, şi, cînd se-ntîmplă să 
zacă de boală rea copil sau copilă, iară nădejde de scăpare 
nu mai €, fac ele o vrajă anume şi, vînzînd copilul pe 
fereastră, îi schimbă şi numele, că, făcînd aşa, îl scot de la 
moarte. Şi numai aşa se mai poate, iară altă cale nu-i, de-ar 
face ce-ar face. Intr-acest chip zice să-l fi scăpat o moaşă, 
Neacşa, pe Lupu Ogiogioc, sărdarul, ce pe numele de la 
botez nu i-au zis Lupu, cum îi zice-acuma, ci Pîrvu, c-au 
fost primul născut al sărdarului bătrînul, Rize Ogiogioc, ăl 
de l-au tăiat muscalii lui Nazare Carazin sub Vodă Ghica. 
Ci, pe acel dezmăţat, mai bine-l strîngea Dumnezeu de pe 
pămînt, că prea au făcut multe, fiindu el omul lui Ioniță 
Papuc, baş-haimana şi bună pereche lui Dumitrăchiţă 
Turnavitul. Mult le-au fost pînă s-au nemerit, c-apoi de 
toate-au făcut, şi copii au răpit de i-au vîndut robi la turci... 


Arătarea lui Neagu Vlăşceanu ce i-au mai zis şi 
Triglava 


Acest Dumitrăchiţă, după ce-au ieşit de la balamuc, dacă 
n-au avut ce mînca, s-au lipit ca scaiul de poalele lui Neagu 
Vlăşceanu, boier vechi, din neamul Brîncoveneştilor, şi o 
vreme, pînă şi-au mai îndreptat starea, s-au ţinut pe la uşa 
aceluia. 

Boierul erea om cuprins, avînd case mari de piatră, făcute 
cu pridvor şi cu odăi multe, către Capul Podului, unde-au 
făcut Mavroghene tîrgul cel nou. Ereau case cu două caturi, 
împrejurate cu zid înalt, ca de cetate, şi închise cu porți 
grele de stejar, întărite cu piroane şi păzite cu străji într- 
armate, arnăuţi ce şedeau sus, în foişor, deasupra porții. 
Avea în ogradă puț şi moară cu cai şi mulțime de acareturi, 
grajduri, pimniţe şi cămări ale țiganilor robi. La catul de jos 
îşi făcuse odaie de taifas, zidită cu boltă, în care se intra din 
pridvor. Pe lîngă pereţi, avea acolo divane acoperite cu 
şaluri turceşti şi dulapuri nemţeşti cu vivliotecă, avîndu 
multă strînsură de cărți, care mai ereau şi pe nişte polite, 
îngropate în grosimea zidului. Bez acelea, au mai fost 
scobite firide întru care ţinea forme de oameni, dară mai 
mult muieri goale, au întrupate-n alamă galbenă, vărsată, 
au cioplite-n lemn, au în piatră de aceea albă ce-i zice 
mermer. Pe ziduri au mai fost agăţate şi mulțime de cadre, 
între care-au fost una cu desfrînarea zugrăvită-n chip 
muieresc, stînd tolănită pe divan şi mai mult dezgolită, c-o 
mînă dînd să bea vin din cupă unui tinerel, iară cu cealaltă 
ținîndu-l pe după gît. 
Măcar că erea din neamuri, boier Vlăşceanu au fost mare 
cărturar, pentru care i-au mai zis lui şi Triglava, Treicapete 
adică, c-au fost om înţelept, adîncit în învățături. Umblase 
la şcolile cele nalte de la Beci şi la Şorbona, care este-n 
țara franțuzească, şi deprinsese toate-nţelepciunile. 
Triglava, la vremea cîndu s-au întîmplat cele de scriem, au 
fost bărbat ajuns spre bătrîneţe, că erea cam adus de spate 
şi purta barba lungă, albă ca fuiorul, iară ţeasta i-au fost 
lucie. Umbla cu mişcări domoale, prelinse, avîndu 
călcătura lungă, ferită, de parc-ar fi mersu pe-ntuneric şi 
s-ar fi temut să nu dea-ntr-o apă. L-ai fi semuit cumva c-un 

sfînt mucenic, de aceia zugrăviți prin biserici, că şi moartea 
i-au fost de mucenic. Numai cît mucenic n-au fost, măcar 
că multora aşa le-au părut. 
Trăit şi-n tărîm varvar, c-au pătimit în viaţă şi surghiun, 
căpătase o bună-nvăţătură, cum că vorba puţină aduce tihnă 
mare, de-avea şi-o zicere care-o spunea: dacă taci şi le dai 
pace, şapte sate n-au ce-ţi face. Dară tot el zicea că şi-o 
cetate o poţi sparge cu gura. Avîndu mintea agerită de 
slovenirea bucoavnelor, c-au fost la fire zăbavnic, lesne 
scornea vreun chip de-a dezlega cele mai încîlcite 
întîmplări în care s-ar fi aflat prins. Vorbea puţin şi bizuit, 
dară ştia să pună şi vorbele pieziş, dînd răspunsuri în doi 
peri, şi să pară nătîng sau înțelept, după cum avea 
trebuință. 
Sub Vodă Ipsilanti, fundu sfetnic aceluia, au făcut dînsul 
pravilă scrisă, şi româneşte şi greceşte, ce-au dat-o la 
tiparniță, la mitropolie. Şi-au fost foarte bun lucru că, 
fiindu lege scrisă cu slove, pentru ori şi care pricină, să fi 
fost judecata şi-n Divan, se deschidea pravila la locul cu 
pricina şi spunea acolo desluşit cum trebuie a se face. Şi-au 
fost aşa o lege pentru toți, iară nu pentru fiecare alta. S-au 
văzut atunci bunele urmări ale acelei rînduieli, că şi birul 
au scăzut mult, de nu s-au mai luat sferturi pe toată luna, ce 
numai patru sămi pe an. Şi-au scăzut şi oieritul, de la şaişpe 
parale şi jumate de oaie la dooşpe, tocmai cu parale patru şi 
jumate, de se-nmulţiseră oile şi se eftenise şi carnea şi 
brînza şi lîna şi oamenilor le venea mai lesne. 
L-au mai învăţat Triglava pe Vodă şi altele, de-au făcut 
ca-n alte țări şi-au dat fiecăruia ce făcea o slujbă simbrie 
anumită, după greutatea slujbei ce purta, de nu mai aveau 
oamenii trebuinţă să dea plocoane şi bacşişuri că, fiindu 
lefele mari, se ţineau aceia să nu cază-n ispită şi să-i alunge 

Vodă din leafă, luîndu-le slujba. Dară, venind Domn 
Nicolae Caragea, care-au fost prea lacom, l-au mustrat 
Triglava şi-acela l-au surghiunit, de s-au stricat şi buna 
rînduială ce făcuse. Pentru care s-au amărît Triglava în 
sufletul lui şi n-au mai umblat să înveţe lumea despre 
bunătatea legilor sub care să trăiască, ce mai mult 
sucea minţile unora cu cugetări amăgitoare, de acelea 
sofisticeşti, de nu zic de dreptate şi adevăr, măcar că, de 
multe ori, aşa ar părea. Acelea smintesc adevărul, făcîndu 
minciuna de pare a fi dreptatea înseşi dar, cându ai lua 
aminte, cugetînd limpede, numai rătăcire afli într-acelea. 
După cum am auzit, zice să fi zis c-au făcut aşa pentru 
pricina c-au ajuns de-au luat în ţară toată puterea numai 
înşelătorii. Şi, fiindu prea mare rătăcirea-n care trăiau toţi, 
au zis dînsul că numai o cale-au mai rămas: să-i 
copleşească-nşelăciunea şi stricăciunea şi înşişi să vază 
ce-au ajuns. Că pe-ngăduinţa lor s-au făcut toate, că nu s-au 
pus împotrivă, ce s-au lăsat cuprinşi de stricăciune. ŞI, ca 
să se facă iarăşi buni, trebuie înşişi să-nţeleagă că-i 
trebuinţă a se primeni şi-a veni-ndărăt, sub lege. C-au zis el 
că trebuie s-ajungă oamenii să-nţeleagă vorba cum au scris 
Platon: că cel mai mare dintre rele este să fii nedrept. Că 
cine biruie cu-nşelăciuni nici o tihnă nu mai are-n viață, că 
oricînd poate fi şi el biruit de un înşelător mai iscusit. Şi 
nimeni nu mai este care să-l apere, că însuşi au stricat 
legea-nşelînd, de nici un temei nu mai are să-l tragă pe altul 
la lege. Că şi la Scriptură se află scris: cu ce măsură 
masori, cu aceea ţi se va măsura. l-au mai zis cîte unii 
boierului Vlăsceanu şi Mavroforu, căci se purta-nveşmâîntat 
numai în straie mohorîte spunînd cui se-ntîmpla să-l întrebe 
că se poartă aşa pentru pricina că negrul e culoarea 
neştiinței şi-a-ntristăciunii, iară el ştiutor nu se crede 

şi-ntristare are multă. Voia, vorbind aşa, să pară desfăcut 
de cele pămînteşti, numai nu erea, au din nevoința 
cugetului, au din slăbiciunea firii lui celei omeneşti ce n-au 
putut stăpîni. Au fost el după cum zice zicătoarea cea 
veche, dacă-i smerit, nu-i şi sfînt, că n-au fost potrivire 
între vorbele ce zicea şi umbletele lui, de-au urzit şi lucrări 
viclene, şi-au încurcat ițe, şi-au stârnit buclucuri, cum vom 
face arătare mai încolo. Ba şi vin cam bea c-un Tănase 
Harmozek, la hanul lui Agop, cel de la straja tirgului. Dară 
ştia el a suci aşa fel vorbele de-ţi încîlcea gîndul şi lesne-i 
venea să facă din minciuni sulemenite părere de adevăr. 
Că, întrebîndu-l boier Cîmpineanul de ce bea vin mult pe la 
hanuri, precum nu se cuvine, au zîmbit Triglava şi i-au 
făcut răspuns după rînduiala loghică,zîcîndu: 
— Adevăratu-i că doftorii au arătat că o oală de vin ne dă 
sănătate ? 
— Adevărat, au îngăduit Cîmpineanul. 
— Adevăratu-i că zece galbeni au cuprindere mai mare 
decît unul ? 
— Adevărat şi-aceasta. 
— Dacă zece galbeni au cuprindere mai multă decît unul, 
tot aşa zece oale de vin cuprind într-însele mai multă 
sănătate decît una. Aşadară, dacă bem zece oale de vin, 
vom căpăta de zece ori mai multă sănătate, carele este 
pentru noi de preț mult şi cată s-o-ngrijim spre a o avea. 
Pe acea-nvăţătură ce-au căpătat Cîmpineanul au şi abătut 
apoi la darul beţiei! Iară cîndu l-au rugat Dumitrăchiţă pe 
boier să-l înveţe-nţelepciunea, cărturarul au clătinat din cap 
şi l-au căinat: 
— Amărite, amărîte, dară pentru care pricină-ţi doreşti 
moartea ? 
— Dară nu moartea doresc, arhonda, ce-nţelepciunea, s-au 

apărat Dumitrăchiţă. 
— Ba moartea! au zis Triglava, că tu voieşti a fi ce nu eşti! 
Că-nţelept nu te poţi socoti! Adevăratu-i ? 
— Prea adevărat, arhonda! au încuviinţat Dumitrăchiţă, 
neputînd el tăgădui adevărul. 
— Dacă tu voieşti a nu mai fi ce eşti, răzvedit e că nu mai 
voieşti a fi, aşadară îţi doreşti moartea! 
Şi-au rămas pe gînduri Dumitrăchiţă, căci nu se putea el 
deloc dumiri pentru care pricină ieşea că-nţelepciunea şi 
moartea tot una se ţin, măcar că au mai stăruit Triglava şi 
cu altele, de i-au desluşit părțile mai adînci şi mai greu de- 
nțeles ale acelei învățături. Că şi la ei, la greci, cum 
este ştiut lucru, numai morții cunosc cele viitoare, de-au 
mersu atîţia şi-atîţia să-i întrebe de acele, coborîndu la 
Hades, cum şi Omer au arătat. Că morţii sînt numai duh, au 
zis Triglava, şi, nemaiavînd ei trup şi sînge, nice patimi nu 
mai au, dintru care vin toate greşalele noastre şi lipsa de- 
nțelepciune. Şi i-au mai făcut o pildă, care mai rău l-au 
încurcat, avîndu aceea înţelesul că, dacă te tii pe lîngă un 
înțelept, însuţi eşti înțelept, iară dacă te tragi între nebuni, 
însuţi eşti nebun. Şi-aceea i-au părut prea adevărată lui 
Dumitrăchiţă, măcar că nu prea i-au plăcut deloc, căci 
dînsul tocmai ce ieşise de la Sărindar. Pilda aceea poate să 
fi fost mai mult luătoare-n rîs, căci 
au fost aşa: 
— Sînt oameni înţelepţi? l-au întrebat Triglava. 
— Sînt, arhonda, chiar domnia ta eşti dintre aceia. 
— Sînt ei tot una cu-nţelepciunea ? 
— Asta nu se poate, arhonda, s-au împotrivit Dumitrăchiță, 
aceia nu sînt înțelepciunea, măcar că-nţelepciu-nea-i 
cuprinde, căci se-mpărtăşesc de la ea. 
— Iată un răspuns înţelept, au zis Triglava, din care se- 

nțelege că, şezînd tu-ntre-nţelepţi, vei fi-nţelept, căci 
înțelepciunea acelora te va cuprinde şi te vei împărtăşi de la 
ea, iară dacă ai să mai şezi între smintiţi, însuţi te vei 
sminti, căci sminteala acelora te va cuprinde şi te vei 
împărtăşi de la aceea. 
Cu tertipuri de acestea, rău l-au ameţit de cap pe 
Dumitrăchiţă sub cuvînt că-l învăţa loghica şi chipurile de- 
a cugeta ale-nţelepţilor. Iară ce-au înţeles Dumitrăchiţă 
s-au şi văzut chiar în Divan, căndu au voit s-arate cum se 
desluşeşte adevărul după rînduiala loghică. C-au făcut, într- 
un rînd, şi pilda aceasta de-o scriem mai jos: 
— Boier Dudescul nu e Vodă. 
Boier Dudescul e om. 
Aşadară, Vodă nu e om. 
Şi-au tăcut apoi, spăimâîntat de ce l-au luat gura pe dinainte, 
că Vodă s-au cătrănit rău şi l-au întrebat foarte mînios, că 
el, dacă nu-i om, ce-i? Dihanie? Dară Dumitrăchiță, de 
spaimă s-au dezmeticit şi-au ieşit față curată că l-au luat pe 
Vodă cu lingării şi-au spus: 
— Nu mă năpăstui, Doamne, să zici de mine c-am zis ce 
n-am Zis, că n-au fost asta-n capul meu! 
— Dară nu ziseşi tu că eu nu-s om cum e boier Dudescul? 
Au n-am auzit eu bine? 
— Adevărul grăit-am, Avthenta, că Vodă nu-i om, ce-i 
peste oameni şi mai nalt mult, căci rînduit este de la 
Dumnezeu să-i cîrmuiască şi să le puie pravili şi să-i ţie 
sub ascultare spre a-i duce către unde doreşte el a merge, 
fiindu el capul ţării şi desăvirşit înţelept. 
Şi l-au ogoit pe Vodă, că-i plăcea mult s-auză de dînsul aşa 
vorbe ce-l desfătau şi-i ameţeau mintea ca un vin de cele 
vechi. 
Cuget eu că Triglava mai mult rîs îşi făcea de Dumitră- 

chiță, căci l-am auzit vorbind şi altfel cînd au trecut pe la 
noi, în domnia lui Ipsilante, un episcop papistaş ce mergea 
cu solie la Poartă. Cu-acela s-au înfruntat cărturarul chiar 
în Divan şi i-au cam stat asupra, măcar că le-a fost vorba 
mai mult despre Scripturi. S-au văzut bine atunci că 
Triglava stăpînea Scriptura şi letineşte şi greceşte, țiindu el 
partea Coridaleului. Şi l-au ascultat papistaşul cu mare 
uimire şi-n urmă au mărturisit dumnealui cum că n-ar fi 
crezut să fie adevărul pe dos de cum au cugetat dînsul. 
— Polla idiş an u kata logon ghignomena, i akrivos 
exetazis, i-au zis atuncea Triglava, care vorbe, pe 
româneşte, s-ar tîlcui aşa: multe lucruri ai vedea că se-n- 
tîmplă pe dos, dac-ai cerceta mai îndeaproape. 
Şi-au făcut dînsul apoi o frumoasă zicere, arătînd că- 
nvățătura grecilor care-au lăsat vorba pandon hoimaton 
metron anthropos, adică omul e măsura tuturor lucrurilor, 
nu spune tocmai adevărul. Că omul acela ce slujeşte de 
măsură care este? înțeleptul sau nebunul? împăratul sau 
robul? muierea sau bărbatul? monahul sau mireanul? 
ostaşul sau plugarul? Că nu toți sînt într-un chip şi alta este 
dreptatea fiecăruia, cu care măsoară şi pune rînduială lumii. 
Şi fiind monah, ca sfinţia ta, umbli să răspîndeşti cuvîntul 
Domnului şi să pui pace-ntre oameni, dară fiind ostaş, 
pacea nu ţi-e-ndemînă, că nu mai capeţi simbrie, nici prilej 
de-a face prădăciune şi-a strînge avuţie nu ţi se-ntîmplă. Că 
adevărul ostaşului e pe dos decît al monahului, măcar că şi- 
acesta umblă şi tulbură lumea, însuşi stîrnind răzmiriţe şi 
războaie numai ca să-n-tinză cuvîntul lui Dumnezeu. Şi-n 
lume este o ciocnire amarnică între om şi om, că fiecare 
umblă să-şi cutropească semenul, să aibă mai multă mărire 
şi mai mare avuţie... Din această pricină, poate-i mai bine 
cum au făcut aceia de s-au pustnicit, s-au tras, adică, în 

pustiu, căci rămîind singur omul se trage mai aproape de 
Dumnezeu şi de sine, putînd urma atunci învățătura 
grecilor ce ziceau to gnothi seafton, care, letineşte s-au zis 
illud nosce te ipsum, vrînd a zice aceasta că, mai întîi, pe 
tine însuți să cauţi a te cunoaşte. Un înțelept arab, Abu 
lusuf, care pe limba noastră s-ar zice Tatăl lui lusuf, avînd 
va să zică un prunc ce-l chema aşa, au spus, fiindu de atun- 
cea o mie de ani, „am privit lumea cu ochi veghetor şi nu 
am văzut în ea ceva mai de folos decît de a o părăsi”... 
Mult i-au plăcut acelui popă papistaş zicerea cărturarului, 
care-au fost mai lungă, dară nu mai stăruim, pentru 
lungimea vorbei, şi l-au lăudat mult pentru-nţelepciunea 
lui, şi-au rămas de tot făceau scrisoare unul către altul pînă 
sub Vodă Şuţu, că i-au poruncit acela să nu mai scrie 
papistaşului, temîndu-se Vodă să nu fie la mijloc ceva 
urzeli. Că ştia Şuţu de Triglava c-au fost nepot lui Macarie, 
arhimandritul, care-au fost văr bun Brîncoveanului, fiindu, 
aşadar, os domnesc. Dară, cîndu l-au chemat Şuţu şi l-au 
ispitit dacă-n acele scrisori n-au fost cumva şi oarecari 
amestecuri politiceşti, Triglava au tăgăduit, zicîndu: 
— Ar un an me iesthe tosade eti diaghenesthe, i epra-ton ta 
diomosial care, din greceşte, s-ar tîlcui aşa: Credeţi oare că 
aş fi trăit atiția ani, dacă mă-ndeletniceam cu cele de 
obşte? 
Şi-au rîs Şuţu şi i-au dat pace, văditu fiind c-au grăit adevăr 
adînc acel cărturar care, de bună seamă, ajunsese la anii 
bătrîneții numai pentru că s-au ţinut departe de 
amestecături. Dar scrisori l-au oprit să mai facă, zicîndu-i 
că-n oala acoperită nu dă musca. De frica grecilor, cuget 
eu, Triglava nici între boieri nu prea au mai stat, ce mai 
mult cu dascălii de la Academia grecească au avut îm- 
preunări şi cu un stihurgos, despre care iarăşi trebuie să 

spunem, că şi-acela au fost amestecat în pricina pitarului 
Sotir ot Glavacioc. 


Arătarea lui Grigoraş 


Triglava umbla mult cu un doftoroi după sine, ce pe nume 
i-au zis Grigoraş Zlătescu ot Zlata. Avea acela o statură a 
trupului foarte lungăreaţă, fiindu subțirel ca o jordie, şi 
purta plete rătunzate den foarfecă şi-ncreţite cu fierul. Nas 
avea mare şi cam turtit şi erea flocos la chip, însă şi gura-i 
erea mare, mai pînă spre urechi, că vorbea mult. Avîndu 
picerele strîmbe se purta mai mult în poturi arnăuţeşti, iară 
pe deasupra ipingea. Umbla pe uliți c-un coşcodan în cîrcă, 
care-i mai zicea şi maimucă. Erea o jivină, ce-au adus-o el 
de pe unde va fi adus-o, mai mică decît un dulău, însă mai 
mare decît un cotoi şi tot aşa de ageră. La făptură, numai 
cît avea coadă, să fi zis că-i om, iară la chip cam semuia lui 
Grigoraş. Erea acoperită cu păr negricios, cumu-i şi-al 
clinilor, numai îndărăt, în partea cozii, n-avea deloc, numai 
pielea, roşie tare, ca cum ar fi belit-o şi-au rămas bubă. 
Grigoraş, cîndu au fost la leatul 1769, sub Grigore Ghica, 
fiindu tinerel şi necopt la minte, s-au luat pe lîngă 
polcovnicul Ilie, comandirul volintirilor, de-au trebuit 
apoi să fugă-n lume, să-şi rătăcească urma. Şi-au umblat 
mult, că s-au adunat pe lîngă un neamţ de cei cu coadă 
care-au fost ghinărar, de-au bătut toate ţările apusului, după 
cum se strămutau pricinile împăraților şi trebile oştirilor. 
Umbla neamţul numai cu Grigoraş orişipeunde, plătindu-i 
şi simbrie multă, că erea mîncău, iară Grigoraş stăpînea 
taina de-a găti bucate bune: rumenea fripturi, potrivea 
tocăni, sucea plăcinte, fierbea borşuri cum nu se afla 
muierea să le facă mai cu dibăcie. Aşa au ajuns Grigoraş de 

s-au frecat nu numai de tingirile de prin cuhnii, ce şi cu 
obrazele mai subțiri ale Evropei că, fiindu ager la minte, au 
mai deprins el şi meşteşugul stihurilor şi-al zicerii din 
scripcă. Şi pe acolo, fiindu la cinste mare acele 
meşteşuguri, de multe ori îl puneau cu dînşii la masă, să le 
zică din scripcă, şi-l dăruiau cu vin şi cu scule scumpe, 
deprinzînd bine chipurile de-a firitisi în ziceri şi adunîndu- 
şi ceva stăricică. 
Căpătase bună-nvăţătură, că născocea de fiecare dată alte 
vorbe de slavă, mai aprinse, mai iscusit rînduite, prin care- 
şi descînta stăpînii, spuindu-le cîtu-s de-nţelepţi şi cîtu-s de 
dragi celor căzuți sub ascultarea lor. Şi-aceia căutau la el 
cu drag, bucuroşi să fie nemuriţi în stihurile 
ce le scornea. 
De meserie au fost Grigoraş priceput doftoroi, că tămăduia 
albeaţa, pocitura, lungoarea, brînca, dalacul şi alte boale cu 
neşte magiunuri ce ştia face şi cu mult ajutorul sfinților 
Cosma şi Damian pe care-i tot pomenea. Meşteşugul 
tămăduirii zice să-l fi deprins de la un popă iretic, tocmai la 
Cracovia, c-au stat la acela pentru-nvăţătură ani şapte 
încheiați. Întîmplarea au fost aşa: tot umblînd Grigoraş 
după acel neamt, l-au lovit holera şi neamţul l-au lepădat 
de la dînsul în uliţă, crezîndu c-are să se isprăvească. Dar 
l-au adunat acel popă letin, care-au fost vraci, şi l-au dus la 
dînsul de l-au tămăduit. Şi s-au făcut Gngoraş slugă popii 
pentru acea facere de bine, cu gînd să deprindă dibăcia de-a 
fierbe ierburi, să facă magiunuri tămăduitoare şi fierturi de 
leac. Şi fiindu plăcut popii, că l-au văzut dezgheţat la 
minte, l-au învăţat acela toate dibăciile meşteşugului, dară 
l-au pus mai întîi să jure că n-are să-şi vînză-nvăţătura pe 
bani. Şi-au ținut Grigoraş acel jurămînt, măcar c-au fost 
făcut unui ieretic, pentru care, cu toate că pe mulți au 

tămăduit, parte de faimă n-au avut că, unde nu lua bani, 
l-au crezut lumea că nu-i bizuit în meşteşug. Şi, scîrbindu- 
se Grigoraş, n-au mai vrut să fie iatrofilosof, doftoroi adică, 
ce s-au apucat de-au scornit o-nvățătură cum că păstrarea 
sănătăţii din gătirea bucatelor se face şi din uşurinţa 
mistuitului. Dară aceasta nu-i iatrichi, adică meşteşug 
doftoricesc, ce maghirichi, adică meşteşug bucătăresc, 
măcar că s-au răzimat el pe dovediri multe şi foarte tari. 
Aşa, cu gătirea bucatelor, care i-au plăcut mai mult decît 
fieberea leacurilor, au luatu el drumul plăcerii şi-au lăsat al 
binelui, să-ngrijească de sănătatea oamenilor. Că drumul 
plăcerii doară o-nşelăciune este, că nu la sănătate duce, 
măcar că-i amăgeşte pe oameni cîndu se-ndoapă de cred că 
plăcerea ce-o au e sănătate. 
Dară poate să fi fost şi alte pricini de-au făcut aceea, cum 
am auzit, că, venindu Grigoraş de la Cracovia, au dat prin 
Iaşi, unde-au aflat bolnav pe un Balş, mare vornic, pe care 
nici un doftor nu s-au aflat să-l tămăduiască. Şi-au mersu 
Grigoraş la acela şi-n puţine zile l-au sculat din boală, de- 
au stîrnit pizma tuturor doftoroilor de la Moldova, că n-au 
vrut să ia parale şi le strica obiceiele. Şi zice să fi dat aceia 
bani în mîna unei slugi de-a vornicului de i-au vîrît în 
desagă un potir de aur scump foarte. Şi s-au făcut apoi a-l 
prinde cu furt, de i-au legat potirul de gît şi l-au purtat pe 
uliți cu bătăi rele. Şi-au avut noroc el că l-au scăpat chiar 
acel vornic Balş, dar au fugit Grigoraş din Iaşi, scuturînd 
din încălțări să nu ducă de-acolo nici praful din uliţă. Şi-au 
zis el atuncea că oamenii, decît la trup, mai bolnavi sînt la 
suflet. Şi-au prins a face stihuri cu măscărituri, să fie de rîs 
oamenilor, că rîsul, au zis Grigoraş, le mai tămăduieşte 
bolile sufletului. 
De cum s-au aşezat în tîrg, au prins Dumitrăchiţă 

Turnavitul a-i da tîrcoale şi, de cum venea vorba, îl tot 
semuia lui Omer al grecilor, dară decît acela, pentru pricina 
c-au fost orb, musai că Grigoraş, văzător cu amîndoi ochii, 
se vădea mai mare şi mai cu faimă s-ajungă. 
Însă, prepun eu, Dumitrăchiţă îl slăvea aşa unde-i cam 
luase frica de cînd Grigoraş, supărat dintr-o vorbă spusă la 
beţie, şi-au vădit puterea dînd în gura tîrgului, aşezată-ntr-o 
cîntare de lăutari, patima ce-au avut un boier cu ibovnica 
lui, că l-au datu aceea gol pe uliţă, fiindu zuliară. 
Dară poate să mai fi fost la mijloc şi alta că, după ce l-au 
slobozit de la Sărindar, au mai avut Dumitrăchiţă şi 
meteahna că tot da din mînă către nas, s-alunge o muscă 
ce-i părea lui că i se tot aşeza acolo. Luînd aminte Grigoraş 
la meteahna aceluia i-au datu a-nţelege că musca aceea pe 
afară nu-i că alţii n-o văd, şi-i umblă care va să zică, pe 
dinăuntru. Şi s-au prins el să-i taie un pic nasul şi să-i 
scoată musca, să nu-l mai supere aşa. Şi, dacă l-au 
încredinţat, l-au crestat niţel la o nară de l-au sîngerat şi 
i-au arătat apoi o muscă mare, ce-o ţinuse pitită-ntre deşte. 
Şi, cu acea-nşelăciune, l-au tămăduit pe Dumitrăchiţă de 
nărav. 
Om lumeţ, Grigoraş avea trecere şi la prostime, că nu 
umbla mîndru, ce se-mbăta şi prin cîrciumi şi-apoi cînta 
lumeşte şi juca de gît cu mahalagiii. Îi plăcea lui mai ales 
să cînte-n felul vuvăriţelor, că erea oltean şi la ei, la Zlata, 
se făceau nunta cu vuvăriţe şi dînsul, umblat de mic pe la 
nunți, deprinsese bine felul acela de cîntări ce se zic în 
prostime. Meteahna îi venea tot în folos că, de-şi arăta 
chipul pe uliţă, cu coşcodanul sugrumat în lanțug, se 
strîngea laie multă după el, iscîndu-i, fără plată, un halai 
cum nici Vodă n-avea cîndu ieşea de la Curte. 
Şi la gură erea slobod, că-i plăcea lui să tot aridice frunza 

cea de vie, au de ce-o fi fost, spre a da-n privelişte cele 
ascunse sub ea, zicîndu că nu-i ruşine, că şi pe papa-l alege 
după fudulii, că trebuie să le aibe mari. Umbla la gît c-o 
cadra mititică, făcută din aur cu jmalţuri, ce-arăta chipul 
cum David au văzut în scăldătoare pe Vitsavia, muierea lui 
Urie, goală puşcă şi rîzînd neruşinat, încîtulea lesne se 
putea-nţelege sminteala regelui. Lega vorbă cu muierile 
arătîndu-le acea cadra, că zicea a fi oglinda în care bine se 
pot vedea nurii şi podoabele ce-au tăinuit sub veşminte. Şi 
le spunea vorbă că, fiindu lumea rău întocmită, umblă 
dînsul s-o facă mai bună şi de-aceea se-ndeletniceşte cu 
slujba prăsitului, făcîndu oameni după tiparul lui. C-au 
socotit, pesemne, să-l fi făcut Dumnezeu bine rău! 
Și mai mult îi plăcea a face stihuri ţigănite, vorbind tot 
despre nicovală, ciocane, cleşti, potcoave, tingiri i tij alte, 
sau povestea cum au călărit el o mînză, țiindu-se-n şa pînă 
spre ziuă, cu virtute mare, cit i-au şi zis mînza-ceea că-i 
vrednic bărbat, dar au dat la altul! Şi se tot văita că varsă 
pîraie de lacrimi pentru acea ibovnică ce nu mai căta la 
dînsul. Au căptuşit el tîrgul cu multe scorneli, că mai fă- 
cuse şi-o poveste lungă, potrivită-n stihuri, despre Infîm- 
plările Casandrei şi-ale lui Năstase beţivul, ce n-o mai 
spunem, fiindu prea de tot încîlcită. Cum n-apucase să-n- 
vete slova, că erea un agraphicus, cum i-au zis Triglava, îşi 
făcea versurile-n cap, iară dac-avea trebuință să le-aştearnă 
cu slove pe hîrtie mergea la un Tănase Harmozek, de-au 
fost şi dascăl la Academia Grecească, despre care vom 
spune mai încolo, că şi-acela au fost băgat în urzelile de le 
scriem aici. 
Muiere n-au avut Grigoraş, că se ținea mai mult c-o 
tîrfoştină de la hanul lui Agop, armeanul, care-i pe unde-au 
făcut Mavrogheni bolnița nemernicilor de la biserica 

Izvorul Tămăduirii au, cum i-au zis greceşte Zoodocbos 
pigbi, care s-ar tîlcui mai bine „Izvorul dădător de viaţă”. 
Într-atîta buruiană ce-au fost în dînsul te miri că se mai 
rătăcea şi cîte-o floare, cît se vădea mult adevăr să fie-n 
vorba din bătrîni ce zice că dintr-un lemn ciopleşti şi cruce 
să te-nchini şi măciucă de spart capul. Cînd nu-i erea-n 
gură să spună măscări, făcea şi stih mai aşezat cu tâlc 
subţire, să stai să te socoteşti mult ce-au vrut să zică, fiindu 
în chipul parabolei. Judecînd după dreptate nici dumnealui 
lenăchiţă Văcărescul n-au făcut scrisoare cu aşa adîncituri 
ale vorbelor, că spunea cu tîlc mai dezvelit de cum spunea 
Grigoraş, dară nu în toate, ce numai în unele. Din ce-au 
rămas de la el, mie una mi-au plăcut mai mult, măcar că 
nu-i dintre cele adînci. Pe aceasta o zicea dînsul mai rar, că 
poate să nu-i fi plăcut, spunîndu mai mult de cele 
neperdeluite, şi s-ar putea să n-o fi ţinut eu minte tocmai 
bine, dar eu aşa o ştiu, cum o aş-ternem mai jos: 


Au fost un oştean, 
Fecior de moştean, 
Din neam de boieri, 
Și-au avut averi, 
Și-au avut şi vii, 
Şi multe moşii, 
Şi culă-ntărită, 
Şi soaţă iubită. 
Da-n-atât-avere 
Pătimea durere 
Şi mare-ntristare, 
Cît nu-şi afla stare, 
C-au avut un vis 
In care i-au zis 

Un bătrîn cernit 
Cu glasul şoptit 
Că el va să cate 
De Alba Cetate 
Unde nu e moarte 
Şi e viaţa foarte 
Cu tihnă, senină, 
Tot într-o lumină. 
Dup-acel moşneag 
S-au făcut pribeag 
Si-au purces în lume, întrebînd anume 
De Alba Cetate încătrău parte abate? 
Iară, dacă au pornit, 
Mult tare-au călătorit, 
Numai singur cu o slugă, 
Călare pe-o iapă murgă. 
Şi-au luat drumul în zare, 
Ținîndu-se după soare 
Peste dealuri, peste munți, 
Peste ape fără punți. 
Dar cît-au călătorit 
Niciunde n-au auzit 
De Alba Cetate încătrău parte abate. 
Tot cătînd în zare 
Drumul după soare 
Au dat pe un plai 
La un mîndru crai 
Ce-i ştia de nume 
Și i-au Zis anume: 
— Şezi în ţara mea 
Pe unde vei vrea, 
Că ţi-oi da putere 

Şi multă avere! 

Dar el n-au clintit, 

Vis n-au părăsit 

Şi-au pornit pe plai, 
Zicînd către crai: 

— Nice vreau mare putere, 
Nice vreau multă avere, 
Că puterea-i trecătoare 
Şi averea-amăgitoare; 
Şi puterea te stîrneşte, 
Iar averea te trufeşte, 
Ci eu caut tihna 

Şi-n suflet odihna. 
Şi-au purces pe cale 
Mult adus de şale 

Şi la plete nins, 

De mult dor cuprins, 
Cale tot bătînd 

Şi tot întrebînd 

De Alba Cetate încătrău parte abate? 
Sluga i-au murit, 

Cal au prăpădit, 

Dar n-au abătut, 

Ce, cum au putut, 

Mai adus de şale, 

Au pornit pe cale, 

Ca un biet moşneag 
Proptit în toiag, 

Tot cătînd în zare 
Drumul după soare 
Spre Alba Cetate încătrău parte abate? 

Pe cît am ispitit eu, au vrut să zică dînsul aicea despre 
întristările sufletului carele, neamăgit de cele lumești, altă 
rînduială umblă să afle, mai presus de cele vremelnice. Iară 
Cetatea cea Albă poate să fie, după cum i-a dat el tîlcul, un 
fel de tărîm al curăţiei şi-al nentinării. Gîndesc eu că s-o fi 
luat după greci, că şi-aceia au vorbit mult de un ostrov ce 
i-au zis Levki, care cuvînt, adus pe limba noastră, tot alb 
s-ar spune. Acolo-şa, în ostrovul acela, socoteau grecii că 
merg după moarte toţi vitejii şi-nţelepții lor, să şază-n tihnă 
veşnică. Şi-au zis frumos şi cu adînc înțeles Grigoraş 
despre calea luminii, pre care cată să umble omul, numai 
n-au spus desluşit dac-acela au ţinut calea către amurg au 
către răsărit? Şi-apoi ce-au vrut dînsul a zice, suindu-l pe-o 
iapă murgă, adică neagră, mohorită la culoare? Au prin 
păcat au vrut el a zice că dăm la lumină, au cum au 
cugetat? Am mai stăruit eu şi la altele, vezi bine, căci 
mi-au plăcut cum au zis, da-mi pare c-au dat înţeles prea 
adînc şi unele nu le-am pătruns. 

Grigoraş acela, de n-ar fi fost prea stricat de muieri 
podarese şi de băuturi bețive, putea să fie ceva de capul lui. 
Numai nu i-au plăcut lui calea dreaptă, că prea au făcut 
multe amestecături şi s-au ţinut tot pe lîngă oameni 
destrăbălați la umblete. Adunîndu-se dînsul prin cîrciumi 
cu toți căzuţii, s-au nemerit şi c-un Tănase Harmozek, ce 
din înfăţişare şi-apucături ce-au avut nu prea putea fi 
socotit între cei înţelepţi. 


Arătarea lui Tănase Harmozek 


Erea acela om nalt, lat, borţos, gălăgios, fudul şi mare 

spuitor de lucruri ne-nţelepte. Obraji avea roşii, fiindu şi lat 

în fălci, iară nasu-i erea cîrnit către partea stîngă. Şi frunte 

avea naltă, că-ncepuse să-i cam cază părul, şi cu neşte 
umflături în părți, de parcă sta să-i iasă coarne, cum au şi 
avut, că i-au pus muierea, de-au şi dat-o la călugărie la 
Mănăstirea Dintr-un lemn. De pe acea-ntîmplare ce-au avut 
el, prea de cu vremea căpătînd gust pentru băutură şi tot 
umblînd cu tălăniţe, îşi măcinase sănătatea că, tot 
amestecîndu-se cu oameni stricați, nu-i trebuise mult să 
cază însuşi în stricăciune şi, din cît străumblase alăturea cu 
drumul, am auzit că se alesese sfrențit. Avea însă firea 
veselă, măcar că vorbea uneori prea de tot neales, însuşi 
hohotind apoi de-i săltau burțile. 
Tănase au fost feciorul unei Pălăguţe ce-au crescut de 
suflet în casa Vîlculeştilor. Pe mă-sa, Pălăguţa, au adus-o 
tocmai de prin părțile ungurești, de la Trei Scaune, care 
ungureşte se zice Harmozek, de unde i-au dat şi nume, că 
n-au avut, fiindu găsită de acel boier, Vîlculescu, după cum 
au zis, că curgea pe gîrlă-ntr-o copaie. Da mai curînd poate 
să fi fost altfel, adică s-o fi făcut boierul c-o muiere ce-au 
avut ibovnică pe-acolo cînd au stat fugit, că la ce alta s-o 
mai fi adus cu sine? Şi-au înzestrat-o boierul şi-au măritat- 
o după Stane Cobia, pe care l-au tăiat Manolache Giani 
cîndu cu răzmiriţa volintirilor, c-au fost pe lîngă Ilie 
Polcovnicul. Şi, dac-au murit şi Pălăguţa de inimă rea, l-au 
luat pe Tănase Vîlculescu bătrînul de l-au crescut, c-avea 
ani numai vreo şaişpe, şi l-au dat şi la carte, luîndu Tănase 
nume de pre mă-sa, să aibe linişte din partea grecilor. 
Iară carte-au învăţat Tănase multă, că ştia turceşte, 
nemţeşte, greceşte, ba şi limba ovreiască-mi pare c-au 
deprins. Şi, măcar că de pe tată-su, Stane Cobia, au fost 
boier, s-au băgat dascăl la Academia grecească, fiindu 
lăudat foarte, numai că cerea el plată prea multă pentru- 
nvățătură, după cum s-au şi plîns kir Şofron Ploştina cîndu 

au mers cu fie-su să-l vîre la carte. Că, mergîndu la dînsul, 
i-au cerut Tănase taleri doozeci, de s-au şi speriat boierul, 
zicîndu, pe drept cuvînt, că pe banii-aceia putea să cumpere 
un bou. 
— Ba că chiar, arhonda, zice să fi zis Tănase. Aşa să faci, 
c-ai să te-alegi c-o pereche! 
Şi n-au lăsat Tănase nici pentru Vodă mai jos, de l-a şi- 
ntrebat la ce ia aşa mulți bani pentru-nvăţătură ? Şi-au zis 
Tănase că face-aşa ca să-i înveţe pe oameni cum să 
cheltuiască banii, că lucrurile scumpe sînt de preţ, iară cele 
fără de preţ nu pot fi scumpe. 
Ținea Tănase învățătura de carte în cinste mare şi lucrul 
său ştia a-l săvîrşi bine şi cu tragere de inimă, aducîndu şi 
cărți nemţeşti tocmai de la Beci, plătindu mulţi bani pe- 
acelea. Dară şi avea de unde, c-au fost el om înstărit, 
avîndu case mari, cu ogradă întinsă şi sălaşe de țigani. Şi 
moşie-a avut rămasă de la tată-su, la Cobia, cu livezi de 
pruni şi povarnă de fiert rachiuri. Şi nici strîns la pungă n-a 
prea fost, dîndu de la el unor tinerei mai sărăcuţi, care-i 
vedea mai dezgheţaţi la minte, să aibă cu ce se ţine-n 
şcoală şi să înveţe. Dar avea şi obiceiuri rele, precum am 
auzit, că unde-i părea a nu fi silință destulă, o mai sporea 
cu toiagul. Şi le tîlcuia acelora, bătîndu-i, cu cuvintele ce- 
au zis Solomon, că mijlocul de vindecare pentru cel rău 
sîntu bătăile. Şi n-alegea, că nu se uita şi el după om, a cui 
odraslă este, că-i al unui boier, că-i al unui neguţător, ce pe 
toți deopotrivă-i buşea şi-i ologea, cît aveau aceia frică 
mare de dînsul. Cîndu venea tatăl cîte unuia de-l 
cotonogise mai rău să se jeluiască, aşa-l sucea Tănase, 
îndreptîndu-se din vorbe, cît nimica nu mai zicea acela, 
plecîndu chiar foarte mulțumit de desluşirile ce-i da 
cărturarul, zicîndu: 

— O mi daris anthropos u pedevete, care vorbe-n-seamnă 
că omul care nu este bătut n-are creştere! Şi-i arăta apoi pe- 
ndelete că-n greceşte paideia, ce-nseamnă, va să zică, a da 
bună creştere, vine de hpedevo, care-n-seamnă a chinui. Ba 
şi-n-româneşte pedeapsă s-au zis tot după greceşte, de la 
aorist, pedepsa, ce s-ar tîlcui cu dădui creştere. Şi toate 
vorbele acestea-s legate depais-paidos, care-nseamnă copil, 
ŞI, prin urmare, copil şi pedeapsă se ţin olaltă, cum se şi 
cuvine, dar e aici un înțeles adînc, ce nu-l poate pătrunde 
oricine, că-s cugetări de-ale înțelepților... 
Sub Vodă Ipsilante, dac-au aflat acela şcoala stricată, l-au 
pus pe Tănase, după sfatul lui Triglava, şi-au rînduit 
Academia de la Sfântul Sava. Au făcut Tănase atunci, să nu 
vorbim cu păcat, bună treabă, de s-au minunat şi Vodă şi 
l-au tocmit însuşi dascăl beizadelelor. Numai că, aflînd 
Vodă c-au fost Tănase boier de neam, l-au pus şi judecător, 
să judece-n pricinile de lucruri şi datorii. Şi, dac-au ştiut 
Tănase bine pravila, au ajuns vestit judecător, de l-au 
lăudat toți că făcea judecată mai înţeleaptă şi decît 
Solomon, cum s-au văzut şi-n pricina care-au fost c-un 
fecior al pitarului Maimăduc, Şerban. Acesta, murindu-i 
taica lui şi fiind chipeş, a cam avut multe pricini cu muieri, 
c-a fost cam dezmăţat la umblete. Acel Şerbănică 
Maimăduc, pitarul, umbla foarte fudul: cu şalvari năutii, cu 
anteriu roşu de mătăsică şi cu fes, tot roşu, pe cap, iară 
mijlocul, peste anteriu, încins cu şal verde adus tocmai din 
Persia, de la Ispahan, şi-n picioare meşi de saftian, tot roşii. 
Iară pe deasupra beniş turangiu, în coaja năramzelor, 
îmblănit cu vulpi. Şi se făcea să şază el cu casa-n Tîrgul 
Cucului, alăturea cu circiuma unui ovrei, jupîn Moişă sin 
Bercului. Şi, avînd jupîn Moişă, ovreiul, o copilă de numai 
ani vreo cinsprezece, Raşelica pe nume, aceea atîta l-au 

îndrăgit, de-i scăpărau ochii după el şi nu se mai deştepta 
din leşinuri. Drept e, zicea el, că şi lui îi plăcea de el, fiind 
foarte falnic, mai cu seamă cînd îşi punea el şi işlicul pe 
cap, c-au avut negru, de samuri, şi cu fundul siniliu, şi-l 
trăgea aşa, mai pe-o sprinceană. Şi, pentru oftaturile 
Raşelicăi, s-au înduplecat şi-au ajuns de-avea alcătuiri cu 
dînsa, dar cu fereală mare, să nu ia jidanu de veste, fiindu 
primejdie, c-au fost vergură, partenos zis greceşte. Numai 
n-a avut noroc din pricina unei ţigane, Rafira, cu care 
avusese el ceva, mai demult, de-a şi rămas zuliară. Şi-acea 
Rafira, ţigana, tot pîndind, i-a prins în fapt, de i-a adus toți 
jidanii pe cap tocmai cînd n-avea el deloc trebuință de 
musafiri şi de ziafet, c-avea... altele! Şi-a sărit jupîn Moişă 
sin Bercului de gâtul lui că el, fiindu cu şalvarii lăsaţi, nu 
prea era deloc slobod în mişcări, şi-au fost şi jidanul voinic, 
şi l-au dus la Agie şi-apoi l-au purtat la judecată. Şi nici o 
nădejde nu mai trăgea, că erau toate împotrivă-i, oameni 
marturi, dovediri, încă şi mai multe decît ar fi fost 
trebuinţă. Şi, urmînd a fi judecat după Pravilă, alta nu-l 
aştepta decît să-i taie gealatul mădularul vinovat în 
priveliştea tîrgului, c-aşa zicea la Pravilă pentru asemenea 
alunecări. Că jupîn Moişă sin Bercului pornise jalbă în care 
se tînguia de el, pitarul Şerbănică, să-i fi vătămat cinstea 
Raşelei. Şi-au venit şi ziua-n care i-au chemat la judecată 
însuşi Tănase Harmozek, despre care ştia şi dînsul să fie 
foarte-nţelept, şi decît Solomon mai înțelept. Şi-a venit 
jupîn Moişă cu Raşela şi cu neamuri multe, făcîndu gură şi 
tînguindu-să: 
— Oi-vei, oi-vei, mamu mieu, cum ne-au vătămat nouă 
cinstea! 
— Aşa trebuie să fie, nici vorbă! au zis Tănase, judicătorul. 
Dară martori care să fi văzut cum au fost întîmplarea sînt? 

— Au fost, boierule! Au fost! s-au răpezit Moişă. lată, este 

aici şi Rafira, ţigana, care-au văzut toate! Spune tu, Rafira, 

boierului! Hai, spune! 

— Taci, jupîne, să-ntreb eu! au zis Tănase. C-aici eu judec! 

Ia vină, fă-ncoace! Ai văzut tu? 

— Văzut, săru-mîna, boierule, văzut, cum nu! 

— I-mhi! Şi cînd a fost, fă, tereşenia? 

— lacă-i săptămîna, că se nemerise chiar de Rusalii... 

— Şi unde-au fost, fa, -ntîmplarea? 

— Păi unde să fie, boierule? în beci la jupînul Moişă, că 

s-or fi dat mai la răcoare... 

— Şi de unde ştii tu, fa? Ţi-au spus jupînul Moişă? 

— Da unde se pomeneşte, boierule? Am văzut cu ochii 

mei, uite, îmi fac cruce! Să-i saie ochii care te minte! Să- 

nebunesc, ia!... 

— Bine, fă, dar cum văzuşi? 

— Păi cum să văz, boierule? Jaca cum: ieşisem eu după 

casă să strîng ceva urzici, c-a pus jupîna Maica neşte ouă 

de curcă şi numai ce ieşiseră puii de vreo săptămînă-două, 

c-a căzut curca mai tîrziu, şi eu le adunam urzici să le dau 

tocate cu mălai şi cu cîte un bob-două de piper că... 

— Spune, fa,-ntîmplarea, ce baţi cîmpii după pui de curcă! 

— Păi nu spui, boierule? pupa-ţi-aş tălpili! Spui! Că-n 

spatele casei e răsuflătoarea de la beci şi, tot adunînd eu 

urzici, aud ceva chirăială pe la răsuflătoare. i-am cunoscut 

glasul jupîniţei Raşelica cum se văita şi se ruga: Oi-vei, oi- 

vei, ci mă las-acu! Oi-vei, oi-vei, mamu mieu, aibi milă de 

mine! Şi-am zis iară s-o fi prins jupînul Moişă la butea cu 

vin, c-a mai prins-o, şi mă dau la răsuflătoare să văz... 

— Şi-ai văzut? 

— Văzut, cum nu? Dar nu era jupînul Moişă la care se 

văita, ce către dumnealui, pitarul Şerbănică, că făcea păcate 

cu dînsa, trăzni-l-ar să-l trăznească! Şi, dacă m-am dus în 
prăvălie şi-am tipat, s-a strîns casa şi i-au prins în fapt, că 
nici n-apucase dumnealui, pitarul, să-şi mai tragă ciacşirii... 
— Fă, el era? Ai văzut tu bine? Cînd era-n beci, te-n-treb? 
— EI, boierule, să-mi saie ochii! Păi ce-s chioară? 
— Păi bine, fă, tu-l cunoşti şi pe spate? 
— Păi dă ce pă spate, boierule? Eu l-am văzut la ochi... 
Și, dac-au mai stăruit niţel Tănase, judicătorul, au aflat de 
la țigană, de la Rafira, că, acolo-n beci, dumnealui, pitarul 
Șerbănică, au şezut opo, adică dedesubt, iară dînsa, Raşela 
lui Moişă ovreiul, au şezut iper, adică deasupra. Şi-au 
poruncit Tănase către toţi să nu mai facă larmă, că s-a 
luminat, şi l-au pus pe grămăticul de divan de-au scris 
întocmai cum au spus Rafira şi-apoi i-au alungat pe ovrei 
de-acolo, zicînd că sînt nişte înşelători, că n-au pricină să 
vie cu jalbă la stăpînire, că ce-au zis să fi pățit Raşela au 
fost cu voia ei, iară nu cu sila, nici cu vicleşuguri au 
tertipuri. Că, de-ar fi fost cu sila, au altcumva, s-ar fi cu- 
venit să fie altfel aşezate părțile, iară nu cum au zis Rafira 
țigana să fi văzut cu ochii ei. C-aşa cum au zis, numai 
dumnealui pitarul poate veni cu jalba la stăpînire. Iară 
jidanca lui Moişă, dacă nu i-a fost cu voia, ce căta ad- 
supra pitarului? 
Şi, măcar c-au stat Tănase la bine şi-n cinste la acea vreme, 
s-au văzut a fi om zburdat, că s-au luat cu beizadelele de-au 
fugit în hotarul unguresc, c-au vrut a-l însura Vodă pe 
beizadea Constantin c-o slută şi-acela n-au vrut s-o ia. Şi- 
au trebuit să umble însuşi lenăchiță Văcărescul tocmai la 
Beci, la-mpăratul, să-i trimită pe-aceia-ndărăt. Pentru acea 
fugă a beizadelelor s-au şi cerut Vodă la turci să-l 
mazilească, ca să nu bănuie că s-au hainit şi să-l taie, de-au 
fost în urmă rău pentru biata ţară. Şi mulţi au fost care-au 

grăit rău de Tănase, măcar c-acela s-au îndreptat zicîndu că 
dreptatea e lucru prea sucit, prea gingaş şi greu tare de 
dibuit. Şi se-ntemeia el pe o pildă turcească, de-o şi zicea 
mereu, despre un cadiu ce-au fost să judece-ntr-o pricină. 
Şi, zicea Tănase, au venit mai întîi păgubaşul de-au spus ce 
şi cum. Şi-aşa frumos ce-au spus acela, cît cadiul pe loc au 
ŞI zis: 
— Ai dreptate, bre! 
Dar au venit rîndul şi pîrîtului de-au spus, si-aşa bine s-au 
îndreptat şi-acela, de nu s-au mai putut ţine cadiul şi-au zis: 
— Bre, şi tu ai dreptate! 
Dar, cum zicea Tănase, au avut cadiul şi-un ucenic, care-au 
stat pe lîngă el la-nvăţătură. Şi-acela zice să-l fi tras de 
poala caftanului, zicîndu că nu-i bună judecata cum au 
făcut, că dacă unul are dreptate, nu mai poate avea şi 
celălalt, că aşa se sminteşte legea. Şi l-au ascultat cadiul cu 
multă luare-aminte şi-au oftat apoi: 
— Bre, înțelepte vorbe-ai spus, căci şi tu ai dreptate! Şi, tot 
zicănd Tănase pilde sucite, s-au lăsat de-a mai judeca-n 
pricini, că nu-l mai lăsau grecii, umblindu el mai mult cu 
ziceri de cele ritoriceşti, amăgitoare, că te poartă pe calea 
păcatului. Pentru multe asemenea fapte stricăcioase, care, 
de-am sta să le scriem cu slovă, multe călimări ar fi să 
istovim, s-au ales Tănase Harmozek om cu faimă proastă, 
de au şi fost mare pagubă de cîtă carte-au ştiut degeaba. Că 
de-nvăţat nu s-au putut spune că n-au fost învăţat, arătîndu- 
se el foarte trebuitor domniei, că şi Mavrogheni, cîndu au 
venit, tot pe Tănase şi l-au luatu tîlmaci. 
Dar, ca să nu fie bănuială la mijloc, nice să vorbim cu 
părtinire, gîndit-am să scriem mai Jos o precuvîntare ce-au 
zis Tănase la Academia domnească, pe care am aflat-o 
rătăcită la kir Barbu Memerea, cel de-au fost diac de vis- 

terie. Atîta i-au rămas, mi-au zis acela, dintru mai multe ce- 
au avut, de pe vremea căndu i-au fost Tănase dascăl de 
ritorică şi greceşte. Precuvîntarea aceea s-au chemat 
Despre meşteşugul ritoricesc şi sună cum scriem mai Jos: 
Omului datu i-au fost graiul spre a cuvînta către aproapele 
lui şi-a face înţelegere şi-a căpăta ajutorinţă la treburile mai 
puţin lesnicioase, ce singur nu putea-mplini. Oamenii 
grăiesc unii către alţii, dară mai puţintei au ştire despre 
rînduiala graiului, măcar că încă de pe timpul grecilor cei 
din vechime aflatu-s-au cărturari şi ritori şi grămătici ce cu 
multă-nţelepciune dat-au în vileag rînduiala de pe care se 
tocmeşte lucrul limbei. Unul dintre aceia multă faimă au 
ajuns a dobîndi şi mult bănet au adunat, capătîndu el 
deprinderea de-a vorbi către valurile mării, țiind cataroaie- 
n gură că erea peltic. Pilda aceluia, Dimostene, c-aşa i-au 
fost numele, şi alții s-ar cuveni s-o urmeze, lipsiți fiindu 
de-nlesnirea de-a cuvînta şi cu gura slobodă, darămite cu 
cataroiu-n gură. Mai sîntu ei şi alţii ce s-ar cuveni să-i puie 
Vodă să umble cu cataroaie-n gură, că prea cîrtesc de toate 
cele, fiindu noi un neam de oameni prea clevetitori, cum au 
zis şi Herodot la Istorii, în cartea a cincea, pentru care 
sîntem slabi, că din clevetiri se face neunirea. Dară nu 
despre dulceaţa sau amărăciunea limbii avem a cuvînta, că 
despre aceasta mai bună desluşire au dat Esop, ghebosul, 
ale căruia pilde bine spun, pentru cine le-nţelege. 
Limba are mehanica ei, adică o-nvîrtejire lăuntrică ce se 
ține olaltă cu un chip de aşezare. Invîrtejirea vine din 
puterea crescătoare a graiului, ce cu vremea tot sporeşte, 
iar aşezarea vine din starea graiului, ce au dovedit-o 
grămăticii, rînduind vorbele după firea şi rostul lor, cum 
aud că s-au apucat a face şi pe la noi însuşi lenăchiţă 
Văcărescul, marele vistiernic. Ce-a ieşi de-acolo, om 

vedea, că rînduiala graiului o au deprinsu cărturarii cu 
multe osteneli. Că graiul nu-i ca cum ar fi giubeaua mea, 
adică lucru vîrtos, să-l poţi lua-n mînă, să-l drămăluieşti, 
să-l amuşini cu nările au să-i câţi cusătura pe unde-au 
croit-o meşterul. 
Graiul, măcar că se-aude, e doară lucru-nchipuit în mintea 
noastră, fiindu ca o părere şi bine semuind nălucilor, 
greceşte bantasma, ce-au văzut unii şi alții. Lipsit fundu de 
trup, nu-l putem nici drămui-n palmă, nici iscodi cu ochii, 
nici a-l amuşina cu nările. Scornit cu-n-chipuirea, graiul 
cată să-l iscodim cu mintea şi tot din puterea minţii cată 
să-l stăpînim. Puterea minţii, cum şi vîrtutea trupului, nu 
le-au datu Dumnezeu oamenilor tot deopotrivă la cumpănă, 
ce după cum s-au nemerit. Unii mai multă au apucat şi- 
aceia-s cărturarii, ce din lucrul minţii rînduiesc lumea. 
Altora, care-s ţăranii cei proşti, mai puţină le-au venit, că 
le-au dăruit Dumnezeu mai mult virtutea trupului să-şi 
agonisească ale gurii, răsturnînd țarina, din lucrul braţelor. 
Au mai fost unii ce-au căpătat nițică minte, dară nu destulă 
să fie cărturari, cumpănită cu oarecare virtute, nedestulă să 
lucreze-n țarină. Aceia s-au schivernisit cu-ndeletnicirea 
războiului, fie la ei!, din care-au ajuns de-şi țin viaţa tot 
rindicînd-o pe-a altora, zicîndu că păzesc hotarele moşiei 
să nu le calce duşmanul. Cărturarul, dară, fără puterea 
minții nu se poate-n-chipui. Că lumea pe care trăim nu-i 
una, ce-s două, că peste lumea cea de lut, cum au zidit-o 
Dumnezeu, oameni cărturari au ridicat cu vremea altă 
lume, de-a doua, închipuită de ei, că nu se vede, fiindu 
părelnică, dar a căreia rînduiala este temei lumii celei de 
lut, pe care-o ţine să nu se risipească şi s-ajungă oamenii să 
trăiască precum jivinele. De aici se trage şi puterea cea 
lumească a cărturarului, popă de-ar fi, ritor, stihurgos, 

legiuitor sau altce. Puterea aceasta nici crailor au 
împăraților n-au fost dată că, schimbînd cărturarul rînduială 
lumii-nchipuite, strică şi aşezarea lumii celei văzute, 
prefăcînd-o după gîndul ce-au avut. Cu chipul acesta 
cărturaru-i ca cumu-i Dumnezeu, iartă-mă, Doamne!, al 
cărui ales este şi tot aşa putere are, că şi Domnul au urzit 
lumea numai din vorbe ce-au zis, cum scrie şi la sfinta 
Scriptură. Dumnezeu însuşi tot o vorbă este, că scrie la 
Ioan astfel: V nacealo bîlo Bog i Bog bîlo Slovo i Slovo bilo 
Bog. N-au scris evanghelistul acolo-şa numai o- 
mpletecitură de limbă, ce au vrut a zice, cum scrie şi la 
Facere, că Dumnezeu au zis vorbe care, fiindu miezul 
oricărui lucru, pragma zis grecește, acelea s-au învîrtogat 
şi-au prins făptură: A zis Dumnezeu: „să mişune apele de 
viețuitoare, şi să sboare păsări deasupra pămîntului pe 
întinderea cerului..." De unde se-nţelege că lumea, care 
greceşte se zice cosmos, dentîi în cuget s-au făptuit, ca să 
aibă o rînduială şi-un înţeles. Fiindu în cuget, lumea n-au 
fost pragma, ce logos, care letineşte s-au tîlcuit rău, c-au 
pus aceia verbum, măcar că logos, adus letineşte, s-ar 
tîlcui-n două vorbe: ratio şi oratio. De unde se-nţelege 
desluşit că este trebuinţa, dacă năzuim să iscodim duhul 
lumii, să stăpînim dentîi meşteşugul vorbirii, că-i ţinut 
cărturarul să afle starea, aşezarea şi încheieturile vorbirii, 
spre a şti cătră unde să-şi aducă lucrul său cu chipul de-a 
izbîndi. 
Gîndit-am eu că bine-ar fi să vă lămuresc dentii una mai 
uşurică - chipul cum vorbele se-nmulţesc, sporindu-ne 
meşteşugul cuvîntării şi putinţa de-a stăpîni gîndul, de-a-l 
desluşi, de-a-l face lucrător, clădind oarece au dărăpănînd, 
după cum se iveşte nevoia, slujindu-ne numai de puterea 
graiului. Băgațţi voi de seamă că vorbele nu se-nmulţesc 

fără rînduială, fiindu limba ca şi viețuitoarele, adică avîndu 
ea deprinderi şi metehne ce, cunoscîndu-le, mai îndemină 
ne vine s-o meremetisim după cum e-mprejurarea. De la o 
vorbă se face altă vorbă, dacă cea dentîi este-ntoarsă spre a 
se arăta cu tertipul acesta nu numai ce e, ci şi ce nu e. Aşa 
putem zice de cinevaşi că e spălat, volnic, cinstit, chibzuit 
şi tot aşa, după cum ni s-arată a fi. Dară noi putem întoarce 
vorbele şi să spunem tot de acela că-i nespălat, necurat, 
nevolnic, necinstit, nechibzuit şi altele. Va să zică am întors 
înţelesul vorbelor, dară, vă fac eu văpros, cum am făcut? 
Lesne puteţi băga de seamă că înaintea fieşcărei vorbe am 
mai adaos ceva, c-am pus acolo-şa pe ne: spălat - nespălat, 
curat - necurat; volnic - nevolnic. Cu dibăcia asta, dintr-o 
vorbă facem două şi este şi-o rînduială, că vorbele îşi 
schimbă înţelesul şi se tocmesc în două şire-mpotrivite: tot 
şi netot; bun şi nebun; cioplit şi necioplit; copt şi necopt; 
credincios şi necredincios; om şi neom; drept şi nedrept; 
glasnic şi neglasnic; isprăvit şi neisprăvit; lume şi nelume 
şi altele multe. Prostimea mult se foloseşte de asemenea 
ziceri, cum ar fi bunăoară: l-a făcut din om neom, sau alta, 
cum necum Să facem treaba şi multe care nu mai stăruim. 
Vorbele care capătă la-ncepătura lor pe ne se cheamă 
negative, care-i pe letineşte, fiindu, îmi pare mie, tot o 
vorbă întoarsă cu ne, care-i surpă şi-i răstoarnă tîlcul. 
Deosebim dară o ciocnire înlăuntrul vorbirii între două 
puteri vrăjmaşe: gativele şi negativele. Şireagul gativelor, 
măcar c-aici nici eu nu ştiu bine că n-am aflat scris pe la 
alții, se face din vorbele fără ne şi-arată cum e cevaşi, iară 
cum nu e arată şireagul negativelor, unde trag vorbele cele 
cu ne. lată dară o lege pe care-o ţine limba: gativele se fac 
negative cu adaosul lui ne: suferit şi nesuferit; pămîntesc şi 
nepămîntesc, ce se zice de un lucru care nu-i din lumea 

noastră; saf şi nesaț adică foame; ghiob şi neghiob, unde 
s-au pierdut gativul, că l-au uitat oamenii, dară au avut 
înțelesul, pesemne, de înțelept, ştiutor. Cu trecerea de 
vreme multe gative s-au rătăcit şi s-au uitat, că omul mai 
lesne ţine minte cele rele, care au mai multă vlagă-n ele, de 
mai greu ajung a pieri. Că oamenii încă zic neghină, care-i 
o iarbă rea de creşte prin grîul cîmpului, c-o sporeşte 
necuratul să-i facă răutate plugarului, iară gbina, ce iarbă 
va fi fost aceea?, în zilele noastre n-am mai pomenit, că 
multe dintre cele bune se pierd şi se risipesc din 
neprivegherea oamenilor. 
Asemenea este şi cu veste şi neveste, fiindu tîlcul lesne de 
prins, că vine de la o vorbă latinească ce se zicea muierilor 
care țineau să nu se stingă focul cel sfînt şi nu ereau deloc 
slobode să se mărite, adică să fie neveste. Acelea, măcar că 
ereau ţinute cu jurămâînt să-şi ducă viaţa-n feciorie, se tot 
greşeau, cum au fost întîmplarea şi cu aceea de-au zămislit 
tot neamul rîmlenesc, de unde şi noi ne tragem, şi-au lăsat 
apoi obiceiul acesta văzîndu ei că nu-l pot ţine muierile, 
c-au fost prea greu pentru puterile lor. 
Nu numai cu ne se fac negative, ce şi cu ba, la care le-am 
putea zice noi, ca să nu-ncîlcim lucrurile, baga-tive: laie, 
adică neagră, şi bălaie, adică albă, plăvană, cum ar veni la 
părțile femeiești, şi lan - bălan, pentru partea bărbătească, 
dară lan, pe cît am băgat de seamă, nu se mai zice decît la 
ogor, care-i negru, adică lan, după ce l-a zdrumicat plugul; 
tot aşa cu laur şi balaur, care şi-mpreună se mai zic, dară 
mai mult în vrăjile cele vechi. Poate să mai fie şi altele, 
dară nu ne slujeşte să le-nşirăm toate cîte sînt, căci ne e 
deajuns nouă dac-am dibuit paradigma ce-au fost. 
Şi-acu, de-ar fi să căutăm tîlcul celor de-am spus, ar fi să- 
nțelegem că temeiul lumii este cuvîntul, adică înţelegerea. 

C-au făcut Dumnezeu lumea cu rînduială, avîndu nu numai 
începătură, ce şi adaos, care-au lăsat oamenilor să-l facă, şi 
apoi sfîrşit, capăt. Şi-au dat ziditorul oamenilor, ca să le- 
ncerce cugetul, puterea ce însuşi au avut, de-a adăuga la ce- 
au făptuit şi-a-mplini. Iară la urmă, cîndu va veni vremea, 
toate cele văzute s-or topi, că şi lumea-i cu margeni, cumu- 
i şi omul. Ce, luaţi aminte, numai trupul omului se 
risipeşte, iară duhul lui nu, că i-l ţine numele ce-au avut 
spre pomenire vecinică. Că numai cele văzute-s trecătoare, 
iară cele nevăzute, fiindu miezul lucrurilor, sînt vecinice, 
de păstrează firea ce-au avut cîndu au fost şi după ce lucrul, 
pragma, şi-au risipit chipul văzut. 
Iată, de pe noi numai numele rămîne şi umbra noastră ce- 
are să rătăcească pînă cînd o fi judecata cea mare, a tuturor. 
Că, măcar că n-om mai fi, oameni văzuţi şi simţitori, cu 
numele nostru ne-or pomeni cei de-or să vie pentru ce-am 
făptuit, au bine, au rău. Şi pomenirea noastră va fi au cu 
laudă şi cinste, au cu ocară şi blestem, după cum ne-au fost 
faptele în viaţa aceasta trecătoare. Că faptele sînt aidoma 
firii oamenilor, venindu ele din duh, care-i partea lui 
Dumnezeu, au din trup, ce-i unealta Satanei. Ci nu vă lăsaţi 
robiți trupului, că ale trupului sînt amăgitoare şi 
vătămătoare duhului, că-l strică şi-l împuţinează, de nu 
umblați cu priveghere. De'aceea, arătîndu-vă firea şi 
puterile graiului, vă zic vouă: păziţi-vă numele, că vi s-au 
dat întru veşnicie şi pentru pomenirea oamenilor. 
Precum se vede, nedus de cap n-au fost Tănase, măcar c-au 
mai şi strîmbat unele, ba, de multe ori, şi-au făcut el de 
dragoste cu buruieni de urît, de s-au şi-mplinit vorba veche 
ce zice de cîte unul că se ţine cu sfinţi şi fată draci! Că ce- 
au ieşit mai tîrziu din toate acestea se va vedea. Şi-atita 
despre Tănase ca să spunem niţel şi de lanache Drakinos, 

că mai mult cu-acela s-au înfruntat cărturarul. 
Arătarea lui lanache Drakinos 


Janache, stolnicul, au fost feciorul unui Costa Drakinos, 
care-au mai avut numele poreclit şi turceşte, zicîndu-i 
Kîzîl, adică Roşcatu, c-au avut barba roşie, fiindu aşa- 
nsemnat de Dumnezeu să-l cunoască toți c-au fost poamă 
rea. Acel Kîzil au fost pe vremuri toptangiu, dar scăpătase 
la un foc de i-au ars acareturile şi l-au lăsat calic. Pe cîte-au 
fost vorbe, nu s-au pornit focul acela fără pricină, ce i-ar fi 
pus un Eracle Condurachi pe care l-au înşelat Kîzî] de l-au 
lăsat pe drumuri, măcar c-au avut amîndoi întocmiri de 
negot. 
Din ce-au mai scăpat, după ce-au mofluzit, Kîzîl ajunsese 
de ținea dugheană-n Tîrgul Cucului, ca plevuşcă, vînzînd 
cu paralîcul, dar numai mărfuri de băcănie. Ținea 
dugheana-ntr-o odaie lungă, înghesuită cu coşuri de nuiele, 
cu paporniţe, cu putini şi chiupuri de cele mari, din pămînt 
ars. Aflai acolo roşcove, păpuşi de smochine uscate şi 
boabe de piper, scorţişoară, măsline, pastrama, legături de 
țîri, roate de ghiudem, icre, ulei de măsline, brînzeturi, 
stafide, lămii, cuişoare şi alte mirodenii aduse de pe- 
ndepărtatele meleaguri asiaticeşti. Pe rafturile de lemn 
ereau înşirate căpăţini de zahăr, sticle păpurite cu mastică 
de Corint şi alte băuturi greceşti, bocaluri cu zaharicale, 
alune, sorbeturi, tipsii cu rahat şi altele multe. Între coşuri, 
lîngă talerele tiriziei ce spînzura de-o grindă, se aținea 
Kîzîl, mic şi borţos, înfăşurat peste burtă c-o pînză unsă cu 
uleiuri. Cîndu n-avea vînzare, sta cu ochii pe pereţi şi tot 
cletina din cap, jucîndu-şi canaful fesului, s-alunge muştele 
ce-l năpădeau roi. Dacă-i intrai în prăvălie, vorbea grecul 
62 


numai cu unsori şi tot făcea la plecăciuni, să nu se vază 
c-au socotit rău, fiindu mare-nşelător, că ţinea vorba ce 
zice să cumperi două, să vinzi nouă. 
Kîzîl au avut doi feciori, pe Theodoros şi pe lanache, şi 
i-au dat el de-au învăţat carte la Stambul, unde-au şi rămas 
mulți ani la o soră de-a lui. De Theodoros s-au auzit să se fi 
făcut călugăr la Sfeta Gora dintr-o patimă ce i s-au 
întîmplat la Stambul c-o muiere. Vorbea lumea că, fundu 
aceea măritată c-un bragagiu, l-au prins bărbatu-su cîndu-i 
puneau coarne, de l-au şi jugănit pe Theodoros ca pe 
berbeci. Theodoros au luat nume de monah Teofan şi, 
dac-au ajuns frati-su stolnic, au mijlocit la vlădica de l-au 
făcut egumen mănăstirii Glavaciocului, unde-au făcut 
furături multe, că şi ferecaturile icoanelor au prădat. Şi s-au 
văzut bine a-i fi fecior lui Kizil, că poama departe de pom 
nu cade. 
Pe lanache, ştiindu carte bună, l-au luat slugă Mavroghene, 
grămătic, de pe cîndu au fost dragoman. Şi i-au ajuns om 
de credinţă şi sfetnic, măcar că nu prea-l suferea Doamna 
Mărioara, fiindu cam slut la-nfățişare. Dară i-au făcut Vodă 
bine socoteala după vorba ce zice că-i mai bun un măgar ce 
te poartă decît un armăsar care te trînteşte. ŞI, cine-ncalică 
măgarul, să-i sufere şi cusurul! Erea lanache mic de trup, 
c-au fost oleacă ghebos, dară nu tare, şi-avea pletele pe cap 
tunse, după obiceiul turcesc, fiindu chel ca ridichea. Capul 
cam mare i-au fost şi ochii mici şi spînatic şi la făptură 
uscat, cumu-s peştii cei greceşti de-i vindea tată-su, țirii. 
Nu prindea seu pe el neam că, pînă s-ajungă boier 
mavroghenesc, postea mult, ne prea avînd el ce mînca din 
simbrie puțină ce-au căpătat de la dragoman. Dar nici cîndu 
au ajuns boier nu mînca mai de soi, să nu facă cheltuială 
că, fiindu zgîrcit, lega banul cu zece noduri. De atîta 

zeîrcenie şi sănătatea au avut stricată, că-i erea răsufletul 
cu miros rău şi căpătase meteahnă de nu vorbea decît 
ţinîndu-se cu mîna la gură, s-abată duhoarea, pentru care-i 
ieşea vorba cam bolborosită. 
Nedestoinic la muncă n-au fost lanache, că-i sticleau ochii 
în toate părțile după bani şi, zicîndu că cine treapădă 
capătă, au adunat multă blagă şi avere. Şi-acesta au 
semănat lui Kiîzîl, că din rădăcină rea smicea rea odrăs- 
leşte, cum s-au şi văzut că, să-i fi fost dator, pentru o para 
ti-ar fi pus şi ştreangul de gît. Aduna el mai mult galbeni, 
zicîndu că aurul are cuprindere mai multă şi nici focul nu-l 
strică. După apucături ce-au avut, gîndesc eu că şi-n somn 
se visa tot cu banii în mînă. La ce i-au plăcut atîta, nu pot 
înțelege, că banii mai multă-ntristăciune dau şi voie rea 
decît veselie şi părere de bine. 'Tot cu gîndul s-apuce, 
măcar că l-au pus Vodă-n dregătorie, nici habar n-au avut 
de pravilă, măcar că altul s-o ştie mai bine greu să fi aflat, 
dar au zis că legile-s ca să nu se ţie şi pravila-i ca cumu-i 
ceara pentru cel iscusit, că-ncotro ţi-e voia o poţi strimba, 
după cum vine-mprejurarea. 
Trăit între turci, luase-nvăţături de-ale acelora, zicîndu că 
peştele cel mic se teme de cel mare, iar celui cu stare 
calicul i se-nchină că, dacă bogatul greşeşte, tot săracu-i 
ținut să-şi ceară iertăciune. Şi altora le da din acele 
învățături, povăţuindu-i să joace după cum e cîntecul, că 
sluga-i ținută să se dea după stăpîn: cu strîmbu cată să te 
strîmbi şi cu şchiopul a şchiopăta, să nu le dai pricină de 
pizmă. Şi nu vorbea cu fățărie, ce însuşi ţinea acele-n- 
vățături că, fiindu Vodă chior şi cătînd spanchiu la om, ca 
găina, căpătase deprinderea, de cîndu i-au slujit la Stambul, 
de-şi lipea un benghi pe vîrful nasului, şi, tot privindu-l cu 
amîndoi ochii, se dedase să caute saşiu, bazaochi. Ca stare, 

au fost om ne-nsurat stolnicul, spunînd, dacă-l întreba 
cineva, c-au ales să trăiască-n feciorie spre a se păstra 
curat, numai nu-l credea nimeni, vorbindu oamenii că de 
prea strîngător şi din lăcomie nu-şi lua muiere lîngă sine, să 
nu facă cheltuială, că muierea cu ale ei risipeşte parale 
multe. 
Pe Tănase nu l-au suferit lanache de cum l-au văzut, că, 
avîndu cărturarul faimă de bun judecător, se temea de el, 
nefiindu prea-nlesnit stolnicul a cuvînta-n grai strein. Şi-au 
făcut aşa de i-au băgat lui Vodă-n cap să-i poruncească lui 
Tănase a-ntocmi o scriere: Arătare pe scurt despre 
semuirea şi rudirea între graiul valah şi cel turcesc. Şi-au 
găsit coasa gresia, zicîndu lanache către Vodă c-aşa are să 
se facă mai plăcut sultanului, fiindu acela un semn de mare 
credință. Iar cărturarul, dintru-nceput, n-au vrut deloc, 
zicîndu să fie o rătăcire, dar mai în urmă şi-au luat seama, 
ŞI, cu-ndrăzneală mare, s-au pus de-au scris-o, numai c-au 
mai lungit niţel numele şi l-au prefăcut de la el: Arătare pe 
scurt despre semuirea şi rudirea între graiul valah şi cel 
turcesc cu pilduiri lămuritoare şi desluşiri asupra chipului 
de-a grăi măscări! Şi, trimiţîndu scrierea lui Vodă, au şi 
mers Tănase de s-au băgat în mănăstire la Caimata, lăsînd 
cuvînt c-au mersu să se căiască! 
Dar au vrut Dumnezeu cu el că, cetindu Vodă ce-au scris 
cărturarul i-au plăcut, măcar c-au stăruit lanache şi-au tot 
zis să fie aceea o batjocură ce-au întocmit-o Tănase numai 
spre luare-n rîs. Dar au fost acolo multe măscări pe care, 
pesemne, nu le-au ştiut Vodă şi-au trimis de l-au scos, 
zicîndu că, de data asta, îl iartă. Şi s-au jelit Tănase cu glas 
mare, că n-au ştiut el să facă mai bine de cum au făcut, că-i 
nedus de cap, dară, dacă i-a da Măria Sa răgaz mai lung, 
măcar doi-trei ani, mai bine-are să facă, fiindu osteneală 

multă şi bătaie de cap. Şi l-au îngăduit Vodă să mai facă 
o-ncercare, hotărîndu-i ca-n soroc de doi ani s-o dea făcută. 
Aflîndu Tănase de unde i s-au tras amarul au căpătat mînie 
mare asupra lui lanache, pe care tocmai ce-l boierise 
Mavrogheni şi-ncepuse a umbla-n caretă. Şi, avînd 
Triglava un măscărici țigan, pe Mandea Bălan, îi da Tănase 
bani să iasă-n poartă cînd trecea stolnicul pe uliţă-n caretă 
şi să strige după acela pe ţigăneşte vorbe de ruşine: 
— Şo mai care, bre boierule? Da nu te mai însori? Au n-oi 
fi avîndu? Hai că-şi pune Mandea obrazul şi-ţi fac vorba cu 
Lisandra chioara, că e încă tînără, nici şaizeci n-are. Stai, 
bre, nu sări aşa, că nu ştiu dac-o vrea şi aia, că eşti frumos 
ca benga! Mai rabdă niţel şi dă şi mie ceva pentru 
osteneală, că n-oi fi vrînd să-ţi fac degeaba? 
Şi-ncepea apoi de juca halaripu după caretă, pînă-i zicea 
stolnicul arnăutului să-l alunge, ajungîndu, de răul 
ţiganului, să ocolească mahalaua. Dar şi cîndu s-au simțit 
mai tare au tocmit lanache nişte stricaţi de-aceia de pe 
Podul Calicilor care l-au prins pe Bălan şi, băgîndu-l într- 
un sac, l-au dus în pădurea Cotrocenilor, dincolo de 
mănăstire, unde l-au bătut de l-au zobit şi l-au lăsat acolo. 
Şi l-au găsit nişte copii ce umblau după bureţi, care au spus 
la Agie. Şi, dac-au auzit Triglava şi cu Tănase, i-au 
Junghiat la inimă de ce-au pătimit bietul Bălan, dar nu s-au 
arătat, că nici dovezi asupra stolnicului nu ereau. Însă, după 
cum se va arăta cînd va veni rîndul, n-au uitat aceia 
moartea lui Bălan, măcar că n-au fost decît un țigan cam 
nebun. 
Nici Dumitrăchiţă nu prea s-au înţeles cu stolnicul, aflîndu 
el că-l cam ponegrea lanache la Vodă pentru năravurile lui 
cele dosnice. Şi se răzbuna şi el cum putea că, odată, fiindu 
în Divan, s-au pus de-au pitit işlicul stolnicului care, cît 

l-au căutat, nu l-au putut găsi şi-au plecat cu capul 
descoperit, ca după mort. Iară altădată, voind stolnicul să 
se-aşeze, i-au vîrît Dumitrăchiţă felegeanul cu cafea sub 
cur, de s-au şi opărit acela, c-au fost cafeaua fierbinte. Iară 
Dumitrăchiţă, cu făţărie, se făcea a nu fi vrut, tot cerîndu-şi 
iertăciuni că n-au băgat de seamă. 

În urzelile ce-au făcut Ianache, s-au ajutat mult c-un 
Perdicari, venetic, care-au fost mare-nşelător, măcar că 
învățase carte bună, dar nu s-au slujit de ştiinţa lui pentru 
faceri de bine, ce numai rele-au făptuit. Fiindu priceput în 
vicleşuguri, ca şi lanache, lesne-l amăgeau pe Vodă, căruia, 
ştiindu-i bine stolnicul firea şi metehnele, c-au şezut atîta 
amar de ani lîngă dînsul, aşa i-au pus belciugu-n nas de-l 
purtau ei cum le erea voia. Dară tartorul lanache-au fost, 
fiindu el nu slugă lui Vodă, cum se smerea, ci stăpîn, că 
judeca Mavrogheni mai mult cu mintea stolnicului. Că 
Janache la o ureche, iară Perdicaru la alta, tot umblînd cu 
Ungarii, îl amăgeau cum se-a-măgeşte copilul cu leagăne, 
să tacă. Umblau ei pe căi ocolite, cu multe-ntortocheri şi 
meşteşuguri, de-l aduceau unde le făcea lor trebuință. Că se 
sfătuiau unul pe altul zicîndu: 

— Netezeşte miţa de vrei să fițiie coada! 

Şi cu multe tertipuri, tot îi puneau lui Vodă perdele pe ochi, 
pe lîngă ce-au mai avut, după cum vom arăta mai încolo, că 
să spunem acu şi de Perdicaru. 


Arătarea lui Perdicari 


Cel Perdicari şi la chip se vedea a fi-ntocmit cu necumpăt, 
că i-au fost gîtul lung şi gros, iară capul mic, tărtăcuță. 
Ochi avea bulbucaţi şi roşii — iară barba-i creştea ca unui 
tap, ba şi deştele miinilor păreau a-i fi ghiare, că-şi lăsa 

unghiile lungi de se-ncîrligau. Cîndu s-au pripăşit în tîrg, 
dac-au fost om fără stare, s-au vădit a fi deprins bine 
meseria de-a trăi pe spinarea altora, dar umbla rufos şi, 
nespălat fiindu, la vreme de vară pricinuia putoare, măcar 
că se purta-nmiresmat cu zeamă de trandafiri. Pentru aceea 
punea el vină unui cetitor în stele, pe lîngă care-au stat 
la-nvăţă-tură, zicîndu c-acela, spre a-i ascuţi mintea, i-au 
dat o fiertură de-au băut. Şi fiindu făcută prea tare, c-au 
fost cu multe leacuri, ajunsese de putea aşa de rău că lungă 
vreme nici din odaie să iasă n-au mai putut. 
Despre el au umblat multe vorbe, că bine nu s-au ştiut cine- 
au fost. Aşa, zice să-l fi cunoscut un neguțător de la 
Veneţia care-au zis de dînsul că dentîi au fost popă pe la ei, 
papistaş. Şi-au zis să fi călcat pravila, că la papistaşi popii-s 
ținuți a nu se-nsura şi-a nu avea-mpreunare cu muieri, cum 
e la noi rînduit monahilor. Iară dînsul, popă fiind, s-au dat 
în dezmăţuri c-o muiere ce-au fost în tîrgul acela, din care 
lucru, auzindu-se, tot vorbeau oamenii cu mînie asupra lui, 
că nu mai ploua deloc şi ziceau că pentru faptele lui au dat 
Dumnezeu acea secetă. 
Şi auzind Perdicaru c-au fost vorbe să-l vîre-n temniță, să-i 
facă judecata, au fugit să scape. Şi, umblînd pe drum, au 
dat într-o pădure, unde, şezînd, l-au aflat un vraci de cei 
rătăcitori care, văzîndu-l necăţit, l-au întrebat ce-a pățit? Şi 
s-au tînguit Perdicaru către vraciul de năpasta ce-au venit 
peste el, iară acela l-au învăţat, zicîndu-i: 
— De ti-ar lipsi partea cea mai vinovată, te-ai putea-n- 
toarce-ndărăt să strigi asupra lor că te-au prigonit fără să le 
fi greşit nemica. ŞI ti-ar veni şi mai lesne-n slujbă, de-ai 
putea, pentru viață curată, şi episcop s-ajungi. Ia să vedem! 
Şi s-au uitat vraciul, au pus mîna, au zis neşte vorbe 
tainice, şi partea aceea, care-au fost cea mai vinovată, s-au 
68 


tras înăuntru şi s-au mistuit de parcă nici n-ar fi avut, 
fiindu-acela foarte priceput. Şi s-au întors Perdicari, măcar 
că tocmai bucuros de pierdere n-au fost, dară au vrut dînsul 
să le-arate credincioşilor acea dovadă ne-n-doielnică cum 
că l-au năpăstuit. Şi-au mersu drept la biserică de-au bătut 
clopotele şi-au adunat lumea. Şi-n fața bisericii, fiindu 
mulțime adunată, bărbaţi şi muieri, au şi făcut o zicere 
plină de mînie asupra lor, că pun păcatele de le săvîrşesc 
dînşii asupra celor fără prihană, iară ca să-şi întărească 
spusa cu dovada trebuincioasă s-au pus şi-au săltat poalele. 
Și-au rămas toți ca neşte stane de piatră că s-au ivit lucrul 
altmintrelea de cum l-au zis, după cum bine s-au putut 
vedea, fiindu partea vinovată la locul cuvenit şi chiar mai 
mare decît se-ntîmplă! 
Care lucru au priceput şi Perdicaru, c-au prinsu aceia a-l 
huidui şi-a-l afurisi şi-a-l bate cu pietre, de nu s-au putut 
scăpa decît fugind în biserică şi zăvorind uşa. Dară peste 
noapte s-au dus de-acolo, măcar că-l păzeau aceia, c-au 
luat funia de la clopot şi-au coborit zidul de şi-au luat 
lumea în cap. Poate să fi fost şi după cum au zis acel 
neguțător, măcar că-mi pare mie a fi vorba aceasta soră cu 
povestea. Dară apucături rele-au avut, de care-au zis 
neguţătorul, că, de cum au venit, au făcut dînsul multe şi 
pe-aci. lată, bunăoară, ce-au păţit odată: fiindu vară, pe la 
Sfînta Măria mare, ieşise veneticul prin tîrg, în crailtc, şi 
tot căta dînsul în jur cu multă neruşinare la tot ce purta 
poale şi-şi juca-n palmă un icuşar, s-arate adică cîtu-i de 
procopsit. Dară fala s-au întors împotrivă-i că, scăpătîndu-i 
galbenul din mînă şi dîndu să-l prinză, s-au aplecat prea cu 
grabă, iară nădragii fiindu-i prea din strimt croiți, că umbla 
îmbrăcat nemţeşte, s-au şi auzit un pîrîit de-au rămas cu 
izmenele-n priveliştea trecătorilor. Din necazul acela i-au şi 

scos unii vorbe cum că-i place să se izmenească, zicîndu 
aceia şi de-o-ntîmplare mai veche, cîndu au fost prins fără 
nădragi pe dînsul în casa unei muieri, iară bărbatul aceleia 
l-au şi pedepsit cu bătaie, măcar că şi el se apărase tot 
spunînd că-i ne-nţelegere la mijloc. Intrase acolo, zicea el, 
şi pesemne c-aşa au fost, să-i ia măsură pentru nişte izmene 
ce-i făceau lui trebuinţă. Dreptul este că şi muierea aceea 
erea mare meşteră! 
Şi-atunci, cînd cu icuşarul, împins de nevoie, au dat el 
buzna-n dugheana unui turc mindirigiu, aflată pe unde-au 
fost locul nevoii, şi, înţelegîndu-se cu turcul, şi-au lepădat 
nădragii de pe sine, să i-i dreagă mindirigiul. Aşteptînd să-i 
isprăvească turcul treaba, s-au tras Perdicaru mai la dos, 
într-o odăiță din spate, să nu şază-n geam în felul acela 
necuviincios. Şi, tot aşteptînd el întins pe divan, că-l 
dăruise turcul c-o cafea, l-au furat somnul şi, aţipind, au zis 
să fi visat c-au năvălit peste el nişte turculeţi zdraveni care, 
răsturnîndu-l pe divan, şi-au făcut cu dînsul năravul lor cel 
rău. Şi spunea că-n urmă, cîndu s-au dezmeticit din somn, 
au fost năuc de cap şi-l ţinea şi-o durere grozavă din jos, 
sub şale, care l-au cam băgat la bănuială, de s-au şi-nfricat 
şi-au dat mindrigiului cît i-au cerut, numai să-i dea 
nădragii-ndărăt. 
Şi, dacă i-au tras pe el, s-au şi grăbit să scape-n uliţă, 
văzîndu şi vremea că trecuse multă, c-au fost soarele către 
scăpătat. Fiindu mai liniştit, măcar că-l rupea rău junghiul 
din partea de jos a spinării, au gîndit dînsul să-şi afle un loc 
unde să se aşeze. Şi, tot cugetînd la bănuiala ce-au avut, au 
intrat el la cafeneaua lui Memer Hogea din Zărăfie, că ţinea 
turcul şi muieri. Acolo au şi văzut, care-au fost, că părea 
cam podidit de jale şi de durere, de s-au dat pe divan mai 
cu fereală, pe o dungă, cătînd, pesemne, un fel de aşezare 

mai puțin dureros. Că bănuiala îi cam ajunsese încredințare 
ŞI, uitîndu-se-n jur, au şi zis către Memer o vorbă care n-au 
înţeles-o acela, suspinînd şi oftînd că: 
— Barem nu se vede! 
Şi s-au văzut bine c-au avut dînsul poftă să caute ouă de 
drac, c-au zărit, tolănită pe divan, mai într-un ungher, pe 
Sultana Zamoris alăturea cu Tănase Harmozek care, ce-o 
va fi descîntat-o, de ridea aceea-n hohote. Cam auzise el de 
prin alții despre meşteşugurile acelei muieri, dară prilej a 
se-ncredinţa însuşi nu aflase şi, dac-au luat seama că 
Tănase s-au dus, s-au şi grăbit să să tragă lîngă dînsa. Şi 
i-au dat a-nţelege, cu vorbe mai alese, că socotea a fi 
pentru dînsul o plăcută-ndeletnicire s-o poată pupa ca pe o 
mîndreţe a lumii ce este. Însă, din cum i-au întors vorba 
muierea, c-au grăit tare, s-au înţeles bine, dară mai mult de 
către alţii că el n-au ştiut bine româneşte, c-ar putea-o face, 
numai în alt loc de cum e obiceiul. 
Perdicaru, care tocmai îi pipăia cu luare aminte fustele în 
partea spatelui, spre a se-ncredinţa că ereau cusute dintr-un 
bogasiu de cel bun, n-au luat aminte că, tocmai pe cînd 
aceea, plină de năduf, îl dăruia Satanei plocon, s-au întors 
şi Tănase, ce-au prins a se răsti la el ca la o slugă, 
alungîndu-l. Dar au fost şi Perdicaru om de aceia de se 
iuțesc lesne şi, cum avea nărav de căuta pricină, ajungea de 
isca ceartă din te miri ce şi mai nimic. Că şi-atunci, în loc 
să tacă şi să-şi vadă de durerea lui, i-au sărit de grumaz lui 
Tănase de-au ieşit afară, în uliţă, că i-au îmbrîncit slugile. 
Acolo, cam fără veste, e drept, i-au stîlcit Tănase obrazul 
c-o palmă aşa fel potrivită că l-au prăvălit la pămînt, năucit 
de tot. 
Dar şi Perdicaru iute s-au ridicat şi o au ruptu la fugă, mai 
sprinten şi decît un armăsar arăbesc, de-aceia misirlii. 

Depăna aşa de iute din picioare încîtulea lesne şi-au rătăcit 
prigonitorul, oprindu-se mai departe-ncolo, să-şi mai tragă 
sufletul şi să-l înjure pe dujman. Dar şi Tănase s-au pus şi 
i-au scornit nume, zicîndu-i podas okis Ahilefs, adică Ahile 
cel iute de picior. Şi-aşa l-au pornit Tănase către casă pe 
venetic, care-au fost şi cu straiele în neorînduială, că 
mindirigiul zice să-i fi dres nădragii cam de mîntuială, de- 
au trebuit să facă ocol mult, pe ulite mai dosnice. ŞI-o 
vreme nici n-a mai ieşit din casă, că i s-au aflat păţania în 
tot tîrgul. Şi-au fost toate după cum zice-o vorbă proastă că 
Dumnezeu e mare, dar şi dracul e meşter! Că desluşirea 
întîmplări cu mindirigiul au dat-o însuşi turcul, zicînd să fi 
avut dînsul o nepoată căreia Perdicaru îi tot ținea drumul, 
măcar c-au fost aceea o copiliță necoaptă. Şi, dacă i s-au 
ivit prilejul, cum s-a văzut, că şi-au vîrît dracul coada, i-au 
pus turcul afion în cafea şi l-au dat în seama unor turcaleți, 
zicîndu să fi făcut aşa după cuvîntul vechi ce zice: cui face 
facă-i-se! Şi-acu să lăsăm altele, că ne-au venit rîndul să 
spunem şi de Sotir, pitarul ot Glavacioc, care-au pornit 
toată pricina. 


Au fost, cum se ştie, un neamţ bătrîn, Franţ Findling, 
potcovar vestit, că şi carete ştia face, care-au ținut fierărie 
peste drum de Hanul Cărăuşilor, în metocul Cotrocenilor, 
mai sus de mănăstire. De la acela am aflat cum s-au pornit 
pricina cîndu s-au arătat în tîrg dumnealui pitarul Sotir 
Mogoşanu ot Glavacioc. Că, auzind larmă, au ieşit neamţu- 
n poartă şi-au văzut un călugăr ce venea-n-călărat pe un 
măgar şi cu toiag de beldie-n mînă. Iară pe lîngă acela au 
zis c-au fost halai mult de copii ţigani şi gloată, oameni de 
strînsură, strigînd şi făcînd zarvă. Şi s-au cam minunat 
neamţul, după cum a zis, c-au cunoscut în acel călugăr pe 

kir Sotir Mogoşanu, pitarul ot Glavacioc, căruia de multe 
ori i-au potcovit calul, ba şi daraveli de negoţ au zis să fi 
avut cu dînsul, cît l-au cunoscut bine. Şi-ar fi vrut să-l 
întrebe pentru care pricină s-au călugărit, dară n-au avut 
cînd, fiindu pitarul cam prins cu altele. Că s-au întîmplat în 
cale, zicea neamţul, alți sfinți monahi, neşte greci, de la 
mănăstirea Cotrocenilor care, ce-i vor fi zis celui de venea 
cu halai, pitarului adică, n-au auzit bine, c-au zis greceşte, 
destul c-au prins a se lua urît den vorbe. Şi s-au descălărat 
pitarul, sărind ca un uliu pe acei greci, şi, cu mînie mare, au 
prins a le trage toiege la cur, zicîndu: 
— Procleţi afurisiți, c-aţi stricat legea şi-nvăţătura care-au 
adus-o Mîntuitorul nostru şi lăcomiţi la strînsură şi la 
munca altuia. Adunat-au Isus averi pe pămînt? Luat-au Isus 
den al altuia? Au cu biciul i-au alungat pe neguțători? lată 
Că şi eu vă fac întocmai dup-acea-nvățătură... 
Dar de văzut au zis neamţul drept că n-au văzut bine ce le-a 
făcut, că ieşise praf mult din anteriele acelora şi nici de 
auzit n-au mai auzit bine, că prea zbierau grecii şi făceau 
larmă, de-au ieşit de prin han toţi călătorii cîți au fost, 
petrecîndu aceia ca la nuntă. Şi mult zice să fi pătimit acei 
sfinți monahi, dar i-a scăpat Dumnezeu că s-au întîmplat 
de-au trecut pe-acolo nişte lefegii de-ai Agiei, arnăuţi călări 
de la straja tîrgului, şi-au sărit aceia şi cu multă opinteală 
au făcut aşa de l-au oprit din dat pe pitar, că era vînjos ca 
un taur, şi l-au pus jos să-l lege. Insă pitarul, cum va fi 
făcut, că i-au dat unuia-n boaşe de s-au slobozit şi s-au pus 
cu toiagul asupra lor de i-au culcat în praful drumului, că 
avea agerime mare. Şi zicea c-au fost privelişte! Că, rotind 
toiagul, tot dintr-o lovitură a şi culcat trei, măcar c-au fost 
un arnăut mai mititel şi cam stricat de vărsat la faţă care-i 
sărise-n spate, ca pisica, strîngîndu-i beregata să-l sugrume. 

Aceluia numai una i-au dat pitarul cu contu-n burtă de l-au 
lepădat şi l-au aruncat, stricînd poarta hanului cu dînsul, 
c-au fărîmat ulucile. Şi-au crăpat capete, au risipit dinți, ba 
şi mîna unuia au rupt, că fiindu toiagul lung, apuca loc 
mult de-l sfințea! Şi dac-au isprăvit şi cu aceia, iară s-au 
încălărat pe măgarul lui, să se ducă unde-au avut a merge, 
că grecii, cît au avut pitarul a face vitejii cu arnăuţii, s-au 
şters de-acolo, ca cum nici n-au fost. 
Şi-au zis neamţul că se depărtase bine pitarul cînd, uitîndu- 
se-ndărăt, au luatu seama că arnăuţii aceia s-au sculat de 
Jos şi, măcar că se cam ţineau care la cap, care la şale, care 
pe la ţurloaie, s-au luatu şi-au pornit călări după dînsul şi 
cu hangerele-n miini, să-l taie şi alta nu. Pentru care, 
văzînd pitarul întîmplarea cum vine, s-au pedestrit cu 
grabă, au lăsat măgarul şi o au luatu la goană pe uliţi cu zor 
mare şi cu poalele anteriului sumese, pentru mai multă 
sprinteneală. Şi acel neamt, Franţ caretaşul, au zis că nu 
l-au mai văzut, că ulița nu da drept, ce şovăit, dar au aflat 
din oameni că i-au rătăcit urma arnăuţii şi numai măgarul 
l-au dus la Agie, carele cu nemica n-au fost vinovat. 
Dintru această-ntîmplare, cum s-au aflat mai tîrziu, au 
ajuns de s-au adunat pitarul cu Grigoraş Zlătescu, care-au 
fost şi el între călătorii de la han, rîzîndu şi desfătîndu-se de 
păţania arnăuţilor, cum i-au toiegit călugărul, măcar că 
ereau aceia oameni domneşti şi nu se cuvenea. Şi-au 
mărturisit Grigoraş că, văzîndu el cum se ridică de pe jos 
acei arnăuţi, s-au încălărat şi-au pornitu iureş la vale, după 
călugăr, că nu i-au părut lui a fi vrednic să-l lase pe călugăr 
în voia acelor lefegii, fiindu prea de tot mînioşi. Şi, dacă 
l-au ajuns, l-au luatu la spate, pe cal, şi l-au dus prin 
zăvoaie de l-au trecut apa Dimboviţei, şi s-au pitit într-o 
livede pînă s-au mai întunericit, că nu-l putea duce prin 

tîrg, fundu cu chipul cam stricat, c-au avut un ochi învinețit 
rău şi buza ruptă. Şi anteriul i-au fost prăpădit, fiindu vechi 
şi cam putred pesemne. Dar au zis Grigoraş că i-au plăcut 
mult dumnealui de acel călugăr, luîndu seama că erea 
bărbat falnic la făptură şi semet, purtîndu-se cu fudulie, 
c-avea deprindere de-şi rădea fălcile şi numai mustăţi purta 
în chipul cătanelor ungureşti, adică mari mult, pînă către 
urechi. Şi părul avea lung şi împletit la spate-n coadă, ca 
popii, numai n-o strîngea sub comanac, ce o lăsa să-i cază 
pe spate, în felul nemților. Era om vioi, iute la vorbă şi la 
mişcări, dar cam aspru la căutătură şi de fire cam bănuitor. 
La trup au fost nalt de statură, iară părul şi ochii au avut 


Şi, dac-au mai stat de vorbă, aşteptîndu 
soarele să scapete, au aflat Grigoraş că 
nu-i călugăr adevărat, ce s-au îmbrăcat 
aşa c-au avut o-mprejurare neprielnică la 
drum. Şi-au avut bună creştere, că au 
mulțămit lui Grigoraş pentru ajutorul ce 
i-au dat şi i-au spus, ca să ştie, că se 
numeşte Sotir Mogoşanu, pitar ot 
Glavacioc. lar Grigoraş, tot veselindu-se 
de-ntîmplarea ce-au fost şi plăcîndu-i de- 
nfățişarea pitarului, mai pe sub ascunsu, 
cînd au fost vremea către seară, l-au dus 
plocon lui Tănase, dascălul de la 
Academia domnească, de i-au dat sălaş în 
casele aceluia, zicîndu: 

— Cată de te fereşte o vreme şi mai bine-ar fi să stai pitit 
pînă te mai omeneşti la faţă şi se mai uită-ntîm-plarea, că 
aşa nu te poţi arăta prin tîrg fără primejdia vieţii. Şi i-au zis 
că, poate ştie dumnealui de Mavroghene, Domnul cel nou, 
75 


c-au adus obiceiuri turceşti: face judecată puţină şi dă 
pedeapsă multă. Iară dumnealui au bătut oameni domneşti, 
precum nu-i îngăduit, şi poate pătimi osîndă mare pentru 
aceasta. 
Şi-au zis şi Tănase că nici nu s-au împlinit săptămîna de 
cînd au ridicat Vodă-n ştreang pe un Iliuță, casap din 
mahalaua Scaunelor, c-au sărit acela cu satîrul la Aga 
Manolache, că l-au înjurat Aga de nevastă, iară Iliuţă, 
fiindu oltean, nu suferea. Şi măcar că mulţi s-au pus pentru 
acel Iliuţă, nu s-au îndurat Vodă nicidecum zicîndu că s-ar 
face obicei dac-ar îngădui să sară oricine la un om 
domnesc. Că se strică rînduiala țării, iară altădată să vie cu 
jalbă la dînsul, nu să sară cu satîrul să facă moarte de om 
pentru nişte vorbe, care se risipesc şi se spulberă ca fumul. 
Dar acel Iliuță nu mai avea cum face jalbă altădată, că două 
zile l-au lăsat de s-au scorojit în ştreang... 
Şi s-au rugat pitarul de Grigoraş, scoţind de prin sîn neşte 
galbeni împărăteşti, de-au mersu acela pînă la dugheana lui 
Moişă ovreiul, în Tîrgul Cucului, şi-au cumpărat un rînd de 
straie, fiindu cam deopotrivă de nalți la statură. Şi, nu târzie 
vreme, s-au întors Grigoraş c-o boccea-n mînă pe care-au 
luat-o pitarul şi-au mersu în altă odaie de s-au primenit. Şi- 
au venit apoi îmbrăcat c-un mintean de postav negru, fără 
mîneci, pe subt care-au avut cămaşă albă de borangic 
vîrîtă-n poturi vişinii cusuţi cu ceapraze negre şi strînşi 
peste mijloc c-un brîu lat de şal şi-n picioare cu iminei 
stacojii. Numai pentru cap nu i-au aflat alta Grigoraş decît 
o pălărie lipovenească, de aceea cu margeni late, care-i 
bună că te apără de dogoarea soarelui, ba şi la vreme de 
ploaie, că-i ca o straşină. Şi iarăşi au mulţumit pitarul lui 
Grigoraş, zicîndu că le-au potrivit bine, numai de iminei au 
zis că i-au luat cam mari şi nu-i vin tocmai bine pe picior. 

Şi, înţelegînd Tănase că s-au cotorosit dînsul cu oaspete 
nepoftit, au poruncit către-o ţingăncuşă nurlie ce-o ţinea 
să-i vază de casă de-au adus aceea bucate şi băuturică şi, 
dacă l-au poftit să mănînce, bine s-au văzut că erea flămînd 
foarte, c-au istovit totul. Iară dacă s-au dat pe divane să 
tragă ciubuce, pentru trecere de vreme au spus pitarul 
întîmplarea ce-a fost cu el. Şi-a spus că-i de loc dintr-un sat 
de lîngă mănăstirea Glavaciocului, de pe apa Glavacio- 
cului, care va să zică, şi-i e numele, cum le-a spus 
dumnealor, Sotir Mogoşanu, pitar. Şi-au zis mai întîi de 
tată-su că s-au îndeletnicit cu negoţul de vite, fiindu el 
gelip şi geambaş de cai, şi de mititel l-au luat lîngă dînsul 
în drumurile ce făcea la Stambul şi la Ţara Ungurească şi la 
Beci. Şi-aşa au bătut el pămînt mult şi-au cunoscut lumea, 
şi-au deprins şi alte graiuri, care i-au fost de mult folos. 
Şi, cugetînd că i-a fi destul cît au agonisit, s-au tras la casa 
ce i-au rămas la moartea părinților, casă mare, cu culă şi 
c-o sfoară de moşie-n jur, care-i hotar cu moşia mănăstirii 
Glavacioc. Şi-au trăit o vreme fără nici o supărare, pînă 
mai acu, nu-i mult de-atunci, de cîndu au venit egumen nou 
un grec, Teofan... 
Acela, fiindu om cîrcotaş, au scornit pricină pentru un petic 
de pădure, zicîndu că-i din moşia mănăstirii. 
Și-au ticluit înscrisuri mincinoase, măcar că se cunoaşte 
c-au făcut adaos cu alt condei, ca să-i prinză partea aceea 
de pădure. Şi poate că nimica n-ar fi zis, avînd dînsul 
deajunsă strînsură şi fiind şi doritor de tihnă, numaiciît chiar 
acolo, în locul acela, se-ntîmplă să fie-ngropat moşul lor, 
Udrea, de pre care au moştenit ei acea moşie cu hrisov de 
la Matei Basarab, şi-ar fi păgîn el s-o lase grecului, care 
nici o treabă nu are cu acea moşie, ce numai zice că are. 
Şi ce poate spune el e c-au nemerit rău cațaonul, că nu l-au 

văzut ce om e. Dumnealor poate ştiu că-i îndeletnicirea de 
geambaş cu primejdie şi nu-i e dat verşicui să se ia-n piept 
prin păduri cu tilharii, că trebuie să fii tare de inimă... Dar o 
greşeală tot a făcut el, care nu-i de nici o laudă, ce le-o 
spune numai ca să-nţeleagă dînşii cum a ajuns de s-a- 
mbrăcat călugăr. Va să zică, avînd dînsul pricină cu 
egumenul, a lăsat vorbă că porneşte la judecată cu 
îndreptările ce avea. Şi-au luat hrisoavele cu dînsul şi-a 
pornit la drum cu o slugă. Şi-a luat calea spre Argeş, către 
Potlogi, şi i s-a părut c-aveau om pe urmă dar nu s-a- 
nfricat, fiindu într-armat, ce s-au dat acolo sub neşte tufe, 
ca şi cum n-ar fi vrut să-l arză soarele. Şi-acela, ce i-au 
părut a fi pe urmele lor, nu s-au arătat, crezîndu dînsul că 
i-au părut doar, şi iar au pornit la drum. 
Și-au dat la un aleşteu. Şi-acolo i-au luat Dumnezeu mintea 
că, fiind ziua cu năduf, au dat a se răcori-n aleşteu. Şi-a 
lepădat straiele lăsînd totul în seama slugii şi a intrat în apă 
şi s-a desfătat mult, înotînd de-a-fundulea. Şi făcînd el una 
ca asta au arătat multă lipsă de-nţelepciune, că, privind 
către mal, l-au văzut pe acela cumu-i aduna straiele şi 
punga şi armele şi calul şi hrisoave şi tot. Şi, strigîndu la el, 
acela au tras pistolul de la brîu de-au dat într-însul, dar nu 
l-au nemerit că s-a dat la fund. Şi-acela, crezîndu să fi 
murit, poate, s-au luat de s-au dus cu toate-ale lui lăsîndu-l 
gol ca un vierme în acel aleşteu, că pesemne, l-au cumpărat 
grecul. Şi-au stat el toată ziua prin zăvoaie, rupt de foame 
şi-mbrăcat pistol, la un loc ce se cheamă Ziduri. Dar a avut 
norocul c-a dat acolo, în pădure, peste-o biserică, carele el 
n-au ştiut-o, că nu erea la drumul de şleau. Şi-n biserică au 
fost un popă bătrîn, care trecuse-n viaţa lui prin ceva-ntim- 
plare, c-au avut pe obraz urmă adîncă de sabie. Şi s-au 
arătat popii îmbrăcat ca paparudele, adică-ncins cu bozii, şi 

s-au rugat la acela de ajutor. Şi popa, dacă i-au spus întîm- 
plarea, l-au dus la o chilie într-un conac alb ce-au fost lîngă 
biserică, unde i-au zis că-i sălaşul unui vescov, fiindu 
biserica aceea a vescovului... 
Despre vescovul acela are să le spuie mai încolo, că au fost 
întîmplare cu tîlc adînc, cum i-au părut dumnealui. Atîta 
numai să ştie că nici la-nfăţişare nu s-arăta a fi om de rînd. 
Sta acolo-n chilie şi citea pe o carte şi avea părul cum e 
zăpada de alb şi barba aşijderea. Şi, dac-au ridicat privirea 
către dînsul, au văzut c-avea o lumină-n ochi care nici n-ai 
fi zis că se poate-ntîmpla să fie la om pămîntean. La gît 
avea cruce mare de aur, bătută-n pietre nestemate, al cărei 
lanţ se rupsese, pesemne, că erea legat cu o sforă proastă. 
Şi, pe deasupra crucii, purta ochiul unui juvăţ de frînghie 
care-i atîrna pe umere. S-au cam mirat dînsul de ce-au 
purtat acel juvăţ dară nu l-au iscodit, cugetînd că nu se 
cuvine, că poate să fi avut canon sau au fost altă pricină, că 
monahii aceştia de multe ori îşi poartă viaţa după cum a 
fost a vreunui sfînt mucenic. Şi i-au vorbit vescovul, care 
erea desăvirşit înțelept, grăind tot în pilde-adînci. Şi, dacă 
i-au spus de-ntîmplarea ce-au avut dînsul, i-au dăruit acel 
vescov neşte veşminte călugăreşti de-ale lui, altele ne- 
avînd, şi-aşa s-au făcut dînsul călugăr, cum l-au cunoscut 
dumnealor. Şi, aflînd un măgar rătăcit, c-au ştiut de monahi 
că-i ţin canoanele să nu meargă-ncălăraţi, numai pe măgari, 
au luat drumul spre Bucureşti, cum l-au sfătuit vescovul. 
C-are de gînd să se facă mort, să vadă ce-are grecul în gînd 
poate l-a afla şi pe vînzător, să-i plătească după cum i se 
cuvine. 
Tăcînd pitarul, au prins Grigoraş a-i spune lui Tănase 
întîmplarea cum au fost la Cotroceni şi-au rîs mult, 
zicîndu-i pitarului că bine-au făcut ce-au făcut. Acela au 

pus însă nasu-n podele şi-au clătinat din cap cu-ntristare, 
jelindu-se că dînsul n-au vrut să-ntineze straiul cel sfințit, 
măcar că viaţa lui în multe păcate s-a spurcat, c-au avut 
multe alunecări, mai ales din pricina muierilor. Dară s-au 
mîniat că l-au luat în rîs acei călugări, care trebuie să fi fost 
băuţi, c-au strigat după el şi-au hulit, zicîndu: — Bucură-te 
foarte, fata Sionului, căci iată împăratul tău vine la tine 
drept şi însuşi Mîntuitor. Şi-au prins a striga: Osana! 
Osana! şi cîntîndu Kirie eleison! Kirie eleison! 
Şi-au zîmbit Tănase către pitar şi i-au zis că acele vorbe 
sîntu la Matei, la Evanghelie de le-au zis către Mîntuitorul 
cîndu au intrat la Ierusalim. Dar Grigoraş n-au luat aminte, 
ci au zis c-ar vrea şi el s-auză ceva întîmplări din ce-au 
pătțit dumnealui, că-i place mult cum istoriseşte. Iar Tănase 
au bătut din palme să vie țiganca şi i-au poruncit de-au mai 
adus ciubuce şi vin proaspăt, care sfirîia, că i-au zis Tănase 
de l-au adus în ulcele noi, de pămînt ars. Şi-au mai băut 
vin, şi-au mai tras din ciubuce, iar pitarul au prins a spune 
cum au fost el într-un rînd la Rusciuc, peste Dunăre, cu 
neşte cai să-i vînză. Şi şedea el la un han, care-a fost lîngă 
saraiul unui turc, Şarkan-bey, ce erea mare neguțător. 
Turcul acela au avut în casa lui o cadînă, frumoasă foarte, 
grecoaică creştină din Stambul, Smaranda pe nume. Şi-aşa 
mult ce i-au plăcut dînsului de acea cadînă, cît l-au lăsat şi 
ținerea de minte şi-a rămas şase luni încheiate la Rusciuc, 
de i s-au încîlcit toate daraverile negoțului şi-au prăpădit 
mulțime de bani. Că sărea noaptea pe fereşti, cu primejdie 
mare să-l prinză turcii, şi şedea toată noaptea cu cadînă, că 
neguțătorul umbla mult şi călătorea în negoţurile lui. Şi- 
avînd Smaranda aceea o turcoaică slugă, o copilă ce-i zicea 
Fatma, care i-au fost cu credință mare, sta aceea şi-i păzea 
toată nopticica. 

Dar au venit tată-su după el, că mai trăia pe atunci, şi l-au 
bătut cu toiagul, să-i aşeze minţile de unde i-au căzut. Şi 
legat l-au întors acasă la nevastă, că erea om însurat, şi alte 
şase luni l-au ţinut închis în casă, iară hrană i-au dat numai 
cîtă să rămile viu. Şi vin nu i-au dat neam, numai apă de la 
fîntînă, după vorba ce-au zis tată-su, că vinul îi iuţeşte 
sîngele şi-l împinge la păcat. Şi-aşa l-au tămăduit. Acu, 
fiind trecuţi de la întîmplarea aceea ani şapte, cugetă dînsul 
că bine-au făcut tată-su ce-au făcut de l-au întors acasă, 
c-avea copii de crescut, iar el umbla să-l taie mahomețţii. 
Dar de cadîna-ceea tot îi pare rău cîteodată, de-i vine să se 
jelească... Şi-l ia aşa un fel de sfîrşeală... 
—N-am avut noi parte, l-au căinat Grigoraş, să fi avut 
puterea care-au avut-o un dumnezeu de-al grecilor, c-acela 
se schimba în tot felul de vite şi de orătănii şi da la muierile 
oamenilor, de-au umplut pămîntul cu copii făcuţi în flori... 
— Prea crezi şi tu în toate iresurile, l-au rîs Tănase, acelea 
nu sînt lucruri care sînt, că-s poveşti cu tîlc... 
— Povestea aceea am auzit-o şi eu, au mărturisit pitarul, şi 
mi-au plăcut mult, că eream crud, dar nici atunci n-am prea 
crezut c-ar putea fi lucru adevărat, că erea prea frumoasă. 
Dară, fiindu necopt la minte, m-am apucat atunci să-nvăţ 
solomonia, să mă fac vilhovnic, vrăjitor... Asta a fost o- 
ntîmplare mai veche, din tinereţe, c-aveam ani numai 
şaptişpe şi m-au lăsat taica pentru nişte daraveli de negoţ la 
cetatea Vizogna, lîngă care se sapă sare, care este pe lîngă 
Sibiu... 
Şi-au povestit dînsul cum au cunoscut acolo pe fata unui 
neamţ, doftor şi şpiţer. Neamţul au ştiut face şi vrăji, fundu 
foarte vestit, că prea i-au fost frumoasă fie-sa, şi-au intrat la 
dînsul la-nvățătură, că l-au amăgit acela zicîndu-i c-are să-l 
înveţe o vorbă ce-l face pe om nevăzut. Şi s-au tocmit cu 

şpiţerul pe bani mulți şi l-au ținut la-nvăţă-tură de-a 
deprins, ce-i dreptul, mulțime de şiretlicuri, numai cît 
vorbele acelea s-au arătat a fi fără putere, că-ntr-o noapte, 
măcar că zisese vorbele, tot l-au prins şpiţerul în patul 
Lisavetei, c-aşa o chema pe fie-sa. 
Şi l-au bătut dînsul pe şpiţer, cum i se şi cuvenea înşelă- 
torului, dară bana nu i-au mai luat îndărăt, ce au zis să-i 
facă zestre fie-si, că aceea nu l-au înşelat, ci, pre cît i-au 
părut lui, au dat de bunăvoia ei. Iară el au fugit şi-au stat la 
un geambaş, Varahia, că s-au temut de şpiţer să nu-l tragă 
la lege. Dar, din întîmplarea ce-au avut cu şpiţerul, 
auzindu-se la ei, în părțile Glavaciocului, i-au ieşit vorbe că 
e vilhovnic şi-au fost dres, fermecat, să nu-l vateme: 
nice custură, 
nice uitătură, 
nice mană, 
nice buruiană, 
nice furtună, 
nice puşcă care tună... 
Iară adevărul este altmintrelea, că nu-i dres, ce are o iarbă 
de-i zic turcii gjirid oti, ce pe la noi ar fi să-i zică frăsinel, 
care iarbă aşa putere mare are într-însa cît zvîrle-afară din 
trup şi fier şi plumb. 
Cu iarba-ceea şi-au scăpat dînsul viaţa-ntr-un rînd, nu-i nici 
anul de atunci, cînd a călătorit la apa Niprului, să cumpere 
nişte cai căzăceşti. Se afla la drum cu un slugă ce-l tocmise 
la Brăila de nevoie, că pe omul lui îl tăiaseră nişte țigani. Şi 
l-au vîndut şi-acela, c-au dat în el cu pistolul, pe la spate, şi 
i-au luat aurul, cît au avut, şi calul i-au furat şi-a fugit, 
lăsîndu-l căzut în sînge, între străini, tocmai într-o cîmpie, 
la apa Niprului. Iară dacă şi-au venit în sine şi-au cunoscut 
că-i vătămat de glonte, s-au legat cum au putut şi el cu 

82 


iarbă de aceea. Şi-au tras iarba plumbul afară şi n-au lăsat 
să obrîntească locul, măcar că-i sfărîmase o coastă. Şi s-au 
închis rana de parcă n-ar fi fost nimica, dar putere să umble 
n-au mai avut, că sînge i-au curs mult şi-a zăcut trei zile şi 
hrană n-a avut nimica. 
În starea aceea l-au aflat o moscăliţa, care l-au luat pe cal şi 
l-au dus la dînsa, unde mult l-au îngrijit, că nu trecuse 
săptămîna şi s-au putut ridica pe picioare. Şi i s-a-ntîmplat 
de-au căzut la dragoste cu moscălița, fiindu aceea frumoasă 
muiere... Dînsa avea moşie de nu-i ştia hotarul şi creştea 
mulțime de cai. Erea muiere aprigă, care umbla mai mult 
încălărată şi hoţea cu cetaşi la drumul mare, făcîndu 
mulțime de grozăvii nefireşti. Năvăleau buluc în puterea 
nopții pe la curți Şi, spăimîntînd cu armele, ridicau bani şi 
scule scumpe şi cai, iar dacă le şedeau împotrivă, nu 
pregetau să facă omor. S-o fi văzut, n-ai fi gîndit de ea că şi 
moarte de om au făcut, că părea să fie un înger de aceia 
scrişi în icoane, avîndu părul în culoarea paiului de grîu şi 
ochii albaştri. Dară din pistoale da ca un bărbat. 
Şi dacă l-au văzut pe picioare, l-au dus la dînsa-n odăi şi 
i-au aşternut masă bogată şi s-au îmbătat împreună c-o 
băutură dulce, semuind vinului, care aceia-l fac din miere. 
Din acela, pesemne, le-au venit apoi a curvi, c-au sărit 
moscăliţa asupra lui, şi mugea de parcă dăduse strechea-n 
dumneaei, şi l-au cuprins cu braţele şi l-au sărutat cu 
fierbințeală mare, şi-i tot şuşuia la ureche vorbe, care n-au 
prea înțeles el ce-au vrut să zică, că, pe atunci, bine nu i-au 
cunoscut graiul. Dar i-au părut c-au rămas mulțămită, 
măcar că dînsul n-au fost tocmai tămăduit. Şi-n vremea cît 
l-au ținut moscăliţa au slăbit şi s-au împuţinat la făptură, 
de-ajunsese ca uluca, şi-i sticleau ochii-n cap ca la strigoi... 
Şi-abia, abia l-au îngăduit să plece... 

Iar Tănase, care-şi ținea burțile-n mîini ca să răsufle mai 
lesne, l-au oprit pe pitar din povestea ce-au fost cu 
moscăliţa că, fiindu netreaz la minte, l-au întrebat cam ce 
trecere cugetă dumnealui c-ar putea avea dînsul la acea 
muiere, că şi lui i-ar cam prinde bine să mai lepede din seul 
cu care l-au dăruit Dumnezeu, fiindu prea bun la inimă? Şi 
pitarul s-au gîndit niţel, s-au mai frecat pe la ceafă, apoi au 
rîs degeaba şi-au zis că n-ar putea spune, de teamă să nu 
greşească şi să-l înveţe rău, mai ales că aflase, cît au rămas 
pe acolo, că au mai avut moscăliţa un ibovnic litvan, pe 
care, supărîndu-se, pentru ce pricină n-au izbutit să 
cunoască, a pus de l-au legat cu şleauri de patru cai ce chiar 
dînsa i-au bătut cu biciul pînă l-au rupt. 
Auzind întîmplarea, cărturarul au zis să fi întrebat numai 
aşa, spre a-l ispiti pe dumnealui, că i-ar veni şi greu să 
călătorească tocmai pînă la apa Niprului, care-i departe 
tare, şi mai bine şade-aici cum l-au lăsat Dumnezeu, măcar 
că, dac-au înţeles bine, aceea trebuie c-avea bune 
meşteşuguri şi dibăcii... Dar s-au amestecat Grigoraş, care 
şi-au rînjit dinţii către dînsul şi l-au sfătuit cu vorbe- 
nțelepte să nu umble-n slujbe întru care nu-i bizuit, cerînd 
acelea nu volnicia cugetului, ce virtute şi puterinţa trupului, 
ce mai rar se-ntîmplă la un dascăl de ritorică, mai ales dacă 
l-au iertat Dumnezeu! 
Şi-au prins a se-nfrunta din vorbe şi l-au cam rămas 
Grigoraş pe Tănase, măcar că nici acela nu s-au lăsat deloc, 
ci au prins a se-ndrepta zicîndu, după cum zice şi 
zicătoarea, că nu te albeşti pe tine dacă-l înegreşti pe altul. 
Căci dînsul s-au răzgîndit nu din alte pricini, ce pentru că 
şi-au adus aminte de cuvîntul înțeleptului care-au zis, cînd 
au fost tot aşa o-mprejurare, Emi tuto upiiteon, ce letineşte 
s-ar zice mihi hoc non faciendum est, adică pe limba 

noastră adus, ca să priceapă şi Grigoraş, eu nu trebuie să 
fac aceasta! 
— Cum dară n-aş face după cum firea ne-au rînduit? s-au 
nedumerit Grigoraş. La ce ne-au mai lăsat Dumnezeu, cînd 
ne-au alcătuit cu sfînta-i înțelepciune, mădularele ce le 
ziceți ruşinoase? Numai ca să puie semn deosebitor între 
ce-i parte femeiască şi ce-i parte bărbătească? N-au 
poruncit, cu poruncă mare, să creştem şi să ne-nmulțim? 
Nu şi jivinele sînt supuse aceloraşi porniri din fire? Mă 
iartă, lurie, dară, socotesc eu, numai dintru cei căzuţi în 
neputinţă s-au scornit canoanele cele vătămătoare firii ce le 
ziceți moraliceşti. Făptuitu-le-aţi întru hula lucrării şi 
înțelepciunii ziditorului, nu întru slava a ce-au zidit! Şi-mi 
pare că eşti domnia ta precum cotoiul din poveste care, 
dacă n-ajunge la slănină, zice că pute! 
Şi-au urmat a se-nfrunta, pentru zădărnicii de acestea, pînă 
tîrzie vreme, că-i ameţise la cap vinul şi le venise gust să 
sfredeluiască apa! Dar, pentru pricina pitarului, s-au înţeles 
dînşii să meargă să se mai sfătuiască şi cu Triglava că, 
avîndu acela bună-nvăţătură, l-a povăţui să facă după cum 
e mai bine. Şi, chiar a doua zi, l-au dus aceluia, stăruind ei 
pentru pitar să-l ajute de hattrul lor. Dar boierul, dacă i-au 
spus Sotir, pitarul, că umblă egumenul să-i răpească din 
moşie, s-au cam întunecat la față şi, fără ocol, i-au zis că nu 
poate birui-n Divan, mai cu seamă c-au pierdut şi-nscrisu- 
rile, iar Teofan acela-i grec şi frate lui Drakinos, pe care 
l-au făcut Vodă Mavrogheni mare dregător. Şi s-au făcut la 
noi spurcat obicei, că pricinile nu se mai judecă după 
dreptate, ce după starea pricinaşilor şi, dacă cinevaşi e grec 
şi dregător, nu poate fi rămas de altul ce nu e, măcar de-ar 
fi acela cu toată dreptatea-n mînă. Şi numai o cale piezişă 
de-ar afla, ca să umble pe-aceea... 

Şi-au bătut în palme boierul şi-au poruncit slugilor s-aducă 
ciubuce şi cafele că, dacă s-au tras pe divane, au zis către 
pitar să-i spună pe de-amăruntul toată tărăşenia, ca să 
cumpănească dînsul. Şi-au povestit Sotir toată-n-tîmplarea 
cum au fost şi cum l-au tîlhărit la drum, care noi nu ne mai 
întoarcem şi au spus şi de cum s-au aflat dînsul cu acel 
vescov de la biserica din pădurea Zidurilor, că l-au tot 
iscodit boierul cu-ntrebări despre acela, zicîndu că-i pare 
cam ciudat lucru. Şi s-au învoit şi Sotir, c-au mărturisit că 
nu s-au dumirit încă ce-a fost, pentru care nici n-au povestit 
unele dumnealor, să nu-l crează rătăcit la minte. Şi-au 
băgat mîna sub cămaşă şi, după ce-au desfăcut nişte 
cătărămi, au tras afară un chimir greu, cusut cu pungi, şi 
l-au aşezat lingă dînsul. 
Şi-au prins a povesti pitarul de acel vescov că, după ce-au 
stat şi-au vorbit multe, s-au ridicat şi, luînd o lumînare-n 
mînă, l-au dus pe o scară răsucită de-au coborit într-o 
pimniţă boltită, sub pămînt. Acolo au fost o trecere 
ascunsă, îngustă tare, prin care-au dat într-o hrubă umedă, 
zidită cu cărămizi. Şi-au mers cale multă prin acea hrubă, 
că-l dureau şi şalele tot mergînd aplecat şi răsucit, c-au fost 
locul strimt. Şi-ntr-un tîrziu au dat într-un beci larg, boltit, 
din cărămidă roşie, unde-a fost locul uscat, avîndu pesemne 
răsuflători. Şi-au fost acolo neşte tronuri mari, pline de 
scumpătăţuri, cum au numai împărații: tipsii, talgere, căţui, 
ibrice, cupe, candele, icoane ferecate şi multe altele tot în 
argint lucrate, dară unele şi de aur au fost. Şi i-au zis 
vescovul că se află ei sub palatele Brîncoveanului, într-o 
tainiță, care n-o mai cunoaşte nimeni, c-au murit demult 
aceia de-au ştiut ascunzătoarea. Şi-au ridicat pleoapa unui 
sicrieş de lemn negru, încrustat cu sidefuri, şi-au tras de- 
acolo acest chimir, care-l pot cerceta dumnealor să vază 

că-i burduşit cu bani de aur, tot galbeni împărăteşti şi 
mahmudele, şi i l-au dat zicîndu-i să se-ncingă cu el, c-are 
să-i prindă bine în treaba ce are de făcut. Că aurul toate 
uşile le deschide. Şi i-au zis să ţie minte vorba că banii fac 
bani şi-aceia-l povăţuiesc pe om ce să facă-n viață, fiindu 
buni cînd puterea lor nu-i stricată... 
Pe cînd strîngea el cătărămile acelui chimir, care trage mai 
bine de cinci ocale, l-au întrebat pe vescov de nu-i e teamă 
să-i arate lui, om necunoscut, toate acele taine şi comori, 
fiind bine ştiut lucru că aurul îi stîrneşte pe oameni de fac 
multe nelegiuiri. Şi-acela au zîmbit şi i-au zis: 
— Noi nu ne-arătăm către cei răi. Şi să mai ştii că nu-i 
întîmplare pe lume, cît de măruntă ar fi, să nu fie scrisă 
dinainte în cartea Domnului. Şi-apoi, cînd a veni vremea, 
vei înţelege că eu n-am a mă teme, că nimeni n-au murit de 
două ori... 
Şi l-au dus în urmă tot printr-o hrubă zidită, de l-au scos 
într-un loc pustiu, pe malul unei ape, răsucind pe ţiţîni o 
piatră mare, năpădită de muşchi. Dar, cînd a fost să plece, 
i-au zis vescovul să-l caute pe un nepot al său, c-acela are 
să-l ajute mult, şi i-au dat şi semn de-ncredinţare către 
dînsul, numai ca, fiindu el cu nebăgare de seamă, n-a luat 
aminte să-l întrebe de numele aceluia, că nu i-au spus. Şi 
degeaba a strigat către piatră şi a bătut cu pumnii că, 
pesemne, n-au lăsat să-i treacă glasul, fiindu groasă foarte, 
şi semnul acela i-au rămas în zadar. Şi pe aceste vorbe au 
băgat pitarul mîna şi-au tras din sîn o năframă de mătase 
neagră, veche tare, unde, dac-au desfăcut-o, s-au văzut 
capacul unui engolpion din aur şi jmalțuri, bătut cu pietre 
nestemate. Şi se minunau Tănase şi Grigoraş de lucrătura 
acelei scule scumpe, numai Triglava s-au făcut la față alb 
ca păretele şi s-au desfăcut la gît, c-au zis să fie zăpuşeală 

mare. Şi, ridicîndu-se de pe divan, au mersu de-au scotocit 
într-o lacră, iară cînd s-au întors cătră dînşii s-au văzut că 
aducea chiar cealaltă parte a engolpionului. Şi-au luat 
pitarul părțile şi le-au împreunat, bine văzîndu-se că se 
potriveau întocmai. Şi au rămas pe gînduri Triglava, cît şi 
ceilalți au tăcut, fiind tulburaţi de-ntîmplări, numai Tănase, 
ce-i va fi venit, au prins a cînta popeşte: Kirie eleison, 
Kirie eleison... 
După ce-au şezut cîtvaşi cu gîndul său, s-au sculat Triglava 
şi-au zis să iasă afară, în grădină, că e şi aerul mai bun. Şi- 
au stat între pomi, unde-au fost neşte laviţe de piatră 
netezită, şi i-au spus pitarului să-i mai spuie odată povestea 
acelei călătorii. Şi-au spus pitarul tot drumul cum i-au fost 
ŞI, povestind, au tras c-un băț pe jos neşte dîre, arătîndu 
cum i-au fost calea. Şi-au zis Triglava, băgîndu de seamă 
semnele ce scurmase pitarul, c-acelea închipuie o slovă 
ovreiască ce se zice greceşte Tau, şi slova aceea e semn 
adînc, spunînd ea, pentru cine-i cunoaşte tîlcul, multă- 
nțelepciune... 
— Nu cred eu să şază-nţelepciunea-ntr-o slovă, zice că s-au 
îndoit Sotir, dar un semn poate să fie. 
— Numai de l-am înţelege bine, zice c-au zis şi Tănase, că 
mie-mi pare a semăna mai mult c-o cale rătăcită, de aceea 
ce-i zice greceşte lavirint. Şi iarăşi au prins a cînta popeşte 
Kirie eleison, Kirie eleison, măcar că i-au tot zis Triglava 
nebunului să tacă, fiindu-i voia, după cum s-au mărturisit, 
să afle ce-au grăit pitarul cu acel vescov? 
Şi-au prins a spune Sotir cum s-au plîns aceluia de 
întîmplarea ce-au avut cu Teofan şi cum s-au văitat de 
greci, că-s prea apucători, de-au năpădit peste noi ca lă- 
custele şi toată vlaga țării o au supt, cît îi vine să sară cu 
parul, să s-aleagă-ntr-un fel. Şi nu se poate dumiri el cumu- 
88 


i mai rabdă ţara, măcar c-au ajuns bieţii oameni la sapă de 
lemn. Iară vescovul l-au ascultat cu luare-a-minte şi i-au zis 
apoi: 
— Şi ovreii, căndu l-au mîniat pe Dumnezeu, au căzut în 
robia lui Faraon, pentru ispăşirea păcatelor. Şi multe au 
fost greşalele noastre, de ne-au dat sub greci, dară poate că 
s-au împlinit sorocul să ne mîntuim, c-ar cam fi vremea... 
Pe aceste vorbe s-au despreunat, c-au zis cuvînt Triglava că 
va să cugete la unele, şi să se vadă a doua zi, să ospăteze- 
mpreună. 
Şi-a doua zi, căndu au fost vremea prânzului, au mersu şi 
Tănase cu Grigoraş şi cu pitarul la curţile lui Triglava care 
îndată i-au primit şi-au chemat slugile şi le-au poruncit de 
i-au pus caii la caretă şi-au călătorit afară din tîrg, dincolo 
de gîrla Colentinei, la mănăstirea lui Cernica Ştirbei. Acolo 
i-au primit însuşi Veniamin, starițul, care-au fost prietin 
bun lui Triglava, şi i-au dus în trapezărie unde-au aflat 
întinsă masă mare, că trimisese veste din vreme Triglava 

i către stariț. Aşteptîndu dînşii să le 
aducă bucatele şi mai umblînd niţel 
să-şi dezmorțească picioarele, au 
zărit pitarul zugrăvit pe perete un 
chip între altele ce-i înfăţişa pe 
stariţii care-au fost ai mănăstirii. i- 
au stat Sotir tot privind acel chip, că 
nu se desluşea bine, fiindu cam 
întunecat de fumul luminărilor, şi- 
au zis apoi lui Triglava: 
— De s-ar vedea mai bine aş zice că-i însuşi vescovul, dară 
l-au întunecat prea tare fumul. 
— Şi fumul, dară şi vremea, au zis Veniamin, că tocmai 
intrase. Ţi-au spus, se vede, domniei tale, au zis apoi Sotir, 

c-au fost acel Macarie, arhimandritul, unchi bun, după 
mamă, înțeleptului meu prietin, boierul Vlăsceanu. Noi, 
păcătoşii, nici cît colbul de pe-ncălțările lui nu prețuim, 
c-ar trebui să-i scrie viața la Jitii, alăturea cu-ale sfinților 
mucenici... N-au fost dînsul decît doi ani stariţ aici, că l-au 
luatu de l-au făcut episcop... 
Şi s-au arătat doritor pitarul să-l întrebe pe stariț despre 
acel arhimandrit Macarie, dară n-au mai avut răgaz, că 
Triglava au luat altă vorbă şi-au prins a le povesti de un 
venetic ce l-au prăsit Vodă la Curte, Perdicaru. Acel 
Perdicaru, au zis Triglava, fiind ghicitor în stele şi tălmă- 
citor de vise, s-au fălit către Mavroghene că dînsul cu- 
noaşte şi cele de-au fost şi cele ce sînt şi cele ce-a fi să fie, 
de cîndu s-au zidit lumea şi pînă cînd i-a fi capătul, cum 
scrie la Scripturi, pentru care umblă tot în spinarea lui 
Vodă, că i se uită acela-n gură ca unui proroc. Şi-au zis 
cuvînt şi Tănase, că îl ştie şi el pe acela, de-a avut şi-o 
pricină cu ghicitorul, care-i fiul minciunii, că se ține mare 
ştiut, măcar că de unele ce sînt zice că nu sînt, iară de altele 
de nu sînt zice că sînt, dară, vorbind cu-ncîlcituri, zice aşa 
că se mai şi potrivesc cîte unele... Şi lumea zice, de n-ar fi 
vorbe de-ale dujmanilor, că are-n ogradă o poiată unde ţine 
vreo patruzeci de cocoşi, că umblă să capete vasilisc. 
Acela, precum se ştie, se face din ou de cocoş, fiindu unii 
care la şapte ani o dată se ouă! Şi-n fiecare dimineaţă, 
singur intră şi-i caută de ou. Şi-am auzit să umble dup-o 
cumnată ce-are Vodă, văduvă, c-ar vrea s-o ia el, să intre-n 
neam. Numai nu-l vrea aceea deloc şi tot suspină veneticul 
şi oftează, c-o curteneşte fără noroc! 
Dar au tăcut Tănase, că i-au poftit starițul la masă iară 
dascălul, văzînd bucatele, au prins a gogoneţa ochii tot 
adulmecîndu-le şi frecîndu-şi mîinile. Au fost, ce-i dreptul, 

bune bucate: ciorbă de ştiucă fiartă-n zeamă de varză acră 
şi iuțită cu hrean, marinată de stacoji dreasă cu mujdei de 
usturoi, plachie de crap umplut cu stafide greceşti, berbec 
la proţap, uns din pleaftură cu sos de vin amestecat cu 
usturoi zdrumicat cu băcănii şi cu zeamă de lămiie, curcan 
pe varză umplut cu castane de cele dulci, plăcinți, 
baclavale şi multe altele care nu le mai înşirăm pe toate. Și 
le-au dat starițul întîi nişte rachiu de cel tare şi cu gust de 
migdale, care-au fost fiert de două ori şi cu sîmburi de 
prună sparți ca să-i dea acel gust. Pe lîngă rachiul acela nu 
le-au dat Veniamin decît nişte ghiudem uscat lemn şi cîteva 
fărămituri de brînză iute, din care le-a venit sete mare. 
Cîndu i-au fript mai rău setea, au poruncit starițul de-au 
adus nişte vin galben, cam vechi, care-au fost aşa de tare 
răcit la gheaţă că le trosneau dinţii, măcar c-au fost bună 
potrivire între acel vin şi plachia de crap. 
Din vinul acela, pesemne, şi starițului i s-au slobozit glasul 
că, dîndu-şi barba mai spre urechea lui Triglava, au prins a 
povesti cum i-au fost lui călătoria la Horezu, c-au murit 
Iosif, egumenul, şi-au mers de-au slujit la-nmormâîntare, că 
s-au adunat acolo sobor mult. Şi tot clătina din cap şi zicea 
că nu e bine ce e, că pentru multe biruri grele ce-au fost 
asupra satelor, multe s-au spart şi-au fugit oamenii, unii 
peste munți, alţii peste Dunăre şi cine-ncotro au putut şi-au 
văzut cu ochii. Şi-acuma ţara fuge toată, c-au fugit şi din 
boierii olteni ce, cîndu au fugit, au zis țării: 
— Fugiţi şi voi după noi şi nu mai dați nimica! 
Acei boieri zice că s-au lăudat cătră ţară c-or veni cu alt 
Domn, să-i scape de dări grele şi de trai rău şi de nevoi. 
C-ar fi zis cuvînt că Vodă-i smintit şi nu poate chivernisi 
țara ce-o lasă de-o jupoaie grecii, iară mai cu seamă Iana- 
che, stolnicul, care-i sfetnicul lui Vodă. Şi cît au călătorit 

dînsul prin sate au văzut oameni puțintei, mai mult bătrîni 
şi neputincioşi, şi multe bordeie părăsite şi pămînturi 
nelucrate şi năpădite de bălării. Şi cugetă dînsul c-are să se 
întîmple foamete, că e stricată rău ţara şi nu mai vor bieţii 
români să are pămîntul, că prea-i jăcuiesc toţi. Și iar au mai 
cletinat din cap Veniamin şi s-au căinat de vremuri că-s 
grele şi-ntunecate şi nici o cale nu vede să dăm mai la 
lumină. Şi-au mai zis dînsul, spre mai bună desluşire, şi 
vorba cum au scris la Matei: Vai lumii din pricina 
smintelilor, dară vai omului aceluia prin care vine smin- 
teala ... 
Şi-o vreme tuscinci au tăcut, fiindu-ngînduraţi, şi numai 
încolo au luat Sotir vorba zicîndu de cum au fost dînsul la 
Beci, cu angarale de-ale negoţului, şi i-au plăcut mult 
rînduiala cum e acolo. Că şi-mpăratul trăieşte tot după 
pravilă, ca un om de rînd, măcar că lăcuieşte dînsul într-un 
palat mare. Și-au zis pitarul că-i curtea palatului aşa fel 
făcută încîtulea să se vază că oricine poate grăi cu- 
mpăratul, că ograda-mpărătească e ca o piaţă slobodă 
verşicui. Şi de pe aceasta negreşit se cunoaşte că nu are 
trebuință împăratul să-l păzească neferi şi arnăuţi cu puşti 
şi cu pistoale, nici să-şi apere viaţa cu ziduri şi porți ză- 
vorite. Şi nici n-au văzut dînsul pe nimenea să meargă-n 
patru labe dinaintea-mpăratului şi să-i pupe papucii, că 
acolo-s altfel de oameni, nu ca noi, care sîntem ca vitele, că 
cine cum se scoală mare mai rău ne-njugă. Acolo legea şi 
judecata sînt mai tari şi decît împăratul, c-au auzit dînsul 
de-un morar ce l-au tras la judecată pe însuşi împăratul. Şi- 
aceluia i-au dat judecătorii dreptatea, cum au venit după 
lege, nu-mpăratului! Şi nu se poate dumiri dînsul cumu-i 
suferă toți lui Vodă şi-l lasă de face cum i se năzare. Şi 
s-au mîhnit zicîndu că ne-or blestema copiii noştri că nu 

ne-am pus destul împotrivă şi să-l fi oprit, că rea moştenire 
le vom lăsa. 
— Urîte-i sînt faptele şi mult rău ne-au căşunat, i-au dat 
Triglava dreptate, că ne ţine sub spaimă ridicînd în furci şi 
surghiunind şi canonind pe toți cîți îndrăznesc a-l grăi de 
rău. Atîta i-au înfricat pe toți şi-aşa i-au făcut a se pîrî unii 
pe alţii şi i-au învrăjbit, cît au ajuns de se mănîncă ei 
precum Cîinil... 
— I-au dat învăţătură Ianache, au rînjit Tănase, c-acela-i 
mintea lui Vodă, şi i-au zis că, de-ar vrea Măria Sa, măcar 
că-i om puternic, să rupă un mănunchi de nuiele, nu va 
putea, dară de le va rupe una cîte una i-a veni lesne. Că 
zece gîşte, dacă tabără pe-un dulău, îl răzbesc, dară de le va 
răzleţi dulăul nici o supărare nu va avea de la ele, ce pe 
toate le-ar putea înfuleca. Pentru care-nvățătură l-au lăudat 
mult Vodă şi l-au făcut stolnic, că l-au sfătuit să-i 
stîrnească pe oameni, zicîndu că pentru dînsu bine-a lucra 
pizma! 
— Aceasta-i învățătură de la Satana, care şi lui Cain i-au 
fost sfetnic, cîndu l-au pus de-au ucis pe frati-su, s-au 
mîniat Veniamin. Că bine-au lucrat pizma încă de cîndu 
s-au făcut lumea! 
— S-au adunat lăcomia cu nebunia, au rîs Tănase, că de 
Vodă să zici c-ar fi deplin cuminte nu se poate, că um- 
bletele lui nu-l arată a fi tocmai teafăr la cap. Ba nici şir la 
vorbă nu-mi pare că ţine, că însumi l-am auzit vorbind 
bazaconii de celea cum scrie la Alixăndria. Au făcut dînsul 
Joi petrecanie foarte veselă la Hortolan, adică aşa am auzit, 
că eu cînd am ajuns erea vremea cam trecută şi tocmai 
povestea Vodă de pe cîndu umbla pe mare. Şi-a zis că-ntr- 
un rînd, fiindu vijelie mare, i-au purtat la un liman pe unde 
umblîndu ei au aflat o peşteră de os. Şi, dac-au privit mai 

cu luare-aminte, au văzut c-au fost aceea o tidvă a unui 
jidov de aceia din vechime, fiindu aşa cam cît o casă de 
mare. Şi zicea că-n ostrovul acela au mai fost şi-un soi de 
păsări care n-au avut pe ele fulgi, pene, ce păr lung, 
muieresc, roşu ca focul, fiindu şi iuți foarte, c-au vrut 
dînsul să prinză una, dar n-a fost chip! 
Și, ascultîndu-l, tot cletina Veniamin din cap şi-au zis apoi 
că, precum se vede, adevăr adînc e-n vorbele Ecleziastului 
unde se zice că nebunia este pusă-n dregătorii nalte, fiindu, 
cum îi pare lui, obicei de cînd lumea. 
— Asta-i pentru că au lăsat Dumnezeu în lume şi firi 
pătimaşe, le-au desluşit Grigoraş, care se lasă stăpînite de 
aprindere, fiindu semnul lor focul. Aceia sînt doritori de 
faimă şi putere, fiindu pornirea ce au încolţită dintr-o prea 
mare iubire de sine. Aceştia, cum au pățit şi- Avesalom, cel 
cu mîndre plete, de multe ori se prind în încîlcelile celor de 
le făptuiesc, ajungînd şi-asupra părintelui lor a ridica sabia. 
Şi calea lor e fără cumpănă, că nu-i a cugetului, ce a 
patimil... 
— Cu-nţelepciune ai vorbit, l-au lăudat Tănase, şi-adînc ca 
la Cazanie. Şi să ştii c-ai spus lucru prea adevărat, că 
însumi am fost de faţă şi l-am auzit zicîndu-i lui lanache 
stolnicul: Cînd ajungi într-un loc nalt, trebuie să te ţii 
acolo-şa cum oi şti şi oi putea şi măcar ce-ai face, că altfel 
cum s-ajungi vestit în lume şi să rămîi pomenit în veac? 
Din care vorbe se-nţelege bine că de slavă-i însetat, şi-i 
doritor de faimă, fiindu om prea iubitor de sine, cum au zis 
Grigoraş. Că-i Vodă, precum îmi pare mie, ca Narţis din 
poveste ce singur pe sine s-au iubit în oglinda apei, de-au şi 
pierit... 
Şi-ar mai fi urmat dînşii a zice multe, dar au luat seama că 
e vremea tîrzie, fiindu soarele spre asfințit, şi, lăsîndu-l pe 

stariț, au urcat în caretă şi-au pornit, avîndu ei grabă 
s-ajungă pe la casele lor. Le-au fost zorul pentru o me- 
teahnă ce-avea Vodă, că dădea în fieşcare seară cu tunul de 
la Curte, tot la un ceas turcesc, să se ştie că nimeni nu mai 
e slobod să umble pe poduri, ce la casa lui să şază! 
De la acel ospăț ce-au făcut la mănăstire, au prins Triglava 
a-i arăta multă dragoste pitarului, că tot îl poftea pe la 
dînsul de şedeau la vorbă ceasuri de vreme, că avea boierul 
vinuri bune, stăpînind neşte vii pe la Dragăşani. Cu vinuri 
de acelea, singuri îşi făceau fierbințeala minţii, că se 
strîngeau toți în odăi la Triglava şi făceau sfat şi se 
povăţuiau cu ce meşteşuguri să-l scoată pe lanake din 
dregătorie şi cum ar face să-l alunge pe Vodă. Că umbla 
Sotir cu multe vorbe răzvrătitoare, avîndu din fire pornire 
către zarvă, căci pătimea el de dimerghesie, şi cu mînie 
mare se ridica asupra grecilor, zicîndu: 
— Dar pînă cînd să le răbdăm furaturile şi smintelile ? Că 
atîţia oameni pierit-au de moarte silnică, alţii pribegit-au pe 
veci în țări streine, alţii, despuiați de averi, au căzut şi-au 
calicit. 
Şi mai zicea de greci c-ar pune biruri şi pe ploaia din cer, 
măcar c-aceea-i de la Dumnezeu! Iară mai mult se scîrbea 
că se răzleţesc oamenii, că se bat ca iepurii, fugind adică, şi 
mai bine-ar face de s-ar aduna. 
Iară Triglava tot încerca să-l mai domolească, amintindu-i 
cuvîntul vechi ce zice că din fire ţese muierea răbdătoare 
pînza lată, că trebuie răbdare şi chibzuinţă, să nu pornească 
lucru bun, dară la vreme nepotrivită şi fără folos, că, dacă 
peştele-i în gîrlă, nu pui borşul la foc. Şi i-au zis cuvîntul 
din bătrîni, că la lemnul tare trebuie secure ascuţită, măcar 
că Sotir îi întorcea vorba zicîndu că la vreme de lipsă şi-o 
unealtă rea-i bună. 

Dar n-au trecut multă vreme şi-au avut pitarul o-n-tîmplare 
din care s-au mai muiat, c-au cunoscut a fi multă dreptate-n 
spusele boierului, cîndu-i zicea de chibzuinţă, întîmplarea 
aceea au fost aşa: dac-au rămas pitaru-n tîrg, că-l ţinea 
Tănase-n gazdă, au trimis acasă răvaş că s-au apucat de 
daraveli de negoţ şi-are să mai rămiie. Dar dînsul numai de 
negoţuri nu s-au ţinut, că tot bătea podurile şi se-nsoţea cu 
fel şi fel de oameni, făcîndu multe-amestecături, c-au avut 
legături multe şi tari. Şi-au prins a-şi trece vremea 
umblîndu cu Tănase şi cu Grigoraş tot prin cîrciumi şi 
cafenele şi vorbind cum nu se cuvine pe seama stăpînirii. 
Îşi făceau ei veacul mai mult pe la hanul lui Agop, 
armeanul, care-i în capul Podului Mogoşoaiei, dincolo de 
strajă, de i-au zis mai apoi şi Hanul Galben, şi-i tot purta 
Grigoraş într-acolo din pricina unei muieri, care-o ţinea 
armeanul la han, o fată curvă, Olerica, ce şi pentru Agie 
multe slujbi făcea. Că, avîndu Aga Manolache prepus pe 
cîte cinevaşi, îi da în seamă aceleia să-i iscodească tainele. 
Erea aceea frumoasă peste fire, dară stricată tare, că 
multora au mîncat banii, fiindu apucătoare de fel, şi se 
neguța scump rău. Şi erea o vreme de cîndu birnic i-au fost 
Grigoraş, de l-au şi calicit. 
Acolo, la hanu lui lui Agop, şezîndu dînşii-ntr-o zi sub 
umbrar şi bînd vin de Drăgăşani cu cofa, se tot împungeau 
din vorbe pitarul cu Tănase, că s-au fălit dascălul cu 
puterea ce-avea, zicîndu cum au frînt el într-un rînd oiştea 
unui car numai din puterea braţelor. Şi-şi tot dezgolea 
braţul şi-şi juca muşchii sub nasul lui Sotir, dară nu prea 
l-au luat acela-n vreo seamă. Însă dascălul, se vede, tot căta 
pricină să-l stîrnească, zicîndu să-şi arate şi dînsul puterea, 
numai că, fiind băut, cam încurca limbile, stăruind mai 
mult greceşte către pitar: 

— Tis si estin i dinamis? adică, întreba el, care-ţi este 
puterea? Că voia, zor-nevoie, să-i drămuiască virtutea. Și 
s-au trufit Sotir şi-au luat o para din pungă pe care, după 
ce-au arătat-o şi dascălului şi lui Grigoraş, o au îndoit-o ca 
pe-o frunză, numai cu două deşte, măcar că s-au cam căznit 
niţel. Şi-au aruncat-o pe masă, aşa-ndoită, şi i-au zis lui 
Tănase să facă şi dînsul aşijderea, dară dascălul n-au vrut 
deloc, zicînd că e cărturar şi nu se cuvine să facă pehlivanii 
de acelea-n cârciumă... 
Pe cînd se desfătau dînşii în acea-ndeletnicire neroadă, au 
intrat pe poartă un om, călător pasă-mi-te, căci au fost plin 
pe straie de pulbere, spre care, văzîndu-l, au strigat pitarul: 
— Varahia! 
Şi s-au ridicat mergîndu către el. Iar călătorul, dacă l-au 
zărit pe pitar, s-au luminat la chip şi-au venit cătră dînsul 
de s-au strîns în braţe. Şi-au adus pitarul pe acel călător la 
masă şi-au cerut îngăduință să şază acolo, zicîndu că-i e 
prietin vechi. Şi, dac-au mai băut vin, au mărturist acel 
Varahia că-i fugar de la Ţara Ungurească, fiindu căutat de 
stăpînire c-au făcut răzmeriţă şi-au sculat gloatele, c-au fost 
şi dînsul cu Ursu şi cu Cloşca. Şi-au spus el multe de-acel 
Ursu Horea, care-au fost capul răzmeriţei, zicîndu Varahia 
c-au fost om bun, fiindu dulgher, precum Iosif al Măriei. 
C-aşa l-au cunoscut dînsul, mai demult, cîndu au ridicat 
acela biserica din Cizer... 
Dară cu răzmerița au mers rău, după cum au spus, că au 
trimis împăratul oşti multe asupra lor şi pe capii lor i-au 
prinsu, c-au fost un vînzător ce i-au dat pe bani, ca Iuda, şi 
i-au omorît cătanele cu canon mare. C-au pus de le-au 
sfărîmat oasele pe încetul, luînd-o de la fluierul piciorului, 
cum însuşi au mers şi-au văzut, pentru ţinere de minte, 
măcar c-au fost primejdie mare pentru sine, că-l putea 

cunoaşte oarecine. Şi-au spus Varahia de dînsul că, fugind, 
s-au scăpat de moarte, dară n-au mai avut cum şade-n ţară, 
şi-i mai bine de un an de cînd umblă fugar printre străini, 
avîndu capul pus la preţ mare pentru moarte de om ce-au 
făptuit. 
Să-l fi văzut la-nfățişare n-ai fi putut zice c-au săvirşit 
omor şi nelegiuiri că, măcar că erea om mare la trup şi nalt 
mult, cît pitarul, se arăta domol la mişcări şi blînd la fire. 
Avea dînsul părul capului bălan, împletit în coade pe Iîngă 
urechi, şi căta nevinovat la om, că-i ereau ochii sinilii. Şi 
vîrtute-au avut multă, după cum s-au văzut, că, zărind pe 
masă banul ce l-au îndoit Sotir, l-au luat zicîndu că-i 
pagubă să strici un ban bun. Şi numai cu deştele l-au 
dezdoit de l-au făcut bun la loc. 
De pe ce-au spus pitarul s-au înţeles c-au avut dînsul 
întocmiri de negoţ cu Varahia, fiindu şi-acela geambaş de 
cal. Şi-au fost ei, se vede, buni prietini, cît i-au şi dat 
pitarul bani mulți, să-şi mai îndrepte starea, măcar că nici o 
nădejde să-i mai capete-ndărăt n-au avut. Şi n-au fost 
Varahia om blajin cum părea la chip, că nu s-au spăimîntat 
de cîtă moarte-au ieşit din răzmirița ce-au făptuit, ce au 
umblat cu Sotir pe lîngă cărturari să scoale gloatele şi pe la 
noi, să facă omor şi prădăciune. Cu tîlhării de-acelea 
cugetau să surpe stăpînirea, c-au zis dînşii că nu-i bună 
rînduiala cum au fost şi să facă alta. Dar umbletele lui mai 
tîrziu s-au văzut, că atunci, stîndu cu cărturarii la masă, tot 
bea vin mult, fiindu însetat, după cum şi-au cerut 
iertăciune. Că s-au mărturisit dînsul şi-au zis că, 
nemaiavînd bani, au ajuns, acu mai în urmă, de-au băut şi 
braga, care, poate ştiu dumnealor, este un terci din făină de 
mei ce-au fost lăsat să fiarbă, şi poate să fie bun, cînd eşti 
flămînd, că e şi sățios. Numai cît, neavîndu el deprindere să 

bea acel terci, i-au căzut rău la burtă şi-au dat în urdinare. 
Şi-a pățit ruşine, că l-au prins neputinţa-n uliţă şi s-au dat 
după un gard. Dară l-au lătrat cîinui, că l-au năvălit, şi s-au 
strîns gloată multă care l-au şuierat şi i-au strigat huideo! Şi 
trebuie să bea mai mult acum, ca să-şi mai dreagă 
măruntaiele. Iară mai bine, cugetă dînsul, i-ar cădea un vin 
de cel negru, vîrtos, c-acela îți strînge burta... Şi-au 
poruncit pitarul de i-au adus de acela şi toți l-au căinat c-au 
ajuns de-au băut braga! 
Din cum se uita după muieri acel Varahia s-au putut vedea 
desluşit c-avea năravuri rele. Ba, cîndu au văzut pe Olerica 
urcînd pe scări, c-au mersu pînă sus, în odăi, cu Grigoraş, 
au grăit tare către pitar: 
— Tulai, Doamne, cumu-i de faină, tune dracu-n folele ei! 
Avan mai mestică din buci! No, cată numai şi ia seama ce 
chişiţe are! — Varahia acela, precum se vede, fiindu de 
tînăr tot geambaş de cai, căpătase deprinderea de-a preţălui 
şi muierile ca pe iepe! — No, frate, au urmat ungureanul, 
aista dacă te-apucă la loc mai înghesuit te dumică de te- 
alegi tăt dăraburi. Feri-mă Doamne! s-au păzit dînsul, dar 
au fost cu gînd viclean că, după aceea, de multe ori s-au 
văzut umblînd pe la acea Olerica. Dar poate să fi avut 
ungureanul şi oarece neguţătorii cu dînsa, măcar că 
geambăşie n-am auzit de aceea să fi făcut. 
Şi-au tras învăţătură Sotir din ce-au povestit Varahia că, 
mergînd la Triglava, au spus de cum au fost întîmplările cu 
răzmerița şi zice c-au blestemat Sotir şi-au zis că, dac-au 
făcut Dumnezeu un lucru strîmb, nimeni nu poate să-l mai 
îndrepte. Şi le-au adus aminte dînsul de-o vorbă proastă ce 
zice că, făcînd Dumnezeu lumea, au luatu aminte că au 
făcut pămîntul mai mare decît cerul şi-au vrut să dreagă ce- 
au greşit, dar nu s-au priceput cum. Şi-au trimis pe albină 

la arici, să-l iscodească, şi-a-cela au zis să mai strîngă 
pămîntul, să-l facă văi şi munţi, pîn-o-ncape sub cer. Şi-aşa 
au făcut Dumnezeu şi-au strîmbat pămîntul să aibe loc sub 
cer. 
Dar vorba asta are-un tîlc, s-au cugetat dumnealui, măcar 
că-i pornită din proşti, că, au vrut să zică, dintr-n-ceput mai 
mult lut au fost pe lume, din care şi pe om l-au zidit 
Dumnezeu, iară lumea cerească e mai puţină, măcar că 
pare a cuprinde şi-a acoperi pămîntul. Cuprinderea aceasta- 
i însă doar o amăgire ce-au scornit-o ariciul, căci, de s-ar 
netezi pămîntul, bine s-ar vedea că nu-l cuprinde cerul, că 
n-ajunge prin toate adînciturile. Şi, din strîmbătura aceea, 
lucrurile au urmat a merge tot strîmb, şi-aşa vor fi cît a fi 
lumea, că-i cer puţin şi prea mult pămînt... 
Aşa, mîhnit în sufletul lui, au luat pitarul drumul către casă, 
la Glavacioc, să-şi mai descîlcească treburile pe-acolo. 
Dară mult n-au zăbovit că, la puţină vreme, iar s-au arătat 
în tîrg, mergîndu să-l vază pe boierul Vlăşceanu, c-au zis 
să-i fi adus veste de la acel vescov. Şi-au povestit cum s-au 
înfruntat cu Teofan, c-au mersu la mănăstire şi-au spus 
egumenului întîmplarea cum au fost la drum de l-au prădat 
sluga. Că, i-a zis egumenului, acela, sluga lui, de bună 
seamă c-au fost cumpărat cu bani, dar cine l-au cumpărat, 
măcar că dînsul nu ştie, n-are la ce se bucura. Şi s-au jurat 
că-l va ucide cu mîna lui pe cel ce s-o atinge de moşia lui, 
ca să ştie şi egumenul şi să spuie cui va socoti că-i face 
trebuinţă să ştie. Şi-acela, cu făţărie, se făcea a nu şti nimic 
de-acelea. 
Şi dumnealui, pitarul, n-au mai putut rămîne acasă, că 
n-avea tihnă-n suflet şi nici liniştea somnului nu-şi mai 
afla, tot răsucindu-se noaptea-n aşternuturi şi cu ochii 
ațintiți pe pereți. Că-i părea să-l tot mustre moşu-său, acel 

Udrea Mogoşanu de pe care-au moştenit ei moşia, fiindu 
povestea lui zugrăvită pe perete. Şi-i părea că se tot uita 
acela cu mînie la dînsul şi-ncruntat, socotindu-l nevrednic 
în neamul lor. Şi, într-o noapte, dacă n-au mai suferit 
uitătura acelui, s-au sculat, şi-au luat calul şi-au pornit la 
drum, cu gînd să s-abată pe la vescov, să se mărturisească 
şi să-i ceară povaţă. 
Ajungînd dînsul la conacul de zid alb, dac-au zărit lumină 
la o fereastră, au bătut la uşă, măcar c-au fost în puterea 
nopții. Şi i-au deschis însuşi vescovul şi l-au poftit la dînsul 
în chilie iară dumnealui, mai-nainte de toate i-au spus c-au 
dat semnul cui trebuia, că i-au îndrumat Dumnezeu căile, 
oricît au uitat să-ntrebe de numele aceluia. Şi-au spus apoi 
de biata ţară, cum au stricat-o grecii, şi de rătăcirea-n care 
trăiesc oamenii, de-au ajuns mai nevolnici ca nişte babe, că 
fieşcare numai grija pentru sine o poartă, iară de altele, ce 
sînt amare foarte, nimica nu mai caută, parcă i-au legat la 
ochi Dumnezeu... 
Și, zîmbindu către el, au tras vescovul o carte de pe poliţă 
şi-au răsfoit-o niţeluş, zicîndu: 
— Scrie aici, la Sindipa, o pildă cu o vulpe care-au fost 
prinsă-ntr-o cetate şi n-au mai avut cum ieşi. Pentru care, 
s-au dus vulpea la poarta târgului aceluia şi s-a făcut 
moartă. Şi, făcîndu-se ziuă, o au zărit un om care-au zis 
că-i bună coada vulpii să şteargă moara cu ea. Şi i-au tăiat 
coada şi vulpea au îndurat durerea cozii şi nu s-au clintit 
nimica. Şi-au mai venit şi alt om şi-au zis şi-acela că 
urechile vulpii sînt bune de plînsoarea copilului. Şi i-au 
tăiat şi urechile şi au răbdat vulpea durerea urechilor şi nu 
s-au clintit nimica, fiindu şi poarta tot închisă. Și alt om au 
mai venit care-au zis că dinţii vulpii-s buni pentru durerile 
de dinţi. Şi-au luat un cataroi de jos şi i-au rupt dinţii şi-au 
101 


îndurat vulpea şi durerea de dinţi şi n-au clintit cîtuşi. Şi-au 
mai venit un om şi-au zis că inima vulpii-i bună la durere 
de inimă. Şi-au tras custura de la brîu s-o spintece, să-i 
scoată inima. Şi vulpea n-au mai răbdat să-i ia şi sufletul, 
că s-au deschis atunci şi poarta şi-au dat pe poartă de s-au 
izbăvit... 
Şi-au zis vescovul de pilda aceea că-i plină de tîlc, căci au 
făcut-o un înțelept ce-au vrut să zică, după cum au cugetat 
dînsul, că multe poate să rabde omul, fiindu-i împrejurarea 
neprielnică, dară să-i iei sufletul nu te-ngăduie, şi nici 
Dumnezeu nu te lasă, fiindu sufletul dar de la Dumnezeu 
care nu stă sub putere omenească. Şi-atuncea şi poarta 
izbăvirii se deschide, cîndu pentru sufletul lui se bate omul, 
că de toate cele lumești te poţi lepăda, bani de-or fi, moşii 
de-or fi ori altce, dară de sufletul tău nu te poţi lepăda, nici 
întru necurăţenia sufletului nu poţi viețui. 
Și i-au dăruit acea carte, s-o ia cu sine, de le-au şi arătat-o: 
o bucoavnă veche, cu scoarţe grele de lemn îmbrăcat în 
piele, care pe mărgeni au fost cam mucedă, c-au fost, se 
vede, locul umed unde-au stat. Iară dinlăuntru, pe prima 
foaie a cărții, au aflat scris desluşit: Macarie, fiindu acela 
numele vescovului. Şi-au povestit Sotir cum i-au mai spus 
vescovul şi de Brîncoveanul, că toate cele lumești au lăsat 
şi-au pierdut, cîndu l-au pus turcii la cazne, dar sufletul şi- 
au păstrat curat, că nu şi-au lepădat legea şi credinţa. Şi, 
măcar că l-au omorît cu rea moarte, că sub ochii lui i-au 
tăiat pe coconi, dacă nu şi-au pîngărit sufletul, s-au ridicat 
biruitor asupra păgînilor, întocmai sfinților mucenici. Şi-au 
rămas spre pildă că s-au înţeles bine, nu e putere pe lume, 
cît de mare să fie o-mpărăţie, care să aibă putere asupra 
sufletului cuiva. Iară cine-şi scapă sufletul şi trupul poate 
să-şi scape, că puterea noastră din suflet ne vine... 

Tăcînd pitarul, au luat vorba Tănase de-au zis că pilda 
Brîncoveanului şi turcii-au înţeles-o şi, temîndu-se, n-au 
mai suferit Domn pămîntean, ce ne-au dat sub grecii... 


— Voi umblaţi să-nţelegeţi căile Domnului, le-au zis 
Triglava, şi uitaţi vorbele cum au zis la Ecleziast, că unde-i 
înţelepciune multă e şi mult necaz şi cine ştie multe are şi 
multă durere. Şi-au tras apoi Scriptura de pe poliţă de le-au 
cetit cuvintele Ecleziastului unde zice că nu e altă fericire 
pentru om sub soare decît să mănînce, să bea şi să se 
veselească. 
— Cum aş putea? zice să fi sărit Sotir, numai dac-aş fi orb 
şi surd, să nu văd şi să n-aud! Că-i adevărată vorba cum 
mi-ai spus odată, pas anthropos filozoos, că, adică, orice 
om iubeşte viața, dară nu tot domnia ta mi-ai zis cum spune 
la Evanghelie: udis gar imon cafto zi, care-n-seamnă că 
nimeni dintre noi nu trăieşte numai pentru sine? Ci nu 
vedeţi ce-i în jur? Bine-i că ne stăpînesc şi ne răpesc toate 
şi turcii şi grecii? Şi ce-om lăsa copiilor noştri? C-au fost 
mai demult neamul nostru vestit şi lăudat şi în lupte tare, 
iară acum fără putere şi fricos s-au făcut şi fără de faimă şi 
ocărît de toți zace. Că s-au rătăcit în întunericul neştiinței 
şi-au orbit, că de-nvăţătură nici o nație nu-i lipsită, numai a 
noastră şi cea țigănească. Şi-aşa om ajunge toţi a ne lepăda 
şi-a ne robi ca pe țigani, că-zîndu noi slugi a fi pe la alte 
neamuri, să fim de batjocura acelora! 
După ce-au zis pitarul acestea, zice că nimica nu s-au mai 
înțeles, c-au făcut vorbă multă şi toată deodată, că fiecare 
striga-n toate părțile, zicîndu unul una, altul alta, de-au fost 
sfat ca-n balamuc, la Sărindar. Şi-abia-abia i-au domolit 
Triglava, aducîndu-le aminte de ziduri că au urechi. Şi i-au 
întrebat apoi, să-i spuie, ce le e voia? Şi toţi într-un glas 

zice să fi zis: 
— Să sculăm ţara şi să ne mîntuim! 
Iară Grigoraş au prins a le-aduce aminte cum au fost sub 
Grigore Ghica, la leatul 1769, căndu au venit Nazare 
Carazin, moscalul de l-au trimis împărăteasa, şi-au făcut 
răzmeriță cu polcovnicul Ilie, comandirul volinuirilor. Că şi 
pe Vodă l-au prins dînşii atunci, măcar c-au fost pitit 
într-un cufăr, în prăvălie la Hagi Tîrtan, lipscanul. Şi-au zis 
şi Tănase, tot împungînd cu deştiul, să scrie răvaşe pe la- 
mpărăţii, să ceară milă şi ajutor fiindu şi-aceia creştini. 
— Ba nu-i bine cum zici! s-au ridicat Triglava-n toiag. Că 
o aşa lucrare nu pe cei dinafară trebuie să se razime, ce pe 
aceia dinăuntru. Că nemţii au moscalii, dac-or veni, că şi să 
nu vie se poate, de nu le face lor trebuință, gîndeşti c-or 
mai lăsa ce-au apucat şi-or pleca? Şi cu ce te-ai uşurat dacă 
nu mai dai birul turcului, ce neamţului au moscalului? Că 
slobod tot nu eşti şi tot ca ursul vei juca, au că-ţi zice 
turceşte, au că-ţi zice nemţeşte. Luaţi aminte, ce vă spun 
că, pentru războieli ce vreţi voi a face, trebuie multe şi 
bune boieli, sulimanuri tari, ca să vază desluşit pricina nu 
numai cei de-or purta războiul, ce şi-mpărăţiule. Pentru 
aceasta trebuie răul să sporească şi stîrniți grecii ca mai tare 
să jupoaie ţara... 
— Ba să-mi fie cu iertare, s-au mîniat Sotir, dară nu pot 
înţelege eu vorba aceasta, ce gîcitură a mai fi? Au pricina 
ce-i la mijloc nu-i tocmai că-i rău cum e? De ne-au ajuns 
cuțitul la os? N-or fi bieții oameni destul de apăsați? La ce 
să le mai sporim amarul? 
— Să nu cugeti astfel, l-au domolit Triglava. Nu uita că te 
pui cu grecii, care-s prea iscusiți în urzeli şi, dacă vrei să-i 
rămii, trebuie lucrare meşteşugită. Că mai sîntu în gloată 
mulți de-aceia de-l laudă pe Vodă, văzîndu cumu-i beleşte 

pe boieri, că le pare lor a face Domnul dreptate. Nu-i 
pricep ei vicleşugurile, că nici un bine nu e pentru ţară în 
acelea de făptuieşte, că binele de obşte nu vine din 
prăvălirea celor de sus, ce din râdicarea celor de jos prin 
învățătură şi-nlesniri. Nu văd ei că ridicări n-au făcut decît 
neguțătorilor, pentru paralele acelora, iară nu pentru c-ar fi 
avut aceia-nsuşiri. Că neguţătorul nu-i nici ţăran să are 
cîmpul, nici meşteşugar să facă vreun lucru văzut şi 
trebuitor, nici cărturar să-i deprindă pe oameni care-s cele 
bune şi frumoase ale vieţii. Neguţătoru-i doar înşelător 
nărăvit la trai bun, că nici soarele nu-l pîrleşte, nici ploaia 
nu-l udă, nici vîntul nu-l usucă, nici munca nu-l istoveşte. 
Şi-apoi nu uita că-nţelepciunea celor vechi ne-nvaţă că şi 
din covîrşirea răului se iveşte binele. Că lumea nu mai 
rabdă cînd o-neacă răul, iar din supărarea supuşilor se naşte 
multă putere cu care, dacă o fi cine s-o poarte cătră unde 
trebuie, s-ar putea face altfel de aşezare, să-ntoarcem 
stăpînirea la un domn pămîntean. Să nu uităm vorba care- 
au lăsat-o bătrînii, că lipsa frînge legea! Să ferească 
Dumnezeu de cine-au pierdut toate, de-au rămas numai cu 
sufletul, că lumea-i ca vulpea cea din pilda Sindipii: rabdă 
multă durere, dară vine-o vreme cînd nu mai îndură, că nu 
mai poate, şi-atunci se scoală şi face răzmeriţă. lată, acu e 
lipsă mare, c-au pus Vodă biruri neprăvilnicite, dară lumea 
încă rabdă, cum şi vulpea au răbdat durerea cozii şi-a 
dinților. Şi stau oamenii şi nu clintesc nimica, că nu i-au 
covîrşit tot răul şi mai sînt încă şi de-acei ce-şi pun 
nădejdea-n Vodă, că nu pot crede să fie Domnul ţării 
scrîntit, ştiindu că-i unsul lui Dumnezeu. Pentru aceia 
trebuie boiele, mai bine să-l zugrăvim, să-i vază chipul lui 
adevărat. 
Şi, pe vorbele lui Triglava, au pregîndit dînşii fapta, 

sfătuindu-se ca mai tare să tulbure apele de cum ereau şi 
tipetele norodului să-ntărîte. Şi se cugetau dînşii cum ar 
face mai bine să-l strice pe Mavrogheni cu turcii, că nu 
dibuiau calea, dar au zis Sotir să-i fi spus vescovul să nu 
uite vorba veche ce zice că morarului, dacă-i iei apa, îi sade 
moara. Şi-au fost nedumerit, zicîndu că n-au prins întocmai 
înţelesul ce-au avut acea vorbă. 
— Ba nu-i tocmai aşa adînc, i-au zis Triglava, că puterea 
morii din apă se trage, iară puterea lui Mavroghene din 
bani îi vine, cu care şi-au căpătat trecere la turci, tot plătind 
peşcheşuri. Fără bani olog ar fi şi neputincios, iar trecerea 
lesne şi-ar pierde, că-i om ne-nvăţat, mai pătimindu, 
precum l-arată umbletele, şi de megalopsihie. Şi-mi vine a 
crede că, de-ar săvîrşi unele fapte dintru care întîlniri să se 
vadă că n-are însuşire a fi Domn, s-ar lepăda împărăţia de 
dînsul. Că noi sîntem aici poarta turcilor către Evropa, care 
n-o vor lăsa aceia s-o piardă. Şi-aşa faimă, care să-i 
risipească trecerea, l-am putea ajuta să capete, numai cu 
banii e lucru mai gingaş, dar o vrea Dumnezeu cu noi şi- 
om nemeri şi-acolo meşteşugul... 
Și s-au vîrît Tănase-n vorbă, c-au zis să-şi aducă aminte 
c-au cunoscut dînsul, cîndu s-au dus cu beizadelele lui 
Ipsilante la Sibiu, un argintar, care-au fost tarapanagiul 
Măriei Thereza, împărăteasa, şi-avea acela dibăcia de-a 
bate bani calpi. 
Şi-au stat pe gînduri Triglava şi l-au întrebat pe Tănase de 
n-ar putea să-i mijlocească pe lîngă acel argintar, măcar şi 
calpuzan de-a fi, să-i lucreze o candelă ce vrea mai de 
multă vreme să-i dăruiască lui Veniamin, starițul de la 
Cernica. ŞI, cum s-au înţeles mai tîrziu, dacă s-au ajuns din 
vorbe şi-au făcut înţelegere, au clocit dînşii o urzeală 
sucită, precum mai pe lungul vom arăta. Ci să spunem, 

pînă a zice de acelea, de altele ce-au mai fost. 


Tot umblînd Sotir cu Tănase şi cu Grigoraş, l-au învăţat 
aceia năravul de mergea la cafeneaua lui Hagi Moscu, „La 
patru harapi", unde se adunau mulți călători. Cafeneaua au 
făcut-o Hagi Moscu-ntr-o odaie mare, boltită, cu divanuri 
pe lîngă pereţi şi cam plină de fumul ce se ridica din 
ciubucele mulților fumători, că erea ciubucul slobod. 
Şedeau acolo, tolăniţi pe laviţe, arnăuţi cu fesuri şi 
fustanele albe încreţite, turci cu ţestele-nfăşurate în 
cealamale, ovrei în halate soioase şi cu tichii negre pe cap, 
greci cu picioarele vîrîte în opinci cu canafi, lipoveni 
bărboşi, cu ochii ascunşi sub margenele largi ale pălăriilor 
negre, negustori nemți, în haine strimte pe trup şi cu părul 
capului adunat în coadă pe ceafă, şi alte nații de oameni, 
vorbind toate limbile Evropei, de păreau a fi curat Turnul 
Vavilonului. Pe tablale de alamă galbenă, împodobite cu 
flori bătute din ciocan, aburea cafeaua în felegene tot 
timpul, că Hagi Moscu avea dever mare, ştiindu el bine să- 
şi poarte neguțătoria. Ba ţinea acolo, să-i sporească vîn- 
zarea, şi-un ceauş de juca, la anumită vreme, caraghiozul 
turcesc, cu păpuşi, şi-acela spunea vorbele nu numai 
turceşte, ce şi greceşte şi româneşte, cu măscări multe şi 
murdaltcuri, care nu le mai spunem, că poate nu se cuvine. 
Luase obicei Sotir de juca ghiulbaharul, ca să se-aşeze la 
vorbă cu Hortolan, care pe toate le ştia, primindu el şi 
gazetele nemţeşti de la Beci. Hortolan acela avea meseria 
de negustor, dară mai mult număra podelele pe uliţă, că tot 
bătea podurile, stînd la taifas cu oricine. El stare-au avut 
bună, că muierea i-au fost armeanca şi se pricepea la 
negoțuri, avîndu ea şi frați mulți şi neamuri, ba la Stambul, 
ba la Beci, ba la Cracovia, ba la Lipsca şi mai ştiu eu pe 
107 


unde. Aceia toți îi trimiteau mărfuri bune, cît şi ţineau 
armeanca dugheană mare cu de toate, cum n-au mai avut 
nimenea: covoare, argintărie, scule scumpe, blănuri, 
lipscănie, băcănii, ce voiai. 
Dînsul, Hortolan, au fost iscoadă franţuzească, că slujba 
i-au fost să stea cu urechea-ntinsă, de şi bani căpăta pentru 
acele auziri. C-au fost, cum se ştie, neaşezare mare-n 
Evropa, umblîndu multe vorbe răzvrătitoare, dintru care şi 
răzmeriţa s-au făcut mai apoi, cîndu s-au sculat franţuzii 
contra stăpînirii ce-au fost, de singuri şi-au tăiat craiul, cu 
crăiasă cu tot, zicîndu că nu le mai face lor trebuinţă să-i 
apese nimenea. C-au fost oameni cărturari, volterişti, ce tot 
ziceau de Dumnezeu că nu e, arză-i matca focului!, şi că 
toți oamenii deopotrivă sînt. Lucrările lor mai tîrziu s-au 
văzut, că pe subt ascunsul şi-au țesut ei pînza multă vreme, 
dară cîte ceva tot s-au mai răsuflat din acele taine şi 
uneltiri. Şi aveau frică mare împărații, că se puteau strica 
aşezările ce-au fost din acele uneltiri, măcar că, săpîndu-se 
unii pe alții, tot umblau să se şubrezească pentru ca-n urmă 
mai lesne să se poată cutropi, ca să-şi mai lăţească-mpără- 
tiile şi pe unde n-au avut. Iară ca să afle, ţineau iscoade pe 
la alții, făcîndu-se aceia altă treabă a avea, precum au fost 
Hortolan, care-au ajuns de s-au înţepenit bine pe lîngă 
Mavroghene, de la care mai mult au cumpărat neguţătorul 
decît au vîndut, fiindu pus să stea cu ochii asupra turcului. 
Pitarul, dac-au fost om umblat, au cam priceput iute care 
erea îndeletnicirea lui Hortolan şi, făcîndu-se a intra cu 
dînsul în unele negoţuri, afla multe de la acela, fiindu peste 
tot vîrît. De pe urma lui Hortolan, cunoştea bine cum ereau 
trebile împărăţiilor şi cine pe unde câta să bată război, că 
umbla după sfatul lui Triglava şi sta la pîndă să afle 
împrejurare prielnică lucrăturilor ce-au pus dînşii la cale, 

dară mai mult petreceau cu acela-n dezmăţuri, că ereau 
amîndoi cam deşuchiaţi la umblete. De faptele lui Sotir 
însuşi Grigoraş au povestit, că l-au şi afurisit, fiindu ei 
împreună cîndu s-au aflat pitarul cu grecoaica-ceea de i-au 
fost ţiitoare... 
Asta au fost într-o zi, pe cîndu ieşeau de la Hagi Moscu 
şi-au fost, după zisa lui Grigoraş, o caretă nemţească, de 
acelea aduse de la Beci, care, trecîndu pe lîngă dînşii, au 
oprit mai încolo. Şi-au scos capul pe geam o muiere, 
frumoasă foarte, ce-au vorbit grecește către pitar. Şi, măcar 
c-au fost lume multă-n jur, au făcut precum nu se cuvine, 
c-au sărit Sotir în caretă şi l-au părăsit pe Grigoraş, în 
mijlocul uliţii, să fluiere-a pagubă. C-au zis să-i fi plăcut şi 
lui acea muiere, c-aducea la chip cu Thais, ţiitoarea lui 
Alexandru Machedon, de i-au avut Triglava chipul zugrăvit 
într-o cadra. Şi s-au dus Sotir de nici nu s-au mai văzut o 
vreme, c-aveau şi grijă, neştiind povestea ce-i. La vreo 
săptămînă, cîndu s-au întors pitarul, măcar că părea cam 
istovit, au făcut dînşii din nou sfat la Triglava, că aflase 
multe Sotir de la acea grecoaică, care-au fost chiar 
Smaranda Şarkan, cu care-au avut dînsul patimă la 
Rusciuc, după cum le-au povestit. Aceleia, murindu-i băr- 
batul, c-au căzut bolnav de ciumă în Persia, la Ispahan, au 
venit aici, fiindu soră lui Condili şi, de pe acela, cumnată 
lui Vodă. Şi-au luat-o Doamna Mărioara pe lîngă dînsa, şi-i 
arăta multă dragoste, fiindu muiere iubeață, cum au fost şi 
dînsa, şi nice o taină n-au ţinut, ce-i spunea toate. 
Şi-au zis Sotir, după cum au înţeles de la Smaranda, că, 
dacă s-au socotit Doamna că un bărbat nu-i erea prea mult, 
şi-au luat ibovnic, lîngă care-au mai avut, pe un Ioniță 
Sikeliotis, vătaf de ceauşi, ce-au fost cu douăzeci de ani 
mai tinerel decît Vodă. Cătră acel Ioniță, au zis pitarul, au 

scris Doamna unele răvaşe în care-au zis multe şi cam fără 
fereală. lar lanache Drakinos, luîndu aminte la slăbiciunile 
ce-au avut Doamna, au umblat cu meşteşuguri greceşti 
pentru a dobîndi mai multă trecere. Aşa, au făcut lanache 
cu acel Ioniță cardaşlic, adică s-au făcut frați, dar au fost el 
cu gînd ascuns, că i-au apucat acele scrisori ce-au primit de 
la Doamna, fiindu multe suspinuri scrise-n ele. 
Și mai mult încă au suspinat Doamna dac-au înţeles c-au 
rătăcit Ioniță scrisorile, că-l temea să nu-l taie Vodă, fiindu 
zuliar foarte, precum se ştie. Şi-au ajuns Doamna de joacă 
precum îi cîntă stolnicul şi nemica nu-i ticneşte, trăindu tot 
într-o spaimă. 
Şi-au zis şi Tănase vorbă, că i-au dat dreptate pitarului, 
c-aşa trebuie să fie, cum au spus. Că, după cum au prins 
dînsul de veste, au fost pesemne învăţul stolnicului de-au 
deschis Doamna o portiță ascunsă-n zid, unde ține strajă un 
mut. Şi care merge la Vodă cu jalbă, trecînd prin harem, se 
foloseşte mult, măcar că Doamnei multe scule şi scumpă- 
tături cată să-i dai, dară nu ei în mînă, ce stolnicului, care-şi 
trage al lui. Şi după cît preţuieşte ploconul, vine Ianache 
şi-i desluşeşte Doamnei cum e-ndreptarea acelei pricini în 
pravilă, ca să se ție de capul lui Vodă. Iară dacă celălalt 
pricinaş dă mai mult, merge iarăşi lanache şi-o povăţuieşte 
pe Doamnă cum să-ntoarcă hotărîrea, tot cu razim în 
pravilă. Şi, pe aceste tertipuri, nu se mai isprăvesc pricinile 
şi-i despoaie stolnicul pe cei ce se gîlcevesc, că n-au luat 
aminte el vorba cum scrie la Archirie: să nu iai mită, că 
mita orbeşte ochii omului şi-i pierde sufletul. 
Şi-au cletinat şi Triglava din cap, zicîndu că nice Doamna, 
ca toţi grecii, nu ţine seamă de-nvăţurile de-au scris la 
Ecleziast că mita strică inima. Și rău fac şi-aceia care dau, 
că nu ştiu ei, precum se vede, ce-au zis Ecleziastul, că ce e 

strîmb nu se poate-ndrepta şi ce lipseşte nu poate fi trecut 
la număr. Că goană după vînt şi deşertăciune e totul şi 
nemica trainic şi stătător nu-i sub soare. Goi am venit pe 
lume şi-om pleca făr-a duce nemica-n mînă din toată 
osteneala ce-am ostenit. Din care lesne se vede că umbletul 
după bani nu-i de nici un folos, ce numai goană după vînt! 
Tăcînd Triglava, au mărturisit Sotir c-au făcut dînsul un 
lucru ce nu s-ar fi cuvenit, poate, dară n-au putut face 
altfel, că n-au făcut pe învăţul cuiva, ce aşa i-au venit şi-au 
cugetat. Şi-au spus că, socotindu dînsul că Ianache ar avea 
asupră-i acele scrisori, s-au pus vreme de trei zile d-au 
iscodit aşezarea casei stolnicului. Şi-au aflat de-un Staico 
Lungu, vătaf de ogradă al stolnicului, ce-au fost din părțile 
lui, dinspre Glavacioc, cu care-au băut vin în circiumă şi 
i-au spus acela toate rînduiehle casei, că s-au plîns de 
stolnic că-i prea de tot strîns la mînă şi nemica nu lasă să-i 
mai scape printre deşte. Şi, noaptea trecută, s-a dus cu 
Varahia şi-au dat prin grădini la curtea stolnicului, arun- 
cîndu ei carnea dreasă cu afion cîinilor, de s-au lățit pe jos, 
şi-au urcat apoi nesupăraţi printr-un nuc mare, de-au 
coborit pe crengile aceluia pe şindrila casei. Şi-au trecut 
de-acolo-n pod, intrîndu pe-o răsuflătoare, de unde-au dat 
la odaia stolnicului, ce-au fost la catul de sus al casei. Şi-au 
intrat şi-acolo, c-au ridicat clampa-nchizătorii cu limba 
cuțitului, şi l-au luat din somn pe lanache de i-au pus căluş 
în gură, să nu strige, şi l-au legat cobză. Şi-au crezut acela 
că-s tîlhari, c-au fost cu obrazul acoperit, să nu-i cunoască, 
şi tremura ca piftia şi tot scheuna ca o potaie bătută, că i 
s-au citit în ochi multă groază. Şi-au făcut ei lumină-n 
odaie şi-au căutat peste tot, aflîndu multe pungi cu bani, 
iară acele scrisori nu. Şi, neavînd alta cum face, s-au 
socotit să-l puie la munci, să le spuie unde-s, c-au fost un 
111 


mangal în odaie. Dară, pe cîndu sufla el cu foiul în acel 
mangal, au zărit o besactea, care-a fost sub perină, pe jos, 
de nici n-au luat aminte şi n-au văzut-o. 
Acea besactea, dac-au luat-o-n mînă, au văzut c-au fost 
făcută cu meşteşuguri, că n-avea capac, n-avea-nchizătoa- 
re, n-avea nimic, ce-au fost otova. Şi-au rîs Varahia de 
dînsul şi i-au luat-o din mînă, zicîndu c-au mai văzut de 
acelea pe la ei, fimdu lucrătură ungurească. Şi-au împins el 
într-o latură de-au tras o scîndurică, ce erea cu aşa 
meşteşug îmbinată în lăcaşul ei că nu se cunoştea deloc, 
ascunzînd aceea o broască. Şi n-au mai umblat să afle cheia 
aceleia, ce au vîrît limba cuţitului de-au spart broasca. 
Şi-au aflat înlăuntru multe hîrtii şi înscrisuri, fiindu acolo şi 
hrisoavele ce i-au răpit lui, pentru care-au fost el tare 
bucuros, dară nu s-au arătat, ce au pus în sîn unele dintre 
acele înscrisuri dimpreună cu hrisoavele, să-l înşele pe 
grec. Dară acele scrisori iară n-au fost. 
Și iară au luatu Varahia acea besactea, c-au zisu să mai 
aibă o chichiță. Şi-au pipăit-o pîn-au aflat un cep, care n-au 
fost încleiat, ce se trăgea afară, fiindu şi-acela făcut cu 
multă iscusinţă şi ascuns. Şi s-au mai deschis o latură, spre 
fundul acelei besactele, care-au fost găunos. Şi-au aflat 
acolo, în scobitură, scrisorile Doamnei, împăturate frumos, 
că le-au păzit bine stolnicul. Şi n-au mai avut trebuință să-l 
pună la cazne, măcar că ar cam fi avut gust să-l vadă 
perpelit la foc, să se zvîrcolească ca un vierme, că prea l-au 
ars la suflet cîte-au făcut, dară, se vede, nu-i bun de gealat, 
că nu s-au îndurat. Şi-au socotit dînsul să nu lase urmele 
acelei călcări, că de stolnic au gîndit că nu va cuteza să se 
plîngă ce-au fost pricina. Şi i-au descleştat fălcile de i-au 
dat să-nghită afion, să-i fie somnul adînc. Şi, adormind 
stolnicul, l-au dezlegat, iară ei s-au luat de s-au dus 

de-acolo, avîndu treaba isprăvită. Şi-i pare rău că nu-l 
poate vedea la ochi cînd s-o scula! 
— Şi unde-s acele scrisori? au întrebat Tănase, că poate să 
ne prindă bine. 
— Ba că tocmai asta e! au pus Sotir ochii-n podele. C-am 
datu acele scrisori Smarandei, să le-ntoarcă cui le-au scris. 
Că slăbiciune şi greşeală mi s-au întîmplat şi mie, fiindu 
inima omului aşa făcută de nu stă sub lege. Și nu mi-au 
părut mie faptă bărbătească să-mi aflu unealta în slăbiciu- 
nea unei muieri, că pentru aceea numai Dumnezeu poate 
s-o judece... 
— Şi cu gingăşii de-acestea gîndeşti să-i răzbeşti pe greci? 
s-au mîniat Tănase. 
— Eu şi să nu spun aş fi putut, că n-au ştiut decît Varahia... 
Dar îmi cer iertare domniilor voastre, că poate-am făcut 
precum nu-i bine. 
— Ba unde nu-i vină nu trebuie nici iertare, zice să fi zis 
Triglava, măcar că l-au cam mustrat apoi, zicîndu-i că 
pentru acea faptă, dacă i-ar fi prins, îi ridicau în furci fără 
judecată, ca pe nişte tîlhari dovediţi. 
Dară, din acea ispravă, au dobîndit pitarul multă trecere la 
Curte, că, tot în acea zi, au trimis Smaranda om de l-au 
căutat peste tot şi i-au zis cuvînt să meargă la Curte de 
îndată, avîndu a se-nfăţişa Doamnei. Şi s-au primenit 
frumos pitarul, şi s-au înmiresmat cu fum de odagaciu, 
şi-au sărit în şa de-au mers la Curte, unde l-au aşteptat 
Smaranda Şarkan de l-au dus şi l-au urcat în harem, în 
odăile Doamnei. Şi-au venit însăşi Doamna şi-au stat de-au 
băut cafea şi-au tras ciubuc, fiindu veselă foarte şi ciripind 
întruna. C-au zis să fi aflat de la Smaranda mult bine de 
dînsul, c-au sărit de-au ajutat-o la o nevoie ce-au avut, 
pentru care şi dumneaei se socoteşte-ndatorată, ştiind, 

poate, domnia sa, că-i e Smaranda cumnată. Şi i-au dăruit 
un inel cu piatră scumpă, în care-au fost săpată pecete cu 
zgripțor, zicîndu-i că, de va avea vreo supărare, însuşi să 
vină la dînsa că, arătînd acel inel, i se vor deschide toate 
uşile. Şi l-au învăţat să vie pe portiţa aceea din zid, de care- 
au spus şi Tănase, avîndu acolo un credincios al ei, că şi 
Smaranda are să-l aştepte. Şi-a prins apoi a-i zice de 
Smaranda că aleasă este-ntre alese şi frumoasă ca luna, că 
străluceşte întunecîndu toate stelele cerului, şi e şi bună la 
suflet, fiindu ca un izvor de apă dulce întru care curg toate 
bunătățile... Şi s-au cam îngreţoşat pitarul, după cum au zis, 
că prea i-au părut a fi-n acele vorbe apucături de pezeven- 
ghe, şi prea i-au zis de Smaranda de parcă i-o dedea plată, 
cît s-au şi căit de ce-au făcut, gîndindu că n-au zis rău 
Tănase ce i-au zis. 
Şi-au înţeles pitarul cu cine-au pus în plug că, după cum 
s-au văzut, nu tîrzie vreme, acea facere de bine o au scris-o 
Doamna pe luminare, pentru ţinere de minte! Şi mult au 
suspinatu Sotir mai tîrziu, dar au fost întru zadar, că fiecare 
lucru-şi are vremea lui. Şi nu-i venise lui vre-mea-nţelep- 
ciunii, avîndu patimă pentru greaca cea frumoasă, însă este 
patima, cum se ştie, rău sfetnic. Dară o vreme l-au ţinut 
Doamna cu farafasticuri, că-l tot poftea la Curte şi la 
vînători ce făcea Vodă, ba şi ispravnic au vrut a-l pune, 
dară nu s-au învoit Sotir. Cu acelea, tot ţinindu-se pe 
urmele Smarandei, pitarul se cam răzleţise de cărturari, 
stîndu tot cu greaca, c-au povestit Tănase lui Grigoraş, cum 
au fost, că se-ntilneau la dînsul în casă. 
Aşa, cîndu au fost duminică seara, 22 deni, a şasea săptă- 
mînă după Rusalii, de ziua sfintei Măria din Magdala, 
leatul 7297, au mersu Vodă cu boierii la mănăstire la Cai- 
mata. Şi acolo au stat la slujbă, tot în genunchi la sfintele 

icoane, de au făcut rugăciune multă şi-au ascultat c-au cetit 
popa Evanghelia lui Matei. Şi-au fost toate neamurile lui 
Vodă cu dînsul, numai Smaranda Şarkan n-au mersu, ce au 
tras careta-n curți la Tănase şi, intrîndu în odăi, s-au pus 
să-l aştepte pe pitar, după vorba ce-au avut. Şi, mai încolo, 
au venit şi Sotir, cu Tănase după sine, iară acela, făcîndu-se 
a avea altă treabă, au dat în altă odaie, de s-au pus cu 
ochiul la gaura cheii şi-au văzut pe Smaranda Şarkan cum 
au stat tolănită pe divan şi cu capul sprijinit pe braţe. 
Au fost dînsa, după cum au zis Tănase, îmbrăcată numai în 
văluri străvezii, cît 1 se vedeau bine țiţele. Şi la cap au fost 
legată cu un turban de voal sîngeriu şi cu diamanticale ce 
fulgerau cînd prindeau lumina lumînării-n ele. Şi la gît au 
avut multe şire de mărgăritare, iară peste braţe au mai avut 
un văl cusut pe margeni cu ţechini. Poate să fi fost acolo ca 
la o mie de ţechini, zicea Tănase frecînd din deşte de parcă- 
i număra. Şi în mînă au ţinut un şirag de mătănii de 
mărgean roşu, legate-în aur, ale căror boabe le prefira 
printre deşte: ţac-ţac, ţac-ţac... Pesemne s-au trudit dînsa 
mult, să fie cît mai plăcută pitarului, c-au fost sulemenită 
bine cu gogoşi de ristic, şi unghiile-au avut roşite cu 
laosonia, c-au fost, se vede, grabnică la aşternut. 
Şi-au zis de Sotir c-au cuprins-o-n braţe cu patimă multă, 
iară dînsa aşijderea l-au cuprins şi-i vorbea cu răsfățuri, 
zicîndu-i greceşte: 
— Atâta mă arz de dorul tău, că mă podidesc lacrămile! 
Şi se lipea de el şi, pentru-ncredinţare, au început a suspina 
şi-a ofta, de gîndeai c-are să se prăpădească de tot. Iară 
dumnealui, pitarul, lepădîndu-şi straiele de pe dînsul, s-au 
întors pe divan şi cu priceperea lui şi cu vrerea dînsei mult 
nu i-au trebuit s-o dezgolească, că, după cum au putut 
vedea desluşit cărturarul, numai aşa-i făcea dînsa trebuință, 

că s-au dat în petrecere destrăbălată. 
Şi-au povestit Tănase pre amăruntul cum au frămîntat-o 
pitarul, de-au fost îngrijat c-are să-i rupă mindirul. Numai 
că muierea au fost vicleană şi, cum se va fi meşterit dînsa, 
că acolo n-a văzut bine, au scăpat de sub Sotir şi-au năvălit 
ea asupră-i, fiindu aprigă ca o leoaică flămîndă, c-au 
pătimit, se vede, de năbădaică, şi l-au muncit pe pitar de 
gemeau acela şi-i clențăneau dinții-n gură, că i-au făcut 
şiretlicuri greceşti, să-l ațîțe mai tare. Şi mai adăuga Tănase 
de la sine, spre a-şi împodobi zicerea, şi neşte vorbe 
groase, ce nu le mai spunem, dară le potrivea cu rînduială, 
să fie cu-nţeles legat de cele ce povestea. Şi-au zis de 
greacă să fi fost foarte harnică, fiindu şi trainică, de-au 
ținut bine, măcar că pitarul au fost îndîrjit rău. Şi-au spus 
amănunțit totul ce-au făcut aceia, că dînsul au stat să vază 
tot. Că se şi cam văita către Grigoraş de durere de şale de 
cît au şezut cu ochiul la clanță. Şi-i părea rău că, într-un 
timp, au suflat aceia-n lumînări şi numai din icnete se 
vădea fapta lor, că-mpreunarea s-au săvirşit nevăzut. 
Din acea-ntîmplare, pesemne, i-au venit şi lui Tănase poftă 
de trup cald de muiere şi-au mers, după cum l-au sfătuit 
Grigoraş, la o pezevenghe ce-au fost pe la Putu cu zale, că 
i-au zis să fi adus aceea o unguroaică. ȘI, pe spusa lui 
Grigoraş, au mersu de s-au tocmit cu aceea pînă s-au ajuns 
din preţ, măcar că, şi mai în urmă, s-au plîns dumnealui 
să-i fi luat cam multicel. 
Şi, dacă i-au numărat banii-n palmă, c-au fost o vineri, zi 
cu sloboziri pentru faptele ibovniceşti, cumu au fost 
rînduială rîmlenilor cei de demult, l-au luat codoaşa de l-au 
dus în altă odaie, unde-au fost o muiere mîndră ca o cadra 
şi-mbrăcată numai în mătăsuri. Iară Tănase, plăcîndu-i 
mult acea muiere, i-au dat vutcă să bea cu păharu, fiindu 

băutura plătită. Şi-au zis c-au îmbătat-o de nu mai putea 
vorbi neam, şi s-au dat la dînsa s-o dezgolească. Iară aceea, 
măcar că abia s-au mai ţinut pe picioare, cîndu l-au văzut 
ieşind din nădragi borţos şi flocos, nu s-au lăsat, ce tot voia 
să fugă din odaie, şi s-au văitat ungureşte: 
— oi! Ioi! Iştenem! 
Pentru care s-au mîniat cărturarul, fiindu şi aprins de poftă, 
şi au bătut-o tirăneşte pe dinapoi cu toiagul, de au luat-o 
aceea la goană prin odaie, numai că, fugind prea iute, s-au 
împleticit şi-au căzut de i-au venit toate poalele-n cap şi 
s-au arătat spre dînsul cu dosul gol. Şi, venindu-i bine, au 
răstignit-o pe macat de s-au drăgostit cu ea în voia ce-au 
avut. Drept e că muierea n-au vrut şi l-au blestemat şi l-au 
afurisit, rugîndu-se pe la toți sfinţii oteţi şi ocărîndu-l 
turceşte — cbiorpec dormuz, care româneşte ar veni porc 
de cîine. Iară după ce-au isprăvit, fuindu sleiți în desfătări 
şi-n păcat, i-au ajuns rău băutura şi-au adormit în toate 
părțile. Insă dimineaţă, venind Grigoraş pe la dumnealui, 
l-au găsit legat la cap turceşte şi scoțînd limba la 
Marankate, doftoroiul italian, că-l chemase Tănase, ce se 
tot văita către doftoroi de durerea cea mare a capului. Dară 
l-au tămăduit acela, că i-au dat de-au făcut clistir, măcar că 
Tănase n-au prea vrut, zicîndu că-l doare în partea de sus, 
iar nu-n partea de jos. Şi, poate din clistirul acela să fi fost, 
s-au liniştit mult Tănase şi o vreme nimica de seamă n-au 
mai făptuit, cît părea c-au fost altul. 
Mult însă nu l-au ţinut acea cuminţenie, că l-au înădit pe 
lîngă sine pe Dumitrăchiţă Turnavitul, ce umbla fudul de 
cînd ajunsese dascăl lui beizadea Petrache, şi tot ieşea cu 
acela prin târg, la cârciuma unui Constantinică, care-au fost 
feciorul unei tălăniţe, dar avea cîrciumarul un pelin bun, de 
Dealul Mare. Şi făcea dînsul şi cîrnaţi de oaie, de aceia 

usturoiaţi şi cu mult ardei iute pus bucăţi prin ei, care merg 
bine cu pelinul. Dară Dumitrăchiţă nu prea lua din acei 
cîrnați, că pătimea de trînji şi iuţimea ardeiului mai rău îl 
răscolea, şi tot înghiţeau dînsul în sec, privind la Tănase 
cum golea cîte-o tipsie întreagă, că de poftit ar fi poftit, 
dară frica de usturimi îl făceau de se păzea. 
Şi, ieşind iară Tănase cu Sotir şi cu Grigoraş la hanul lui 
Agop, că i se cam urîse cu pelinul lui Constantinică, au 
prins a le spune multe de Dumitrăchiță. Şi-şi înţepenea 
gîtul Tănase, împungînd cu nasu-n văzduh, şi flutura din 
mîini şi mierloia vorbele în felul lui Dumitrăchiţă de rîdeau 
aceia cu lacrimi, că făceau Tănase întocmai. Şi, zicîndu-le 
de cum îl perpeleau dînsul mîncîndu din cîrnaţii aceia iuți, 
iarăşi se închipuia ca Dumitrăchiță, înghițind în sec şi 
belind ochii la talgerul de pe masă, care-au fost cu cabap 
turcesc, cum făcea Agop. 
Şi le-au zis Tănase să fie cu luare-aminte, că are să-şi 
schimbe starea Dumitrăchiță, pentru care, să ştie dumnea- 
lor, nu se poate să nu vie ceva-ntîmplări, să mai petreacă şi 
dînşii puțin, că n-au mai avut prilej cam de multişor şi l-au 
năpădit urîtul, simțindu apa vremii cum au băltit. Că numai 
Vodă ce ne-au mai rămas a ne aţinti ochii, să vedem ce alte 
isprăvi au mai făptuit, iară-ncolo, nemica. 
Şi-au povestit Tănase de Dumitrăchiţă că şi-au pus în cap 
să se-nsoare, că şi Vodă l-au întrebat: nu-i pare lui că destul 
au stat flăcău? Şi-au fost îngrijorat Dumitrăchiţă de ce i-au 
venit lui Vodă acel gînd, şi-l tot întreba pe dînsul: n-au 
auzit ceva? Că şi el are să-i spuie dacă va zice cinevaşi de 
dînsul, că aşa se-ajută oamenii-ntre ei: o mînă pe alta spală 
şi amîndouă obrazul! 
Şi, dacă i-au zis că n-au auzit nimica, s-au mai liniştit niţel, 
zicîndu că poate să fie o toană de-a lui Vodă, dară, dacă tot 

i-au zis aşa, s-au gîndit că nu-i rău, că, însurîndu-se, poate 
să-şi mai îndrepte starea, c-ar lua una mai pricopsită, de s-o 
pune Vodă pentru dînsul. Dar au fost nedumerit, că l-au 
întrebat: 
— Cum cugeti, arhonda, c-ar fi mai brodit să fie muierea : 
urîtă, dar neumblată la zăvoare, au frumoasă, măcar şi cu 
zăvoarele desferecate? 
Şi dînsul i-au zis că-i pare mai înţelept lucru să mănînci o 
sarailie cu mai mulți decît un căcat singur! Şi-au spus 
Dumitrăchiţă c-aşa s-au cugetat şi el, că s-au gîndit s-o 
ceară pe Calipso, fata lui Iani plăcintarul, măcar c-au mai 
tinut-o şi-un Panaioti, ciohodar, dară s-au nemerit că 
tocmai au lepădat-o acela, c-au prins-o că se ţinea c-un 
turc, Cipili. Ar fi putut mai lesne s-o ia pe Manda lui Hagi 
Caraboi, că şi-aceea are zestre bună, da-i prea de tot urîtă, 
avîndu şi-un ochi scurs, că-i chioară. Şi-i vine mai bine cu 
Calipso, că Iani e grec de-al lui, simpatriot. 
Și, ascultînd Grigoraş, au rîs şi-au zis că dînsul îl ştie pe 
acel Iani, care-au adunat multă avere vînzînd plăcinte. E 
om mărunt la trup, negricios la piele şi peltic la vorbă, că 
are limba scurtă. Şi-au zis şi de fie-sa, de Calipso, că-i 
frumoasă muiere şi focoasă, parc-ar mînca jerăgai, dară e şi 
cam prostană, măcar că-i darnică foarte. Că, din ce i-au dat 
Dumnezeu zestre, dă la oricare o-ntreabă de vorbă, grec să 
fie, turc să fie au altă nație de om, măcar şi țigan, numai 
banii să-i puie-n mînă, c-are patimă după chilipir. 
Şi s-au adeverit curînd vorba ce-au zis Tănase. Că i-au 
spus, pasă-mi-te, Dumitrăchiţă lui Vodă, de l-au poftit pe 
Iani la Curte şi-au mijlocit pentru Dumitrăchiță, ba s-au 
făgăduit că însuşi are să le fie nun mare. Şi cu grabă s-au 
pregătit toate şi-au pornit nunta, c-au fost zorit Dumitră- 
chiță, măcar că Iani au tot zis să lase mai încolo, să nu ia 

bani de pe la zarafi, ce să adune de-ai lui de pe unde-s 
băgați în negoţuri. Dară nu s-au învoit Dumitrăchiță, c-au 
zis să nu-l supere pe Vodă, că n-ar fi bine. 
Şi-au venit Dumitrăchiță cu plosca de l-au poftit pe 
Triglava la nuntă şi pe Tănase, încă rugîndu-l şi oraţia să o 
zică, după obicei, că nu e altul decît dînsul mai iscusit. Şi, 
fiindu acolo şi Grigoraş cu Sotir, i-au poftit, dac-or găsi cu 
cale, să fie lîngă dînsul cînd o intra-n rîndul lumii, că i-ar 
face mare cinste să aibe aşa oameni de vază, să-nțeleagă şi 
neamurile lui Iani că nu-i oarecine, măcar că pîn-acu nu 
prea s-au pricopsit, că i-au fost împrejurarea neprielnică, 
dar are la cine deschide uşa la o adică... 
Au rămas, ce-i dreptul, vestită nunta ce-au făcut Dumitră- 
chiță, c-au fost cu multe-ntîmplări şi foarte veselă, cum nu 
ştiu să mai fi fost de-atunci alta la fel. C-au căpătat 
Dumitrăchiţă de la Vodă cal de ginere, ce i-au adus la 
poartă cu meterhaneaua şi cu arnăuţi ce chiuiau şi dădeau 
din pistoale, dară nu cu plumbi, ce numai cu iarbă şi cu 
fultuială, să nu vateme pe careva. Şi-au venit însuşi 
vlădica, după cum au dorit Vodă, şi le-au schimbat inelele, 
c-au fost logodnă mare, măcar c-au avut ceva necaz Du- 
mitrăchiţă la acea logodnă, dară l-au dat la spate, c-au fost 
bucuros. Întîmplarea au fost aşa: Au venit Dumitrăchiţă la 
casa lui Iani călare pe armăsarul ce i-au dăruit Vodă, 
umblîndu fudul, cu nasul pe sus şi cu mîna-n şold, că 
armăsarul, ce-i dreptul, au fost frumos foarte, sur la păr şi 
pintenog la picioare. Şi-1 tot juca Dumitrăchiţă prin ograda 
lui Iani, pe sub ferestre, că văzuse capete de muieri pe după 
perdele. Şi, pesemne, s-au lăsat pe armăsar un tăune de cei 
răi, că alta n-au putut fi, iară dobitocul, muşcîndu-l tăunele, 
de durere ce-au avut au sărit pe două picioare şi-au 
rînchezat, încît Dumitrăchiţă, luat fără veste, s-au prăvălit 

din şa într-un glod mare ce-au fost acolo, fiindu vremea 
ploioasă, de unde, ieşind cu mare greu, numai ochii i s-au 
mai cunoscut în cap, c-au închis ochii căzînd. 
Şi-au sărit slugile de l-au dus după casă, într-o cotineaţă, 
că-n casă n-au îngăduit lani să-l ducă, că aştepta să vie 
vlădica Vodă. Şi-au avut Dumitrăchiţă atunci o grijă mare, 
că pentru nuntă numai un rînd de straie-şi tîrguise, că n-au 
avut mai mult din ce. Şi i-au dat Iani neşte straie de-ale lui, 
numai c-acelea, fiindu Iani mic, nu prea-i veneau lui deloc, 
ce-i şedeau ca de bogdaproste. Şi-aşa l-au dus în casă de 
l-au arătat către vlădica, care şi-au făcut cruce, cam pe 
furiş, să nu-l vază. Şi-au fost norocul lui Dumitrăchiţă c-au 
venit pitarul, pînă să vie Vodă. Iară Sotir, avîndu patima 
fuduliei, au venit dichisit în halat siniliu, cu margeni tesute- 
n fir de argint, şi pe cap gugiuman negru, de samur, cu 
fundul tot siniliu. Iară pe sub halat au avut o atilă, strînsă 
pe mijloc cu brîu lat de şal şi-mpodobită cu găitanuri, peste 
neşte nădragi năutii, strimţi pe pulpe şi vîrîți în cizme 
ungureşti, cu pintenii de argint. Şi-avea diamanticale bătute 
prin bumbi, prin paftale şi-n plăselele hangerului ce-au 
avut la brîu întru care, lovind soarele, tot fulgere şi scîntei 
scăpărau, de-ţi luau lumina ochilor. Şi, văzîndu pitarul 
starea-n care-au fost ginerica, l-au tras de-acolo în altă 
odaie şi l-au înveşmîntat cu ale sale, lăsîndu-se pe sine 
numa-n cămaşă şi-n nădragi, pînă i-au adus de-acasă altele, 
C-au zis că nu-i cu cale şi nu se cade, măcar ce va fi fost, să 
şază aşa în ziua aceea mare, să-l rîdă slugile. Pentru care 
mult bine au zis în urmă Dumitrăchiță de Sotir, că l-au 
socotit ca pe un frate ce nu l-au lăsat la greu şi la supărare. 
Şi-au făcut la nuntă petrecere mare, c-au adus Dumitrăchiţă 
şi pehlivani de la Dii, ce-au căpătat de la Pasvantoglu, şi- 
ntre aceia au fost unul foarte iscusit, care-au luat un ţigan 

de-al lui Iani şi, după ce l-au închis în butuc, i-au tăiat 
capul cu hangerul şi l-au ridicat de plete-n sus, măcar că 
acela, aşa tăiat, încă vorbea, tînguindu-se ţigăneşte: 
— Hauliu, hauliu, cum m-au răpus pe mine şi mi-au rămas 
copilaşii... 
Şi-au leşinat neşte muieri, fiindu mai slabe de inimă, de 
ereau să lepede, c-au fost groase, iară dintre bărbaţi au fost 
unii de-au făcut zarvă, vorbind cu mînie asupra pehlivanu- 
lui, că ce-au omorît degeaba bietul țigan? Pentru care-au 
luat pehlivanul capul ţiganului şi l-au pus la loc, pe umere, 
de l-au stropit cu neşte ape tari şi l-au înfăşurat într-o 
năframă neagră şi-au zis asupră-i neşte vorbe ce nu s-au 
înţeles, că n-au zis româneşte, nici turceşte şi nici greceşte. 
Poate să fi fost ovreieşte... Şi-au ridicat apoi pînza şi au 
fost dedesupt țiganul viu, dară cu ochii holbaţi de groaza 
morții, numai i-au pus pehlivanul capul rău, c-au fost sucit 
cu fața la spate. Şi iară i-au pus năframa-n cap Şi, mai 
zicînd alte vrăji, tot îi răsucea aceluia grumazul, ca un 
şurup. Dară, luîndu-i năframa de pe cap, s-au văzut că l-au 
făcut bun la loc încît, dacă l-au slobozit, au fugit acela de 
s-au pitit în podul casei, într-o putină, şi nu mai vroia să 
scoboare deloc şi, zice, au şezut acolo cît au ţinut nunta, 
dară mai încolo s-au tămăduit de spaima ce-au pățit. 
Tot pehlivanul acela au mai făcut una, mai minunată, c-au 
pus de-au săpat o groapă lungă de doi stînjeni şi lată de un 
stînjen, dară numai de două palme de adîncă, unde-au 
grămădit patru care de lemne şi le-au dat foc de-au făcut un 
jerăgai mare, de nu te puteai nici apropia de dogoarea ce-au 
fost. Iară acela nici habar n-au avut de dogoare, ce s-au dus 
gol, numai c-un şal înfăşurat pe lîngă şale, de s-au aşezat în 
mijloc, cît vorbeau toți c-au avut salamandră. Şi-au stat 
acolo o vreme după care, ieşind, s-au văzut că nice o urmă 

de foc n-au fost pe dînsul, de se minunau toţi. Și s-au pus 
pehlivanul apoi pe margenea gropii şi-au poftit însuşi pe 
Vodă să treacă prin groapă. Şi, după ce s-au codit niţel, au 
trecut Vodă şi-au căpătat curaj de-au mai trecut şi alţii, iară 
mai în urmă au trecut toată nunta, cu meterhaneaua lui 
Vodă-n faţă, bătîndu tobele. Şi, dacă s-au dus pehlivanul de 
lîngă groapă, au poruncit Iani şi-au pus la acel jar două 
ialoviţe şi berbeci şi pui la frigare, ca să nu se piardă 
lemnele degeaba, că iarăşi se făcuse dogoare. Ci nu se 
dumirea nimeni cum au făcut acela aşa minune, cum nu 
s-au mai văzut, nice s-au mai auzit, de-a rămas de poveste 
la lume. Au fost la nunta-ceea şi-un harap urît, adus de 
Vodă de la Stambul, cu neşte dinţi rînjiți ce te băgau în 
răcori cîndu priveai la el. Acela frîngea o potcoavă numai 
din puterea mîinilor şi, punînd de-l lega c-un lanţ peste 
piept, cînd s-au umflat odată harapul au căzut lanţul jos, că 
l-au frînt. Şi-au prins apoi harapul cu mîinile de brîu pe doi 
lăutari şi i-au ridicat de la pămînt în sus, ţinîndu-i deasupra 
capului. Şi le-a poruncit acelora de cîntau din scripcă iară 
dînsul juca din buric şi bătea geamparalele, cît erea 
privelişte mare să-l vezi. Lăsîndu-i apoi pe aceia jos, au 
poftit să vie să se lupte cu el oricine se-ncumetă. Dară 
nimenea nu prea s-a-ncumetat să meargă la trîntă cu 
dihania, că cine să se prindă cu aşa o făptură de om ce-avea 
putere cît un taur de cei voinici? Numai Sotir, pitarul, 
văzîndu aşa, au lepădat straiele de pe sine, de-au rămas 
doar în nădragi, şi-au chematu întîi patru oameni de-au luat 
unul pe grumaz, cu picioarele călare pe umere, altul în 
spinare, cu picioarele peste şale, iară doi i-au ridicat la 
subțiori. Şi-au dat ocoliş prin bătătură cu toată acea povară 
pe sine, încă de-au rupt-o şi fuga, de se minunau toți, ba şi 
Vodă l-au lăudatu: 

— Aferim, bre! 
Care lucrare, dac-au văzut harapul, nu s-au mai prea 
veselit, că-l cam apucase frica, dară-şi ținea firea, că nu 
s-au arătat. Dar s-au văzut desluşit că pitarul, cu oareşcare 
strădanie, îşi învățase trupul de făcea multe fapte de 
minune, fiindu puternic foarte. Ci, luîndu-şi ibovnică pe 
acea Smarandă, s-au c-am lăsat dînsul de acelea, că-i 
plăcea mai mult a se dichisi, căzîndu, pesemne, la patima 
fuduliei. Şi tot punea pe dînsul straie scumpe, prin a cărora 
frumuseţe, să-şi sporească frumuseţea chipului, văzîndu-se 
bine că i-au plăcut a umbla cu amăgiri de acelea. Că punea 
pe dînsul multe pietre scumpe, umblîndu a-şi înmulți 
frumuseţea straielor cu vederea acelor diamanticale. Dară 
straiele şi podoabele-s numai părere ce-nşală ochii, iară pe 
dedesupt şi cocoşat au strîmb poţi fi. Şi-au mersu Sotir, 
după ce s-au lepădat de aceia ce-i purtase, şi, încleştîndu-se 
cu braţele, au prins a se zmuci cu harapul, să-şi frîngă 
spinarea unul altuia, dară nu se dovedeau deloc, fiindu 
amîndoi vînjoşi peste fire. Şi se scurgeau ochii muierilor 
tot cătînd la pitar şi-şi dedeau coate şi glumeau, poftindu-l 
să se lupte şi cu dînsele! Care vorbe, auzind Sotir, le-au zis 
că nu se-ncumetă, că nu-i bizuit, şi mai bine rămîne de se 
luptă cu harapul. Pentru acele vorbe, de multe muieri am 
auzit şi bătaie să fi primit de la bărbaţi, care-au fost mai 
zuliari, măcar că nu ereau decît vorbe de rîs şi veselie, cum 
e pe la nunți. Şi-aceia s-au mai zmucit o vreme, pînă cînd, 
venindu-i bine pitarului, l-au ridicat pe harap din puterea 
braţelor şi l-au dat de pămînt de i-au crăpat şalvarii şi brîul. 
Dar au fost voinic şi harapul, precum s-a văzut, că s-a 
ridicat de jos şi tot zicea să mai facă odată, numai n-au mai 
vrut Sotir, vă-zîndu-l că-şi ținea cu mîinile nădragii pe 
dinapoi. Iară pitarului i-au trimis Vodă o cupă de aur, din 

care-au băut dînsul, că-mprumutase Iani anume de la 
Băltărețu cupe pentru Vodă şi pentru Doamna, Şi i-au zis 
s-o ţie, că-i vrednic să capete dar domnesc. Că erea 
cîteodată foarte darnic Vodă, dară nu cu den al său, ce cu 
den al altuia. Şi nimica n-au cutezat Iani să zică, măcar că 
l-au jupuit în urmă Băltărețu de i-au luatu cît nu făcea. 
Și, dacă s-au pus în scaun Sotir, au sărit Grigoraş şi-a prins 
a-ntreba către muieri - care se-ncumetă să vie la trîntă cu 
dînsul? Şi, zicînd aşa, se făcea a-şi descinge brăcinarul, să- 
şi lepede nădragii, cît îl ocărau acelea toate şi-l dădeau 
răilor. Iară Grigoraş, mai bînd vin din cupă, s-au veselit şi 
s-au întors către Vodă întrebîndu - pe el de ce nu-l dăruie 
cu nimica? Că-i biruitor, dacă nimeni nu s-au aflat să-i 
stea-mpotrivă! 
Şi-au zis Vodă: 
— Adevăr grăieşti! 
Şi-au luatu şi cupa Doamnei Mărioara, fiindu şi-aceea tot 
de aur, a Băltărețului, şi i-au dat-o plină cu vin, de suspina 
Iani şi-şi frîngea mîinile de cumătru ca acela, zicîndu către 
neamuri c-are să rămîĵie calic, să ceară la capul podului. 
Pentru acel dar, au luat Grigoraş o cobză şi-au bătut în ea, 
făcîndu o frumoasă cîntare, că şi glas avea bun. Au fost 
acela un cîntec grecesc despre neşte voinici, palicaria, 
care-au fost patruzeci la număr, saranda, spus greceşte. Şi 
ziceau vorbele acelui cîntec, care nu le mai ţiu eu minte, de 
cum s-au îndrăgit ei de-o fecioară, de tot frumoasă, şi-au 
prinsu a face care mai de care fapte vitejeşti, să-i ia-n 
seamă. Şi zicea de fiecare cum şi-a aflat moartea, că toţi au 
pierit, patruzeci, iară acea fecioară au rămas pe malul 
mării, jelindu-i şi tînguindu-să. 
Au fost tare frumoasă cîntarea, că toţi pe la mese suspinau 
şi lăcrimau, iară mai cu seamă Doamna. Şi Iani, ca să nu 

s-apuce Vodă şi talgerele să-i dea, c-au fost tot ale 
Băltăreţului, au tras iute un lanţug de aur ce-au avut de 
gît şi-au dat lui Grigoraş, zicîndu-i să-l ţie de la dînsul 
pentru pomenire. Şi tot suspina greceşte, zicîndu de acea 
cîntare că n-au mai auzit-o dînsul de mititel, că i-o cînta 
mă-sa, fiindu cîntec vechi, de pe cînd au fost viteji şi stă- 
pîneau marea, nu vindeau plăcinte-ntre străini. Şi l-au 
aşezat pe Grigoraş lîngă sine, în capul mesei, de-i cînta 
greceşte la ureche, ca lăutarii. lar Grigoraş, măcar că multe 
cîntece i-au cîntat, tot deşerta la oale cu vin şi, cu viclenie, 
tot ciocnea şi-nchina către Iani, de l-au îmbătat curcă. 
Şi l-au luat apoi, zicîndu că-l duce să-l plimbe niţel, să-i 
mai treacă damful, dar l-au dus de l-au dat la Caimata în 
grija unui Naftali, monah smintit, ce-au făcut după mintea 
lui Grigoraş şi l-au îmbrăcat călugăr. Şi, dacă s-au mai 
trezit Iani şi s-au pomenit călugăr, au prins a chirăi 
greceşte, că nemica nu şi-au adus aminte ce-a fost, şi tot 
zicea că: 
— Bine, bre, dară cum şi cînd m-am călugărit eu? Şi-acel 
Naftali s-au făcut a nu şti nimic, ce-l tot întreba : 
— Dară care-ţi este numele, cuvioase? N-oi fi vreun 
tâlhar străvestit? 
Şi-atita s-au tînguit Iani, de s-au făcut larmă-n curtea 
mănăstirii şi-au venit starițul de l-au alungat pe poartă, 
măcar că Iani n-au vrut, zicîndu că nu poate ieşi aşa-n tîrg, 
c-or crede toți că s-a smintit. Şi n-au plecat pînă nu s-au 
făcut starițul cu toiagul către el, zicîndu-i că-l dă la Agie 
dacă mai stă. 
Şi Dumitrăchiţă, prinzînd de veste de la Grigoraş, au trimis 
pe unii de l-au adus aşa, că s-au văzut răzbunat, şi se făcea 
a nu pricepe ce-au fost pricina, zicîndu-i că l-au mîhnit 
mult apucîndu-se la bătrîneţe să umble-mbrăcat ca irozii, 

să-l dea-n gura tirgului pe el, care-i finul lui Vodă! Şi-i 
pare rău, zicea, că n-au ştiut dînsul apucăturile ce are, că n- 
ar fi intrat în aşa neam! Ptiu! Şi l-au luat deoparte şi-au 
prins a se certa rău, că i-au zis Dumitrăchiţă să-i mai dea 
ceva, altfel sparge nunta, că l-au măscărit şi l-au făcut de 
ocară. Şi-au mai dat Iani zece pungi, că l-au spăimîntat 
Dumitrăchiţă c-are să facă jalbă la Vodă. Şi-aşa s-au 
împăcat. 


e ace 


Dar tot au ieşit năcaz din 
acea nuntă, cîndu au fost 
a treia zi şi n-au mai 
venit Vodă, fiindu prins 
cu altele la Curte. Ca, 
fiindu nuntaşii la joc, s- 
au apucat Aga Manola- 
che, ţapul acela bătrîn, şi-au ciupit-o pe Catrina lui Barbă- 
lată, starostele işlicarilor. Şi, măcar c-au fost pe supt 
ascunsul, acela au văzut şi au tras-o de la joc şi i-au cîrpit 
palme-n vileagul tuturor, că-i punea vină ea de ce-a rîs? ŞI- 
a sărit lani să-i domolească, să nu se spargă nunta şi să-i 
ruşineze casa, dar acel Barbălată, fiindu prea mînios, l-au 
cam împins niţel pe Iani de l-au dat îndărăt de-acolo. Dar i- 
au luat lui picioarele, c-au fost dinapoia lui un butoiaş cu 
vin, ca de vreo cinci vedre, adus pentru nevoile nunţii, şi- 
au căzut Iani pe spate, cu gaibaracele-n sus, de şi-au cam 
vătămat ţeasta. Şi-a sărit Dumitrăchiță, răcnind ca un leu la 
acel Barbălată şi, apucînd o tipsie de cele mari, i-au dat-o-n 
cap, strigînd: 

— Dai în tata, mă? De ce dai, mă, în tata? 

Şi da cu pumnii-n toate părțile, ca orbețţii. 

Care lucrare, văzînd neamurile lui Iani, l-au lăudat mult pe 
Dumitrăchiţă, zicîndu de Iani că bun ginere şi-au căpătat, 

că-i voinic mare, palicar adevărat, ce mai... Şi-au sărit şi 
dintre aceia să-l ajute, numai că Barbălată au fost acolo cu 
şase fraţi din zece cîţi ereau, şi-au sărit şi-aceia să-l scape, 
că nu-l puteau lăsa, de-au ieşit bătaia mare, că s-au băgat şi 
slugile. Iară muierile, făcîndu gură, au prins a se părui-ntre 
ele, numai Catrina lui Barbălată au sărit la barba lui Aga 
Manolache şi-l tot trăgea, fiindu aprinsă de palmele ce i-au 
dat bărbată-su. Şi răgea Aga ca un bou ce-au simțit cuțitul 
casapului, c-a pătimit durere mare, că l-au gherăit aceea pe 
obraz să-i scoată ochii, dară n-au nemerit, c-au fost Aga cu 
işlicul pleoştit peste urechi. Şi muierea, dacă n-au nemerit 
ochii, i-au flocăit barba şi-au prins a-i sparge straiele. 
Iară Tănase, fiindu şi dînsul acolo, s-au dat pe lîngă 
lanache, stolnicul, şi i-au băgat vină că l-au călcat pe 
picior, pentru care, tot răcnind, au apucat o pulpă de berbec 
de pe masă şi-au prins a-l bate-n cap cu aceea, de l-au uns 
tot. Dară nici lanache nu s-au lăsat, fiindu mînios că i-au 
stricat straiele, şi l-au înjurat turcește, şi l-au făcut beţiv, şi 
numai nu l-au scuipat în obraz. Şi-au sărit oamenii de s-au 
pus între ei, să-i descaiere, dar au fost greu foarte, că 
Tănase şi lanache tot săreau unul la altul, să-şi scoată ochii 
cu ghiarele, cît abia îi ţineau nuntaşii Şi-i împingeau, 
zicîndu să nu mai facă de-acelea, că nu se cuvine... 
Cu acea-ntîmplare s-au spart nunta şi s-au supărat rău 
Dumitrăchiţă, de-au făcut jalbă la Vodă în care s-au plîns 
de Barbălată, starostele, şi de Aga Manolache şi de 
lanache, că i-au făcut pagubă şi ruşine. Şi l-au dus şi pe 
socru-su, pe Iani, legat la cap c-un ştergar, să-i stea dovadă. 
Şi-au zis Dumitrăchiță, după cum l-au învăţat Tănase, că 
nu-i e de el şi de banii ce s-au cheltuit, dară-i mîhnit în 
cugetul lui c-au făcut aceia necinste chiar Măriei Sale, 
care-au fost nun mare... 

Şi s-au aprins Vodă şi-au chemat pe aceia şi i-au probozit 
urît, şi-au poruncit să-i plătească lui Dumitrăchiţă cîte 
pungi zece fiecare, măcar că stolnicul au vrut să se apere, 
zicîndu de Tănase c-au pornit pricina, iară nu dînsul, și- 
arăta caftanul cum i-au fost plin de unsori. Dară Vodă nice 
într-o seamă n-au luat ce-au zis, ci numai s-au uitat urît şi 
l-au întrebat dacă mai e acolo? Aşa c-au făcut bun negoţ 
Dumitrăchiţă care, pe lîngă ce-au căpătat zestre, au mai 
luat şi de la aceia, adică tocmai pungi treizeci. Ba şi cu 
Calipso s-au ajutat mult că, fiindu el curibovnic, n-au 
suferit de muiere, şi făcea aşa c-o tot da-n arendă pe la alții 
s-o netezească, umblîndu cu fel şi fel de tertipuri. 
Nu la multă vreme după acea nuntă, l-au chemat Vodă la 
Curte, în faţa boierilor, şi-ntăi l-au lăudat mult zicîndu că-i 
este Dumitrăchiţă supus prea credincios ale căruia osîrdii îi 
dau foarte bune nădejdi, că e dintre aceia ce cu multă 
sîrguință s-au zbuciumat pentru domnie încît, dac-au intrat 
şi-n rîndul lumii, s-au socotit dînsul să-l boierească. Că 
Domnul țării face neamurile şi Domnul le stinge... 
Au fost zicerea din urmă adaos foarte potrivit, că o au 
pregîndit Vodă să mai bage niţică frică-n boieri, măcar c-au 
fost privelişte mare acolo... Că, îmbrăcîndu-l Vodă cu 
caftan pe Dumitrăchiță, în adunare de boieri ce-au fost, 
acela nu se putea ţine şi se tot uita pe dînsul - cum îi sade 
caftanul? Şi-1 tot netezea, că n-au avut deprinderea, de-şi 
dădeau boierii coate-ntre dînşii, rizîndu-l în bărbi, şi se 
dedeau pe lîngă el, făcîndu-se a-i drege straiul, dară mai 
mult îi săltau poalele dindărăt! 
Dar n-au fost cum s-au tot lăudat Dumitrăchiţă, că l-au 
boierit Vodă degeaba şi n-au dat parale, ca alţii, ce nu i-au 
mai plătit Vodă simbria ce-i datora, cît au rămas de-au 
slujit făr'de hac. Dară trecerea de-o căpătase-n tîrg i-au 

sporit, că şi Triglava de multe ori îl aşeza cu dînsul la 
masă, că-l tot căuta Dumitrăchiţă, să-l mai sfătuiască ce 
poveţe-nţelepte să-i mai dea lui Vodă, că-i erea sfetnic de 
taină. Şi i-au dat Triglava bune poveţe, cum mai cu 
amăruntul vom arăta cîndu va veni şirul. Numai pînă să 
spunem de acelea, va să mai zicem de una ce-au mai fost, 
fiindu cu tîlc, cum mai tîrziu se va vedea. Că, acelui 
argintar din Sibiu, după cum l-au rugat Triglava, au scris 
Tănase răvaş, de care mai tîrziu s-au ştiut, cîndu au prins 
stolnicul hîrtiile acelor lucrări. Mult nu s-au înţeles din 
acele şire, c-au scris Tănase cu fereală, după cum punem 
mai jos: 
Eu, Tănase Harmozek, ftori logofăt, scriu domniei tale 
sănătate şi după aceasta vei şti că am o nevoie c-un pretin 
al meu, care mă rog pentru dînsul să-i şezi într-ajutor. Şi 
să-mi faci răspuns de ţi-i vrerea, au de nu vei putea să caut 
pe altul. 
Și, pentru credință, au dat către acela să-i arate şi inelul ce-l 
purta pe deget, fiindu lucrat de neamţ. Şi-au scos Tănase şi 
hîrtii de trecere pentru Grigoraş, că pe dînsul s-au socotit 
a-l trimite într-acolo, unde-au şi plecat, de nici nu s-au mai 
văzut doo săptămîni încheiate. Cîndu s-au întors din acea 
călătorie, au povestit dînsul multe lui Tănase, ce-au păţit la 
drum, care nu le mai spunem toate, ci numai de una să 
zicem, fiindu plină de-n-văţături. C-au dat ocol Grigoraş, la 
cale-ntoarsă, pe la Mănăstirea Dintr-un lemn, avîndu 
şi-acolo a duce o scrisoare cuvioasei Evghenia, c-au fost 
aceea, pînă să se tragă la mănăstire, nevastă legiuită lui 
Tănase. ŞI, fiindu vremea tîrzie, c-au ajuns pe la căderea 
nopții, l-au îngăduit starița să mîie-acolo, măcar că nu se 
cuvenea, dară şi-au făcut milă, văzîndu-l ostenit de drum 
lung. Şi i-au întins masă de l-au ospătat bine pe Grigoraş, 

care şi la slujbă s-au dus, cum n-au prea avut obicei, ce 
s-au arătat aşa cucernic numai ca să le vază mai bine pe 
măicuţe, că i-au plăcut lui una de-a fost mai nurlie, măcar 
că nu i-au văzut bine chipul, fiindu legată peste fălci, 
cumu-i datina lor. Şi-au zis c-au tot împuns-o cu ochii pîn- 
au făcut-o de i-au luatu seama şi i-au dat oarecare-nţeles, 
că n-au putut grăi. Şi-au luat aminte de uşa pe care-au intrat 
aceea, cîndu s-au isprăvit slujba, şi-au mai lăsat de-au mai 
trecut o vreme şi-au dat furiş la aceea-n chilie, c-au fost uşa 
nezăvoriîtă. Şi-aşa, pe-ntuneric, c-au fost luminarea stinsă, 
au prins a dibui pîn-au dat de pat şi-au cunoscut carne 
moale şi caldă că, fiindu cald, se dezgolise cuvioasa mai 
toată. Şi-au lepădat straiele de pe sine de s-au pus în 
aşternuturi s-o dezmierde. Şi s-au deşteptat, se vede, din 
mişcarea ce-au fost, că el s-au dat la dînsa şi-o strîngea-n 
braţe şi-o mîngtia. Iară cuvioasa, de-ntii s-au făcut a nu-i fi 
voia, că s-au tînguit: 
— Vai de mine, ce faci ? 
Şi-a zis şi vorbă din care-au înțeles să-l fi bănuit a fi 
Necuratul ce-au venit s-o ispitească, că l-au căutat cu mîna 
pe dinapoi să vază dacă n-are coadă. Şi, dacă n-au aflat, 
s-au mai liniştit niţel, numai, cît au îmbiat-o şi-au ispitit-o, 
se temea a face păcat, de i-au şi zis: 
— De-aş face aşa, sfîntul soare ar pune mărturie despre 
păcatul meu, ba şi osîndă ar face lumii şi-ar bate pămîntul 
cu secetă! 
— Aşa ar fi, nici vorbă, i-au zis Grigoraş umblind cu 
viclenii, dac-am făptui noi acestea la lumina zilei! Ci eu, 
anume, am venit numai după ce-am lăsat soarele de-au 
asfințit şi nimeni nu va şti, că-ntunericul nopţii pe toate le 
acoperă. 
Şi-aceea, fiindu neştiutoare şi trăită-n lipsă de bărbat, au 

crezut ce-au zis el, că cele pe-ntuneric făptuite nimenea 
n-are cum să le vază. Şi, fiindu încercată de ispită, nu s-au 
împotrivit, ce s-au dat de s-au potrivit a-i fi şi lui mai lesne 
să-mplinească ce-au poruncit Domnul cîndu i-au făcut lui 
Adam muiere, văzîndu-l trist. Şi, măcar c-au fost beznă-n 
chilie, au luat el calea de-au nemerit în grădina desfătărilor, 
de-au fostu şi cuvioasa mulţumită, zicînd: 
— Cînd vrea cu tine norocul şi dormind îți pică para-n 
gură! 
Însă cătră zori, dacă s-au mai luminat, au văzut el c-a 
nemerit uşa rău, că n-au fost cine-au crezut el, ce una slută 
ca o iazmă, cum n-a mai văzut! Şi-aşa s-a-ngreţoşat de ve- 
derea ei, cît s-au năpustit pe uşă-mbrăcat numai cu pielea şi 
s-au încuiat la dînsu-n odaie, trăgînd zăvorul. Dară, mai 
dezmeticindu-să, au văzut că rău au făcut, fiindu fără straie, 
ŞI nici îndărăt n-au mai cutezat a se duce, c-au fost lumină 
şi sculate maicile. Şi-n starea aceea au şi rămas o vreme, 
pîn-au aflat prilej sluţenia de i-au lăsat la uşă straiele 
adunate boccea că, se vede, la suflet au fost miloasă... 
Şi-au rîs mult Tănase, aflîndu multă desfătare-n pățirea lui 
Grigoraş, ce-au stat tot posomorit la chip şi scîrbit, şi nici 
aminte nu prea a luat de cum i-au tîlcuit cărturarul acea 
faptă, zicînd: 
— Toată beleaua de-acolo vine, că n-ai ţinut învățătura 
unei ziceri care spune că, pe-ntuneric, haină şi muiere să 
n-alegi niciodată, că s-ar putea pe lumină să nu-ţi mai 
placă! Nu ştii şi tu că noaptea toată vaca-i neagră şi toată 
muierea-i frumoasă? 
Şi-au mai rîs din nou, că i-au mai spus şi altele, dar au 
vorbit cu vorbe prea de tot slobode, însă pe-nţelesul că, să 
ştie dînsul, cumpătul nu strică umbletul! Dară Grigoraş nu 
prea au luat în seamă, fiindu cu gîndul în altă parte, ci au 

oftat, au suspinat, au gemut şi-au zis: 

— Nu ştiu eu ce-o fi, da-mi pare-a nu fi prea bine, că de la 
acea-ntîmplare parcă mi-ar fi clintit inima din loc şi nici 
după muieri nu-mi mai vine a umbla! 

— Vezi? Să fi luat aminte, i-au zis Tănase, că minţile 
învăţate ştiu de Platon cum spune, pentru cine-l înțelege, că 
plăcerea nu-i decît cale spre durere. Şi, adevăr zic ţie, pe ce 
mădular ai făcut păcate, pe-acolo-i rînduită şi osînda! Aşa 
se-ntîmplă că, tot sărind garduri multe, îţi dă un par în cur! 
Bine ţi-a fi de te vei fi pricopsit c-o boală de cele 
lipicioase? 

— Las-că nu m-a sfrenţit cuvioasa, să umblu cu leacuri şi 
spiţerii, numai sufletul mi-am zdruncinat de vederea acelei 
slute... La ce-o mai fi lăsat-o Dumnezeu în lume?! 

— A avut Dumnezeu socoteli, să nu crezi! Că, de n-ar fi 
muieri slute, de unde să mai ştii care-s frumoase? Şi, de 
n-ar fi nebuni, cum să-i mai cunoşti pe-nţelepţi? Şi noapte 
de n-ar fi, cum să te mai bucuri de lumina zilei? lacă, mult 
n-a trece la mijloc, şi-ai să iei iară drumul cătră Olerica... 
Şi-au grăit cu dreptate cărturarul, socot eu, că-n curîndă 
vreme au prins Grigoraş a umbla iarăşi pe la Olerica, măcar 
că după întîmplarea aceea zice să fi zis că dînsul, în afară 
de Bogorodiţa, altă vrednică de-nchinăciune muiere nu 
cunoaşte! Spasi nas Bogorodiţa! Şi-au mai făcut el, tot 
atunci, neşte stihuri ce le-au zis Catihismul libovnicilor, în 
care-au pus cu de-amăruntul toate cîte se cuvine să facă 
omul cu muierea, ce noi nu le mai spunem, fiindu ştiute. 
Iară ca să zicem mai în scurt, să spunem acu de Vodă ce-au 
mai făcut, că ne vine aicea rîndul s-arătăm ce s-au mai 
întîmplat după ce-au luat pitarul acele scrisori lui lanache. 


Intru acea nuntă smintită ce-au făcut Dumitrăchiţă, mai 

aproape s-au tras dînsul de cărturari, că l-au îndatorat mult, 
Tănase mai cu seamă. I-au zis acela de umbletele ce-au 
avut Calipso, care nici măritată nu s-au aşezat, ce speriase 
tîrgul cît au curvăsărit. Că avea ibovnic pe un Panait sin 
Feştilă, papistaş-botezat, ce i-au zis aşa după meşteşugul 
taică-su, că făcea lumânări. Acel Panait au ţinut zărăfie în 
dosul caselor lui Marmara şi-au strîns ceva stăricică prin 
multe dibăcii ce-au avut: pilea galbenii de le lua aurul, 
cîntărea cu cumpene făcute cu meşteşuguri, înşela la 
socoteli cîndu avea schimburi de bani şi multe altele. Dară 
unde-au potrivit-o dînsul mai bine au fost sub Şuţu, că i-au 
dat bani de s-au făcut mofluz şi-au mîncat averile multora... 
Ci nu l-au îngăduit Dumnezeu, pentru lacrimile celor de-au 
calicit, şi l-au dat pe mîna lui Dumitrăchiţă de l-au golit 
bine, c-au făcut după cum l-au învăţat Tănase şi cu 
Grigoraş şi l-au prins în fapt, burtă peste burtă cu Calipso. 
Şi-au năvălit Dumitrăchiţă c-un iatagan de cele turceşti în 
mînă să-l taie, dară s-au mai muiat, că s-au rugat acela cu 
lacrimi şi i-au dat şi înscris la mînă pentru 80 de pungi cu 
bani, că mai puţin n-au lăsat Dumitrăchiţă, zicîndu că nu 
face! Şi, dac-au dat acela, l-au iertat de nu l-au mai bătut 
decît putintel, să îi fie de-nvăţătură altădată. 
Apucînd calicul la avere, se purta fudul, dar de departe se 
vădea că-i neam prost, ridicătură din gloată, măcar că-n 
negoțuri s-au arătat destoinic, de s-au vîrît în daraveli cu 
Vodă şi cu Pasvantoglu, pentru care şedea mai mult pe la 
Curte. Şi Vodă-i arăta multă dragoste, c-au cîştigat bune 
parale cu negoţurile lui Dumitrăchiţă, avînd oameni tocmiţi 
de umblau şi strîngeau turme de oi, cirezi de vite, herghelii 
de cai pe care le mînau în urmă către târgurile turceşti, unde 
le şi desfăceau cu dobîndă mare. Dar, pe-nvăţul lui 
Dumitrăchiţă, şi copii am auzit să fi răpit, care-i vindeau 

apoi turcilor pe cîte pungi zece unul, să le fie pentru 
destrăbălări şi fapte-mpotriva firii. 
Și, dac-au luat aminte Triglava că i-au sporit lui Dumitră- 
chiță trecerea, au zis să nu-l lase, că le poate fi şi de folos, 
cum le-a şi fost. Aşa, prin Dumitrăchiţă, l-au învăţat pe 
Vodă năravul de-a se închipui ca necunoscut, adică să 
umble tiptil, în strai schimbat, încît acela, rătăcind prin tîrg, 
pîndea la gard printre uluci, să vază de fieşcare ce face şi 
ce zice - poartă-se cu credinţă către dînsul au ba? Şi ce afla 
însemna la răboj şi-n urmă trimitea slugile şi fieşcăruia îi 
rînduia ispaşă, după cum îi părea lui: care la ştraf, adică să 
dea gloabă, care la bătaie cu toiegele, care să-l ţintuiască de 
urechi, care să-l ridice-n furci. Şi-a prins a tăia miini, 
nasuri, urechi au a-i schilodi pe oameni în bătăi rele, că 
ieşea prin tîrg numai cu Magaie, gealatul, după sine, 
purtîndu-l închipuit în neşte straie de sîrmă şi cu obrăzar de 
fier. Umbla Magaie tot cu sabia goală-n mînă şi mereu 
l-arăta Vodă cu deştiul oamenilor, zicîndu să ia aminte 
c-acela-i însăşi pravila şi dreptatea. Iară de-ngăduință 
nimica n-au vrut să ştie, că nu s-au cugetat dînsul de 
oameni să greşească mai mult împinşi de-o suferință, nu 
din firea lor cea rea. însă, dacă cei greşiți erau mai ajunşi, 
nu-i schilodea, nici viaţa nu le ridica, ce-i punea numai la 
gloabă, să dea ştraf, că aşa mai aduna parale. Dar mulți şi-n 
ştreang au agăţat de straşină, mai fără nici o pricină, numai 
pe vorbe auzite pe pod, cîndu umblau străvestit popeşte, 
turceşte, călugăreşte au ca altă aia. 
Fiindu hapsîn la suflet, pe mulți au năpăstuit Mavroghene 
şi-au vîrît groază mare-n oameni, ce cu multe feluri de 
morţi îi stîrpea, c-au fost, se vede, ispitit de asemenea 
îndeletniciri. Şi-ajunsese vremea de ereau bisericile pline 
de oameni, care de frica morţii veneau, iar nu pentru 

dragostea lui Dumnezeu. Că s-au făgăduit Vodă şi foc să 
facă-n biserici, şi-au pus de-au zidit sobe, să fie pentru 
vreme de iarnă, ca să-i ţie pe oameni prin biserici, s-asculte 
vorbele popii, iară nu să vorbească ce nu se cuvine prin 
cîrciumi. Ci, cuget eu, sufletul omului nu prin spaime și- 
ngroziri va să se-ndrepte spre Dumnezeu, c-acelea-l 
smintesc întru minciună şi păcat, care de nici un folos nu-i 
sînt, ce prin iubire şi dragoste de aproapele, care vin din 
multumirea cea de obşte, dară nu cred eu să fi cugetat Vodă 
la acestea. 
Ca să facă pe gîndul lor, cărturarii au dat ocoliş mult, că 
de-ntîi i-au tot dat lui Dumitrăchiţă pilde din Halima de 
cele de zic despre sultanii din vechime cum umblau 
noaptea tiptil pe uliti. Şi se făceau a vorbi-ntre dînşii, foarte 
lăudîndu-i pe aceia, cît Dumitrăchiță, aflînd prilej potrivit, 
au prins a-l descînta pe Vodă în ziceri de-ale înțelepților 
ce-au dat învăţ domnilor să privegheze însuşi mergerea 
lucrurilor şi starea supuşilor, zicîndu-i că asemine trebuie 
să facă, nu să şază-n odăi la Curte ca-ntr-o vizuină şi 
nemica să ştie de ce-i voia țării. Că cu chipul acesta, 
aflîndu însuşi mai multe, mai bine poate cîrmui țara şi 
supuşii. lar lui Vodă i-au plăcut, se vede, pildele califilor 
de la Bagdad, de-au prins a face-ntocmai. Aşa că s-au 
apucat Vodă a ieşi în tîrg, făcîndu-se cînd popă, cînd 
mocan, cînd ţigan de şatră... Din care au avut multe- 
ntîmplări, dară şi Perdicaru au avut o păţanie, care face s-o 
scriem. 
Că-ntr-o noapte, făcîndu-se Vodă turc, l-au luatu cu sine şi 
pe venetic, iară ghicitorul n-au aflat alt lucru mai cuminte, 
ce s-au făcut dînsul cadînă turcoaie acoperită la faţă cu 
iacmac. Şi-au mers la han, la Mărul roşu, într-un chervan 
cu coviltir, făcîndu-se negustori. Şi-au trimis Vodă-nainte, 

pe alte cărări, neşte galeongii în straie schimbate, că voia să 
prinză însuşi pe un tîlhar ce hoţea-ntre vii, unu Iancu 
Torojoi, ce se adunase cu cetaşi. Aceia i-au văzut intrînd la 
han şi-au mersu după ei, socotind că-s negustori turci şi 
poartă parale cu ei. Şi-n zori, chibzuind să-i prindă-n somn, 
au dat la ei în odaie zugrăviți cu funingine la chipuri, dar 
au sărit Vodă cu hangerul şi s-au înfruntat cu ei, ştiind că 
vor sări şi galeongiii să-i ia pe dindărăt, după vorba ce-o 
aveau. Şi-au dat Vodă din sabie cu vitejie, că fricos n-au 
fost, fiindu însuşi la tinereţe tîlhar, listopirat, şi-au vătămat 
pe unul la mînă. 
Numai Perdicaru, dacă n-au ştiut rîndul războiului, că nu 
umblase la oaste şi nu ieşise-n bătăi, văzînd cum se ciocnea 
Vodă cu lotrii-n oţele, s-au temut rău, că erea şi locul strîmt 
şi n-avea cum să iasă, să apuce la lărgime. Şi, dac-au scăpat 
către dînsul unul dintre tîlhari, văzîn-du-l aşa de negru la 
chip, mai tare s-au îngrozit, de-au făcut miros urît în odaie. 
Şi, din mirosul acela au stat din dat tilharii şi s-au bulucit 
pe uşă, ținîndu-şi nasurile cu mîna. Și-au fugit şi Vodă 
după dînşii, strigînd turceşte şi fluturînd din iatagan. Şi, din 
zarvă mare ce-au făcut, s-au sculat slugile cu pari, cu furci, 
cu beldii, cu ce-au nemerit, încît ghicitorul, văzîndu-i, mai 
rău s-au temut, să nu-i ia aceia seama că nu-i muiere şi să-l 
crează tîlhar, că Vodă se depărtase mult. Şi s-au pus cu 
umerii-n uşă, să nu năvălească peste dînsul. Neştiind afară 
treaba ce e, ce numai auzind larmă şi țipete, au prinsu a 
clențăni din dinţi, temîndu-se că-şi va pierde viața. Dară 
cărturarul nu erea om să piară aşa, ce au stricat fereştile şi- 
au dat afară-n grădină, luînd-o peste prăvălişul dealului şi 
sărind dînsul cu mare trudă peste uluci deasupra, au dat 
dincolo-ntr-o baltă, unde-au mai fost şi neşte bivoliţe. 
Pentru care-au avut el întîmplarea rea c-un taur, că purta 

strai roşu şi-acela s-au întărîtat. Dar au avut ghicitorul 
agerime la fugă, căci nu degeaba i-au zis lui Tănase „podas 
okis Ahilefs" că, pentru mîntuirea lui, au fugit pînă s-au 
scăpat. 
Şi stînd dînsul sub o tufă, să-şi mai tragă sufletul, după ce 
l-au lăsat acea dihanie, s-au nemerit să-şi aibe drum pe 
acolo neşte haimanale de ţigani cărămidari care, văzîndu-l, 
l-au crezut muiere şi s-au vorbit să-şi facă rîs de dînsa. 
Dară ghicitorul, înţelegînd gîndul cu care veneau asupră-i, 
iarăşi au fugit, că s-au temut să nu le vie chef să-l 
jugănească, aflîndu-l dăruit cu odoarele bărbăţiei şi nu 
muiere cum părea la strai. Şi-au fugit mult, cît şi gîndea 
c-are să-şi dea duhul, că țiganii nu-l slăbeau cîtuşi, fiindu 
mai tinerei şi-ntărîtaţi de vederea feregelei ce purta. Dar 
noroc a avut, c-a scăpat într-un zăvoi şi i-au rătăcit urma, 
că altfel nu se poate şti cum s-ar fi isprăvit pricina. Acolo-n 
zăvoi au zăcut dînsul pînă-n seară, numai cu puţintel suflet 
într-însul, iară dacă s-au mai întunericit s-au tras şi el spre 
casă cum au putut. ȘI, din întîmplarea ce-au avut, au şi 
zăcut dumnealui o vreme, dară mai în urmă s-au tămăduit 
de năravul de-a mai umbla cu Vodă-n caraulă noaptea şi 
străvestit, înțelegînd că este lucru cu primejdie şi lesne-şi 
poate vătăma sănătatea din asemenea apucături care, cum i 
s-au vădit lui, nu-s tocmai cum se află scrise la Halima. 
Nici lui Vodă nu prea i-au priit atunci întîmplarea că, pînă 
să vie galeongiii, au cam suferit parii slugilor, fundu mai 
cu seamă un surugiu, Ciupăgel, ce-au bătut în el cu beldia 
ca-n snop, de-au rămas multă vreme cu-nvineţituri. Dar 
şi-au scos paguba că, prinzîndu-l pe acel tîlhar, Iancu 
Torojoi, l-au pus la munci rele de-au şi spus toată avuția 
ce-au strîns şi unde-au avut-o-ngropată, fiindu mai bine de 
suta de pungi cu bani, ce pe toţi i-au păstrat Vodă numai 

pentru sine. Că şi ziua, umblînd prin tîrg îmbrăcat ca 
necunoscut, dacă nemerea vreun neguţător să vînză cu 
ocaua mică, îndată poruncea de-l ţintuia de urechi la 
meidan. Şi, cîndu se-ntîmpla astfel, altă scăpare nu mai 
erea pentru isnaful vinovatului decît să facă starostele 
curama, adunînd bani de pre la ceilalți negustori să-i dea în 
mînă lui Vodă ca să se milostivească şi să-l lase. Cu 
apucături de acestea, fiindu lacom de bani, au făcut multe 
paranomii, adică făptuiri alăturea cu pravila, că, întîmplin- 
du-se să moară cîte unul mai avut, îi aduna pe toţi din casă 
înaintea lui şi, spăimîntîndu-i, le răpea diresele lor de 
moştenire şi se făcea singur stăpîn peste averile lor sau 
cerea bani mulți ca să-i lase, fiindu eghemon şi prădător. 
Iară care cutezau să-i şază-mpotrivă, de frică să nu cali- 
cească, îi lua şi-i dadea-n ocnă, ca pe tilhari, unde mulți au 
şi pierit. 
Şi-au mai făptuit şi altele, din care bine s-au văzut a nu 
avea nici ruşine de oameni, nici frică de Dumnezeu, că mai 
în cinste ținea vitele decît oamenii. Ci să zicem noi de una, 
cîndu s-au cunoscut Vodă cu Sotir, pitarul. Cum au fost 
obiceiul la aşezare de domni, căpătase şi Mavroghene de la 
sultanul, cîndu l-au îmbrăcat cu caftan, un armăsar alb, 
misirliu, care, ce-i dreptul, erea frumos foarte, fiindu cal 
împărătesc, tabla-başa, cumu-i zice turceşte. Calul acela, 
nu se ştie bine cum, au fost muşcat de un şarpe ce se va fi- 
ntîmplat, poate, prin paiele de-i aşterneau. Şi-atita au prins 
a se umfla la trup, cît nimeni n-au mai crezut să scape, 
măcar c-au adus Vodă şi pe Marankate, doftoroiul, să-l 
tămăduiască, dar au plecat acela ruşinat, zicîndu că nu 
poate. Şi, dac-au aflat Sotir de la Tănase pricina cu acel cal, 
au zis să-l ducă la Vodă, că el îl scapă. Şi-au mers îndată la 
Curte de s-au înfățișat lui Vodă, care-au fost mîhnit tare, că 

nici o nădejde nu mai trăgea, şi-au făgăduit Sotir să-l 
tămăduiască. Şi mai întîi au întrebat pitarul: 
— Cine-i stăpînul calului? 
— Iaca vorbă, eu! s-au răstit Vodă. 
— Dacă-i aşa, au zis Sotir, degrabă să ia Măria Ta un 
ulcior, să meargă la un izvor şi să mi-l aducă plin cu apă 
ne-ncepută. 
Şi-ndată au bătut Vodă din palme de-au venit slugile şi le- 
au poruncit greceşte să-i aducă un ulcior cu apă ne-cepută, 
dară Sotir l-au oprit, zicîndu că nu e bine, că însuşi Măria 
Sa, fiindu stăpînul calului, trebuie să facă acea lucrare, că-n 
alt chip nu poate scăpa viaţa calului. Şi, dintru-nceput, s-au 
cam mîniat Vodă, zicîndu vorbă că ce-a fi aceea? Ce-i 
umblă lui cu farafasticuri? Cum să meargă adică el, ca un 
om prost, să-i aducă apă de la fîntînă? N-are slugi pe care 
le-ngraşă pentru trebi ca acestea? Şi n-au mai stăruit 
pitarul, ce s-au temenit să se ducă de-acolo, dar nu l-au 
îngăduit Vodă, zicîndu c-are să meargă, dacă altă cale nu-i. 
Şi-au luat un ulcior de-au mers pe picioare tocmai la 
Izvoare, pe drumul Braşovului, dincolo de straja tîrgului. Şi 
au trecut aşa o bucată bună de vreme, măcar că Vodă au 
mersu tot fuga, dar au fost cale, că s-au întors asudat. Şi-au 
luat Sotir ulciorul de-au făcut o vrajă asupra apei, care nu 
s-au înțeles, c-au grăit cu fereală mare, fiindu Perdicaru tot 
pe lîngă dînsul s-auză, dară degeaba au sîrguit. Apa aceea, 
dac-au descîntat-o, au dat-o Sotir lui Vodă s-o bea toată, 
cum au şi făcut, măcar că i-au venit anevoie, fiindu ulciorul 
cam mare, mai bine de trei ocale. Dar, dac-au băut-o, toți 
cîți au fost faţă s-au minunat mult, că s-au ridicat 
armăsarul, de unde zăcea să-şi dea sufletul, iară Vodă au 
prins a se umfla şi-a se-ncolăci pe jos cu dureri mari, că se 
văita cîtu-l ţineau bojocii, zicîndu arnăuţilor să-l taie, că 

l-au înveninat. Dar pitarul nice într-o seamă n-au luatu, ce 
au prins din nou a face o vrajă cu trei paie smulse din iesle, 
care singure s-au înnodat! Şi, dintr-o dată, s-au uşurat 
Vodă, că l-au lăsat durerile şi-au izbucnit toată apa din el, 
însă şi pe dinainte şi pe dinapoi, de i-au udat rău straiele. Şi 
s-au ridicat Vodă de jos, cam ruşinat de starea-n care-au 
fost, porucindu alte straie să-i aducă nezăbovit. Şi se 
minuna de pitar şi căta la dînsul cam sfiit, că nemica n-au 
înţeles cum au făcut acela, măcar că Sotir i-au zis să nu fie 
chiar aşa un lucru mare, numai e o taină la mijloc care n-o 
ştiu decît geambaşii prea iscusiţi, cum au fost tată-su, 
pitarul cel bătrîn. 
Aşa drag ce i-au fost lui Vodă acel armăsar că, pentru mai 
multă fereală, după acea-ntîmplare, au pus de-au făcut den 
neşte blăni o-ngrăditură de grajd în tinda cea mare, lîngă 
odaia lui, să-i vie mai la-ndemină să-l vază. Erea, vezi bine, 
duhoare de vită-n palat, fiindu şi nepotrivită priveliştea 
aceea, părîndu că-i şatră de lăieți, şi mulți străini, aflători în 
trecere pe la Curte, au şi rămas fără grai, că nu mai 
văzuseră nicipeunde Domn să-şi ţie vitele-n palat! 
Luînd aminte Triglava că lui Vodă i-au fost prea drag acel 
armăsar, i-au venit în cap să-l povăţuiască a-l boieri, cu 
gîndul să s-auză-n lume că s-au apucat Vodă a-şi boieri 
vitele şi să-nțeleagă toţi ce Domn au căzut peste ţară. Şi-au 
început a-i da pildă lui Dumitrăchiţă de un împărat al 
rîmlenilor, care şi-acela au fost țicnit la minte, că şi-au 
boierit armăsarul, pre Incitatus, cugetînd dînsul că, de-i vor 
da-nvăţătură, Dumitrăchiţă, ca să se-arete ştiutor, are să-i 
zică lui Vodă de-acel împărat, Caligula, cum i-au fost 
numele, să facă şi Vodă ca acela. Şi-aşa au fost. C-au mers 
Dumitrăchiţă la Vodă şi-au prins a-i spune cai verzi de acel 
Caligula, cum şi-au boierit adică armăsarul. Şi-au spus 

Dumitrăchiță nu după cum au fost întîmplările, că n-au 
avut cum le şti, ce după cum i-au zis Triglava şi Tănase 
c-au fost, mai înfrumuseţate adică. 
Atîta i-au trebuit lui Mavrogheni, c-a doua zi, adunînd 
Divanul, au poruncit de-au adus pe tabla-başa în sala 
spătăriei şi-au pus pe el caftanul de mare clucer, al şaselea 
scaun în Divan! Şi-au rămas boierii ca scrişi pe perete de 
mirare şi de frică multă ce-au avut văzînd aşa grozăvie, 
cum nu s-au mai auzit şi nice-n vise n-au visat! Care 
lucruri, vorbindu-se-n tîrg ce-au mai săvîrşit Vodă, au făcut 
pe Rhigas Velestinul, stihoslovul, de-au zis de Mavrogheni 
că-i scursoarea lumii şi însăşi sminteala, că le face neamul 
de batjocură şi-i dă-n gura Evropei! Şi iaca aşa l-au 
povăţuit de-au făcut ca împăratul Caligula cel nebun la 
minte. Bine măcar că nu l-au pus de-au dat foc tirgului, 
c-au fost unul care-au făcut şi-aşa, dară poate să nu-l fi ştiut 
dînşii. 
Cu tertipuri de acestea, slujindu-se de Dumitrăchiță, au 
prins cărturarii a-l purta pe Vodă cum le erea voia dar, 
după atîtea şi atîtea cîte au făptuit isprăvi, multe semne rele 
au prins a se-arăta, venind mai întîi zgîlțiitură mare de 
pămînt, mai mare decît au fost la anul 1771, c-au vrut 
Dumnezeu a-l face să ia aminte că prea s-au sleit dînsul tot 
în fapte necugetate şi-n închipuiri. Dară să spunem mai 
bine cum au fost acel semn. 
Cîndu au împlinit Vodă un an de la ridicarea-n tron, la 
leatul 1787, au făcut ţeremonie mare, cum nu s-au mai 
pomenit, că au poftit la Curte boieri şi neguțători, care-au 
fost obraze mai alese, şi le-au dat vutci şi sorbeturi. Și, mai 
înainte, au dat vorbă prin Dumitrăchiţă, pre care-l făcuse 
megas caminaris, Şi prin lanache, stolnicul, şi prin Sava 
Arnăut pe la toți boierii şi pe la toptangii şi pe la isnafuri şi 

către vlădica să se-nfăţoşeze cu peşcheşuri la Curte, să se 
facă plăcuţi lui Vodă. Şi-au mers toţi de-au dăruit plocon, 
după cum au putut au după cîtă trecere socoteau a căpăta, 
că de fiecare-au scris Dumitrăchiță-n condică cît au dat, să 
se ştie socoteala. Şi s-au făcut adunare mare la Curte, unde 
cînta muzica lui Vodă de te-a-surzea, că avea meterhanea 
turcească, şi dădeau tunurile cît să zici c-au fost răzmeriţă, 
de s-au desfundat mahalalele şi s-au adunat tîrgul pe la 
porțile Curţii, unde-au fost şeitari ce jucau chiocecurile şi 
pehlivani care-nghi-ţeau săbii şi aruncau vîlvori de foc pe 
gură şi alte minunăţii făceau pentru desfătarea gloatei. 
Iară-n sala cea mare a spătăriei, unde-au stat Vodă cu 
boierii, întîi au făcut vlădica oraţie către Vodă, zicîndu 
mult bine de dînsul, după care-au mai zis şi alții. Iară cînd 
au tăcut din ziceri, s-au făcut boierii cîntăreți de i-au cîntat 
greceşte polihronion, adică la mulţi ani, că nu mai îngăduia 
Vodă să zică sîrbeşte, mnogaleta, cum au fost mai vechi. 
Iară dacă şi-aceia au isprăvit de cîntat, au strigat ceauşii şi 
slugile turceşte la Vodă — Aids!/, care se tălmăceşte viață 
lungă. Şi-au stat pînă spre seară, c-au prins Vodă a le spune 
întîmplări ce-au avut pe cîndu călătorea pe Marea Albă, 
fiindu unele de-a minunea. Și, cîndu au fost către seară, 
dacă s-au spart adunarea, s-au tras Vodă cu Condili, cu 
Scanavi, cu Ioniță Papuc, cu Dumitrăchiţă şi cu alţii în 
casele lui Hortolan, c-au zis acela să fi pregătit petrecere 
mare pentru Vodă. Şi-au fost acolo şi Tănase cu Grigoraş şi 
cu Sotir, că-i poftise Hortolan şi cu Dumitrăchiţă cu 
făgăduiala să afle acolo de toate. Au făcut Hortolan, ce-i 
dreptul, cheltuială multă, c-au fost în odăi lumină ca ziua, 
fiindu în sfeşnice, cu-ngăduinţa lui Vodă, numai lumînări 
de cele bune, din ceară albă, aduse de la Beci. Şi peste tot 
au fost tipsii cu bucate şi cu pilafuri şi trei berbeci fripți 

întregi, şi pui rumeniţi în unt, şi curcani fripți la jar, şi 
fazani îmbrăcaţi în penele lor, şi pometuri, şi vin unguresc 
de cel bun, şi butelci păpurite cu mastică de Corint, şi toate 
bunătăţurile lumii. Şi-a mîncat fiecare din acele bucate şi-a 
băut vin în voia ce-a avut, de li se-nvineţieseră obrajii de la 
băutură, iar ochii începuseră să le-arate ca ai dihăniilor, că 
le scăzuse lumina şi se-nroşiseră de sînge. Avîndu dînşii 
trupurile încinse de băutură multă, au prins a-şi lepăda 
caftanele, că se pătaseră rău de scursori de vin şi de unsori. 
Din vinul acela unguresc li s-au tulburat rău minţile şi li 
s-au amestecat limbile, iară de ţinut pe picere se ţineau 
numai cu mult ajutor ce căpătau de pe la pereți, că se tot 
propteau în ziduri cu mîinile să le ție, părîndu-li-se lor că 
prea se cletinau să cază peste ei. Ba unii, care-au fost mai 
şubrezi, se lăţiseră pe jos şi dormeau în toate părțile, c-au 
fost vinul tare. Dintru care, zic eu, să luăm aminte că rea e 
beţia, oameni, că toate mădularele omului le strîmbă şi le- 
amorţeşte şi de nici un folos nu i se mai arată, cît şi mintea 
o pierde. Cum au fost şi cu Sotir, pitarul, carele, dac-au 
băut vin, au lepădat giubeaua şi-au prins să joace jocuri din 
prostime, de acelea cu ziceri, că pe acelea le-au ştiut dînsul 
mai bine. Şi-au adus Hortolan ţigani lăutari şi-aceia ziceau, 
iară pitarul sărea şi bătea din pinteni şi pocnea din deşte şi 
striga: 
— Foaie verde tiriplic! Saltă, lele, din buric! 
Dară acolo n-au fost nici o lele, fiindu adunare de bărbaţi, 
cum au fost voia lui Vodă, ce aşa i s-au năzărit lui, bag- 
seamă. ȘI, dac-au mai ostenit Sotir şi s-au lăsat între perini, 
s-au pornit şi Tănase, cu ochii-n podina, să cînte-n veliglas 
şi cu chiuituri, ca la stînă: 
— Dragi îmi sînt oile lăi şi copilele bălai! Dragi îmi sînt 
oițele cînd le cresc corniţele şi la fete ţițele... 

Şi-au lăcrămat şi-au zis apoi Tănase către Vodă că el şi-au 
dorit toată viaţa lui să nu fie alta decît cioban la oi, fiindu 
aceea plăcută-ndeletnicire, cum au arătat în neşte prea 
frumoase stihuri un Horaţie al râmlenilor, poate să fi şi 
auzit şi Măria Sa despre dânsul. Şi-au prins a zice letineşte, 
dară n-au putut de Vodă, c-au luat altă vorbă, începîndu a 
spune de cînd umbla pe Marea Albă, cum avea obicei. Şi, 
tot povestind cum au umblat prin lume, au zis de un loc 
frumos foarte care-au fost într-un ostrov mare. Şi, spunînd 
despre acela, au zis să fi fost acolo-şa o baltă mare, a căreia 
lățime erea ca de patru ceasuri de mers călare! Iară 
Grigoraş nu şi-au putut ţine limba ci, măcar că l-au luatu 
mai pe departe, i-au dat înțeles că n-au alăturat bine 
vorbele, nemerind rău părțile. Că l-au întrebat, făcîndu-se 
nedumirit, cum au făcut Măria Sa de-au mersu călare pe 
apa bălții? 
Şi s-au cam încruntat Vodă, c-au priceput să-i fi vorbit 
subțire, de l-au şi-ntrebat pe Grigoraş că ce-i vorbeşte din 
cur şi nu se aridică să-i facă temenea, precum cere 
cuviința? Şi apoi, mai şezînd şi cugetînd, i-au zis că nici 
n-au mers câtuşi, să ştie şi Grigoraş, că numai Mîntuitorul 
au făcut asemenea minune, ce au zis aşa socotind dînsul 
acea lățime după cîtă cale ar fi putut bate călare şi-au pus 
apoi una peste alta! 
Inţelegînd Grigoraş s-o cam fi greşit cu Vodă, s-au ridicat 
dintre perini şi, apucînd o cobză, s-au temenit întrebînd de 
nu i-ar fi voia Măriei Sale s-auză un cîntec mai de 
petrecere. 
— Ba că chiar! au îngăduit Vodă. 
— Şi cum ar vrea Măria Sa? au mai întrebat Grigoraş, cam 
fără cuviinţă, că-şi răşchirase picioarele şi-şi sălta nădragii, 
fiindu-i, pesemne, cam largi. Mai cu perdea au fără? 

145 


— Ba să zici fără, slobod adică! 
Pe-ngăduiala lui Vodă, au prins Grigoraş a bate-n cobză o 
cîntare turcească ce n-o mai scriem aicea, că-n-tr-atîta au 
fost de plină de măscări că şi-un măgar de l-ar fi auzit s-ar 
fi ruşinat. Au fost, pesemne, cîntec de şatră, de-acelea de le 
joacă țiganii din buric... 
Pe cîndu ereau ei acolo, întru aşa dezmăţată petrecanie, au 
prins a se zgîlții pămîntul şi-a tremura cu urlet mare, că 
s-au cletinat pe țițîni de-au pîrtit pereții şi-au căzut 
icoanele. Pentru care-au fugit toți pe uşă, numai Vodă, 
fiindu mai iute, au dat pe geam şi-au ieşit afară-n grădină. 
Şi-au fost spaimă mare-n tot tîrgul, că peste tot numai 
chilălăituri şi groază au fost, după cum bine-au văzut dac- 
au ieşit în uliţă. Că năvăliseră bieţii oameni din case, fiindu 
unii goi cum i-au făcut maica lor, dară nimeni nu lua 
seama, numai Grigoraş, unde vedea muiere goală, dacă 
erea tinerică, se da mai aproape, să vază mai bine, iară ca 
să lege vorbă se tot văita de sperietură. Şi-au căzut atunci şi 
s-au prăvălit multe case, vâtămîndu-se din scuturătură. 
Şi, dac-au abătut acea nevoie peste ţară, Vodă n-au luatu 
aminte, ce au mai sporit dările, c-au scos atunci bir şi pe 
țigani, ţigănitul, cîte galbeni cinci de sălaş. Îşi mîna dînsul 
zapciii şi-arnăuţii în toate părțile, să strîngă banii de pe la 
birnici şi care nu dedea îl puneau aceia la afumat şi cu 
multe cazne şi bătăi îi canunea pînă săreau neamurile şi 
satul ca, punînd mînă de la mînă, să-mplinească ce-aveau 
de dat şi să-i mîntuie. Şi se boceau muierile şi copiii şi 
jeleau şi blestemau să s-aleagă praful de greci şi de Vodă şi 
de neamul lui, şi se tînguiau de munculiţa lor cum se duce 
pe apa Sîmbetei. Şi peste tot în hotarul ţării erea atîta 
plinset şi strigăt de-ţi părea că piere lumea, că-n toate 
părțile roiau arnăuţii să-mplinească banii birului, venindu 

ca o pedeapsă de la Dumnezeu... Dintru acele cazne mulți 
şi cu sufletul au plătit, cum s-au şi văzut cîndu l-au adus 
neamurile pe unul la Curte, ţeapăn şi plin de bube. Au trasu 
aceia carul la poartă, că nu i-au lăsat străjile să intre, şi-au 
prins a se tîngui pîn-a ieşit Vodă-n pridvor şi-au întrebat că 
ce-i pricina? Şi, dacă i-au spus aceia, au zis Vodă să dea ei 
banii, că nu-i va mai omorî nimeni! Şi le-au făcut semn să 
se ducă şi să-l lase, fiindu adică prea-nglotat de treburi ce- 
avea ale ţării, care aceia nici n-aveau cum le pricepe. 
Şi-n urmă au venit foamete multă-n ţară, c-au fost iarnă şi 
erea scumpete mare, că adunase Vodă bucatele să facă 
zaherea de război turcilor, cît şedeau în ger bieții oameni 
tot pe la uşile dughenelor, s-aducă neguțătorul marfa şi 
s-apuce şi ei ceva de mîncare. Şi, dac-aducea, fiindu puțin, 
se-ncăierau ca cîinii şi smulgeau unul altuia din mînă, că 
răpea fiul din mîna tatălui şi-a maicei sale, care l-au purtat 
la sîn. Că se făcuseră ca jivinele codrului şi nici ruşine nu 
mai aveau, fiindu cu ochii tot rătăciți de foame. Şi, tot stînd 
lumea gloată pe la uşile dughenelor, nici treabă nu mai 
făcea nimeni, de nimic nu sporea, că-şi părăseau lucrul lor, 
fiindu cu gîndul tot la burtă, ce să mai bage-n ea? C-am 
auzit să fi fost unii, de n-ar fi aşa, care şi paie mîncau şi 
rădăcini, ca vitele... 
Ce cui să zici toate acestea şi cui să te tînguieşti decît către 
Dumnezeu din cer carele, pentru păcatele noastre, nu ne 
mai aude. Că Vodă de durerea țării nemica n-au luatu 
aminte, că trăia-n berechet şi-n huzur şi petrecea-n 
petreceri dezmăţate pe la casele negustorilor cugetînd, 
poate, că, dac-aceia aveau, toţi aveau, că pe toate le cîr- 
ciumăreau pe ascunsul, dîndu-le cu preţ îndoit şi-ntreit, 
fiindu lipsă mare, pentru care mulţi au adunat averi şi 
bogății din lacrămile săracilor. Că Mavrogheni numai pe 

neguțători s-au răzimat, însuşi vînzîndu-le boieriile ca pe 
măsline şi, dacă pe cei mai pricopsiţi i-au boierit şi n-au 
mai fost din rîndul lor cine să le cumpere, le da mai ieftin, 
pentru cei de vindeau cu paralicul, de-au mersu veste 
despre boieriile mavrogheneşti. 
Au făcut Vodă şi Divan de cupeţi, oameni noi, să aibă, 
glasuri, cît boierii cei vechi un cuvînt nu mai cutezau să 
zică, că, avîndu Mavrogheni pandalii şi fiindu bolnav de 
pedepsie, pentru un cuvînt ce-i părea lui că n-au fost 
Cuviincios, ca un lup turbat sărea şi-l bătea pe acela cu 
topuzul peste fălci, de-i fărîma dinții şi-l da apoi gelatului 
de-l ridica-n jbilţ ca pe-un cîine. Pentru care umblau aceia 
ca fără sine, rîzîndu cînd le poruncea Vodă şi jelindu tot 
cînd le poruncea, nu cînd le erea lor a rîde sau a jeli. C-au 
fost Mavrogheni om trufaş şi fără-nsuşire a fi Domn, că- 
ntre cărțile ştiinţei n-au zăbovit, nice vreun meşteşug de 
folos n-au deprins, ce numai la-ndeletnicirea tîlhăriei s-au 
dedat dintru care alta decît ucideri şi jafuri ce-au putut 
deprinde? Cu aşa fel de otcîrmuire lacomă de avuţie şi 
măriri s-au spart rău ţara şi s-au stricat, că-n urma tuturor 
neamurilor am rămas, măcar că-n anii mai de demult au 
fost şi la noi începere de deşteptare prin mulți ale cărora 
umblete au fost cătră lumină, au tălmăcind cărţi, au înseşi 
scriind, au făcînd scoale, au tiparniţe spre a lumina 
norodul. Iară sub Mavrogheni rău au fost, că cel mic şi 
sărac toate trebuia să le dea, făr de-a mai rămîne şi pentru 
sine cevaşi, ca unuia ce-au muncit şi-au asudat. Ce spuneţi, 
oameni, cu dreptul a fi lui nemica să-i rămiie? Că ajunsese 
bietul român de umbla cu spinarea goală, că toţi din 
spinarea lui apucau. Aşa au ajuns de s-au spart ţara şi s-au 
pribegit oamenii, care de la bine n-au plecat, că n-or fi fost 
atîțtia nebuni în hotarul țării, ce cuget eu să-i fi covirşit 

scîrba. 
Şi n-au mai răbdat Văcărescul, pe care-l pusese Vodă 
vistiernic mare, şi-au zis în Divan către Vodă să sloboază 
prostimii zahereaua din jicniţele serhatului, că-i foamete 
mare şi prea au calicit toți. Şi-au zis că nu-i bine să fie-aşa, 
că s-au înmulțit tilharii şi-i neaşezare, din care şi răzmiriță 
poate să plodească, cum s-au făcut la Ardeal, că foamea e 
nenorocire mai mare peste toate nenorocirile, ajungîndu 
oamenii de se mănîncă-ntre sine şi mai rea fac neunirea 
moşiei. 
Dar Vodă n-au vrut să dea din jicniţe şi-au zis să facă aceia 
cum or şti, că pentru tîlhari el are ţepe şi furci, c-au venit 
vremea să mai rabde şi ei niţel şi să mai ţie post, că face 
bine la sănătate. Şi-au zis că n-o să-i ție dînsul pe sarailii, 
că însuşi destul au răbdat pînă s-au căpătuit de-au ajuns 
Domn. 
Pentru aceste vorbe s-au mohorît Văcărescul şi-au zis că-i 
lesne cu burta plină să predici de post, dară să ia seama că 
sărăcia strică domnia, cum e o vorbă din bătrîni, şi nu-i 
dreptate să-i laşi fără pîine pe cei ce cu năduşeala lor au 
udat ogorul. Din care vorbe s-au mîniatu Vodă şi l-au 
surghiunit peste Dunăre, la turci, c-au mai intrigarisit şi 
Dumitrăchiță. I-au adus acela aminte că numai lenăchiță 
n-au vrut să-şi scoată işlicul de pe cap dinaintea lui Vodă, 
măcar c-aceasta au fost o pricină mai veche, de cîndu s-au 
tras lenăchiţă din Divan, că luase năravul Vodă şi-i punea 
pe boieri să-şi descopere capul dinaintea lui, ca nişte 
oameni proşti, cum n-au fost obicei. Numai lenăchiţă s-au 
făcut bolnav şi n-au vrut, zicîndu că dînsul şade-aşa, că 
pătimeşte de măsele! Şi-au mai zis şi lanache, stolnicul, de 
moşul Văcărescului, de Ianache, c-au fost Capu-kehaia la 
Poartă al Brîncoveanului şi i-au tăiat capul la Geli-Kiosk 

cîndu i-au tăiat turcii şi pe Brîncoveni. 

Dară pe uliți n-au mai cutezat Vodă să iasă tiptil, cum avea 
năravul, ba-n două rînduri, dacă s-au adunat prostimea pe 
la porțile palatului de-au făcut gură, cu jelete şi tînguiri, au 
poruncit de le-au mai datu cîte ceva de mîncare, socotindu 
dînsul, pe bună dreptate, că de flămînzi fac zurbă şi 
săturîndu-se vor tăcea. Pe acea iarnă au adus Dumitrăchiţă, 
printr-un negustor neamţ, un soi de cerbi care nu le cădeau 
coarnele şi-nvăţaţi la ham. Acelora au pus el de le-au aurit 
coarnele şi i-au dăruit lui Vodă dimpreună c-o tîrlie ce-au 
avut ferecaturi de argint. Şi-au prins a ieşi Vodă prin tîrg 
numa-n acea tîrlie, cu pază mare de într-armaţi şi dinainte 
cu şeitari călări, purtîndu pe cap căciuli din blană de tigris. 


Iară dinaintea alaiului călărea un harap urît ce suna din 

trimbiţă, să se ştie că trece Vodă şi să slobozească podul, 
de se-aduna lumea pe la porți pentru privelişte, fiindu Vodă 
poznă de om şi făptuire anapoda firii. 

Pentru acele fapte, iară au mai dat Dumnezeu semn către 
Vodă că, pe acea vreme, l-au lovit c-o nevoie mare cîndu i 
s-au bolnăvit lui una dintre domniţe, c-o bîntuiau diavolii 
şi, fiindu îndrăcită, făceau aceea mulțime de grozăvenii, că 
ba lătra ca dulăii, ba rîncheza ca un armăsar şi se-ncura 
prin odăi, prăvălind toate la pămînt, ba cîte altele. Şi-a 
umblat şi cu doftori, şi-a adusu şi descîntătorese şi 
bobărese şi muieri bătrîne, pricepute, de-au afumat-o 
acelea şi-au tras-o cu unsori, dar au fost într-un zadar. Şi-au 
poruncit Doamna de-au venit vlădica să-i cetească slujbe, 
mai dîndu şi acastiste pe la biserici. Acela, venindu, l-au 
dojenit niţel pe Vodă, dară nu tare, că zice să-i fi zis că 
pentru faptele noastre ne bate Dumnezeu, că prea au fost şi 
Măria sa aprig şi nice milă n-au prea avut către săraci, c-au 
ajuns mănăstirile de-s pline de calici, cerşitori, veniți după 
milostenie. Şi nici mănăstirile nu mai au de unde da... 
Şi-au răbdat dojana Vodă, cum n-avea obicei, şi-au prinsu 
a se-ndrepta din vorbe zicîndu: 
— Am face milă, ci nu ne dă mîna, că n-avem de unde, 
fiindu noi cu nevoi multe şi casă grea şi copilaşi cam gloată 
şi multe plocoane de dat la Poartă pe la paşale, că toți ne 
cer şi, de n-oi mai da, mă leapădă aceia din domnie ... Şi-au 
zis către vlădica, avîndu şi lacrămi în ochi, că nu-i e de 
dînsul, dacă l-or lepăda, dară biata ţară ce s-a face? 
Şi, dacă s-au legat către vlădica să ridice-o biserică nouă, 
cu bolniţă şi toate ale ei, au făcut acela sfeştanie şi i-au 
cetit molifte domniţei de-au zgornit Necuratul şi i-au dat 
tihnă, numai n-au fost tămăduirea desăvîrşită, că i-au luatu 
aceleia picioarele de-au rămas oloagă. Şi-au fost aceea 
pedeapsă la casa lui Vodă, c-o dădeau pe mîini de colo- 
colo că, fiindu cu oasele moi, nemica nu mai putea să se 
miște, rămînîndu ca o rîmă. 

Din acea-ntîmplare Vodă, temîndu-se de mînia lui 
Dumnezeu, s-au mai căit niţel, că şi milostenie au ajunsu 
de-au mai dat săracilor, dară mai mult gologani de aramă, 
să mai urnească urgia cerului de la dînsul. Şi biserică s-au 
apucat a face, cum s-au făgăduit, ca să se mai spele de 
păcate. Dară s-au întîmplat de i-au cetit Dumitrăchiţă din 
Hronograful lui Moxa de cum au făcut Enia cîndu au 
ridicat Albalungă din care i-au venit şi lui gust de-a face 
aşijderea. Şi-ntocmai ca acela au adus o purcea, care-a fost 
să fete, şi-au prins a o alerga pe uliți cu şeitari şi cu arnă- 
uții lui Sava Căminar. Şi-au fugărit-o de la Curtea Veche 
pe Uliţa Mare, care-i mai zice şi-a Lipscanilor, pe lîngă 
hanul lui Şerban Vodă către biserica Sfeti Nicolai din 
Lipscani pînă la cafenea la Patru harapi unde, fiindu trecere 
multă de oameni, ereau adunaţi mulțime de simigii, 
bragagii, salepgii, alunari şi vînzători de sorbeturi, îm- 
brăcaţi frumos, cum e rînduiala isnafului lor, în cămăși albe 
de borangic prin a cărora pînză, fiindu străvezie, li se 
vedeau braţele şi pieptul scrise cu slove, în felul ienicerilor. 
Și, dac-au năvălit scroafa şi călării în mulțimea aceea, s-au 
făcut dîrdoră mare, că le-au vărsat vedrele cu braga şi-au 
răsturnat şi tăvile cu plăcinte şi cu simiți şi cu alune pe pod, 
iară unora, luîndu-i în pieptul cailor, şi capetele au spart. 
Şi-au prins aceia a fugi pe uliţi cît s-au şi făcut zarvă mare 
şi frică în tot târgul, crezîndu unii şi zicînd c-au dat turcii 
peste ei. Că însuşi Vodă, călărind cu acei dezmăţaţi, striga 
din goana calului turceşte c-a luat tîrgul foc: 
— langîn Vaaar! 
De-acolo, dacă s-au slobozit locul, au scăpat purceaua din 
acea viermuiala de oameni şi-au dat spre Sfîntul Sava, de 
unde-au mai fugit niţel pînă la Sărindar, unde-au vrut să 
şază, dară de zbieretele nebunilor ce-au fost în bolnița 

mănăstirii iarăşi s-au speriat şi-au fugit pînă dincolo de 
biserica lui Creţulescu, către Puţul de piatră, care-i pe lîngă 
Podul Mogoşoaiei, aproape de locul unde-au fost mai- 
nainte vreme straja tîrgului. De-acolo, dac-au mai sunat-o 
şeitarii din zurgălăi, s-au mai tîrît un pic, trecîndu spre 
capul podului, unde-au căzut şi-au stîrpit, lepădîndu dintr- 
însa o izină de purcel. 
Şi-au cam intrat Mavroghene la grijă, înţelegîndu că nu-i 
semn prielnic, că de purceaua Enii au zis Moxa c-au făcut 
treizeci de purcei. Dară tot n-au băgat în seamă, ce şi-au 
dus gîndul mai departe şi-au chemat pre Meimar-başa, 
căruia Vodă-i zicea greceşte, arhitecton, şi i-au poruncit 
să-i facă acolo un şadîrvan, cum are şi sultanul la saraiul 
lui, la ce i-a fi trebuit?! Că şadîrvanul acela-i ca un aleşteu, 
numai mai mic, zidit pe margeni cu piatră, iară pe mijloc 
are un meşteşug nemţesc de aruncă apa-n sus ca de doi-trei 
stînjeni. Şi au zis către boieri să-i dea bani s-aducă meşteri 
să-i facă şadtrvanul, că-ncolo pe toate le isprăvise şi numai 
fîntînă de-aceea cu apă săritoare n-au avut tîrgul! Cheltuind 
Vodă parale multe cu zădărnicii de acelea, iară au mai 
sporit dările, că şi-au pus în gînd să mai cheltuie cevaşi 
spre a face şi-un lucru văzut, că s-au socotit să-i rămiie 
numele peste veac pentru multe binefaceri ce-au făgăduit a 
făptui. Dară mai mult cu vorbe i-au îndestulat pe oameni, 
că numai făgăduiala ce-au făcut cătră vlădica şi-au ținut, 
punîndu tălpile bisericii acolo unde-au făcut şi şadirvanul. 
Şi, pesemne, nu i-au plăcut lui Dumnezeu să-i zidească 
Vodă lăcaş de slavă din lacrămile săracilor, c-au venit 
multe semne rele. Aşa, mai întîi, s-au iscat din chiar senin o 
vijelie mare, cu tunete şi cu trăznete de foc, dintru care şi-o 
casă s-au aprins în mahalaua Scaunelor, dară n-au stîrnit 
pojar, c-au venit în urmă multă cădere de apă, cît s-au şi 

temut oamenii c-are să fie înec mare, cum au fost la leatul 
1775. Din vântul acela mare multe dughene s-au suplberat 
şi case de oameni au descoperit şi orice lucru mic ce-au 
rătăcit au ridicat în văzduh, c-a fost şi vârtej mare, de la 
pământ pînă la cer, chiar unde-au săpat Mavrogheni să puie 
tălpile bisericii. 
Iară cîndu au fost 24 deni mai 7297, isprăvind Meimar- 
başa de făcut acel şadîrvan cu ape săritoare lîngă care-au 
mai zidit şi-un chioşc, cum au poftit Vodă să aibă unde bea 
cafea, au mersu acolo cu toată boierimea şi cu alai pentru 
priveală. Şi, pe cînd au ajunsu, au venit întunecime mare de 
soare, eclipsis, că l-au mîncat vîrcolacii, şi-au ieşit oamenii 
cu tingiri, cu oale, cu ce-au avut, şi-au băut în ele, şi-au 
sunat din tălăngi, şi-au dat din pistoale, iară pe la biserici 
au tras clopotele şi abia-abia, după ceasuri de vreme, l-au 
lăsat aceia de s-au mai luminat. Şi-atita au rămas de pe 
Mavrogheni, acea biserică ce-au ridicat-o-n capul Podului 
Mogoşoaiei, făcîndu bolniță alături şi cimitir, ba şi-o cişme 
au zidit. Şi-au îngrădit locul în jur să se ţie tîrg acolo, 
pentru care-au ridicat lui şi un foişor în mijlocul meidanu- 
lui, unde, şezînd pe tron, făcea ziceri către oamenii de 
dădeau jalbe la domnie. Aşa au făcut şi-ntr-o duminică, 
cîndu au fost adunare mare de oameni în tîrgul mavroghe- 
nesc, obşte venită de prin satele din Vlaşca. Fiindu sobor, 
au venit Vodă să şază-n foişor şi aceia, avîndu foamea 
scrisă cu galben pe obraji şi fundu şi cam rupti la straie, au 
prins a se văicări de biruri, zicîndu: 
— Aoleu, aoleu, că nu mai răzbim cu dările că sînt grele şi 
nu mai avem de unde c-am rămas goi! 
Și, dacă i-au tălmăcit Tănase, au făcut Vodă semn din mînă 
c-are să le cuvînteze şi, dac-au tăcut mulţii, au prinsu a zice 
greceşte, iară Tănase au tîlcuit cu glas mare, c-avea glas 

foarte bun, care se auzea de foarte departe: 
— Ce vă tînguiți de biruri, oameni buni? Şi ce vă jeliți c-aţi 
rămas goi? Că pentru nechibzuinţa voastră sînteți 
dezbrăcați. la să ne mai şi cîrpim, că nu putem să ne tot 
înoim! Că banii ce se strîng din dări se dau la-mpărăţie, 
iară din ce-au mai prisosit iată cîte binefaceri am săvîrşit! 
Ori oți fi orbit de nu vedeţi toate cîte s-au ridicat? Uite, 
colo, cişme! Pentru mine făcut-am, bre, au pentru voi? Şi 
tiparniță pentru mine făcut-am au pentru voi? Şi biserica- 
ceea, pentru mine făcut-am, bre, au pentru voi? Şi bolniţă, 
iată colo, pentru mine făcut-am, bre, au pentru voi? Şi 
cimitir de-ngropăciune, care-l vedeţi, pentru mine făcut- 
am, bre, au pentru voi? 
Și, dac-au auzit aceia şi de cimitir, au priceput gîcitura ce- 
au fost că, fiindu în jurul foişorului mulțime mare de 
arnăuți într-armați, şi-au luat seama umbletelor şi-au tăcut 
din jelete, ca să nu mai aibă a-şi boci şi morții, că le venea 
cimitirul lui Vodă cam peste mînă... 
Tot într-acea vreme, umbla Dumitrăchiţă şi-i dădea îndemn 
lui Grigoraş să cînte viața şi faptele lui Vodă, zicîndu de 
Vodă cum s-au tînguit cătră dînsul c-are să rămiie 
necunoscut vremilor din lipsa cărturarilor, c-ar fi vrut 
a-şi avea pe un Virgilie al său, să-l scrie-n cartea vitejiei şi 
s-ajungă în toată lumea vestit şi cunoscut. Şi, ca să-l 
înduplece, tot stăruia zicînd de Vodă să-l ţie-n dragoste şi-n 
cinste, care-s vădite. Nu l-au dus odată însuşi Vodă cu 
rădvanul în preumblare pînă la grădinile bănesei Ancuţa, 
unde-au şi petrecut? 
Şi s-au pus Grigoraş şi-au închipuit, cu multă trudă şi 
sfărîmare de cap, că nu puţin au asudat să afle ce nu erea, 
neşte stihuri în care l-au proslăvit pe Vodă. Curgeau în ele 
laudele ca gîrla, măcar că vorbele ce le zicea pe nemica nu 

se rezimau şi nici într-o băgare de seamă nu se ia. N-au 
avut el greață a minţi pentru pricina c-au fost cîntecul cu 
chichiţe, că unele vorbe, desfăcîndu-se, alta ziceau, nu 
laude. Dară atunci nu s-au cunoscut acel ascunziş, că nu 
i-au pătruns meşteşugul, cum au fost făcută cîntarea-n două 
părți, care fățiş ziceau una iară dosiş alta, ce toți au crezut 
să fie cîntare de laudă. Au slăvit el pe Vodă nu fiindu 
lacom de cîştig, că lăudător plătit n-au fost, măcar că i-au 
datu Vodă o mie de bani de argint, ruble ruseşti cu chipul 
împărătesei Catrina, cîte unul pentru fiecare stih. Numai 
n-au vrut Grigoraş să primească, ce i-au trimis îndărăt, 
zicîndu cuvînt cătră Dumitrăchiţă că nu face, că nu-s de 
aur, Şi i-ar aduce necinste lui Vodă de i-ar primi, că ar fi 
înţelesul că s-au străduit dînsul prea puţin! Acea cîntare de 
slavă, pentru care nu s-au îndurat Vodă să-i dea aur, oricît 
de groase le-au spus Grigoraş şi le-au gogoneţat, nu i-au 
părut prea mult lui Mavroghene, cum au şi zis Perdicarului, 
că prea au zis în scurt Grigoraş şi cu grabă, de n-au stăruit 
el să le spuie mai cu de-amăruntul. 
Acel Perdicaru, ghicitorul, auzind aşa, însuşi s-au pus şi-au 
scris un pomelnic lung, greceşte, pe-nţelesul că erea Vodă 
lumina lumii şi călăuza noroadelor, apărător al dreptei 
credinţe şi ziditor de biserici întru slava lui Dumnezeu cel 
adevărat. Şi-au datu şi el acele stihuri lui Vodă, nădăjduind 
răsplată mare să capete, pre Smaranda Şarkan de nevastă. 
Și cu umilinţă i-au zis că s-au încercat şi el, iară dacă pe 
undeva n-are să-i placă, să-i spuie locul ca să le mai dreagă 
şi să le mai îndrepteze. Şi-au cititu Vodă toată acea 
scrisoare, fiindu zece feţe, dară nu i-au plăcut, zicîndu 
Perdicarului c-au fost prea multă zeamă şi dumicaţi cam 
puţintei! Şi-au luatu condeiul şi-au ştersu tot, numai 
numele unde i-au fost au lăsat, Maurocenus, zicîndu că 

atita face să rămilie peste trecerea timpului! 
Auzind acelea, Perdicarul au stat năuc şi numai niţeluş au 
mărunţit din buze, dară vorbă n-au zis, că-i luase graiul, 
socotind, poate, c-ar putea să paţă şi vrun necaz. Aşa s-au 
descotorosit Vodă de dînsul şi nimica nu i-au mai dat, însă 
cîntecele le-au dat la tiparniță de le-au scris cu slovă și- 
adeseori poruncea lui Tănase să-i mai cetească. 
Tot pe acea vreme, trecînd cătră Stambul un neamt, sol 
de-al împăratului, l-au primit Vodă la Curte cu multe 
țeremonii de-au grăit în Divan. Şi-au povestit Tănase, care- 
au fost tîlmaci, c-au vorbit acela cu multă-nţelepciune, 
vrîndu a-i da de-nţeles că-mpăratul are grija celor de sînt în 
țară şi, dac-o fi nevoie, poate stărui la Poartă pentru 
durerile ţării, ce-or fi. Însă Vodă n-au prea luat aminte, ce 
tot lăuda pe sultanul şi stăpînirea turcească, zicîndu că-s 
foarte bune, iară în ţară, s-au fălit către solul, altă mai bună 
potrivire decît ce-au făcut el nici au fost, nici este, nici 
poate fi. Şi-acestea se cunosc şi pe dragostea supușilor, că-l 
țin în slavă şi-n cinste, au mai zis Vodă, că are sfătuitor duh 
trimis de la Dumnezeu. Și, pentru dovadă, au făcut semn 
lui Tănase de-au citit către solul stihurile Perdicarului, că 
spuneau acelea răzvedit. Dintru acel sfat, întorcîndu-se 
solul nemtesc la-mpăratul, multe vorbe rele-au zis de 
Mavrogheni, c-au mai aflat de prin unii de isprăvile şi 
făptuirile sale, zicîndu şi de cum umbla în caretă trasă de 
căpriori, care nu prea-i firesc lucru, că nici împărați n-au 
fost cu aşa apucături... 
La vremea iernii, pînă să se întîmple aceste de le-am spus, 
Sotir, pitarul, se adunase cu Hortolan tot şezînd la jocul de 
faraon, că ştia bate bine cărțile, avîndu, pesemne, şi dibăcii, 
că-i lua banii franţuzului şi-i golea punga de parale mai de 
fiecare dată. Şi-ncepuse-a fi lipsă şi-n casa lui Hortolan, 

că-i dăduse împrumuturi lui Vodă. Şi, dac-au fost iarna 
grea şi frigul mare, şedeau mai mult pe lîngă tandur, care-i 
un meşteşug turcesc de-a face cald fiindu un fel de tingire 
în care arde mangal, sub o mescioară, acoperită c-o velinţă. 
Şi oamenii şed tîrcol sub velință, de numai capul şi mîinile 
țin afară. Şi sub velință s-adună căldură de la mangalul 
acela, care-o ţine cu velință, să nu se risipească, de te- 
ncălzeşti bine la mădulare, numai, ieşind, nu ţi-e tocmai 
îndemînă, dară cu vremea te mai deprinzi, fiindu şi lipsă 
mare de lemne. Că, tot vînzînd Vodă vitele, n-au mai fost 
cu ce-aduce lemne-n tîrg şi ereau scumpe foarte, cîte taleri 
doozeci un car. 
Din acele împreunări cu Hortolan s-au ales pitarul cu mult 
folos că, adunîndu-se la sfaturi la boier Triglava, 
dimpreună cu Tănase şi cu Grigoraş, au spus o veste ce 
prinsese dînsul de la franțuz care, fiindu netreaz la minte, 
n-au avut nici strajă la gură. Şi-au zis să se fi ajuns mos- 
calul cu neamţul de-şi cam dau coate şi pun la cale război 
asupra turcului, pentru care-i caută aceluia pricină. Şi-au 
întrebat pe Triglava: nu le-ar fi de vreun folos acea- 
mprejurare? 
Şi, cugetînd Triglava, au zis să fie bine de s-ar porni 
amîndouă împărățiile, că nici unul pre altul n-are să-l su- 
fere să apuce ţara, că singur şi-ar pune ghimpe-n coastă. Şi- 
au zis să scrie cărți tot deodată şi cătră moscali şi cătră 
nemți, să ceară ajutor împărătesc, că, făcînd aşa, poate s-or 
trage de sub turci, dară nici sub aceia să nu-ncapă. Pe acel 
sfat, au scris pitarul răvaş cătră moscăliţa lui, care s-au 
găsit mai în urmă, cîndu au cercetat stolnicul casele lui 
Triglava. Şi-acel răvaş au fost aşa: 
Noi, Sotir Mogoşanu, pitarul ot Glavacioc, scriem domniei 
tale carte la amară vreme. Şi mai întîi nu lipsesc a-ntreba 

de scumpă nouă sănătatea domniei tale, țină-ţi-o Domnul în 
paza lui cea mare. Iară despre noi află că sîntem sănătoşi, 
măcar că-n ţară e durere şi-ntristare multă, c-au pus turcii 
peste noi Domn prea lacom şi tiran, care ne-au stricat țara 
şi-au risipit-o. Şi-au ajuns viaţa grea foarte, de umblăm tot 
cu zilele-n mînă. Şi-am gînditu noi mai mulți, boieri de-ai 
tării, să-ţi facem rugăminte să cercetezi pe Iîngă-mpărăție 
de n-ar fi vreo cale să se pună-mpărăția pentru noi. Şi mai 
bine-a fi de-ar trimite de la-mpărăţie pe cineva, cum au mai 
trimis slăvita-mpărăteasă, mai în urmă vreme, pre Nazare 
Carazin, că noi putem ridica ţara şi face oaste de volintiri, 
să ieşim de sub turci şi să ne tragem şi noi între creştini, 
dacă vom căpăta în ajutor ceva oaste să ne fie de ajutor în 
contra turcilor. Şi mai află de mine că, pentru aduceri 
aminte, de multe ori cu suspin mă poartă gîndul spre 
domnia ta, tot trăgînd nădejde la Dumnezeu să ne-ncrucişe- 
ze căile... 
Şi-au pus acea scrisoare într-un toiag sfredelit, în găunoşi- 
tura aceluia, şi l-au trimis pe Varahia, că le-au fost om cu 
credinţă. Şi-au lipsit acela luni cinci, avîndu cale de stră- 
bătut. Pe Varahia l-au învăţat şi altele să mai spuie prin grai 
şi-au făgăduit, dac-or veni oşti, şi zaherea s-adune pentru 
nevoile oastei. 
Şi-au trimis şi Triglava răvaş la nemți, către un sfetnic de- 
al împăratului, c-au stat cu-acela la-nvăţătură la Şorbona şi 
la Beci, de se-aveau foarte bine. Şi s-au plîns şi Triglava de 
pacostea ce-au abătut peste ţară, c-au zis de Vodă că este 
om fără neam şi fără credință că, grec fiind, şi-a zis italian, 
dar a venit la noi, între valahi, aducîndu apucături turceşti, 
că mai mult între turci şi-au dus traiul. Şi, creştin fiind, se 
poartă legat la cap cu cealama şi umblă să poarte război 
asupra creştinilor. Şi este el primejdie mare pentru ţară, că 

i-au dat sultanul hatişerif de Domn pe viaţă, cu drept, după 
moarte, să-şi suie-n scaun prăsila. Cum s-au vădit, este el 
Domn tiran şi prădător, c-au stricat obiceiele şi-au spart 
Divanul şi-au risipit ţara, care nu-i bine, că din acestea şi 
răzmeriţă se poate stîrni, cum au fost între românii din 
ungurime. Şi s-au rugat Triglava să stăruiască pe lîngă- 
mpăratul, fiindu acela duh luminat, să ne izbăvească, că nu 
mai poate răbda ţara şi prea mulţi boieri s-au pribegit. 
Acele scrisori ce s-au trimis n-au fost strigare-n pustiu, ce- 
au stîrnit împărățiile şi le-au dat cuvînt a spune că se ridică 
pentru durerile celor apăsaţi de turci, că nu mai pot suferi 
dînşii acele năpăstuiri ale creştinilor, că putere a răbda nu 
le-au mai rămas. Şi tot strigau vorbe c-or să ridice praporii 
oştirilor în semn de război. Au fostu pe-atunci multă 
vînzoleală de olăcari şi vorbe umblau fel şi fel, fiindu semn 
de neaşezarea vremilor. 

Şi, înţelegîndu Mavroghene că rău i-au ieşit alcătuirile, 
umbla a se pune bine cu ţara. Şi cu fățărie se făcea a se căi, 
dară plînsetul ca al corcodelului i-au fost, mincinos, că nu 
l-au muncit cugetul c-au făcut fapte năpăstuitoare, ce-i 
punea vină turcului că e lacom, şi de Divanul ţării se 
tînguia că l-au adormit. Dară numai din vorbe se-ndrepta, 
că-n cugetul lui nemica nu s-au clintit, cum s-au văzut şi pe 
aceea că, făr-a lăsa să treacă multă vreme, s-au apucat de 
altele, de s-au văzut bine adevărul ce e-n zicătoarea veche 
care zice de lup că-şi schimbă părul, iară năravul ba. Au 
fost la mijloc şi multe urzelile stolnicului lanache 
Drakinos, de care iarăşi trebuie să spunem, căci ne vine 
rîndul s-arătăm ce s-a-ntîmplat de-au ieşit iară acela ca 
uleiul pe faţa apei. 

Urzeli 


Cîndu i-au luatu Sotir acele scrisori lui lanache, l-au cam 
dat la mîna Doamnei Mărioara, care-l juca cum se joacă 
mîţa cu șoarecele, de nici rost de strînsură n-au mai avut, 
că lua Doamna toate. Şi, fiindu şi cam sărăcit, că-i luaseră 
cîndu l-au călcat mai bine de-o sută de pungi cu bani, başca 
scule şi odoare ce-au mai fost, ferbea rînza-ntr-însul şi 
singur se-nvenina de necaz. Dară, neputînd grăi, şedeau ca 
năpîrca ce, neputînd muşca, singură-şi rumegă veninul. Pe 
lîngă ce-au fost, mai tare s-au uscat şi s-au sfrijit, iară la 
obraz arăta el cam verde-pămîntiu, că-l scurmau pizma cu 
ghearele de-i răsucea şi-i strica măruntaiele-ntr-însul. Şi, 
multă vreme, nici mintea nu i-au mai fost bună, că nemerea 
mai mult pe-alăturea, de erea gata să-l lepede Vodă, că nu 
prea i-au mai fost de nici un folos. 
Înţelegîndu c-au abătut năpasta asupra lui, au prins Ianache 
de la o vreme a-ncleşta din dinți pînă şi-au mai limpezit 
mintea şi-au ticluit o cale-ntortocheată ce s-au socotit a-l 
sui-ndărăt, de unde s-au prăvălit. Şi s-au înţeles cu 
Perdicari, avîndu alcătuiri cu-acela, de-au meşteşugit dînşii 
neşte stihuri, cam aducînd cu ce făcea Grigoraş, c-au fost 
pline de măscărăltcuri, în care ziceau cu multe vorbe 
slobode c-ar fi ceva-ntre Ioniță şi Doamna lui Vodă. Şi 
zicea acolo că d-aia l-au îndrăgit Doamna c-avea deprinde- 
rea de-o dezmierda grecul şi după năravul turcesc, adică 
împotriva firii. 
Şi-au scris pe o foaie acelea şi-au dat stolnicul lui Ioniță, 
zicîndu să ia seama că are, precum se vede, pe cineva care 
umblă să-l piardă, că n-au scris acelea ca să-l laude. ŞI, ce- 
tindu Ioniţă, s-au făcut la faţă-n coaja lămiiei de spaimă ce- 
au avut în el. C-au priceput şi singur că, din ce-au fost 

acolo, n-ar mai fi stat Vodă pe gînduri, ce l-ar fi atîrnat în 
ştreang. Şi-au şi fugit de s-au prăvălit la picioarele Doam- 
nei şi s-au tînguit de duşmani, că vor să-i răpună zilele. Şi 
tot spunînd şi lăcrămînd i-au datu foaia de-au cetit şi 
Doamna, de au luat-o şi pe dînsa răcorile. Dar au fost mai 
dîrză, c-au poruncit de-au adus pe Aga Manolache şi i-au 
zis: 
— Pentru ce, ticăloase, mănînci pita stăpînului tău? Au cu 
ştirea-ți am fost făcută de ocară? Şi i-au dat de-au cetit, că 
Aga s-au jurat să nu fi ştiut nimicuţa de-acele. Şi i-au zis 
Doamna că nu vrea să-i strice inima lui Vodă cu asemenea 
ticăloşii, ce şi viața dumnealui ar pune în mare primejdie, 
ce să-şi împlinească slujba, că pentru el va alerga şi pentru 
zilele lui, şi să i-l afle pe nemernic, azi încă, iară nu mîine. 
I-au fost cu grabă Doamnei c-au fost Vodă plecat la 
Giurgiu cu Dumitrăchiţă, avîndu daraveli de rostuit cu 
Pazvantoglu, şi toate s-au cugetat a le spăla pînă să vie 
Vodă. 
Şi s-au dus Aga pe uşă, mergîndu tot de-a-ndăratelea şi 
făcînd la plecăciuni şi făgăduind toate să-mplinească 
precum i-au poruncit şi altfel nu. Dar au rămas biet Aga cu 
ochii aţintiți pe foaia-ceea de-au învăţat-o pe de rost şi tot 
cugeta cine-ar putea fi în spatele acelor şire, că nu se 
dumirea deloc. Şi s-au socotit dînsul c-ar putea fi Văcăres- 
cul, mai ales că-l surghiunise Vodă-ntre turci. Dară fiindu 
acela tocmai la Stambul, nu putea face stihuri aici, că nu 
erea vrăjitor! Şi, neputîndu-se el dumiri, au mersu de s-au 
văitatu la lanache, stolnicul, să-l povăţuiască, fiindcă mai 
făcuseră ei multe-mpreună. Dară lanache, fiindu mare 
vulpe, au săltat din umere, că la stihuri n-are pricepere, 
numai Perdicaru i-ar putea fi de ajutor, avîndu şi mare 
ştiinţă la ghicit, c-au avut dascăli de cei mai mari şi mai 

vestiți. Şi-au mersu Aga la ghicitor de i-au spus pricina, 
iară zodierul au şi luatu neşte pilitură de fier ce-au pus pe 
foaia de-o adusese Aga. Şi-au prins a plimba foaia pe 
deasupra unei pietre negre, care-i zice magnit, mai zicîndu 
el şi neşte vorbe letineşti, dintru care n-au înțeles Aga 
nimica. Iară pilitura juca de parc-ar fi avut spiriduş, cît s-au 
cam temut Aga, dar cruce n-au îndrăznit a-şi face, să nu 
strice farmecul cum au fost. Şi-au cetit Perdicari semnele, 
tot scriind cîte-o buche pe o foaie ce-au dat-o apoi lui Aga. 
Şi-au aflat Aga scris acolo: Grigoraş. Şi pe loc s-au făcut o 
lumină mare-n mintea lui, înțelegîndu că numai aşa putea 
fi, că s-au încredinţat a aduce bine cu cîntecele aceluia. Şi, 
plecîndu, au şi trimis de l-au adus arnăuţii, ca l-au aflat la 
hanul lui Agop, în odaie la Olerica. 
Iară cîndu s-au înfățişat Grigoraş dinainte-i, fiindu cam 
tehui de cap că petrecuse cu neşte lipoveni, i-au şi datu Aga 
foaia, fără alte vorbe, ce zicîndu-i numai să cetească. Ci au 
zis Grigoraş că nu poate, că n-au prea fost el dat la slovă şi 
să cetească Aga. ŞI, cetind acela, l-au întrebat: 
— Ascultă, bre, cine-au scornit acestea? 
Şi Grigoraş, poate din rachiu mult ce băuse, au cam vorbit 
cu nebăgare de seamă, că zice să fi zis că n-au făcut dînsul, 
dară au fost întocmite cu bun meşteşug! Din care s-au 
mîniat Aga, zicîndu c-au vorbit necuviincios, şi-au chemat 
arnăuţii şi l-au dat să-l ducă-n beciuri, să-l mustre pîn-o 
spune. Acolo, i-au dat aceia bătaie cu toiege la spate încît, 
după cum s-au tînguit Grigoraş, o pomeni-o şi pe ceea 
lume. Şi din bătaia ce-au căpătat s-au mîniat rău Grigoraş, 
cînd i-au venit vreme de-au putut, cum vom spune mai 
încolo, unde ne ţine şirul vorbei. 
Dar, prin Tănase, care-au prins a bate tîrgul, s-au auzit în 
prostime de Grigoraş, că l-au dus arnăuţii la Agie, şi, fiindu 

acela om cu faimă, s-au desfundat mahalalele şi-au prins a 
se aduna prostime pe uliţă. Şi-au fugit călare Aga de-au 
spus Doamnei, c-au zis nu cumvaşi, Doamne fereşte, să se- 
ntîmple vrun pericolon! Şi-au poruncit Doamna Marioara 
să-l sloboază, că nu face să-nceapă zurbaua-n tîrg, şi-i şi 
pricină gingaşă, care nu e bine să intre-n gura tirgului, ce să 
se facă Aga c-au fost numai o socotință greşită la mijloc. 
Şi-au mersu Aga de i-au vorbit lui Grigoraş, zicîndu să fi 
făcut dînsul doară ipotesis, prepus adică, şi l-au mîniat c-au 
vorbit necuviincios... 
— ŞI cu toiegele cum om face? au întrebam Grigoraş. 
Şi-au prins Aga a-şi face cruci şi l-au rugat a socoti şi 
bătaia ce-o primise ca fiindu hotărîtă de la Dumnezeu. Că 
trebuie să fi avut un rost mai adînc în socotelile lui 
Dumnezeu, ale cărui drepte rînduieli nu le putem noi 
pătrunde, mai ales cînd se-ntîmplă de se mai şi smintesc. 
Că, uneori, se mai face şi-aşa... 
Şi, dacă l-au slobozit, i-au potolit pe zurbaşi, între care şi 
muieri ereau multe, fiindu şi mai rele de gură, că tot strigau 
asupra arnăuţilor, că-s bune unelte grecilor şi, cum se ştie, 
coada securii face răul pădurii. Văzîndu-l pe Grigoraş, s-au 
mai potolit şi-au plecat de-acolo, purtîndu-l cu mîinile pe 
sus şi rugîndu-l să le cînte. Dară au avut Grigoraş glasul 
gîjîit, că răguşise strigînd la arnăuţi în beciuri, şi nu prea 
nemerea cîntarea. C-au fost dînsul precum greierele a 
căruia putere toată îi e-n glas... 
Şi n-au ştiut Grigoraş de ura ce-au căpătat Doamna pe 
dînsul, că nu s-au arătat spre el, de-au fost încredinţat că 
numai Aga au fost amestecat în acea pricină. Şi-au mai 
venit atunci şi-o-ntîmplare rea, de l-au amărit atîta cît nici 
n-au mai cumpănit ale lui. C-avea un prietin, popă la 
biserica Enii, ce i-au zis pe nume loan sin Firea. 

Erea acela un bărbat ca de patruzeci de ani, oacheş la piele, 
vorbăreţ şi cu prea puţini dinţi în gură că, fiindu săritor la 
bătaie, stîrnise multe pricini în care nu totdeauna biruise. I 
se-ntîmplase lui, pe cîte am auzit, şi alunecări, în mai multe 
rînduri, mai ales pe la nunţi şi pe la cumetrii că, dac-apuca 
să bea, îşi ridica apoi anteriul în brîu şi juca mireneşte, mai 
abitir decît toți nuntaşii, cu chiuituri. Aşa răcnea cuviosul, 
cînd îi venea lui gust, de te lua cu fiori. Minte-au avut 
dînsul multă, c-au ştiut carte tare, numai nu i-au fost toată 
bună, de-au făcut ce-a făcut. 
Toată beleaua ce-au avut cu Vodă de la Hortolan i s-au tras 
aceluia că, fiindu odată la drum cu Hortolan, au datu la han 
la Găieşti. Şi popa au mîncat de post, c-au fost o vineri, în 
ziua Răstignirii, iară Hortolan, fiindu papistaş iretic, au 
mîncat de frupt. Şi i-au venit lui Hortolan a glumi, şi-au zis 
popii să-i boteze un ogar ce-au avut cu dînsul. Iară popa 
Ioan, bine pricepînd vorbele neguțătorului, că-i erea voia 
a-l batjocori, au zis că nemica nu-l ține a-i face cumu i-au 
ZIS, numai nu ştie dînsul de-i e cu voia dulăului a se face 
creştin credincios. Şi mai bine-ar fi de l-ar ispiti, să afle. Şi- 
au luat două blide şi-au pus în unul bucate de post, ce-au 
mîncat dînsul, şi-n altul bucate de dulce, ce-au mîncat 
Hortolan, şi-au dat dulăului. Şi-amuşinînd acela blidele, nu 
i-au plăcut bucatele de post, ce au apucat din blidul cu cele 
de frupt. Şi-au zis popa loan că nu-i dulăul de legea lui şi 
nu-l poate boteza, că-i e voia, precum s-au văzut desluşit, 
să rămiie păgîn varvar. 
Şi, fiindu la han acolo mulţime de oameni călători, au rîs 
aceia de pilda popii, iară Hortolan s-au mîniat rău că l-au 
rămas popa şi l-au ruşinat în vileagul obştii, fiindu mai 
dibaci ca dînsul. Iară dac-au ajuns Hortolan să aibe taine cu 
Vodă, au pîndit şi-au aflat prilej de l-au pîrît, zicîndu că 

s-au hainit. Că luase obicei popa de nu-l mai pomenea pe 
Vodă-n biserică la ectenie. Care lucru, auzind Vodă, au 
poruncit de-au adus la Curte pe loan şi l-au întrebatu că: 
— Adevăratu-i, popo, că nu mă pomeneşti? 
Şi-acel loan şi-au pus credinţa-n Dumnezeu şi-au mărturisit 
că-i adevărat. Şi-au zisu şi că de aceea nu-l pomeneşte, 
c-au pus biruri grele peste ţară şi nu mai poate ţara să dea, 
că-i scăpătată rău. Aşa au zis, măcar că vătaful de spătărie 
l-au buşit pe spinare cu pilul, că au vorbit necuviincios. 
Iară lui Vodă zice să-i fi venit furie, că s-au răstit la dînsul: 
— Cată-ţi de liturghie, popo, şi grijeşte de sfinţi, că de 
biruri grijesc eu. Şi să-ţi iei seama umbletelor şi nu te mai 
vîrî cu nasul în trebile Domnului, că de nu te păzeşti pun să 
ţi-l taie! Şi să mă pomeneşti în biserică pentru sănătate, 
iară de-i face altfel am eu un duh ce mi-au zis că scurte-ți 
vor fi zilele! 
— Scurte au lungi, au zis loan, de la Dumnezeu sînt şi nu e 
om să aibă putere peste ele. Că cele vremelnice or fi sub 
puterea lui Vodă, dară cele veşnice sîntu ale lui Dumnezeu. 
Iară cele veşnice le cuprind şi le calcă pe cele vremelnice, 
cît şi Măria Ta nici cît firul de pulbere nu eşti înaintea lui 
Dumnezeu! Iară de pomenit, eu nu te-oi pomeni, că nu mă 
lasă cugetul. 
Și s-au minunat mult Vodă de acele vorbe, c-au cunoscut în 
ele o tărie cu care n-au fost deprins a se măsura. Că nu s-au 
putut dumiri cum de i-au zis acela-n față aşa vorbe pentru 
care şi viața-i putea lua. Şi-au zîmbitu a rîde, cum nu i-au 
fost obicei, şi l-au întrebatu că pentru care pricină nu l-ar 
pomeni, măcar cît de mari biruri ar pune, că ştie dînsul bine 
năravul ce-l au ei de şi pe dracu-l pomenesc şi tot nu-i mai 
munceşte cugetul, iară pe dînsul de ce să nu-l pomenească? 
— Bună desluşire am căpătat, zice să fi zis loan după ce-au 

şezut de-au cugetat niţel, şi mult s-au luminat priceperea 
mea dintru aceste vorbe. Şi-oi face de-acu precum ti-e voia. 
Şi l-au lăsat Vodă să se ducă, socotind, pe acel cuvînt, că 
l-au domolit şi l-au adus la ascultare. Numai n-au nemerit 
dînsul în cine să-şi puie-ncrederea, c-au datu popa răspuns 
viclean după cum, curîndă vreme, s-au şi văzut. Că, viindu 
duminica şi ieşindu popa să ţie predică, au prins a spune de 
Vodă că nu-i unsul lui Dumnezeu şi nici făptură a 
Domnului nostru cel din cer, ce-i însuşi Satana care s-au 
împieliţat şi-au luat chip omenesc spre a strica mai bine 
dumnezeieştile zidiri. Că, întocmai Satanei, e stăpînit de 
trufie şi vrea să prefacă lumea, dară nu spre a o duce către 
mai bine, ce numai spre a-şi mări sie-şi faima şi-a-i rămîne 
pomenirea-n veac. Că nu din iubire de oameni face ce face, 
ce din iubire de sine şi de arginţi, care-s uneltele 
Diavolului. Şi l-au anatemisit şi l-au afurisit cu blesteme 
mari, răsucind făclia cu lumina-n jos. Că partea lui pe ceea 
lume au zis să fie-ntunericul şi bezna cea mare. Şi singur 
s-au pus apoi de şi-au cîntat slujba morţilor, fiindu biserica 
cam de tot goală, că oamenii, temîndu-şi pielea, auzindu 
acea predică, cîte unul cîte unul se tot dădeau pe uşă şi se 
răzleţeau, ca să poată apoi zice, după cum venea-mprejura- 
rea, şi c-au fost şi că n-au fost. 
De la acea predică smintită ce-au zis, i-au scornit vină 
însuşi vlădica, după cum i-au poruncit Vodă, c-au furat 
odoarele bisericii de le-au vîndut unor ţigani căldărari. Că, 
plătind bani, s-au găsit un Dinică Baban ce s-au jurat să-i fi 
vîndut popa o cruce de aur s-o facă inele. Şi, pe jurămîntul 
aceluia, l-au luat de l-au închis într-o cotineață la Curte 
vreme de trei zile, şi i-au dat mîncare tot peşte sărat, iară 
apă nici picătură. Şi-n urmă l-au scos la maidan, cu 
odoarele bisericii de gît, tot bătîndu-l cu toiege ca să zică 

însuşi: 
— Cine-o face ca mine, ca mine să paţă! 
Dară nici popa n-au vrut neam, măcar că i-au făcut cazne 
mari şi cu multe munci l-au muncit, că şi cu custura l-au 
crestat şi i-au dat sare. Şi marţi, 7 deni, leatul de la facerea 
lumii 7296, l-au ridicat în furci lîngă zidul Curţii Vechi, la 
locul osîndei. Şi, cîndu l-au luat Magaie, gîdea, au strigat 
popa: 
— Dreptatea nimeni n-o poate lua, că-i a oamenilor lăsată 
de Dumnezeu! 
Numai nu s-au auzit bine, neputîndu dînsul vorbi, c-au avut 
limba umflată şi dinții smulşi. ŞI, dac-au mai vrut să zică 
ceva, i-au pus gîdea mîna-n gît şi l-au sugrumat să tacă. 
Acea cutezanţă a popii au cam speriat-o pe Doamna 
Mărioara, auzindu că i-au fost pretin lui Grigoraş. Şi-au 
hotărît să facă mai iute ceva să se descotorosească de 
dînsul, că-i sta la inimă ca un ghimpe-nveninat. Şi-au che- 
mat pe Mamunos, un spiţer grec învăţat în solomonii ce 
i-au fost sfetnic de taină, c-o-nvăţa meşteşuguri vrăjitoreşti, 
cum să facă aur din tinichea, fiindu mare pezevenghi, că şi 
pe acel Ioniță zice să-l fi robit Doamna tot cu farmece de- 
ale spiţerului. Că l-au pus pe Mamunos de-au făcut o 
păpuşă de ceară în care, omorînd o vrabie, au vîrît inima 
aceleia la subțioara dreaptă. Închipuia acea păpuşă un 
bărbat al căruia mădular erea multu mai mare decît se 
cuvenea şi putea să fie de la Dumnezeu, care toate le-au 
făcut cu măsură şi potrivire, numai ale măgarului le-au 
greşit niţel, că poate să le fi făcut mai tîrziu, cîndu au fost 
ostenit. Dară tocmai pilda aceluia n-are omul de ce-o ţine, 
c-au mai lăsat Dumnezeu şi altele, mai înțelepte. Iară 
Doamna, luînd acea păpuşă, tot mîngîia mădularul ruşinii şi 
vrăjea letineşte, cumu au învăţat-o spiţerul, zicîndu: 

— Per ipsum, et cum ipso et in ipso !.., 
Că-n acea parte a trupului s-au cugetat dînsa a sta tot rostul 
vieții pe acest pămînt! 
Şi, venind Mamunos, i-au destăinuit pricina cum e, 
zicîndu-i să-i afle o cale de-a se scăpa de cărturari, iară mai 
cu seamă de Grigoraş. 
— Treaba-i gingaşă, zice să fi zis Mamunos, şi trebuie 
lucrat cu skepsis, că, dintii, trebuie făcuţi de ruşinea lumii, 
să nu se mai uite nimenea-n gura lor şi nici o trecere să nu 
mai aibă, nici crezămînt. lară după ce-au şezut o vreme de- 
au cumpănit, au tuşit a-şi drege glasul şi-au spus c-ar fi o 
cale. 
— Vorbeşte! au spus Doamna, umflîndu-şi guşile de mînie. 
— Socot că trebuie făcut aşa ca acei netrebnici în de ei să 
se facă de ocară faţă de Vodă şi de boieri prin necuviin- 
cioasă purtare. Cunosc eu un farmakon, ce se poate da şi-n 
cafea, care i-ar aduce-n stare să nu se mai poată ţie-n faţa 
lui Vodă şi să-nceapă a vîntui. Osînda ar veni asupră-le 
chiar de la Măria Sa şi cu deplin temei, fiindu în vileagul 
obştii. Iară Măria Ta, nefiind faţă, cum şi mai bine-ar fi, 
nici bănuială n-ar fi la mijloc, cum ar fi mai înţelept lucru. 
Şi trebuie lucrat numai prin başcafegi, să nu ştie mulți, iară 
de ne va face trebuinţă să putem repede şterge toate urmele 
lucrării, c-am aflat taina unei ape, aqua toffana, care-o 
ştiau numai oamenii din vechime, fiindu cea mai tare 
otravă, mai bună şi decît săricica. 
Şi zice c-au zis Doamna să le dea de aceea, numai n-au 
vrut Mamunos, spunînd în urmă să se folosească de apă, 
după ce le-or face ruşine, dîndu-i în priveliştea întregului 
Divan de s-a putea. Să aibe glasuri apoi, care să zică de 
cărturari c-au fost căzuţii căzuţilor. Că cine vrea să omoare 
un cîine îi scoate întîi că-i turbat! 

Şi Doamna Mărioara, plăcîndu-i urzeala grecului, au făcut 
după cum o au povăţuit şi-au trimis de-au adus pe başcafe- 
gi cu care-au uneltit dînsa-n taină mare şi-au pus la cale 
lucrătura. Şi-a doua zi, avîndu Vodă a ţine Divan, i-au 
poftit şi pe cărturari - pe boier Vlăşceanu, pe Grigoraş şi pe 
Tănase - c-au stăruit Doamna, lăudîndu-i mult şi zicînd să 
facă cum au auzit dînsa să fie pe la alte curți, că unde-s 
cărturari e şi strălucire mai multă. Pentru stăruințele 
Doamnei s-au înduplecat Vodă şi i-au poftit şi pe-aceia de 
i-au amesticat printre veliţii boieri, de s-au adeverit şi 
vorba ce zice că numai apa, focul şi muierea orişipeunde 
răzbesc. Şi-au venit Triglava, măcar că nu prea i-au fost 
voia, dar fiind poruncă domnească s-au supus. lară 
Grigoraş, care-au fost mai plăcut lui Vodă, că amîndoi 
ereau oameni închipuiţi, au venit şi cu coşcodanul în cîrcă, 
după năravul ce-avea. Pe el l-au poftit Vodă să şază lîngă 
dînsul pe macat, că-i erea voia să vază cum trage maimuca 
ciubuc. Şi-au poruncit de-au dat la toți cafea şi ciubuc şi se 
minuna Vodă de-nvăţătura ce-i dedese Grigoraş la acea 
jiganie ce trăgea din ciubuc întocmai ca un om, şezîndu 
turceşte. Şi-au prins Tănase prilej, fiindu vorba de 
învăţătură, şi-au zis că de pe acea maimucă se poate 
cunoaşte de cît preţ e-nvăţătura unui om. Că, dacă o jiganie 
ajunge-a fi ca un om, omul învăţat se ridică mai presus de 
sine. Şi-au prins şi Triglava a spune că otcîrmuirile cele 
cuviincioase sînt care năzuie a da mai la lumină, făcîndu 
şcoale pentru norod, să-l deştepte şi să-l deprindă cu mai 
bune obiceiuri, că măreţia omului stă-n înţelepciune, care 
vine din învăţătură. 
Dar Vodă n-au luat în seamă, c-au zis să fie prea mare 
cheltuială cu acelea. Că nici nu-i trebuinţă prea mare de 
şcoale, că pentru om, cum se ştie, cel mai bun dascăl e pă- 

tania. Iară slava omului nu din învăţătură-i vine, c-aceea-l 
moleşeşte şi-l dezvaţă a mai fi cutezător. 
Şi s-au ridicat Grigoraş, s-au temenit şi-au întrebat cam ce 
cugetă Măria Sa a fi măreţia? Pentru care vorbe au stat 
Vodă niţel pe gînduri, au tuşit şi-au zis: 
— Măreţia-i atunci cînd... de-o pildă eu..., adică, uite 
Alexandru cel Mare care d-aia a fost vestit, c-au făptuit 
lucruri de seamă, fiindu cel mai cutezător războinic ... 
Şi-au prins a povesti de Alexandru Machedon cum au ajuns 
de s-au luptat şi cu Por împărat şi de calul aceluia, Bucefal, 
cam amestecîndu cu-ntîmplări ce-avusese însuşi pe cînd au 
umblat dînsul cu catarga pe Marea Albă. Numai că, 
schimbînd vorba, au strămutat şi noima, de nu prea s-a 
dumirit nimeni ce-a vrut a spune, fiindu cam încurcate. Și, 
poate pe cîndu au cuvîntat Vodă acelea, tot făcînd 
coşcodanul giumbuşuri, se vede c-au schimbat felegeanul 
lui Vodă şi i-au dat lui Grigoraş, şi n-au cunoscut, fiindu 
asemine lucrate, din farfuriu de China şi cu zarf de argint. 
Iară fiertura ce-au ştiut-o Mamumos spiţerul s-au vădit a fi 
cu putere mare, căci iată cum au venit întîmplarea: 
După oarecîtă trecere de vreme, că vorbeau ei de-ale ţării, 
au simțitu Tănase o tulburare-n măruntaie. Şi, ca să nu 
săvîrşească vreo necuviință, au datu să se scoale de pe 
divan cu gînd să scape la umblători. Din mişcarea ce făcu, 
pesemne, de cum se urni din loc o duhoare grozavă răbufni 
în juru-i, încîtulea toți cîți se brodiră în preajmă năvăliră 
către geamuri, mai la larg, să răsufle văzduh curat. Copleşit 
de nenorocire şi năucit, cărturarul încremeni locului, cu 
graiul pierit, ce numai de sub anteriu s-auzea ca cum ar fi 
făcut un buhai. 
Şi s-au mîniat Vodă că i-au stricat sindrofia şi l-au zgornit 
în ogradă, poftindu-l, cu vorbe nu prea alese să şază-ntre 

dihănii, adică mai potrivit cu starea lui şi cu o aşa lipsă de 
hristoitie. Singur Triglava au încercat sfut să ridice cuvînt 
întru apărarea nemernicului, dară au spus cam rău, zicîndu 
către Vodă că vinovatul numai în stare de beţie ajungea să 
săvîrşească asemenea fapte stricăcioase şi necuvenite: 
— lartă-l, Avthenta, că nu i-au fost cu voia! zice să fi zis 
Triglava şi, după ce s-au temenit, s-au sprijinit în toiag, 
cum avea meteahnă. Dar temeneaua se vede c-au fost 
nenorocirea lui, că, din apăsare asupra pîntecelui, îl prinse 
durerea şi, pînă să bage de seamă, măcar că se ţinu cît putu, 
păţi şi el întocmai. 
Răzbit de duhoare, Vodă, astupîndu-şi nasul cu mîna, se 
trase-n geam. Şi-atunci au trăznit peste ei nenorocirea! Că, 
de sub poalele caftanului domnesc, porni un bubuit de 
parc-ar fi dat tunul ce arăta seara că nu mai erea slobod 
nimenea să umble pe poduri. Ceea ce auziră boierii, 
făcîndu-se că n-aud, se-nsoţea cu un miros greu, spurcat, 
ce aşa-i trăzni că ereau să se-năbuşe, măcar c-au bătut 
Vodă-n talanca şi-au venit buhurdangiul de-au fluturat din 
căţuie fum de odagaciu, să mai primenească aerul. Și 
şedeau toți trei în spătărie, că nici Tănase n-au mai apucat 
să iasă, şi nu mai conteneau, de gîndeau cinstiţii boieri că 
se află la o-ntrecere de acelea cu pehlivani. Că Vodă, pre 
cîte au zis unii, făcea mai puturos ca toţi, cît se-nvîrtoşase 
aerul, iară, pre cum au zis alţii, doară mai cu răsunet făcea, 
că-i asurzise. 
Şi-apoi s-au pornit coşcodanul lui Grigoraş a face duhoare 
rea de i-au zgornit Vodă pe toţi de la Curte şi pînă seara 
zice c-au umplut odăile Curţii de duhoare, fiindu Vodă, 
cum se ştie, bărbat voinic la făptură. Şi le-au venit greu tare 
cărturarilor că, ieşind în uliţă, fiindu careta lui Triglava 
dusă, i-au luat lumea-n seamă că prea făceau larmă şi 

putoare şi i-au cam huiduit pentru ce făptuiau. Dreptu-i că 
Grigoraş nu făcea, dară făcea coşcodanul, de nici nu-l mai 
putea duce-n cîrcă de miros urît, şi-l ducea pe jos, agăţat în 
lanțug. Şi-au avut noroc dînşii că, sosind careta, s-au suit 
cum au putut de s-au dus acasă la Triglava, unde s-au pitit 
prin grădină. Şi-au zis Triglava: 
— Nu e bine ce e, că iarăşi cred să-şi fi vîrît stolnicul 
coada! Bine că n-au fost otravă, că grecii aceştia aşa lu- 
crează. Şi i-au părut rău că n-au fost şi Sotir să se sfătu- 
iască, fiindu pitarul dus acasă, la Glavacioc, că avea de 
pornit cinci sute de cai către nemți, după cum îşi avea-n- 
țelegerile cu aceia. Şi-au fost lucru desluşit că pentru dînşii 
au fost pregătită acea cafea cu dresuri şi s-au nemerit de-au 
băut Vodă a lui Grigoraş, schimbîndu coşcodanul 
felegenele. Şi s-au cugetat c-are să priceapă şi Vodă cum 
au fost pricina... 
Și-au întrebat şi Tănase de n-ar fi mai brodit să ia dînşii 
drumul Braşovului, c-or să mai vină şi altele, dar Triglava 
n-au vrut, zicîndu că locul lor e să rămiie acolo, cum s-au 
vorbit. Şi-au rămas, măcar c-au fost cu inima-ndoită, tot 
aşteptînd pe Sotir să vie. Că n-au avut dînşii cum şti că, în 
acea vreme, la Curte toate ereau răsucite cu fundul în sus, 
fiindu Vodă Dunăre de mînios. Că, dac-au dat poruncă să 
vie la dînsul baş-cafegi, s-au aflat că acela pe nicăieri n-au 
fost, de s-au încredinţat Vodă în prepusul ce-au avut. Dară 
nu tîrzie vreme, tot scotocind să-l afle, au dat peste dînsul o 
slugă într-o cămară tainică din harem, la catul de sus. Au 
fost acela strîns covrig sub un covor, fiindu mort, otrăvit. 
Şi-au chemat Vodă pe Aga Manolache şi pe Sava Căminar 
de le-au poruncit, tot țipînd, să-i afle făptaşul că, de unde 
nu, are să le şază capetele unde le şed picerele. Căci vrea el 
numaidecît să ştie cine i-au făcut acea ocară spre a-l 

răsplăti după cum i se cuvine! Şi n-au sfîrşit bine vorba 
c-au năvălit în odaie un olăcar de la Stambul, plin tot de 
pulberea drumului, zicîndu c-aduce veste grabnică. Şi-au 
dat scrisoare cu pecete în mîna lui Vodă care, cetind, s-au 
făcut la faţă alb ca varul şi s-au prăvălit între perini. 
Au fost acea scrisoare, cum s-au aflat apoi, de la Husein- 
paşa, capudanul, ce-i da ştire că banii peşcheşului, care i-au 
trimis la dînsul, sînt toți calpi! Şi-au zis turcul că el nu-l 
poate bănui, fiindu prietini vechi, dară să cerceteze cu 
grabă pricina, să afle ce-au fost. Şi să grăbească cît o putea 
să trimită alți bani, fiindu primejdie mare asupra lui. Şi să 
fie cu priveghere să nu mai fie bani de aceia! 
Și, dacă şi-au mai venit în fire Vodă, i-au venit pandalii, 
că-l mai strica şi duhoarea ce făcea, şi-au prins a alerga ca 
un nebun prin odaie, răcnind de parc-au fost apucat. Şi-au 
tras de pe perete un iatagan şi s-au pus cu acela asupra unei 
mescioare, de acelea încrustate cu sidefuri, de-au hăcuit-o 
şi-au făcut-o ţăndări. Şi-au prins apoi a bate şi-n alte lucruri 
ce-au fost, pîn-au ostenit şi-au lepădat iataganul, că i-au 
fost lama ciobită toată. Aşa, dacă şi-au mai sleit mînia, s-au 
mai domolit, şi-au poruncit de l-au chemat pe cumnată-su 
Condili, c-acela au trimis banii la Stambul, şi i-au dat 
scrisoarea de-au cetit. 
Şi grecului, tot cetind, mai greu îi venea, c-au zis el că se 
tot încălecau şirele unele peste altele de-i venea anevoie să 
mai desluşească slova cum au fost. Şi-au rămas cu ochii 
zgîiți pe slove, neputîndu a-nţelege, c-au rămas ca trăznit. 
Și, măcar că-l îneca duhoarea, nici spre geam nu s-au mai 
putut trage, că parcă-i butucise picioarele. Şi-i tot da bold 
Vodă să-i spună ce fel de bani au trimis el la Stambul? 
- însumi i-am numărat şi i-am socotit, au zis Condili, şi-au 
fost aur curat! Eu nu pot înțelege şi mă tot gîndesc să nu fie 

vreun meşteşug de-al turcului... 
— Ba acela nu, s-au mîniat Vodă, că mi-au fost întotdeau- 
na cu credinţă! Şi mai degrabă voi... Că nu vă mai săturaţi 
de aur! Unde-i aurul? 
Pentru întrebarea aceea, cu care-l punea Vodă sub prepus, 
au zis Condili să se fi mîniat, că dînşii s-au ştiut de mici, şi 
i-au zis: 
— Cu urît gînd vii asupră-mi, Mavrogheni, uitînd tu multe 
care-au fost... 
Dară, cum au zis, mai bine limba şi-ar fi înghițit, că s-au 
înfuriat rău Vodă şi-au prinsu a răcni cum că se cunoaşte 
bine a-i fi duşman, că de-atitea ori i-au zis, ca să ţie minte 
bine, cum că numele lui nu-i Mavrogheni, ce Maurocenus, 
Maurocenus, Ma-u-ro-ce-nus! Că ce vrea el a spune? Că-i 
om de rînd? Au se face a uita că spiţa lui din Morosini au 
scoborît, care-au fost oameni nalți între cei nalți! Viţă de- 
mpăraţi! Şi el, măcar că-i e cumnat, umblă să-i surpe slava 
numelui? Să-l prăvălească-n gloată? 
Şi pe loc l-au lepădat din orice dregătorie şi i-au poruncit 
să lipsească din hotarul ţării, că nu-i vrednic a mai rămîne 
pe lîngă sine. Şi nu-i ia şi viaţa, cum i s-ar cuveni pentru 
ocara ce i-au făcut, numai de hatîrul nepoților, să nu-i cază 
tot lui pe cap! Şi-au pus slugile de l-au dat pe uşă afară. 
Iară Vodă au prins a umbla turbat prin odăi, strigîndu: 
— Maurocenus! Maurocenus ! Maurocenus! 
Şi, din acele umblete, s-au lățit duhoarea-n toată Curtea! 
Și-au fost vremea tîrzie, către seară, cîndu s-au mai liniştit 
şi-au zis să vie la sine Dumitrăchiţă. Şi-au povestit aceluia, 
pe amăruntul, toate cum au fost, zicîndu că-i prea mîhnit în 
sufletul lui pentru a mai cugeta ce trebuie, ci să descîlceas- 
că dînsul pricina, fiindu lucru grabnic. Şi-au stat Dumitră- 
chiță de-au cugetat o vreme, tot socotind pe deşte, şi-au zis 

apoi că trebuie lucrat cu rînduială, că mai întîi şi mai întîi 
trebuie alți bani să trimită Măria Sa la Stambul, s-astupe 
gura paşalelor pîn-a nu-ncepe să umble cu vorbe cătră 
sultanul. Şi-au zis c-are să fie greu foarte să adune iarăşi 
atîţia bani, c-abia ce s-au adunat şi n-au avut cînd să mai 
intre alții, fiindu şi negoțurile scăzute. Şi n-ar fi nădejde 
decît la Băltăreţu să afle. 
Şi-au trimis Vodă pe Sava Arnăut de l-au adus pe Băltărețu 
cu grabă mare, de-au fost acela îmbrăcat precum nu se 
cuvine, cu giubeaua peste izmene, că din somn l-au luat şi 
nu l-au îngăduit nici nădragii să tragă pe el. Şi-au cuvîntat 
Vodă, arătîndu-i pricina pentru care l-au adus, de s-au 
îngrozit neguţătorul, măcar că Vodă i-au zis c-are să fie 
doară împrumut, cu înscris la mînă. Şi-acela se văita de 
atîta sumă de bani, zicîndu că n-are şi nice poate aduna în 
aşa scurtă vreme, că nu-s bani în ţară, că şade cu sipeturile 
pline de amaneturi ce nimeni nu vine să le mai scoată, că 
n-au pe ce. 
— Ba să faci cum oi şti şi-n soroc de trei zile să aduci 
banii, s-au răstit Vodă. Şi-o să-ţi dau otcupul ocnelor fără 
mezat. 
— Ba că n-am cum, Avthenta! Măcar şi vămile de mi le-ai 
da! Că nu-s bani! Nu-s! 
Și-au mai stăruit Vodă o vreme, că tot dedea-ndărăt 
Băltăreţul, zicăndu că n-are cum, pînă au sărit Dumitrăchiță 
asupra-i de i-au dat cîteva toiege la cur, că ţinea mînie pe 
dînsul pentru camătă mare ce-i luase lui Iani, socru-su, cînd 
cu nunta. Şi-au strigat la el: 
— Pentru ce, ticăloase, nu sai pentru Domnul tău, care şi 
viaţa poate să ţi-o ia! Şi tot dedea cu toiagul pe unde 
nemerea, că nu se uita, de şi tidva i-au spart şi-i curgea 
sîngele şiroaie pe faţa obrazului. Şi s-au făgăduit Băltăreţul 

să dea oricît, numai să scape, c-au zis să topească scule de 
aur şi odoare, ce-s amaneturi la dînsul, şi să dea la tarapana 
să le bată cu tura de mahmudele, că altă cale nu-i. Şi pe 
vorba aceasta i-au dat drumul să se ducă, de-au prins acela 
a fugi cu caftanu-n vine, că n-au mai avut nădejde să mai 
scape viu de toiagul lui Dumitrăchiţă. Că umbla acela ca pe 
vremea patriarhilor, în toiag greu, din stejar, întărit prin 
şedere în apă. 
Şi-au făcut bani la loc nu fără ostenele, că n-au ajuns ce-au 
adunat Băltăreţul şi-au mai dat şi Vodă ceva scule de aur 
din cele ridicate cîndu au luat averile Cîmpineanului. Şi-au 
rămas pomenirea acelei întîmplări, c-au pus Băltărețul de- 
au scris-o pe-o candelă de argint ce-au dăruit-o bisericii 
Stelea, alăturea de care i-au fost casa: închinatu-s-au 
această candelă sfintei biserici Stelea pentru mulțămită ce- 
au dat slavei lui Dumnezeu Kir Ştefan Băltărețul căndu 
i-au scăpat zilele de urgia lui Dumitrăchiţă Turnavitul, 
megas kaminaris. 
Și, fiindu încă Mavrogheni cu grija banilor de peşcheş, au 
primit veste de la vizirul că-i vremea spre război şi să- 
ngrijească de zaherea pentru oşti. Şi s-au grăbit Vodă de-au 
dat porunci tari, ce mai rău au îngenuncheat biata ţară, că şi 
vitele le-au murit sărmanilor creştini tot cărînd zaherele-n 
cetățile turceşti. Şi birul au pus să-l mai plătească o dată, 
sub cuvînt că vine vreme de război şi s-au cugetat să facă 
oaste, să fie de apărarea ţării. Şi-au prins a striga oameni la 
oaste, măcar că grecii i-ar fi zis că nu-i bine, că o să-nveţe 
gloata a da cu armele. Dar nu i-au scos din cap, c-au zis că 
ce fel de Domn e el dacă n-are oaste? 
Şi-au făcut o adunătură de felurimi de oameni fără căpătii, 
neşte blestemaţi, arnăuţi, turci, greci, ba şi români au fost 
mulți, tocmiţi în simbrie cu cheltuială mare din visteria 

țării. Şi-au fost mulţi care nici puşcă n-aveau, nici sabie, ce 
numai ciomege, parcă mergeau să pască oile! Acea 
adunătură o au numit-o el oastea ţării şi i-au strîns sub 
bairac, că le-a făcut prapor cu sfeti Gheorghe, omorîtorul 
de balauri, care-l duceau în suliță denaintea lor. Ci, făcîndu 
el acea oaste de haimanale, s-au văzut că erea nevoie s-o 
păzească cu străji de arnăuţi, să nu fure şi să nu-i omoare 
pe bieţii români, că umblau lefegiii în toate părțile după 
tilhăru, furindu ei mai cu seamă găini de prin ogrăzi. 
Iară cîndu au fost iulie 20 deni, în ziua de Sînt-llie, au adus 
oastea în cîmpia Teilor, lîngă lac, unde se-ncură caii în 
sîmbăta lui sfeti Toader, că, fiindu biîlci la Drăgaică, au 
vrut a face privelişte cu vederea acelei oştiri. Dară s-au 
arătat iarăşi semne rele că, ducînd denaintea lor prapurul, 
au căzut din suliță jos şi s-au făcut îmbulzeală, dîndu unii 
peste alţii, cît nu se mai ştia ce-i acolo, laie de ţigani au 
oaste tocmită? Şi chiuiau oamenii ca la urs şi rîdeau, 
zicîndu de Vodă că şi-au făcut oaste pe potriva lui, cum 
spune şi la zicătoare: cumu-i turcul şi pistolul! Şi-au luatu 
seama Vodă că-i rîdeau aceia oastea, tot făcîndu gură şi 
chiloman, şi s-au mîniat rău, de s-au şi jurat atunci să facă 
acel neam de oameni clevetitori să-i pupe şi țucalul, să le 
fie spre ruşine deplină. Şi, avînd un ţucal de argint, l-a dat 
unui argintar şi i-a poruncit aceluia să-i facă ferecătura unei 
icoane ce-au pus-o-n biserică la Zoodochos Pighi. Şi n-au 
spus nimănui nimic de acea faptă, că-şi rîdea-n sine de cei 
ce mergeau şi se-nchinau la sfînta icoană, zicîndu c-aşa li 
se cuvine, să-i cinstească şi să-i pupe ţucalul. Şi, de pe 
aceasta, s-a văzut bine că Vodă, pătimind de acea grozavă 
boală trupească care-i pedepsia, nici la minte n-au fost 
întreg de-au făcut acelea. Pentru care s-au mîniat 
Dumnezeu şi-au dat peste el boală rea, că i-au legat udul de 

nu mai putea face, au făcea cu sînge, pătimindu dureri 
mari. C-aşa se văita şi țipa şi blestema, de-l ştia tot palatul 
cîndu se trăgea la umblători. Şi somnul pierduse, că erea 
bîntuit de vise rele şi, sculîndu-se noaptea din pat, umbla ca 
strigoii, numa-n cămaşă, de şedea Marankate, doftoroiul, 
mai mult pe la Curte. 
Pentru acele semne au intrat la grijă şi, după cum l-au 
sfătuit lanache, l-au chemat pe Perdicaru să-i cetească-n 
stele şi să-i spuie care-i pricina de-i merg lucrurile alandala 
şi nu poate să dea-nainte? Iară veneticul, venindu seara, 
după asfinţit, s-au uitat cu ochianu-n stele, au clătinat din 
cap şi-aşa au cuvîntat de nici el nu crez să fi priceput ce-au 
zis, iară lui Vodă i-au părut c-au zis armeneşte, cît s-au şi 
răstit: 
— Spune, bre, mai desluşit, să poci pricepe! 
Şi Perdicari iarăşi au clătinat din cap şi-au zis că i s-arată 
lui semn neprielnic, fiindu steaua lui întunecată de a altuia. 
C-au cetit urzeli viclene şi vreme de cumpănă pentru Măria 
Sa, că umblă un duşman să-l surpe şi însuşi să se ridice pe 
tronul ţării, de trebuie să-şi păzească viaţa şi umbletele, 
c-au făcut acela vrăji tari. Şi s-au pus de-au topit cositor şi 
l-au vărsat într-o tingire cu apă şi, dac-au cetit semnele, 
l-au dus pe Vodă-n fundul Curţii, spre apa Dîmboviţei, 
unde-au săpat niţel într-un loc şi-au scos o ulcică cu 
farmece, zicîndu şi altele să mai fie, care nu le poate sparge 
acuma, că şi acela-i mare vrăjitor. Şi i-au arătat c-au fost în 
ulcică o inimă de pasăre, o piele de şarpe, o broască avîndu 
gura cusută cu arnici şi neşte cîrpe ce-au cunoscut Vodă să 
fi fost rupte dintr-un caftan mai vechi, care-l lepădase. Şi 
boala, i-au zis ghicitorul, trebuie să i-o fi aruncat asupra-i 
tot cu farmece, de l-au legat şi nu-şi mai poate slobozi udul 
în chip firesc, c-aşa se face împlintînd un cîrlig în perete. Şi 
179 


l-au luat cu sine de-au dat ocol Curţii şi-au aflat un cîrlig 
înfipt în peretele despre asfinţit, pe care l-au şi tras 
Perdicari. Şi Vodă se tot da la el să-i spuie cine-i acela, dar 
Perdicari au spus că nu poate şti, că nu-i scrie-n stele 
numele. Dară s-au făgăduit să mai socotească dînsul şi să 
cerceteze mai adînc, cu alte dibăcii. Şi, măcar că Vodă au 
stăruit să-i spună, n-au lăsat deloc Perdicari, c-au avut 
înţelegere, pesemne, cu stolnicul de cum trebuia să facă, 
să-l mai ațiţe. 
Cu vorbele acelea l-au întărîtat şi l-au asmuţit, că toate le- 
au crezut Vodă, fiindu şi de-ntîmplări adeverite, care 
vădeau urzelile cum lucrau împotrivă-l. Şi i-au pus Per- 
dicari soroc peste şapte zile, fuindu atunci aşezarea stelelor 
prielnică acelor treburi, numai s-au cam tîrguit cu Vodă 
c-au zis de numele uneltitorilor că altfel nu le poate afla 
decît făcînd vrăji să cheme duhurile-ntunericului să le 
spuie. Şi, măcar că dentîi Vodă n-au prea vrut, l-au încre- 
dinţat ghicitorul că-i bine-aşa, c-au deschis Scriptura şi-au 
cetit la Samuel despre Saul, cumu au mersu la vrăjitoare-n 
Endor, care-au făcut vrajă şi 1 s-au arătat umbra lui Samuel 
de l-au sfătuit cum să facă-mpotriva filistenilor: 
„Atunci Saul a zis slujitorilor lui: căutaţi-mi o femeie care 
să cheme morţii, ca să mă duc s-o-ntreb. Şi slujitorii lui 
i-au zis: iată că-n Endor este o femeie care cheamă morţii. 
Atunci Saul s-a schimbat, a luat alte haine, şi a plecat cu 
doi oameni. Au ajuns la femeia aceea noaptea. Saul i-a zis: 
Spune-mi viitorul chemînd un mort şi scoa-lă-mi pe cine-ţi 
voi spune..." 
Și, dac-au înţeles Vodă că-i meşteşug sfînt, cum scria la 
Scriptură, s-au învoit şi, cîndu au venit sorocul, au mersu 
noaptea cu Perdicari în casele Cîmpineanului, care-s în 
spatele cimitirului de la Sfeti Gheorghe, fiindu acelea 

goale, că-l surghiunise Vodă pe Cîmpineanul. Şi s-au 
coborit dînşii-n beciuri unde i-au datu lui Vodă de-au 
îmbrăcat o cămaşă cusută cu slove necunoscute şi cu neşte 
chipuri diavoleşti, zicîndu c-are să-l păzească de vrăji, nici 
un rău să nu-i căşune. Şi l-au povăţuit pe nemica să nu puie 
mîna din ce-o vedea, fiindu primejdie foarte mare. Că i-au 
povestit Perdicari de-un boier franțuz cum a murit din 
farmece. Au avut acela duşman care-au făcut cu Necuratul 
Şi, lăsîndu-i în drum un caftan, acela s-au dat de l-au luat 
dară, de cum l-au atins, au pățit moartea că, ridicîndu-l, i 
s-au strîns miînecile caftanului în jurul gîtului de l-au 
sugrumat. 
Şi ghicitorul, tot povestind, au tras acolo pe podea un cerc 
cu cărbune, zicîndu c-are să-l cheme pe însuşi Zagan, 
demonul calpuzanilor, să-l întrebe Vodă de numele unel- 
titorilor. Şi-ntr-un ungher, pe o poliţă, au pus ghicitorul o 
ulcică cu apă descîntată, care-o adusese cu sine între alte 
calabalicuri, şi de mănuşa aceleia au legat o sfoară ce-o 
ținea-n mînă. ŞI, intrînd cu Vodă-n cercul acela făcut cu 
cărbune, au zis mai întîi un descîntec după care-au suflat în 
lumînare şi, trăgînd de sfoară, au doborit ulcica de s-au 
spart şi s-a risipit apa printre lespezi. Şi iară au mai zis 
Perdicari un descîntec din care s-au aprins o flacără între 
cioburile ulcelei. Şi s-au auzit un glas dinspre flacără- 
ntrebînd: 
— Ce ţi-e voia, Mavroghene? 
Şi-au întrebat Vodă, măcar că i-au fost glasul cam pierit, 
care-i duşmanul de-l sapă? Şi-au zis glasul acela din 
flacără, ce părea că vine din mormânt, de Sotir, pitarul ot 
Glavacioc, că umblă cu farmece şi urzeli, dimpreună cu 
Triglava, boierul, şi cu alţii... 
Dară, cuget eu, glasul au fost al lui Perdicari, fiindu vrăjitor 

de aceia ce le zic grecii engastramytbos, că vorbesc din 
burtă, măcar că nici buzele nu mişcă şi nu se arată a vorbi 
ei. Şi-au zis de Sotir pentru pricina că umbla veneticul s-o 
ia pe Smaranda, să intre-n neamul lui Vodă, c-aceleia şi 
farmece i-au făcut, de-au închis-o la partea firească, să nu 
mai poată avea-mpreunare cu bărbat. Numai nu-l suferea 
Smaranda deloc să-l vază-n ochi că, avîndu nasul subţire, 
zicea de ghicitor că pute! Şi l-au spus şi pe Tănase, că-i 
făcuse acea ocară, cum am scris, de-l bătuse-n dugheană la 
Memer Hogea cîndu cu Sultana Zamoris. Iară de Triglava 
au zis după cum l-au învăţat lanache, stolnicul, umblînd 
acela să-i apuce averile. Că s-au bizuit ei, cîndu au pus la 
cale urzeala, pe-ntîmplarea ce-au fost cu armăsarul lui 
Vodă, de s-au vădit atunci Sotir a fi mare vrăjitor, care-au 
ținut minte bine Vodă, că l-au făcut pitarul de ruşinea 
tirgului. 
Pierind acea flacără, au bătut ghicitorul din amnar şi-au 
aprins luminarea, aflîndu-l pe Vodă cam schimbat la față, 
că şi din dinţi clănțănea. Şi-au zis Perdicari: 
— Avthenta, de-mi vei porunci, fac vrajă tare să-i sting 
puterea acelui Sotir, măcar că-i iscusit vrăjitor, cum însumi 
n-am mai întîlnit... 
— Să faci îndată, s-au repezit Vodă, şi-au zis că rău a făcut 
el că n-a luat în seamă un semn mai vechi ce i s-au arătat 
lui. Că, fiindu la vînătoare, unde-au fost şi acel blestemat, 
că-l adusese cumnată-sa, Smaranda, s-au ivit un coroi de 
cei mari ce tot zbura pe deasupra pitarului strigîndu-i 
turcește: 
- Taie-l! Taie-l! Taie-l! 
— Că nici acu nu-i tîrziu, au zis Perdicari, numai să fac să-i 
iau puterea. Şi i-au desluşit lui Vodă că trebuie să facă 
vraja-n trei colțuri, că, fiindu şi-acela vrăjitor, poate s-o- 

ntoarcă asupra lor, care nu-i bine. 
Şi-a făcut o păpuşă de ceară în care-au înfipt neşte cuie 
ruginite ce zicea să le fi scos dintr-un coşciug dezgropat. 
Şi-au scris pe acea păpuşă cu acul: Alif, Lafeil, Zazobit, 
Mei, Meltat, Levatem, Lentace. Şi-au luat o tingire de-au 
umplut-o cu apă ne-ncepută, să cadă vraja asupra aceleia, 
dacă o va-ntoarce pitarul. Şi-au pus păpuşa într-un ungher, 
tingirea în altul, iară el cu Vodă s-au tras în cercul făcut cu 
cărbune. Şi-au văzut bine Vodă că pitarul erea mare 
vrăjitor că, descîntînd Perdicari, au prins apa a bolboci-n 
tingire şi bulburucii aceia, tot spărgîndu-se la faţa apei, 
făceau miros urît, de pucioasă. Dar au luatu Perdicari făclia 
şi, apropiind-o de tingire, au izbucnit flacără verzuie ce-au 
ars multă vreme pînă s-au istovit. Şi au oftat Perdicari, 
zicîndu că multă putere i-au luat duşmanului, măcar că nu 
toată, că desăvîrşit va fi acel lucru numai de-i va ridica 
Măria Sa şi viaţa, că poate. Şi-au mersu amîndoi de-au 
îngropat acea păpuşă într-un mormînt din cimitirul bisericii 
de la Sfeti Gheorghe, rostind acolo Perdicari şi descîntec de 
pieirea duşmanului. 
Și, măcar c-au stăruit mult Perdicari, la-ntorsul acasă, 
povăţuindu-l îndată să trimită arnăuți să-i adune pe acei 
uneltitori, nu s-au învoit Vodă, c-au zis dentii să se sfă- 
tuiască şi cu lanache, să facă cum e mai bine, după ce-o 
dormi niţel, că somnul aduce tihna cugetului. Şi, pentru că 
n-avea somn, l-au întrebat pe ghicitor de n-ar şti vreun leac 
şi pentru aceasta? Şi i-au scris Perdicari un răvaş cu vorbe 
vrăjite, în care-au pus şi puţintel afion, şi i-au dat să-l 
înghită pînă să se culce, că are să doarmă dus. 
Dară a doua zi, către prînz, cîndu s-au sculat Vodă, au şi 
trimis după Perdicari să 1-l aducă, zicîndu c-au avut un vis 
al căruia înţeles nu-l prinde. C-au visat Vodă un şarpe 

mititel ce ieşea dintr-o gaură, din pămînt, asupra căruia 
s-au năpustit calul său, să-l sfarme cu copita, dar şarpele, 
tot zvîrcolindu-se, au scăpat, ba au mai şi muşcat calul încît 
acela, după ce s-au umflat, au murit. Şi i-au tîlcuit Perdicari 
să fie şarpele acela Ianache, stolnicul, care-i înțelept pentru 
că e scris în zodia lui cu semnul şarpelui, iară calul are să 
fie turcul, c-au primit Măria Sa calul de la turci. Şi-are să 
se-nfrunte lanache cu turcul curîndă vreme în chiar pricina 
lui Vodă şi-are să-l biruie pe turc, după cum i-au dat 
Dumnezeu acel semn. 

Și s-a văzut bine că nimica n-au ştiut Perdicari de tîlcurile 
viselor, că şarpele-nseamnă copilul locului, al pămîntului, 
cum e lucru ştiut, iară calul înseamnă vrăjmaşul locului, 
care-i venit din afară. Ce să lăsăm de Perdicari şi să luăm 
iară vorba cum spuneam de Doamna Mărioara, ca să nu 
lăsăm vrun cusur, să nu se-nţeleagă-ntîmplarea cum au 
fost. Că, pe cîndu avea Vodă acele alcătuiri cu Perdicari, 
nice Doamna n-au stat, ci au făcut înainte după mintea ei. 
Şi toate faptele acestea s-au ţesut şi s-au amestecat unele cu 
altele de anevoie le-am descîlcit să le spunem care cine o 
au făptuit. 


În vremea aceea, Doamna Mărioara, dacă i-au ieşit rău 
urzelile, au fost la grijă mare, că s-au temut de Vodă să nu 
afle pricina cu acel Ioniță Sikeliotis, de s-au şi adeverit 
vorba ce zice că, unde e muiere, nu mai are dracul treabă. 
Că l-au chemat pe Mamunos şi i s-au jeluit, arătîndu-i 
cusurul cum este, şi cu mare ce au suspinat către dînsul să-i 
afle o cale de-a se scăpa de Grigoraş. Şi tot stăruia 
Doamna, zicîndu-i: 
— Atâta trecere n-am şi eu la dumneata, să-mi faci hatîrul? 
Și i-au făcut, c-au dat bani, de zice să se fi schivernisit cu 

acela de-au înveninat o baclava şi-au lăsat-o lui Iani să i-o 
dea lui Grigoraş, c-avea obicei de lua de la el măcar că nu-l 
uita grecul pentru ruşinea ce i-au făcut la nunta fie-si, 
pentru care şi bani au dat lui Dumitrăchiţă. Au fost şi 
supărarea lui Iani la mijloc că lui Grigoraş îi cam plăcea 
să-şi tot facă de lucru cu grecul şi, zicîndu că-l purică, îl 
gîdila pînă leşina, că nu suferea Iani la gîdilitură. ŞI, 
învoindu-se Iani, că şi-acela au fost poama iadului, au 
pîndit prilej de i-au dat baclavaua numai că, fiindu 
Grigoraş cu coşcodanul, acela i-au luat-o din mînă şi-au 
mîncat-o el, de l-au înjurat Grigoraş în toate limbile 
pămîntului cîte-au ştiut. Dar, pîn-n seară, s-au căit 
Grigoraş, că i-au murit coşcodanul cu chinuri mari, măcar 
că s-au străduit în toate chipurile să-l scape, că şi iarbă de 
vărsături i-au dat şi lapte dulce cu albuş de ou, dar au fost 
într-un zadar, că n-au putut face nimic, fiindu, pesemne, 
otrava prea tare. 
Şi-au mersu peste Iani, de se uita acela ca la un strigoi şi, 
oricît l-au bătut, s-au jurat că n-au făcut el şi că nu ştie 
nimic, numai, Doamne fereşte! să nu fi fost tava coclită, 
măcar că la dînsul nu se-ntîmplă aşa ceva, că e cu prive- 
ghere mare! Şi s-au întîmplat să vie şi gineri-su, Dumi- 
trăchiţă, care s-au pus pentru Iani, să-l scape din mîinile lui 
Grigoraş. Dară şi el au căpătat cîteva de-au rămas năuc, că 
tot întreba: 
— De ce dai, bre? De ce dai? 
Pentru moartea acelui coşcodan, care i-au fost lui prea 
drag, au căzut Grigoraş la o mînie mare, că nu-i mai 
suferea deloc pe greci, ce tot într-un blestem o ţinea, 
vorbindu fără nici o fereală. Şi au mai făcut şi Vodă unele, 
cum i-au zis Tănase, că s-au apucat Mavrogheni, fiindu 
cam supărat că nici un stihurgos nu s-au aflat să zică despre 

dînsul cum i-ar fi fost vorba, şi-au făcut însuşi o zicere, la 
praporul oştirii, dară nu din capul lui, ce au luatu de pe la 
alții şi-au alăturat, numai n-au netezit-o bine şi-au ieşit cu 
ricîieli. Şi, dac-au auzit Grigoraş de ce-au făcut Vodă, au 
zis o pildă din care s-au înţeles că s-au apucat scopitul să 
caute de cinstea fetelor! Şi iute-au închipuit neşte stihuri 
luătoare-n rîs pe care le-au dat să le joace cu păpuşile de 
caraghioz la cafeneaua lui Hagi Moscu. Numai Hagi 
Moscu nu s-au pus la mintea lui, că n-au vrut deloc să-l 
lase să le joace cu păpuşile, zicîndu că se teme să se pună-n 
contră cu-mpărăția. Că Cezarului dă ce-i al Cezarului, după 
învăţătura veche. 
Văzîndu împrejurarea că-i neprielnică, au făcut Grigoraş 
atuncea neşte versuri căialnice în care s-au jelit de Vodă şi 
i-au băgat vină că pentru ce-au făcut el au ajuns ţara de-au 
căzut şi s-au risipit. ŞI, zicîndu de necumpătul vremilor, 
s-au tînguit: că românul n-are soare, nice zi de sărbătoare... 
Şi-au zis dînsul multe care, din neţinere de minte, nu le 
putem înşira toate, că nu mai ştiu vorbele cum le-au zis, 
măcar că şi pe-o foaie le-am avut scrise, ce n-o mai găsim 
că, bagseamă, s-au rătăcit. Dară, pe cîte-mi aduc aminte, 
rău tare au zis de Vodă-n acel cîntec, că se-nţelegea a fi 
însuşi Antichristul ce-au venit pentru conețul lumii, cum 
scrie la Apocalipsis, la loan, şi zicea: 
leşiți, morți, să intrăm noi, Că e vremea de apoi! 
Şi-au mai făcut una, mai lungă, în care-au spus o-ntîm- 
plare de zicea s-o fi păţit însuşi. C-au zis, într-o noapte, să 
fi-ntîlnit o nălucă, ce el îi zicea grecește, fantasma, care 
venea pe drum cîntîndu turceşte-n gura mare: 
Cine mi se va-nchina 
Aur şi tot va avea 
Dar în rai nu va intra! 

Şi-au zis Grigoraş că, fiindu netreaz la minte, s-au înţeles 
cu aceea, ce va fi fost, că, de-i va face dovadă, el îşi vinde 
sufletul, cu tocmeala să-i arate ce vor păți unii la iad, după 
ce le-a fi moartea. Şi năluca aceea, au ce va fi fost altceva, 
l-au luat în cîrcă şi l-au dus de i-au arătat rînduielile cum 
sînt pe ceea lume. Şi zicea Grigoraş, dară pe de-amăruntul, 
cum l-au văzut pe stolnic stînd pe un tron înroşit şi mîncînd 
scîrnă, iară pe dinapoi ieşeau din el tot bani de aur. Şi-au 
fost mai încolo şi Doamna Mărioara, în aşternuturi de 
smoală încinsă, şi-un drac de-i tot vîra un ţăruş aprins în 
partea cea firească. Şi-alăturea au fost şi Vodă, ferecat în 
lanţuri într-o groapă cu spurcăciuni, dară avîndu denainte 
toate bunătățile lumii pe-o masă, dintru care nemica nici 
atinge n-au putut. Ce sta acolo şi-l sugeau şerpii şi 
lpitorile, şi-l năpădiseră viermii cei neadormiţi. Şi tot 
venea la el încornoratul şi-i dedea dinapoia să i-o pupe, 
c-au fost poftitor de slavă netemeinică. Şi-au prins 
Dumitrăchiţă o foaie de-acele cu cîntece, că umblau prin 
tot tîrgul, şi-au dus Doamnei, că la Vodă n-au cutezat, 
zicîndu-i şi altele să mai fie. Şi-au zis de Grigoraş să fi 
făcut acelea, că şi pe dînsul l-au bătut, aşa fără nici o 
pricină, că s-au smintit pesemne. 
Din acele vorbe, au luatu Doamna-nvăţătură, că au poruncit 
către Aga Manolache de l-au luatu pe Grigoraş cu arnăuții 
şi l-au închis la balamuc, în curtea mănăstirii Sărindar. Şi- 
acela, de inimă rea, au căzut la pat, de zice că nici apă n-au 
mai vrut să bea. Şi Doamna, chemîndu pe Mamunos, i-au 
dat poruncă să-i facă o fiertură tare de laur şi să vie la dînsa 
Marankate, doftoroiul italian ce-au fost al Sărindarului. Şi, 
dacă l-au adus, zice să-i fi zis Doamna să-i dea leacuri lui 
Grigoraş, să-l strice la cap şi să-i ia minţile. 
— Nu pot, zice să fi zis Marankate, că mă tem de 

Dumnezeu. Nu pot eu face asta! 
— Aşa pare cîteodată, i-au zis Doamna, dară sileşte să poţi! 
Şi, dacă s-au ajuns din preţ, au putut acela, că i-au făgăduit 
Doamna să-l facă şi arhiiatros au, cumu-i mai zice, 
protomedicos, c-au şi stăruit pe lîngă Vodă de-au dat 
nizamul de paza ciumei şi l-au tocmit pe Marankate cu 
simbrie mare din visteria ţării. lar Grigoraş, din fiertura 
ce-au făcut Mamunos, şi-au pierdut minţile şi vorbea 
numai alandala şi rîdea degeaba şi căta-n jur cu ochi 
rătăciți. Şi cu mare greu, dîndu Triglava multă sumă de 
bani, i-au îngăduit Doamna de l-au luat la dînsul acasă 
unde l-au îngrijit ca pe un copil. Dară, după trecere de 
trei zile, într-o noapte, au pierit Grigoraş din odăi şi, cît au 
cercetat şi-au răscolit boierul, dimpreună cu Tănase, nimica 
de dîra lui n-au aflat, măcar c-au făgăduit răsplată mare cui 
le-ar fi dat de ştire de urma lui. Ce se va fi făcut au ce se va 
fi-ntîmplat cu el nu cunosc, că nici scris, nici pomenit de 
alții n-am aflat. Că toate aceste mai tîrziu s-au ştiut, cîndu 
au murit acel Mamunos de dalac au, cumu-i zice greceşte, 
anthraxis, care-i jbilţul Satanii. Că, la ieşitul sufletului lui 
celui negru, au mărturisit ce-au făcut lui Grigoraş. Şi bine 
s-au văzut că Dumnezeu nu zice cu băţul, dară de osîndă pe 
nimenea nu iartă, că şi Marankate n-au sfîrşit bine, ce, la 
doi ani, au murit de ciumă, care de el să se ţie şi de cine-o 
mai face de-acelea! 
Pe cîndu au venit acea năpastă peste Grigoraş, care nu pot 
spune dacă n-au fost mai bine aşa, umblau Sava Căminar şi 
cu Aga Manolache-n toate părțile să-i afle pe calpuzanii ce 
schimbaseră banii peşcheşului. Că tot striga Vodă la ei că-s 
netrebnici şi le făcea necinste, că, în auzul tuturor, le tot 
zicea turceşte: siktir! Şi-au avut noroc Aga Manolache c-au 
venit la dînsul de s-au plîns un zaraf, Moişă Dubaragea, 

zicîndu că l-au înşelat o muiere de i-au dat un galben 
împărătesc care-au fost calp, ce cu atîta meşteşug au fost 
făcut că nice dînsul n-au luatu seama decît mai în urmă. Şi- 
au zis că galbeni împărăteşti n-au schimbat în acea zi decît 
doi: unul Tereziei nemţoaica, sticlăreasa, şi-altul au adus 
Olerica de la hanul lui Agop, armeanul. 
Pentru vorbele zarafului s-au luminat la chip Aga Manola- 
che şi, cu grabă mare, au trimis de le-au adus pe acelea la 
dînsul şi le-au luatu la depănat fir cu fir. Şi-au mărturisit 
Terezia nemţoaica să fi primit acel galben, împreună cu alți 
patru, arvună pentru o prăvălie ce-au vîndut, în mahalaua 
Scorţarilor, lui kir Luca Skipetar, boiangiul. Şi-au arătat şi 
înscrisul ce-avea şi galbenii ce-au primit, care-au fost 
galbeni împărăteşti buni, cum au mărturisit zaraful după ce 
i-au cercetat cu amăruntul şi i-au sunat pe piatră. 
Iară Olenca, dentiîi, n-au vrut să spuie, țipîndu că umblă 
zaraful cu vicleşuguri, că doar o ştie Aga cîte slujbe i-au 
făcut şi cu cîtă sîrguință s-au străduit dînsa pentru stăpînire 
ori de cîte ori i-au cerut Aga. Şi umblă acu s-o înşele şi să-i 
ia banii pentru bănuiala unui zaraf ? Dară Aga nu s-au 
înduplecat, zicîndu de alea c-au fost pe altă tocmeală, iară 
acu-i alta. Că, pentru calpulzani, osînda este ştreangul, iară 
pentru cine i-au tăinuit, ocna. Şi mai bine să-i spuie, să n-o 
pună la cazne, că şi la obraz o poate strica țiganul, fiindu 
păcat, că-i muiere frumoasă. Că, dacă-i spune drept, ca 
popii la spovedanie, o să se pună pentru ea, s-o scape, că-i 
tînără şi nu face să putrezească-n ocnă. 
Cu vorbe de-acelea au spăimîntat-o bine, de-au spus 
Olerica toate. Şi-au zis că, fiindu la han cu Grigoraş, au 
venit un neamţ, călător, avîndu acela neşte desagi de piele, 
care-au fost grei foarte. Şi-au fost cunoscut lui Grigoraş, nu 
ştie ea de unde, destul că au scos-o din odaie, de-a rămas 

numai cu neamţul. Iară dînsa, făcîndu-se-a coborî scara, 
s-au întors cu băgare de seamă şi-au pus ochiul la gaura 
cheii, că vorba nu le-au înţeles-o, grăind ei nemţeşte. Şi 
nici de văzut n-au văzut bine, fiindu cu spatele către dînsa, 
dară poate să spună că s-au numărat acolo bani mulţi, poate 
să fi fost un schimb, că şi Grigoraş au dat tot bani 
neamțului. 
Şi-au avut, pesemne, o neînțelegere, că s-au cam ciorovăit, 
iar Grigoraş i-au părut a-ncuviinţa ce i-au cerut neamţul, 
c-au tot zis de Cozia, iară neamţul s-au învoit, zicînd gut, 
care ştie şi dînsa că-nseamnă bine pe limba lor. Şi alta n-au 
mai prins nimic din vorba ce-au avut, că neamţul s-a dus cu 
grabă mare către Sibiu, în caretă. Şi, cîndu s-a dus acela, 
însoțindu-l Grigoraş, au mersu dînsa de-au căutat prin 
odaie, că neamţul n-au mai avut desagii cu el. C-au fost 
pititi la căpătii, sub macat, şi, dacă au dezlegat baiera 
unuia, cît pe ce a fost să-şi piardă minţile, că ereau plini de 
aur, avîndu două despărțituri: una, mai mare, plină cu 
mahmudele, alta, mai mică, cu galbeni împărăteşti. 
Au luatu ea din cei împărăteşti, că i-au plăcut mai mult, 
avînd şi aurul mai bun, dară numai treizeci, care nu fac mai 
mult de o mie şi două sute de taleri. Că tot omul stînge cîte- 
un ban alb pentru zile negre! Dară i-au părut ei să fie vreo 
drăcovenie cu acei bani, că, decum s-au întors Grigoraş, 
i-au luat şi s-au dus, nu ştie unde, c-au plecat călare. ŞI, 
după ce s-au cugetat mult, că sînt de-atuncea două 
săptămîni încheiate, au zis să schimbe unul la zaraf, să 
vadă dacă-i bun. Şi-aşa au fost norocul ei! Şi se tot 
blestema să-i saie ochii dac-au ştiut ea c-au fost aceia bani 
calpi! 
Şi-au făgăduit Aga s-o scape, c-au dat-o pe-un divan de-au 
dezmierdat-o niţel, măcar c-au stăruit mult Olerica şi cu tot 

felul de dibăcii, de-au şi zis în urmă că mai bine-o punea la 
cazne, c-au fost Aga, cum se ştie, om bătrân, ca de şaizeci 
de ani, la care este anevoie de-a fi aşa lesne-n stare de 
bărbăție. Dară poate să fi zis aşa că i-au venit furia pe Aga 
că acela, isprăvind, au luat-o de i-au dat şi galbenii ce-au 
mai fost zicîndu că-i trebuie dovadă tare-n faţa lui Vodă. 
Prinzîndu Aga acel capăt al firului, au şi mersu la Vodă, 
c-au fost grăbit a-şi arăta destoinicia-n slujbă. Dară nici 
acum nu prea l-au lăudat Mavrogheni, că i-au zis a fi ace- 
lea-n zadar, că Grigoraş, fiindu cu mințile rătăcite, după 
cum au auzit, poate, şi Aga, că-l vede să aibe urechile des- 
tul de lungi, de nici un folos nu le mai este, cît se pierde 
iarăşi acel capăt de fir ce-au dibuit dînsul. Şi i-au făcut 
semn să se ducă, zicîndu să mai caute prin alte părți, că e 
zorit să capete desluşirea şi să-l afle pe ticălos. 
În acea zi, fiindu Tănase la Curte, au aflat de Ianache 
stolnicul, c-au venit cu Dumitrăchiţă şi cu Perdicaru de-au 
stat în sfaturi tainice cu Vodă. Şi, după cum au mărturisit 
mai tîrziu, s-au socotit dînsul că n-au scăpat prilejul 
Ianache să-l vîre sub prepus, dimpreună cu Triglava şi cu 
Sotir, ca pe unii ce-au fost ştiuți a umbla dimpreună cu 
Grigoraş. Că, din auziri, aflase vestea ce-au adus-o Aga. ŞI, 
măcar că pîrile stolnicului pe nimic nu se puteau răzima, 
ştiindu bine că nemica doveditor n-aveau, s-au pus de-au 
ticluit o urzeală într-a căreia încîlcitură să se prindă 
stolnicul. Şi-au urcat în harem de i-au vorbit Smarandei, 
zicăndu să fie viaţa lui Sotir în mare primejdie din partea 
stolnicului. Şi, dacă vrea dînsa să-l scape, să facă după 
sfatul lui, chemîndu-l la dînsa-n odaie, cîndu merge Ia- 
nache la Doamna, după obicei. 
Şi-au făcut Smaranda după sfatul cărturarului că, venindu 
Ianache la dînsa, şi-au spart straiele ce-au avut pe sine şi au 

tipat, făcîndu-se c-au vrut stolnicul s-o ruşineze cu de-a 
sila, precum nu se cade. Şi, dacă s-au făcut larmă, au venit 
şi Vodă, de-au năvălit în odaie, rămînînd stolnicul ca scris 
pe perete, că nici minte de gîndit, nici glas de cuvîntat n-au 
mai avut, fiindu cu ghiaţa-n spinare de spaimă. Că ştia 
dumnealui bine de Vodă că, într-o împrejurare ca aceea, 
văditu neprielnică lui, iute făcea judecată şi punea osînda a 
fi-mplinită pe loc. 
Iară Smaranda, fiindu-i straiele sparte, şi-au acoperit țiţele 
cu mîna şi, cu aşa părută sfiiciune, s-au tînguit către toţi de 
stolnic şi-au spus multe lucruri lui Vodă, care dumnealui, 
marelui stolnic, nice aminte nu i-au venit a le făptui. Dar 
nici stolnicul nu s-au lăsat, c-au prins a se jeli, zicîndu că-s 
pîrile mincinoase şi au fost urzeală făcută să-l piarză pe 
dînsul, care cu nemica nu se ştie greşit la sufletul lui, cum 
ar putea, dacă face trebuință, să şi dovedească. 
— Dovedeşte! s-au răstit Vodă, care-au fost cu hangerul în 
mînă. 
Şi-au pus stolnicul mîna-n brîu, de-au lepădat nădragii jos, 
şi s-au văzut bine cum c-au fost urzeală şi vicleşug ce-au 
pus la cale Smaranda, dară au fost lucru netemeinic 
chibzuit. C-au avut noroc mult stolnicul, fiindu jugănit 
dumnealui precum Pierre Abelard, şi, dacă n-au avut deloc 
odoare bărbăteşti, s-au înţeles că nu putea dînsul face 
păcate cum l-au pîrît Smaranda. Aşa că, fiindu stolnicul 
fără nădragi, s-au uitat bine Vodă, de i-au văzut dreptatea, 
şi s-au mîntuit lanache de la moarte. Că i-au făcut Vodă 
semn să se ducă, pentru care-au şi ieşit stolnicul, tot în acea 
clipă, mergîndu de-a-ndaratelea şi foarte zorit, măcar că-i 
venea cam anevoie din pricina nădragilor, că n-au mai stat 
să-i tragă, ce numai cu poalele caftanului s-au acoperit. 
I-au fost lui aşa cu grabă că Vodă l-au împuns niţel cu 

hangerul dinapoi la şezut, însă fără primejdie. 
Au fost întîmplarea aceasta cu înţeles adînc, dară cine să-i 
prindă tîlcul nu s-a găsit, fiindu toţi prea orbiţi de cele 
vremelnice ale lumii. C-au fost rînduită anume, cuget eu, 
spre a se vădi lumii adevărul celor ce s-au scris la 
Ecleziast: ce-a fost o să mai fie şi ce-o mai fi au mai fost. 
Că, ce-au păţit stolnicul, aidoma i s-au întîmplat şi sfîn- 
tului Grigorie, a cărui viaţă s-au scris la Jitii, să le rămîĵie 
spre pildă oamenilor. Dară Tănase poate să nu fi citit 
Vieţile sfinţilor, dintru care desluşit se vede că pricina 
tuturor greşalelor neştiinţa este şi va fi. Căci vremea, 
curgînd, altele noi nu săvîrşeşte, ce tot pe-acelea de-au mai 
fost le-ntoarce şi le pune iarăşi în lume, numai şi numai 
spre a le vădi oamenilor lipsa de-nţelepciune întru care 
viețuiesc. 
Poate să-l fi-nşelat pe Tănase şi-o oarecare-ncurcătură ce- 
au fost cu feciorii lui Kîzîl, care numai după acea întîm- 
plare s-au risipit. Că de Teofan, călugărul, au vorbit lumea 
să-l fi prins un bragagiu grec la muierea lui, de l-au lipsit, 
pentru coarnele ce i-au pus, de mădularele bărbăției, sub 
cuvîntul că nu i-au dat Dumnezeu acelea spre a pune altora 
coarne pe frunte. Întîmplarea aceea, însă, n-au fost cu 
Teofan au, cum i-au zis mireneşte, Theodoros, fiindu acela, 
pe atunci, călugăr în munte, la Sfeta Gora, ce cu lanache 
căruia, fiindu desfrînat, i-au plăcut a-şi tocmi dascăli şi 
pentru alte-nvăţături decît ce-au fost la şcoală. 
Ci, ca să nu uităm vorba, să ne întoarcem îndărăt, că 
trebuie să spunem şi de ce-au mai fost cu Smaranda în 
urma acelei întîmplări. C-au înţeles Vodă să fie şi-aceea 
vîrîtă-n urzelile ce s-au făcut în juru-i, pentru care s-au 
mîhnit mult de o aşa rubedenie. Şi, alungîndu-l pe Ianache, 
au făcut Vodă semn şi către ceilalți să se ducă, de s-au 

bulucit toți pe uşă, să nu-i înțepe Vodă cu Hangerul. Şi-au 
închis uşa, de-au rămas numai cu Smaranda-n odaie, dară 
ce-au zis s-au aflat, c-au rămas slugile de-au ascultat la uşă. 
Şi zice să-i fi zis Vodă Smarandei: 
— Scorpie, muiere vicleană! Pentru ce-ai făcut aceasta? 
Crezi tu că nu ţi-am aflat umbletele? Te-am îngăduit pînă 
azi, că-mi ieşti cumnată şi văduvă, şi te-am iertat, măcar 
c-ai curvit şi mi-ai spurcat numele şi neamul mi-ai făcut de 
ocară cu urtciunile tale! C-ai fost muiere prea curvă şi ţi-au 
plăcut să-ţi arăţi goliciunea către ibovnici, umblîndu fără 
ruşine după trupuri de cele pline de vlagă, dar ai să cunoşti 
urgia mea şi-ai să mori cu cazne! 
Şi-au vorbit şi cu vorbele lui Alexandru-mpărat, că-i tot 
cetea isprăvile cum le-au scris la Alixăndria, şi i-au zis: 
— Blestemat să fie acela ce va hrăni pe curva din casă şi pe 
vînzătorul de cetate! Am să poruncesc să-ți radă capul şi să 
te-mbrace-n trente să te poarte pe uliți. Şi moartea are să-ți 
fie-n văzul tuturor, cu plumb topit ce-are să-ţi toarne gîdea 
pe unde-ai curvit! 
Şi-au lăsat-o şi s-au dus, măcar că Smaranda au plîns 
amarnic, şi-au dat pe brînci să-i pupe papucii, şi-au tipat, 
şi-au leşinat jos. Iară Vodă, ieşind cam fără veste, au aflat 
pe un Iordache ceauşul ce asculta cu urechea la uşă. Prins 
asupra acelei urîte fapte, au rămas Iordache stană de piatră, 
că lui Vodă i-au venit pandalii şi-au prins a-l bate cu 
pumnii la fălci de i-au stricat toţi dinții. ŞI, pentru că l-au 
prins cu urechea la uşă, au poruncit de l-au spînzurat de 
ureche c-o frînghioară împletită din arnici, să ție la 
greutate. 
Cît l-au dus pe-acela-n curte, să-i facă osînda, s-au rotit 
Vodă ca un leu turbat prin odăi şi tot striga, să-l auză toți ca 
să-i rămiîie vorbele pentru ţinere de minte: 

— Blestemat să fie acela ce va hrăni pe curva din casă şi pe 
vînzătorul de cetate! 
Tot zicînd acele vorbe, cuget eu că i s-au luminat mintea, 
c-au chemat la dînsul pe Sava Arnăut şi i-au zis de banii 
peşcheşului c-au plecat din casă de la Condili, care va să fi 
fost, cu voie au fără voie, vînzătorul de cetate. C-acela-i 
frate bun Smarandei, curva din casă!, că mai mult la 
Condili şedea, umblînd ea cu urzeli şi viclenii, după cum 
s-a dovedit fără putinţă de tăgadă. Banii cei calpi, şi asta se 
ştie cu deplin temei, i-au căpătat Grigoraş smintitul de la 
un neamt, fiindu, cum se poate vedea desluşit, o amestecă- 
tură de-a nemților ce umblă să-i strice domnia şi să-l surpe! 
Şi i-au zis să-i afle legătura ce-au fost între acel Grigoraş şi 
Smaranda, că slobod e şi la cazne s-o puie de va fi 
trebuinţa lucrării. 
Şi-au trimis Sava-n harem să i-o aducă pe Smaranda, dară 
au găsit-o arnăuţii tăvălindu-se pe jos şi cu spume la gură 
că, după cum am aflat mai în urmă de la Fatma Huzum, 
şi-au băgat iarăşi Doamna Mărioara coada, făcîndu altfel. 
Că, aflînd ce-au zis Vodă, că voia să-i toarne plumb topit 
pe unde-au făcut păcate, i s-au făcut milă de Smaranda 
şi-au otrăvit un sorbet ce i-au datu Smarandei cu vorbe 
dulci, făgăduind s-o scape de moartea cea rea de i-au 
hotărît-o Vodă. Şi-o dezmierda Doamna, tot căinînd-o 
grecește: 
— Kaimeni, kaimeni, însemnîndu acele vorbe sărăcuța, 
sărăcuţa, şi-i dedea cu paharu apă de-aceea ce căpătase de 
la Mamunos. 
Aşa i-au fost moartea, nu cum s-au zis în urmă, că singură 
au înghițit otrava de şi-au curmat zilele şi n-au mai îngăduit 
vlădica s-o-ngroape în pămînt sfințit, că s-au lăsat amăgit 
de vorbe, măcar că n-aş putea spune dac-au crezut acelea 
195 


au numai s-au făcut a crede. 
Fiindu prins între acestea toate, şi-au adus aminte Vodă ce 
i-au profețit Perdicari, că-ntîmplarea cu Smaranda au fost 
după noaptea cîndu au făcut vrăji, de-au avut şi acel vis. Că 
însuşi chemase pe stolnic şi pe Dumitrăchiţă, să se 
sfătuiască cum e mai bine să facă, că nu-şi afla liniştea 
cugetului, c-au fost la suflet ca apa, de nu are chipul ei, ce 
ia al vasului în care şade. Şi, văzîndu-l tulburat, tot 
umblase Ianache cu vorbe, să-i ațîte mînia, zicîndu că au 
obrintit buba rău şi s-au făcut rană mare cu carne rea care, 
dacă n-o s-o taie, şi osu are să strice. Şi-au prins a ceti 
scrisori tainice cu veşti de pe la iscoade, că peste tot în 
hotarul țării roiau oameni ce ereau ochii şi urechile lui 
Vodă, plătiți cu bani grei de lanache din visterie. Că-l 
învățase lanache zicîndu-i vorba veche care spune că pe 
ciobanu fără cîine lupii-l lasă fără pîine. Pe acea-nvăţătură 
îi dăduse Vodă-n grijă să tocmească cu simbrie o grămadă 
de haimanale, oameni fără nici un căpătii, nişte socarici, 
care, nefiindu buni a lucra cu mîinile, umblau numai şi 
iscodeau peste tot. Şi-avea şi-o seamă de muieri podărese, 
tălăniţe pe la hanuri, cărora, cîndu avea stolnicul prepus pe 
cîte cineva, le dedea-n seamă să-i afle tainele, fiindu ținute 
să şază tot cu urechea-n-tinsă la vorba oamenilor. De pe la 
acele iscoade adunase stolnicul fel şi fel de veşti despre 
multe vorbe răzvrătitoare ce-ar fi vorbit cărturarii asupra 
lui Vodă, zicîndu el să fie acelea semne că umblă să facă 
răzmiriță şi să scoale gloatele, cum s-au făcut şi la românii 
din ungurime. Şi zicea de Sotir, pitarul, că umblă c-un 
răzvrătit, fugar de la Ardeal, ce şi capul are pus la preţ. Şi 
stăruia stolnicul mai cu seamă pentru boierul Vlăşceanu 
care, fiindu din neamul Brîncovenilor, este foarte avut, 
că-n doi ani i-au venit lui cinci moşteniri, toate mari, iară 

averea lui bine-ar prinde-n visterie s-ajungă, că-i face 
trebuință mare pentru plata oştilor, că nu s-ajunge ce s-au 
strîns. 
Şi-au zis cuvînt şi Dumitrăchiță despre Sotir, că au umblat 
pitarul prin ţară de-au strîns mulțime de cai pentru nemți, 
stricîndu-i şi negoţurile, c-au datu mai mult, fiindu vădit că 
unelteşte cu nemţii! Şi-aceştia, amîndoi, ba şi Tănase, 
ritorul să nu uite Măria Sa c-au fost pretinii lui Grigoraş 
smintitul, care multe rele-au făptuit, umblîndu tot pe căi 
rătăcite, de i-au şi luat lui Dumnezeu mintea! 
După acel sfat, dac-au venit întîmplarea cu Smaranda, s-au 
încredințat Vodă că legătura dintre Grigoraş smintitul şi 
Smaranda numai Sotir putea să fi fost, că-l întîlnise însuşi 
în casele lui cumnatu-su Condili. Şi-au chemat pre Sava 
Căminar de i-au poruncit să-i afle pe Sotir şi, unde l-a 
prinde, să-l şi puie la cazne şi să-l spovedească de toate 
nelegiuirile ce-au făptuit şi despre ce amestecuri are 
dumnealui cu nemţii. Iară pentru Triglava şi pentru Tănase 
i-au rînduit Vodă lui lanache să le facă cercetare, zicîndu-i 
stolnicului: 
— Fă tu, lanache, cum ştii mai bine şi rînduieşte-le toate, 
numai vezi să nu prindă de veste şi să se răzlețească din 
hotarul țării. 
Pe acea vorbă, după ce s-au liniştit pricina cu Smaranda, 
care-a ținut, că toată ziua a fost huiet la Curte, au mers 
însuşi lanache de i-au cuprins curtea lui Triglava cu 
arnăuții, năvălindu pe la miez de noapte, de l-au luatu pe 
boier din somn, numa-n cămaşă. Ce, intrîndu-n odaie, au 
aflat neşte hirtii arzînd în tingirea cu mangal şi-au pus stol- 
nicul o perină peste ele de le-au stins. Acelea au fost spre 
nenorocirea boierului, fiindu cărțile ce-au trimis dînşii pe 
la-mpărăţii, care nu pot eu înţelege la ce le-au ţinut în casă? 
197 


Pentru acele hîrtii, au prinsu lanache a scrie toate averile 
cîte-au aflat în condică şi-au încărcat zece care mari cu 
sipeturi, cu covoare, cu scule scumpe şi cu ce odoare-au 
mai aflat de le-au trimis toate la Curte. Iară jupînesei Măria 
au luatu lanache tot, că şi cerceii din urechii i-au smuls, 
care-au plătit mai bine de douăzeci de pungi unul, şi numai 
în cămaşă şi-n meşi au zgornit-o să plece din casă în 
puterea nopții. Şi s-au dus biata jupîneasă, fiindu veche de 
aproape ani şaizeci, la soru-sa Sultana, văduva boierului 
Răducanu Branişte, care, măcar că s-au temut să nu s-abată 
şi asupra-i mînia lui Vodă, au luat-o-n casă, unde tot în 
lacrămi şi suspine şedeau, că nu ştiau ziua de mîine ce-a 
mai fi cu dînsele şi cu bietul boier. 
Ce să lăsăm de acelea şi să zicem de lanache ce-au mai 
făcut, c-au prinsu pe Mitache Ciurez, de-au fost logofătul 
boierului, şi, spăimîntîndu-l că-l va pune la munci, i-au zis 
să-i arate ascunzătorile casei şi gherghirul unde e. Şi-acela, 
de frică, i-au coborit într-o tainiţă, sub beciuri, printr-o bute 
al căreia fund se ridica, fiindu dedesubt scară spre alte 
pimniţe, unde-au fost gherghir zidit în piatră şi cu uşă grea 
de fier. Şi-au fost acolo sipetele cu odoare între care-au fost 
unul cu bani: pungi cu mahmudele şi cu galbeni 
împărăteşti, dară mai mult ruble cu chipul împărătesei 
Caterina. Şi-ntîi s-au pus lanache să cerceteze şi tot lua din 
acei bani şi-i da pe piatră să-i sune, de i-au găsit calpi. 
Dară, cum s-au aflat în urmă, aceia n-au fost din sipet, ce 
din galbenii aflaţi de Aga Manolache la Olerica, pre care 
i-au luatu stolnicul şi, ținîndu-i pitiţi în palmă, cîndu lua 
din pungă c-o mînă, făcîndu-se a-l da pe piatră, schimba 
din ceilalți. Şi-au pus şi galbenii cei calpi în sipet şi, 
trăgînd capacul l-au pecetluit de l-au dus lui Vodă, zicîndu 
c-au aflat pe calpuzan. 

Iară pe boier, după ce l-au pus arnăuţii s-alunge slugile 
casei, ca să nu facă zurbă, l-au luatu numai în cămaşă cum 
au fost şi l-au dus la Curte de l-au închis în beciurile 
puşcăriei într-o cotineață ce nici lumină n-au avut, numai 
un mindir de paie putrede pe jos. Acolo l-au ferecat în fiare 
şi-n lanţuri şi de mîini, şi de picioare, şi de gît. Şi-au mersu 
Ianache şi la curţile lui Tănase de l-au ridicat şi pe-acela cu 
multe turtii ce-au fost în casă, între care un vraf întreg au 
avut cu cîntece de-ale lui Grigoraş. 


De porunca ce-au primit de la Vodă au pornit Sava 
Arnăutul cu zece neferi de-au urcat la deal, pe apa 
Glavaciocului, trăgînd ei la mănăstire, la Teofan, - 
egumenul, c-au ajuns tîrziu, pe la scăpătatul soarelui. ȘI, 
după ce-au tăinuit cu grecul, au luat Sava neşte straie 
călugăreşti de s-au îmbrăcat călugăr şi-au pornit pedestru, 
cu armele ascunse, către conacul pitarului. Acolo au intrat 
în curți, făcîndu-se călător şi cerînd să-i dea de mîncare, 
căci aflase dînsul de la egumen că Sotir e-n tîrg la Găieşti 
după daraveli de-ale lui. Şi, după ce-au mîncat ce i-au dat, 
şezîndu pe lîngă scară, c-au zis să fie ostenit, au prins a 
face vorbă c-o copilă de-a pitarului, mai micşoară, de ani 
vreo cinci, că se făcea a o-nvăţa jocuri. Pe cîndu aceea 
ridea, şezîndu-i în poală, s-au auzit tropot de cal şi copila 
au dat sa se ducă, zicîndu că 
— Vine, tata! 
Dară Sava au tinut-o bine la piept, măcar c-aceea au 
scîncit, şi-au tras pistolul de sub anteriu, zicîndu greceşte 
pitarului, care se descălărase-n curte: 
— Dă-te prins, pitare, că am poruncă de la Vodă să i 
te duc! 
Şi, pe cîndu spunea acestea, au năvălit şi arnăuţii, ce-au 

fost pititi prin tufe, ținîndu-l în bătaia armelor, gata să dea 
foc. Şi-au înţeles Sotir că scăpare de-a avea erea peste 
putință şi s-au scîrbit rău de fapta lui Sava, către care-au şi 
zis: 
— Te-am crezut altfel de om! Lasă copila că mă dau. 
Şi-au aruncat armele, lăsîndu-i pe aceia să-l lege-n fiare, 
măcar că i-au venit femeia şi, tot încleştîndu-l de gît, se 
tînguia să i-l lase. Au fost Sotir cu nebăgare de seamă, 
după cum au spus chiar el Fatmei Huzum, pentru un vis ce- 
au avut, de l-au tulburat foarte, că i s-au arătat lui Grigoraş, 
zicîndu-i să nu-l uite şi să-i aprindă lumini, ca el se duce 
tocmai pe cealaltă lume, să se-nfăţişeze cu jalbă la 
Dumnezeu pentru amarul lor. Că nici o nădejde nu mai e 
pentru bieții oameni. Şi-au şi pornit, arătîndu-se grăbit, 
c-au zis să fie calea lungă pînă-n cer. Şi l-au văzut multă 
vreme călcînd drumul cu spatele către dînsul şi bocănind 
din toiag pe cale. Şi-alăturea de el tot sărea coşcodanul şi 
se-ntorcea făcîndu-i semn de rămas bun turceşte, că-şi 
ducea laba la inimă, la buze şi la frunte. Erea acela un semn 
care-l învățase Grigoraş să-l facă, dară numai către cei de-i 
socotea pretini. 
Povestise visul acela şi lui Varahia, că-i stricase inima, 
socotind a fi semn rău, şi grăbise să se ducă-n tîrg la 
Găieşti să pornească spre hotar o herghelie de cai ce mai 
avea, că voia să-şi facă apoi drum spre Bucureşti. Şi toată 
ziua au stat întunecat, de l-au pus şi pe Varahia pe gînduri. 
Şi-n vremea mesei, mergîndu ei la han, au prins ungureanul 
a-i spune cum le zicea popa de la ei din sat despre cealaltă 
lume, cum are să-i întrebe Dumnezeu pe oricare el ce-au 
făptuit pe lume? Dară Sotir zice să fi zis că nu face să-şi 
stilcească mintea cu ce n-au putut răzbi omenirea toată, că 
ce-o fi dincolo au să vază cînd o fi. Da, acu, e aici şi nu-i 

place cum e. Că viaţa asta e lucru scurt şi trecător şi nu 
poate dînsul suferi altuia să-i răpească ce i-au dat 
Dumnezeu. Să se bucure adică de ce se poate bucura omul: 
de căldura soarelui şi de zăpada iernii, de mirosul florilor, 
de gustul vinului şi de frumuseţea muierilor. Şi-au zis de 
Vodă că nici gîndul nu ne-au mai lăsat slobod, că ni l-au 
înlănțuit cu spaime şi cu griji pentru ziua cea de mîine, că 
nimica nu au mai rămas stătător, iară nădejdea şi 
făgăduinţele nu ţin de saţ. Iar Varahia a ridicat de umeri în 
sus şi i-au zis că Domnul, precum se ştie, nu se pedepseşte 
decît de cugetul său şi de Dumnezeu... 
— Aici e pricina, a zis şi Sotir, că peste-o ţară nu se 
cuvine-a stăpîni om, ce numai legea, că omu-i pătimaş, şi- 
nțelept de-a fi au învăţat, şi-ajunge de-şi asupreşte supuşi. 
Iară cei tocmiţi să privegheze cumu-i ţinută legea să stea cu 
soroc, hotărîtă vreme, şi, scoţindu-se din dregătorie, 
fieşcare să fie ținut a da răspuns de ce-au făptuit. 
Cu gînduri de-acele, Sotir, dacă n-au avut stare, l-au lăsat 
pe Varahia să rînduiască plecarea acelei herghelii, iar el au 
pornit către casă, că-l trăgea aţa spre nenorocire. De-acolo, 
prinzîndu-l, l-au dus Sava de l-au închis la mănăstire-n 
beciuri, cu picioarele-n butuc şi cu lanţuri la mîini că, 
fiindu vremea către seară şi caii osteniţi de drum, au zis să 
plece-n zori. Aflînd egumenul de la Sava porunca ce-avea 
Vodă, au stăruit să facă-ntocmai şi-au poruncit de-au adus 
un mangal. Şi-un arnăut, lenciu, care-au fost bună coadă de 
topor grecilor, au şi pus un fier la-ncins. Şi-au mers 
egumenul lîngă pitar de l-au întrebat: Plăti-va ca lupul cu 
pielea pentru ce-au tâlhărit?, şi-i da cu piciorul în şale, de- 
au gemut Sotir şi au scrîşnit dinţii, zicîndu-i că, de-a scăpa, 
de mîna lui are să-i fie moartea! Şi-n urmă au tăcut şi 
nimica n-au mai zis, că s-au tras în sine ca melcul în 

201 


găoace, numai gemea cînd i-au pus lenciu fierul încins pe 
piept. Văzîndu-l dîrz, au mînat Sava pe acel lenciu cu doi 
arnăuţi să i-o aducă pe copila pitarului, cum au şi făcut, 
c-au furat-o din braţele maicei sale. Şi, intrînd aceia, au 
luat Teofan copila, că Sava îi tot zicea pitarului să spuie 
ce-au făptuit, iară pitarul rîdea, că pentru nimic în lume nu 
poate el să vorbească. 
— Pentru nimic în lume? l-au întrebat Teofan care, cu 
multă blîndeţe-i mîngîia copila să tacă din plinsete. Nici 
pentru lacrimile acestei copile? Şi-au zis că, dacă aşa-i 
vrerea lui, au s-o lege să o ardă cu fierul... 
La acele vorbe, zice să fi răcnit Sotir ca o fiară, tot 
încercînd să-şi sfarme lanţurile încît, aşa legat, patru 
arnăuți abia-l stăpîneau. Şi, înțelegînd el că-i e zbaterea-n 
zadar, s-au potolit într-o vreme şi i-au zis lui Sava: 
— Lumea asta-i a viermilor şi-a sufletelor spurcate! Lasă- 
mi copila că spun. 
Şi-au trimis Sava un arnăut să-i ducă copila, măcar că 
Teofan n-au prea vrut, zicîndu s-o mai ţie, că poate are-n 
gînd să umble cu-nşelăciuni. Dară Sava nu s-au învoit, 
zicăndu că-l ştie şi-are să facă după cum s-au tocmit. Şi, 
cîndu s-au mai liniştit, au zis Sotir să-i scoată pe arnăuţi de 
acolo, că nu e bine să ştie oameni mulți cele de s-au făptuit. 
Şi numai egumenul au rămas, s-aştearnă pe hîrtie spusele 
pitarului, şi Sava Căminar, fiindu el omul lui Vodă. Şi-au 
mărturisit Sotir cum că el au schimbat banii peşcheşului, în 
casă la Condili, noaptea, c-aşa s-au cugetat să fi fost sfatul 
ce-au primit de la un vescov, Macarie, ce-şi are conacul 
lîngă biserica din pădurea Zidurilor, pe apa Argeşului - 
spre Potlogi... 
Şi-au tăcut Sotir, iară Sava au fugit pe uşă afară, că au fost 
în curte larmă mare şi-mpuşcături. Şi-au fugit şi Teofan, 

avîndu frica scrisă-n ochi, că s-au temut să nu se fi sculat 
satul cu oamenii pitarului să dea peste ei. Şi-apoi au năvălit 
în beci Varahia, care n-au mai stat de s-au cugetat, ce au şi 
pus lanţul de la mîinile pitarului pe butuc şi-au dat c-o 
secure de l-au fărîmat, trăgîndu-l din obezi afară şi 
punîndu-i un pistol în mînă, să aibe cu ce da. Şi-a-mîndoi 
s-au tras pe lîngă uşă, Varahia cu securea, iară Sotir cu 
iataganul lui Sava, că-l lepădase de la brîu. Şi-apoi s-au 
auzit paşi mulţi care s-apropiau şi uşa s-au izbit de perete, 
năvălind în beci arnăuţii lui Sava, gata să dea din pistoale. 
Dară s-au abătut asupra lor şi iataganul şi securea, 
prăvălindu doi cu testele sfărîtmate, de s-au făcut îmbul- 
zeală şi au dat rău din pistoale, că nu i-au vătămat. ŞI iară 
s-au abătut securea şi iataganul, de-au mai căzut doi, ba, 
pînă să ia seama ce se întîmplă, şi pe Sava l-au sîngerat 
Sotir la o mînă, de-au prins a striga la arnăuţi să se tragă- 
ndărăt şi să ție uşa-n bătaia armelor. Dară Varahia, pînă să 
se tragă aceia după ziduri, au şi dat din pistol de-au mai 
culcat unul la pămînt, care-au fost chiar acel lenciu. Şi-au 
apucat Varahia pistoalele arnăuţilor, cercetîndu care-s 
pline, şi-au schimbat ale lui, fiindu seci, tot întrebîndu-l pe 
Sotir dac-au numărat cîți arnăuţi au fost? Şi-au zis Sotir că 
zece, cu Sava unsprezece, iară Varahia, socotind, au zis să 
mai fi rămas doi, cu Sava, care-i sîngerat, trei. Că unul, 
care i-au adus copila, l-au tăiat în faţa porţii; doi, care 
făceau de strajă la poarta mănăstirii, 1-a căsăpit cu securea; 
patru au doboriît la uşă; unul a căzut de plumb. Şi-au zis 
Varahia să facă năvală asupra celor de-afară, c-aici stau ca 
şoarecii-n capcană şi pot trage asupra lor prin gîrliciul 
beciului au să-i înăbuşe cu fum, ca pe vulpi. Şi-au tras 
zeghea de pe el ei, agăţind-o-n secure, au arătat-o pe după 
uşă, de i-au găurit-o aceia cu plumbi. 

Și nu le-au mai lăsat vreme să-ncarce iară, ci, urlînd ca 
lupii, au şi năvălit pe uşă, de-au luat-o la goană arnăuții 
prin curtea mănăstirii şi, arucîndu-se pe cai s-au bulucit pe 
poartă. Dară Varahia, dînd foc din pistoale, au mai prăvălit 
unul. Numai n-au luat ei aminte că acel lenciu n-au fost 
mort, ce numai o mînă au avut sfărîmată de glonte, şi, 
fiindu Varahia cu spatele către el, au dat din pistol de l-au 
răpus, măcar că l-au căsăpit apoi Sotir, c-au fost ca turbat. 
Iar asupra lui Varahia plecîndu-se, au cunoscut că şi-au dat 
sufletul către Dumnezeu şi i-au închis ochii şi şi-au făcut 
cruce peste piept. Şi n-au mai zăbovit că, auzind tropote de 
cai ce veneau pe drum, au sărit şi dînsul pe un cal arnăuţesc 
şi-au pornit în goană de s-au mistuit în pădurea ce-i dincolo 
de mănăstire de unde-au putut el vedea, fiindu lună, că-i 
țineau aceia urmele. Dar nu l-au putut afla, că i-au rătăcit 
pitarul, ştiindu el bine locurile, de-au orbecăit Sava pînă-n 
zori cînd, pe lumină, s-au putut întoarce la mănăstire rupți 
de oboseală şi fără nici o izbîndă. 
Iară lui Varahia, întorcîndu-se Sava, i-au tăiat capul de l-au 
dus cu sine la Curte şi l-au înfățișat lui Vodă care numai 
n-au turbat cîndu i-au zis că i-au răpus aceia nouă arnăuţi. 
Şi-au poruncit Mavrogheni de i-au pus capul ungureanului 
într-un par la poartă, spre Sfînta Vineri a lui Aga Niţă, şi 
i-au şezut multă vreme capul acolo, ca să-i mai îngrozească 
pe cei ce-ar fi avut de gînd să facă ce-au făcut acela. lar 
pitarului au pus de i-au strigat numele cu crainici pe la 
răspâîntii şi-au dat veste că i-au pus capul la preţ mult. 
Şi-au poruncit Vodă, dacă i-au dibuit pe calpuzani şi-au 
prins stolnicul şi hîrtiile acelor lucrări ce-au făptuit, de i-au 
închis în fundul Curţii, în pimniţele puştilor, sub pază mare 
şi cu poruncă straşnică nici pasăre măiastră să n-ajungă la 
dînşii. Şi-i ţineau osebit, pe fiecare-n alt beci, să nu poată 

vorbi-ntre ei, şi ferecați în lanţuri grele, pentru mai multă 
pază. Şi Aga Manolache au căpătat dezlegare de la Vodă să 
se folosească de gîdea după cum va găsi de cuviinţă, numai 
să-i facă să spuie tot şi cu grabă, că nu e vreme de gingăşii. 
Şi-au coborît Aga-n beci la Tănase de-au poruncit, fără altă 
vorbă, s-aducă un butuc mare de lemn peste care l-au lungit 
cu burta, fiindu gol şi strîns cu lanţuri, să-l poată bate pe 
dinapoi cu fişca. Şi-au venit şi gealatul, Magaie, un ţigan 
buzat şi cu ochii galbeni, de fiară, foarte voinic la trup, care 
ajunsese vestit pe-atunci c-au făptuit multe lucrări pentru 
domnie. Acel Magaie, gîdea, fără de care nu umbla 
Mavrogheni cîndu ieşea cu halai, erea mai bogat şi decît un 
boier, că primea mulţi bani de pe la neamurile celor 
osîndiți, să le facă moartea mai uşoară. Cîndu l-au văzut 
Tănase pe Magaie, zice să fi închis ochii de groază ce-au 
avut, să nu-l mai vază, dară de auzit tot îl auzea, că-şi tot 
zdrăngănea sculele meşteşugului, cleşti, custuri, tigăi de 
fiert ceara, vîrtejuri de strîns buricele deştelor, obezi şi 
altele multe. 
Poftind Aga să-i aducă un scaun, s-au aşezat la capul 
cărturarului şi l-au întrebat dac-are să spuie, fiindu mai 
bine aşa, după cum lesne-i a pricepe, că de spus, tot are să 
spuie, pentru asta-l încredinţează dînsul, care atîtea au 
văzut cît nici nu le mai ţine minte. Şi-aceia ereau tâlhari de 
codru şi ucigaşi, foarte voinici, nu cărturari subţiri la nas, 
ca dumnealui. Şi-1 tot văitau Aga, zicîndu: 
— Kaimene, kaimene! care, aduse din greceşte, ar veni 
sărace, sărace! Ce ti-au trebuit să faci de acestea? Să ştii că 
am poruncă să-ți fac oricîte cazne, pînă spui. Ci tu mai bine 
spune! 
Şi-au zis Tănse că spune, dar să vie Vodă, că numai către 
Măria Sa are să spuie, fiindu tainele de le cunoaşte dînsul 

cu primejdie pentru oricare altul. Şi, dac-au mersu Aga de 
au spus, au coborît Vodă-n beciuri, unde l-au aflat pe 
Tănase zăcîndu gol şi ferecat în fiare pe butuc. Şi l-au 
întrebat Vodă: 
— Greu ţi-e? 
— Greu tare, au suspinat Tănase, c-au vrut să pară 
cufundat în pocăință. 
— Ba lasă, c-abia-ncepurăm şi, pîn-acu, nu văz să-ţi fie-aşa 
greu! 
— Colai se, senda ghel! s-au semeţit deodată cărturarul, că 
vorbele ce-au zis s-ar tîlcui din turceşte: dacă-i lesne, vino 
şi tu! 
— a-ţi seama vorbelor, s-au mîniat Vodă, că pun de-ţi ia 
viaţa! 
— O ghe mi eho pos an lavis? s-au uimit Tănase schim- 
bînd limba, şi de la vorbele acestea, care greceşte-nseamnă 
cum ai putea să-mi iei ceea ce n-am, au făcut apoi, măcar 
c-avea sabie asupra capului, o frumoasă zicere către Vodă, 
spunîndu că de-aceea au făcut dînşii toate cîte au făcut, 
căci tocmai plăcerea vieţii le-au răpit dînsul, de-au ajuns, 
din oameni cum i-a lăsat Dumnezeu, să trăiască precum 
vitele! 
— Şi pentru aceea ai ajuns tu de coţăi butucii? Că-mi pare 
să nu şezi tocmai bine! 
— Ba nu, că şed bine, s-au sumeţit Tănase, dară mai bine 
mi-ar fi venit mie de-ar fi acu sub mine cine ştiu eu! Că mi- 
au plăcut meşteşugul ce-avea! 
— Şi cu cine-au fost, bre, aceea? l-au ispitit Vodă, c-au 
crezut s-audă vreo-ntîmplare mai măscăroasă. 
— Uite că nu ţi-o spui, că nu se face! şi-au rînjit dinții 
Tănase cu veselie mare. Dară poate s-o cunoşti, că-i albă la 
piele şi fierbinte, fiindu ea mai grăsană un pic, iară pe 

burtă, cam spre buric, are-o pată roşie, mare cît o năramză, 
c-au poftit mă-sa, fiindu grea. Şi are bărbat bătrîn, care nu 
mai poate... 
Dară nu şi-au mai isprăvit Tănase vorba că Vodă, într-o 
clipeală de ochi, au tras hangerul şi cu iuţimea unui fulger 
i-au tăiat capul. Şi-au prins apoi a-l hăcui în fel şi chip, 
parcă turbase. 
Ce-nţeles au avut fapta-ceea nu se poate şti bine, că nimeni 
nu s-a dumirit, dară eu, mai întrebînd, cuget să-i fi cam 
prins tîlcul, care-ar fi putut să fie-aşa: Tănase, la vremea- 
ceea, s-au ţinut şi c-o Măria Cîmpulungeanca, de-au fost 
băieşiţă la Curte, şi pesemne să fi aflat de pe la dînsa 
semnul ce-au avut pe trup Doamna Mărioara. Că celelalte 
se potrivesc: au fost mai tînără ca Vodă şi grăsună la trup. 
Şi, cu vorba ce-au zis-o, făcîndu-l pe Vodă a crede ce nu 
erea, s-au arătat a-i fi cu priinţă meşteşugul ritoricesc, că 
s-au scăpat de caznele cu care voiau să-l canunească, să 
spuie urzelile lor, c-au murit iute, spre îndestulă uşurinţa 
lui pe această lume. Că pe cealaltă are să-l judece 
Dumnezeu pentru păcatul ce-au făptuind grăind minciună. 
Şi-aşa i-au fost moartea cărturarului, măcar că n-au fost 
după lege, că nici judecat n-au fost după pravilă, nici 
osîndă asupra lui nimeni n-au rostit. Că, măcar şi-adevărat 
să fi fost ce-au dat el de-nţeles, care eu nu cred să fie, nu se 
cuvenea tocmai Vodă să facă precum un om prost. Ce şi 
Aga Manolache zice să-i fi zis, cîndu s-au mai domolit, că 
nu s-au cugetat bine ce-au făcut, de-i acuma Tănase mort, 
tăiat ciosvîrte, şi nimica nu mai poate vorbi, c-au dus cu el 
taina. Şi-au zis pe boierul Vlăşceanu să-l lase pe dînsul a-l 
cerceta, c-au mai făcut de-acestea şi cunoaşte rostul. 
Dară Vodă n-au luatu în seamă, fiindu foarte mînios, ce au 
şi trecut la cealaltă tainiță, la Triglava, de i-au făcut văpros 

să-i spuie dacă din capul lor au făcut au de alţii au fost 
învățați? Că gîndul i-au fost mai încîlcită urzeala să fie cu 
ceva amestecături moschiceşti, cum au fost şi cîndu l-au 
trimis împărăteasa pe Nazare Carazin de-au făcut răzmiriță 
cu volintirii polcovnicului Ilie. Şi Triglava zice să fi zis că 
nu poate spune de alții, să-i năpăstuiască, că se teme de 
Dumnezeu. Şi-au zis că singur au pus la cale toate. Şi, decît 
să spuie ce nu e, mai bine mîna cu fierăstrăul să i-o tate şi 
limba să i-o smulgă cu cleşti înroşiți. 
Dacă l-au văzut aşa dîrz, zice să se fi făcut Vodă mînios 
foarte, de-i sclipeau fulgere din ochi şi tunete-i ieşeau din 
gură iară de pe limbă tot săgeți arunca, blestemîndu şi 
zicăndu că: 
— Ştiu eu multe feluri de-a te face să vorbeşti, cum ai să 
vezi îndată! 
Dar şi boierul zice să-l fi-nfruntat: 
— Sufletul meu s-au pregătit şi pentru aceasta. Dar, apoi, 
zice să fi hulit, c-au zis letineşte: Quem enim diligit 
Dominus castigat, care vorbe le-au zis apoi şi greceşte, că 
n-au înţeles Vodă letineşte: On gar agapa Kirios, pedevi. 
Înţelesul acelor vorbe, româneşte, este aşa: căci Dumnezeu 
chinuieşte pe acela care-l iubeşte. Şi i-au adus aminte 
dînsul şi de Mîntuitor că, pînă să-l răstignească pe cruce, 1l- 
au căznit cu multe munci. Ce, cuget eu, au fost în acele 
vorbe trufie, c-au dat el a-nţelege să fie asemănare cu ce-i 
erea voia lui Vodă si dînsului a-i face. 
Aşa, trufindu-se şi hulind, au sporit mînia lui Vodă, care 
l-au dat lui Magaie, gealatul, ce cu aşa chinuri l-au muncit, 
cît limbă de om nu poate povesti, că l-au ars cu foc şi l-au 
căznit bătîndu-l cu bice şi opărindu-l cu smoală clocotită şi 
cu alte chinuri de iad. Că şi fitile de pucioasă i-au vîrît pe la 
subțiori şi le-au aprins. Şi-au răbdat Triglava canon mare, 

Că Şi ţepuşe i-au bătut pe sub unghii şi i le răsuceau apoi şi i 
le smulgeau cu cleştii, de se făcea covrig de durere, urlînd 
cît îl țineau bojocii, să se mai uşureze. Iară cîndu se 
prăvălea fără sine şi scăldat în sudori, venea Magaia de-l 
trezea picurîndu-l din tigaia cu ceară fiartă, tot făgăduind 
către Vodă că are să spuie. 
Şi-aşa l-au zobit şi l-au fărîmat, cît s-au închegat sîn-gele 
pe dînsul ca o cămaşă pe sub care au fost plin de bube şi 
puroaie, ba şi viermii zice să-l fi năpădit, măcar c-au avut 
încă sufletul într-însul. Dară vorbă n-au mai vorbit, ce 
numai gemea şi ofta şi suspina, pentru care, mîniindu-se 
gîdea, l-au luat şi i-au tras limba c-un cîrlig de peşte a 
căruia sfoară au fost petrecută pe un vîrtej şi, trăgînd de ea, 
îl făcea de se ridica-n sus, pe vîrful piciorului. Și-l ţinea 
aşa, agăţat de grindă, ceasuri de vreme, numai într-un 
picior, că celălalt erea prins în butucul de stejar, care nu-l 
putea urni, şi-l bătea cu biciul să spuie. Şi tot n-au vrut, au 
n-au mai putut, că i se umflase limba de nici gura n-au mai 
putut închide. Şi s-au văzut bine c-au fost boierul din 
neamul Brîncovenilor, că şi Constantin Vodă multe-au 
îndurat, ba şi coconii şi i-au privit pierind şi tot nu şi-au 
lepădat legea şi credinţa. 
Socotesc eu că tare-au fost în cugetul lui boier Vlăşceanu, 
că nu s-au căinat, nice s-au lepădat de ce-au făcut. Şi de se 
lepăda, cîndu l-au muncit cu fierul, se lepăda sub cazne, 
din slăbiciunea trupului, iară nu a cugetului, cum s-au 
lepădat Petru de Mîntuitor. Că poate să fi fost şi cum au 
cugetat dînsul, să fi murit adică numai spre a-l dobort pe 
Vodă, ce n-au înțeles că e şi felul acesta de moarte, care-au 
fost al sfinților mucenici de s-au scris la Jitii. 
Numai că nu pot eu crede c-au avut dînsul un aşa cuget de 
tare, să-şi fi cătat moartea pentru nişte închipuiri ce-au 

avut. Că, după ce l-au mai muncit multe zile, au rostit Vodă 
asupra lui osîndă grea, zicîndu că aşa se cuvine, atît pentru 
a lui deşteptare, cît şi spre pildă altora să fie. 
Numai au fost şi-acolo vicleşug grecesc şi păcat mare că, 
dacă s-au plîns Vodă către lanache cum n-au izbîndit 
nimica să afle de la acel calpuzan, l-au sfătuit stolnicul 
altfel să facă. Şi s-au ajuns c-un Rafail, de l-au făcut egu- 
men la Cotroceni, şi l-au trimis de l-au spovedit şi l-au 
mărturisit, să-l gătească de moarte, dară acea unealtă a 
Satanei au mersu de-au spus lui Vodă ce-au fost taină către 
Dumnezeu! Ce, spuneţi, oameni!, cum au îngăduit 
Dumnezeu de nu l-au trăznit pe loc! Cum şi-au putut 
spurca sufletul, pîngărind cele sfinte! Cu foc şi pucioasă, 
pentru ce-au făptuit, se cuvenea să-i ardă, încă şi aceea 
fiindu prea puţin! 
Iară pe boier au îngăduit Dumnezeu de l-au copleșit cu 
ruşine! Că, dac-au fost sîmbătă, fiindu Tîrgul Moşilor, au 
poruncit Vodă să-l dea prin tîrg, pe unde este umblet şi mai 
mare trecere de norod ca, văzîndu-l, să fie pildă acelor ce 
au cuget de fapte netrebnice, să le fie spre deşteptare. Aşa 
că, avîndu dînsul picioarele zobite şi neputînd merge, l-au 
pus într-o cotigă cu două roate la care-au înhămat un 
măgar, şi l-au dat prin tîrg cu cărțile vînzării la gît. Şi-au 
fost numa-n cămaşă, avîndu pe piept şi pe spate cusute 
hîrtii unde-au fost scrise faptele ce-au săvîrşit, zicîndu 
acolo c-au fost hain şi au umblat cu pîri mincinoase, ba şi 
bani calpi au bătut. Iară pe cap i-au pus coroană de tinichea 
ruginită, să se-nţeleagă c-au umblat s-apuce la tronul ţării. 
Dară, lovindu lumina soarelui în tinichea, lucea părîndu aur 
curat. 
Şi l-au dus mai întîi, cu pază mare de arnăuţi, la Locul 
Osîndei, pe lîngă zidul Curţii Vechi, unde-au stat şi-au citit 

Iordache armaşul osînda, s-auză toţi care i-au fost faptele şi 
pentru ce au fost dat morții. Şi-au mai citit, să-i fie mai 
mare ruşinea, şi pentru doi tîlhari de drumul mare, care-au 
fost în lanţuri legaţi, între neferi, dară mergîndu pe 
picioare, după cotigă. Şi i-au pornit apoi pe podul Tîrgului 
de Afară, tot bătînd darabana, de se-mbulzea gloata după ei 
ca la nuntă, că s-au desfundat mahalalele, fiindu Triglava 
om vestit. Şi-au fost acolo atîta adunare de norod cîtă nu 
s-au pomenit, fiindu amestecate şi caftane şi sumane, ce 
deopotrivă suspinau şi lăcrămau. Că-l ţinea lumea minte de 
cîndu au fost domnia lui Ipsilante, c-au tocmit pravila şi-au 
scăzut birul, de le-au fost şi traiul mai înlesnit. 
Şi s-au văzut cugetul oamenilor că, pe lîngă ce cârciumă 
sau han treceau, ieşeau înainte muieri cu oale de vin şi le 
dădeau să bea, cum au fost datina veche, să nu-i cuprindă 
teama de moartea ce venea asupră-le. Iară către norodul 
adunat au privit lung Triglava şi-apoi au cerut: 
— lertaţi-mă oameni buni! 
Şi-n mulţime s-au cam făcut huiet şi frămîntare, că toți 
ziceau, încă mulți lăcrămînd: 
— Să fii iertat, boierule, c-ai fost bun la Dumnezeu! Şi s-au 
zorit gealatul de i-au ridicat în furci, că-i da ghes Iordache, 
armaşul, avîndu el teamă de norodul cel mult, să nu facă 
vreun lucru ne-ngăduit, măcar c-au avut cu sine arnăuți 
două sute, stîndu călări în jurul podiştii, să nu se-mbulzeas- 
că gloata. Şi i-au lăsat sub pază de arnăuţi, să-i clatine 
vîntul şi să-i privească ţara ca, spăimîntîndu-se, să nu mai 
facă de acelea. Că, să fi fost cît de tare la suflet, nu-ţi 
venea-ndemînă acea privelişte grozavă ce-au fost, atîrnîndu 
acei osîndiţi în juvăţ cu limba scoasă şi cu ochii boboşați, 
c-au murit cu silnică, nu cu firească moarte. Şi-aşa au 
rămas pînă către seară cînd, dac-au venit ploaie mare din 

cer şi cu trăznete, s-au tras arnăuţii pentru adăpost sub 
poiata cîrciumii lui Vlaicu Oargă, că erea-n dreptul 
furcilor. 
Şi s-au văzut atunci un călăreț, venindu prin ploaie cu 
gluga pe ochi, care-au dat drept sub spînzurătoare, unde 
s-au ridicat în scări şi-au dat cu iataganul de-au tăiat laţul 
de la gîtul cărturarului. Apoi, luîndu trupul aceluia pe cal, 
dinainte, au pornit în iureş mare, măcar că arnăuţii au fugit 
după dînsul şi-au făcut gură şi-au încercat să dea foc din 
flinte, dară n-au putut că, pesemne, le-au fost pulberea udă 
de la ploaie. Numai un Ludoglava cărăuş, bulgar puţin la 
minte, au sărit de sub coviltir c-un topor, să-l oprească, 
dară acela care-au fost, fuindu călăreț iscusit, şi-au răsucit 
calul în loc, de-au nemerit toporul în gol. Şi-au dat cu 
iataganul de l-au descăpățînat pe acel Ludoglava după care, 
ducîndu-se, nu s-au mai văzut, nici s-au aflat cine să fi fost. 
Şi numai la trecere de cîteva zile s-au înțeles c-au fost Sotir 
pitarul ot Glavacioc. 
Sotir, dacă l-au scăpat Varahia din ghiara lui Sava Căminar 
lesne şi-au rătăcit urma, că ştia poteci ascunse prin păduri. 
Și, cu îndrăzneală mare, s-au întors acasă la dînsul, la 
Glavacioc, unde şi-au încărcat pe cai muierea şi copiii, 
luînd şi din lucruri ce s-a mai putut, de-au pornit cu grabă 
mare, ţinîndu-se tot prin păduri, şi-au trecut hotarul țării şi 
s-au aşezat la Braşov. Acolo şi-au tocmit casa şi rosturile 
că, avîndu multe legături de negoţ, au căpătat ajutor de pe 
la aceia de şi-au rînduit toate cîte-au fost de trebuință spre 
a-şi duce viaţa cu tihnă. 
Dar n-au rămas acolo, că n-au fost dînsul făcut pentru viață 
aşezată, ce, la cîteva zile după acele-ntîmplări de la 
mănăstire, s-au pomenit Fatma Huzum cu el în bătătura 
casei de-i dăruise Smaranda, pe Podul de Pămînt, spre 

pădurea Cotrocenilor. Şi-aceea, de-ntii, nu l-au cunoscut, 
c-au fost îmbrăcat țigan căldărar, şi coada şi-au desfăcut de 
s-au lăsat cu laţe pe lîngă obraji împletite cu bani de argint 
şi cu cordeluţe roşii, cum e năravul acelora. Şi-au fost uns 
pe față cu seu amestecat cu funingine, şi-mbrăcat în trente 
cu petice roşii, de-ai fi jurat că erea ţigan adevărat, că şi-o 
căldare ducea-n spinare, agăţată cu toarta de umăr. Şi i-au 
zis turceşte să-şi mîne sluga de-acasă, o muiere bătrînă 
de-o ajuta la ale casei, că are să-i vorbească în taină. Pe 
vorba aceea au plecat, spunîndu c-are să vie cătră seară, 
dară nu prin uliţă, ce sărind îngrăditura dinspre livezi, aşa 
că să-l aştepte-n grădină, sub nuc. 
Acea turcoaică, Fatma, care-au fost sluga cea mai de 
credinţă a Smarandei Şarkan, de copilă l-au ştiut pe pitar, 
de la Rusciuc, unde s-au aflat acela cu stăpînă-sa. Au fost 
pentru ea un adevărat blestem că, la vremea cînd iarăşi s-a 
găsit Smaranda cu pitarul în Bucureşti, fiindu turcoaica fată 
mare, că nu i se-ntîmplase încă împreunare cu bărbat, atîta 
s-a-ndrăgit de Sotir de umbla ca fără sine, măcar că nu erea 
de legea ei, fiindu păcat foarte mare. Şi, avîndu mintea 
rătăcită de patimă, l-au ascuns la dînsa, măcar c-au ştiut 
bine că, aflîndu-se pitarul sub osîndă, şi cu viaţa putea să 
plătească pentru acea faptă. Ba au mai umblat ea şi-au 
iscodit, după cum au învăţat-o Sotir, toate cîte-au fost şi 
s-au întîmplat la Curte cît au rătăcit dînsul în daraveli ce-au 
avut cu nemții. 
Că zicea turcoaica să fi plîns pitarul şi să fi blestemat cu 
blesteme spurcate şi-nfricoşătoare auzind întîmplările cum 
au fost cu Grigoraş, cîndu s-au smintit, şi cu Tănase, cînd 
l-au tăiat însuşi Vodă. Şi-a priceput ea că punea dînsul ceva 
la cale, că se-adunase c-un Magalat, hoţ de cai dovedit care 
şi la ocnă au tăiat sare, avîndu umblete ascunse cu acela. 

Poate să fi avut în cap să-l scape pe boier, că-i tot 
pomeneau numele, dară ea, neştiind bine româneşte, nu le- 
au priceput sfaturile. 
Nici cu turcoaica n-au rămas Sotir, cum se va fi socotit 
dînsa, că-ntr-o zi s-au întors acasă din tîrg, tulburat foarte, 
şi i-au povestit de boierul Vlăşceanu cum l-a ridicat gîdea- 
n spînzurătoare. Că, umblînd cu căldarea-n spate, au întîlnit 
halaiul ce-au fost pe Podul Tîrgului de Afară şi s-au făcut 
el neştiutor, tot amestecîndu-se-ntre alții şi-ntrebînd ce e 
pricina cu acel boier? Şi-au zis să fi stat față cîndu l-au 
ridicat gealatul de l-au sugrumat în juvăţ. Dintru acea- 
ntîmplare, zicea Fatma Huzum, s-au făcut pitarul la suflet 
cum e cremenea, că nimic nu mai vedea pe lîngă sine. Şi, 
cîndu au venit Magalat, i-au cerut pitarul să-i aducă arme şi 
cal, care să fie hrănit bine, că are cale lungă de făcut. Şi, 
aducîndu-i cal, au plecat, măcar că a fost ploaie de 
prăpădea pămîntul, zicîndu-i că altfel nu se poate, fiindu 
trebuință să isprăvească dînsul cusurul de-au mai rămas... 
Ce-au vrut să spună cu acele vorbe numai a doua zi au 
înţeles, duminică, aflînd întîmplarea cum s-a furat trupul 
boierului spînzurat de stăpînire. Şi, la cîteva zile, cîndu 
s-au întors la dînsa Sotir şi l-a-ntrebat de ce s-a vîrît în acea 
primejdie, au zis pitarul c-au făcut după cum se cuvine, că 
nu putea-ngădui acea ruşine fără să dea o pildă. Că la ei, la 
creştini, nu-i păcat şi osîndă mai mare decît să nu pui în 
pămînt pentru odihna cea veşnică trupul cuiva care-au 
murit, ori şi ce va fi făcut acela-n viaţă. Şi-au fost mai mare 
păcatul şi osînda cu acel boier, că pentru alţii şi-au pus 
viaţa, nu pentru sine, de i-au fost moartea cu nedreptul. 
Şi-au povestit cum i-au dus trupul, călărind el multe ceasuri 
de vreme, că i-au fost calea cu depărtare, tocmai la Ziduri, 
c-au vrut să-i facă slujba morţilor un arhimandrit, Macarie, 

al căruia nepot au fost boierul. Şi-au fost mîhnit că, fiindu 
împrejurare neprilenică, n-au făcut după rînduială, ce l-au 
coborit în groapă, pentru odihna cea veşnică, noaptea, cum 
nu se face, dară are nădejde la Dumnezeu, că vescovul 
acela-i om sfînt şi se iartă. Şi, cum i-au arătat Sotir, i-au 
dăruit lui acel vescov sabia Brîncoveanului, zicîndu că 
trebuie sabie-n ţară... 
Dar dînsa nu prea au luat aminte ce spunea, fiindu îngrijată 
pentru el, că-i erea viaţa-n primejdie, şi s-au tot rugat să 
fugă-mpreună din hotarul ţării, dară Sotir n-au vrut deloc, 
zicăndu că nu el trebuie să se ducă. Şi s-au cutremurat toată 
cînd i-au înţeles gîndul, fiindu vădit că s-au smintit. l-au 
fost prepusul întemeiat, zicea Fatma, că, după ce-au stat el 
şi s-au cugetat o vreme, au mînat-o-n tîrg să-i cumpere 
cîţiva calîpi de drojdie, de-aceea pentru pîine, de pe la mai 
mulți băcani, nu doar de la unul. N-au bănuit ea ce i-au fost 
gîndul, măcar că din sfatul ce i-au dat se vedea a nu fi lucru 
tocmai curat, dară i-au adus, socotind a nu fi vreun rău în 
acea faptă. lar cîndu i-au dat traista cu calîpii l-au văzut 
zîmbind, cum nu-l mai văzuse demult. Şi ce-au făcut cu 
drojdia aceea însuşi i-au povestit, a doua zi, în zori, căndu 
l-au aflat rîzînd în hohote, ca un nebun, sub nucul cel mare 
din grădină. 
C-au plecat în puterea nopții de-acasă şi, furişîndu-se pe 
uliți, să nu-l întîlnească straja, a mers la Curte de-a intrat pe 
portita cea dosnică, unde străjuia mutul Doamnei Mărioara, 
c-avea inel cu pecete dat de Doamna pe care, arătîndu-l, 
l-au lăsat de-a intrat. Şi-a luat-o-ntîi spre odăile slugilor, 
fiindu acelea-n spate, unde-au stat o clipă de-au amuşinat 
văzduhul apoi, urmînd el dîra aceea de duhoare ce-o 
adulmecase, s-au zorit spre umblători. Acolo, fiindu noapte 
de vară cu zăduf, putoarea ce venea din jos, sporită de 

căldură, otrăvea aerul, dară n-avea el vreme de gingăşii 
muiereşti şi nici nu se-aştepta să-i miroasă a odagaciu! Ce 
şi-au tras de la şold traista, şi, cu multă băgare de seamă, 
căci lucrul trebuia făcut temeinic, a aruncat spre adînc ju- 
mătate din ce-au avut în traistă. Și-a stat s-audă plescăitul 
cu care adîncul acela puturos îşi primea darul, c-au vrut să 
fie-ncredințat că nici o piedică nu i-au zăticnit lucrarea. 
Şi-au luat-o apoi, tot pe sub umbra pomilor, spre zidul din 
spate al palatului, că erea acolo o uşă îngustă, din stejar 
ferecat în legături de fier şi întărită cu piroane care da spre 
odăile cămăraşilor şi-ale slujitorilor din casă. Uşa aceea, 
cum ştia el, nu se-ncuia pe dinlăuntru, ce numai c-un zăvor 
se zăvora a căruia limbă, de afară, se putea ridica vîrînd 
prin crăpătură tăişul unui cuţit. Şi-a deschis-o cu fereală, să 
nu scîrție, că dinadins nu-i ungeau ţiţinile, luînd-o pe scări 
în sus către privăţile din dos, care ereau clădite în chipul 
celor turceşti, cu podele din lespezi de piatră albă. 
Duhoarea ce se ridica din hazna erea aici mai puțină, fiindu 
slugi anume rînduite ce spălau podelele de mai multe ori pe 
Zi, ŞI ardeau în căţui uleiuri înmiresmate, să mai primeneas- 
că aerul cel împuţit. Şi s-au pus cu spatele-n uşă, să nu-l ia 
fără veste, şi-a golit traista spre adîncul duhnitor, şi-a 
ascultat scîrna cum bolboroceşte înghițind ce-i da el. 
De-acolo, fiindu săvîrşită lucrarea ce cugetase a fi spre 
pilda ticăloşiei, a şi luat drumul îndărăt, spre portiță, unde 
i-a pus în palmă mutului un galben împărătesc şi l-a bătut 
pe spate cu mulțumirea celui ce are bună pricină şi altuia să 
dea din a lui. Şi-acela s-a temenit pînă-n pămînt, tot 
grohăind, fericit de bacşişul ce căpătase. Şi-a ajuns în livezi 
fără alte-ntîmplări pe cînd şi noaptea-ncepuse a se sparge. 
Și n-a intrat în casă, i-a zis Fatmei, să nu-i strice somnul, ci 
a mers de s-a răstignit sub nucul cel mare din grădină, că 

lăsase acolo un ulcior cu vin. Şi s-a tologit pe un braţ de 
fin, fiindu acela-nmiresmat, că n-apucase să se usuce, şi-a 
băut prelung vinul din ulcior, cu înghițituri mici, să-i simtă 
aroma. 
Dară nici o plăcere n-a aflat în vinul acela, au mărturisit 
Sotir, c-au fost lucru nefiresc, de-i stăruia în nări iz puturos 
de scîrnă, de-mpuţiciune... Şi-au socotit a fi, nu se putea 
altfel, o amăgire, o înşelăciune a simţurilor ce mai păstrau, 
poate, amintirea mirosului aceluia greu care, din lipsa 
vîntului, stăruia în jurul umblătorilor de la odăile slugilor. 
Era, se-nţelege, lucru supărător, că nici vinul nu izbutea să- 
i alunge închipuirea aceea de duhoare ce răzbea prin 
mireasma tare-a fânului şi-a frunzelor de nuc, stricând 
văzduhul cu miros de stîrv. Şi i-au părut atunci a-l auzi pe 
Triglava cum îi zice: 
— Vezi? Cine se ia după muscă ajunge la băligar, care, în 
lumea asta, e mult, că-n fiecare om sade un dobitoc. 
Şi în noi şade cîte-o vită, să nu cugeţi altfel, măcar că noi 
altcumva ne vedem. Nu ereai mai tihnit în cugetul tău pe 
cînd te aflai în neştiință? Atîta vreme doară alta n-ai simțit 
a-ți lipsi decît muierea, vinul şi-o bucată de carne friptă 
hoţeşte, pe jăratic. De ce n-ai ţinut cuvîntul cum au scris la 
Scriptură, că fericiți sînt doar cei săraci cu duhul? Să ştii 
c-aceea-i adîncă-nvăţătură, ce numai cine-au pătimit mult 
au putut-o afla. Iară tu, dacă vei ajunge s-o desluşeşti, 
amarnic te vei căi, dară va fi tîrzie vreme... 
Şi zice să fi oftat, că duhoarea haznalei îl podidea, grea şi 
vîrtoasă ca un nor de ploaie. Şi i-au fost, pesemne, închipu- 
irea aprinsă de vin, c-au prins să-i joace-n faţa ochilor o 
vedenie diavolească. Şi-au văzut desluşit, de parcă însuşi 
erea acolo, cum cade calîpul de drojdie-n hazna, cum se 
topeşte-n scîrna ce băltea puturoasă şi clocită, răspîndindu- 

şi duhorile ca nişte aburi verzui. Au văzut cum, în cloaca 
aceea puturoasă, mizeria omenească începe să colcăie, să 
dospească, să fiarbă cu bulburuci, umflîndu-se şi sporind în 
valuri ce se ridicau unele peste altele, tot mai sus, cum 
răbufneau prin găurile din podea, cum, în cele din urmă, 
împinsă din jos de valurile de scîrnă, podeaua se sparge şi 
se surpă şi o magmă puturoasă, colcăitoare, se revarsă 
copleşitoare prin odăi, acoperind şi înghițind scumpele 
covoare persieneşti, grelele tripoduri de argint şi talgerele- 
ncrustate, aduse de la Damasc, şi besactele de abanos şi 
cufere grele, ferecate-n argint, ŞI țesături venețiene şi 
sidefuri de India şi arme de preţ şi giuvaieruri orientale şi 
mozaicuri greceşti şi toate acele comori îngrămădite 
pretutindeni de lăcomia aprigă a celor mai flămînde jivine 
ce se abătuseră asupra țării, pustiind-o mai rău decît o 
hoardă de tătari. Trăznind un miros greu de-ndurat, valurile 
acelea de scîrboşenie năpădeau totul, revărsîndu-se domol, 
dară fără contenire, ca un blestem, prin odăi, năvălind pe 
uşi afară, copleşind scările de piatră albă cu spurcăciunea 
lor. Şi-au văzut puhoaiele acelea puturoase potopind 
grădina şi havuzul şi otrăvind văzduhul cu miasme atît de 
duhnitoare de parcă răbufnea-n ele toată necurăţenia altui 
tărîm. Și-un nor de muşte verzi, spurcate, se adunase, 
jucînd asupra Curţii, cît nici soarele nu se mai vedea... 
Şi-n clipa aceea, zicea Sotir, au prins a hohoti, că, luată 
parcă de-un vînt, duhoarea ce-i stăruise-n nări se risipise 
fără urmă şi-n juru-i rămăsese doar mireasma fînului şi-a 
frunzelor de nuc, iar pe limbă au simţit iarăşi gustul 
binecuvîntat al vinului din ulcior, ce şi el mirosea a proas- 
păt şi a lut ars. Aşa, hohotind, l-au aflat Fatma către care, 
cu ochii crunți de sînge, măcar că rîzînd, au povestit ce-au 
făptuit dînsul. Şi, isprăvind, l-au văzut Fatma cuprins de-o 

tihnă mare încît, punîndu-şi mîna căpătii, au adormit ca un 
prunc nou-născut după ce l-au scos din scăldătoare. 
În ziua aceea, venind să-l caute Magalat, hoţul de cai, au 
plecat cu dînsul, călări şi-narmaţi, umblînd fără fereală, 
c-au fost în tîrg neorînduială mare din întîmplările ce s-au 
petrecut la Curte. Şi la dînsa nu s-au mai întors o vreme, ce 
doar din auziri a ştiut de el, pe unde i-au fost drumurile. 
Că, mai întîi, a călcat mănăstirea de la Glavacioc şi i-au 
făcut judecata lui Teofan, egumenul. Au năvălit acolo pe 
porți cu oameni înarmaţi Şi-au bătut toaca de s-au adunat 
călugării, aducînd în faţa lor pe Teofan, care tremura ca 
frunza plopului. Şi-a cuvîntat Sotir către monahi, zicîndu 
s-asculte cum au fost pricina: 
— Eu, cum se ştie, pe tot anul am dat mănăstirii, cu de la 
mine vrere, cîte zece oi, zece saci de grîu, zece vedre de 
vin, başca ocă de ceară bună patru şi galbeni doisprezece. 
Pentru ce dar, ticăloase, ţi-au mai făcut trebuinţă să răpeşti 
al meu? Îmbrăcat-ai haina sfîntă ca s-o pîngăreşti cu silnicii 
şi furaturi? 
Și, ascultați şi judecaţi, oameni, care sînteţi buni, că de 
acestea, poate, l-aş fi iertat, dară au vrut scursura lumii, 
pentru ce-am făptuit eu, pitarul Sotir ot Glavacioc, să-mi 
pună la cazne copila! Eu am venit anume să vă spun în 
sobor că e acesta păcat de neiertat. Că şi fiarele codrilor îşi 
apără puii şi se pun pentru ei, urmînd ele unor legi care-s 
de la Dumnezeu! lată, ca să se ştie, în această lume, eu nu 
mai pot trăi alături de făptura Satanei! Azi e sfîrşitul lui, 
care va fi ştreangul! 
Şi cu mîna lui, l-au spînzurat de poarta mănăstirii, porun- 
cind către monahi să-l lase acolo, să-l vadă bine lumea, că, 
de va cuteza cineva să-l dea jos, are să-l urce-n locul 
egumenului! Şi două zile au atârnat acela-n ştreang, pîn-au 

venit însuşi ispravnicul cu arnăuţii de l-au luat de-acolo că, 
fiindu zăduf, se-mpuţise rău. Şi-au găsit mănăstirea 
aproape părăsită de monahi, ce-au fugit pe la alte mănăstiri, 
şi averile egumenului ridicate de oamenii pitarului. C-au 
zis Sotir că cele rău adunate se cuvine-a fi bine-mpărțite. 
Şi-au dat pe la văduve şi la oameni sărmani, de-au uscat 
multe lacrimi. 
Şi-au început apoi a umbla vorbe despre pitar că s-au 
împreunat cu mai mulți şi-au prins a bate satele, călări şi- 
narmaţi, de adunau oamenii şi le cuvînta pitarul: 
— Oameni, care sînteţi buni, pentru pricina că s-au arătat 
Vodă a fi tiran şi prădător, de-au ucis şi oameni cu nedrep- 
tul şi-au covîrşit ţara de stricăciune, ajungîndu noi a trăi 
fără lege, ne-am sculat noi, pitarul Sotir Mogoşanu ot 
Glavacioc, şi-am ridicat armele asupra stăpînirii şi-a 
grecilor, că ne-au năpădit ca pecinginea. 
Şi-aceia care vor să vie cu noi vor căpăta cai şi arme şi vor 
primi parte de pradă din averile grecilor. Iară cine mai are 
putere-a răbda să nu vie, că e pe viaţă şi cu jurămînt care, 
de-l va călca cineva, oricine-a fi, se va osîndi cu moartea. 
Şi s-au aflat unii, de acei mai zburdaţi, ce-au mers cu el, de 
s-au adunat prin păduri, după cum s-au spus, poate şi două 
sute de oameni. Dară nu-i ţinea la un loc, aşteptîndu să se 
mai adune, că tot veneau, ce-i risipise pitarul pîlcuri prin 
păduri, să nu-i afle poterele, că-i tot căutau. Dar, trimițînd 
ispravnicul ot Dîmboviţa, Kir Alecu Buliga, o roată de 
arnăuți asupra lui, i-au înfruntat pitarul mai jos de Găieşti 
de i-au spulberat ca pleava într-o luptă ce n-au ţinut nici un 
ceas de vreme. Pe căpetenia acelora, serdarul Răducanu 
Fizlică, luîndu-l în prinsoare, l-au dus cu ei, dincolo de 
Sălcuţa, unde, făcînd popas, au stat şi l-au judecat Sotir. Şi- 
au zis să fi făcut multe silnicii oamenilor, pentru care-au 

poruncit pitarul şi l-au spînzurat de-un pom, la marginea 
drumului, de-au şi rămas numele locului Serdaru, pentru 
aducere aminte. 
Veştile despre nemaipomenita îndrăzneală a pitarului care, 
cu cetele lui, săvîrşea necontenit tot soiul de fărădelegi în 
hotarul țării i-au spăimîntat rău pe greci. C-au fost multe 
călcări de conace de-ale grecilor, în Vlaşca mai ales. Cădea 
ca un trăznet, unde nu te-aşteptai, spărgea porțile, jefuia, 
punea foc, spînzura, cît ajunseseră de-l pomeneau grecii 
cîndu se rugau la Dumnezeu, zicîndu: şi ne apără pe noi, 
Doamne, de urgia lui Sotir celui răzvrătit. 
Și-au fost, la vremea-ceea, un Marinică Haita, cobzar în 
taraful lui Ocheşică, care, la o nuntă, au făcut un cîntec 
despre pitar, de l-au cam lăudat, că-l arăta să fie viteaz 
mare. Pe acela, dacă s-a auzit între greci, că s-a dus vorba, 
îl numiră nebun şi puţin au lipsit să-l închidă la Sărindar. 
Dar au pus de l-au dus la agie şi l-au bătut cu toiege, să-i 
bage minţile-n cap, şi el se văita şi țipa cîndu-l băteau. Şi- 
au fost acolo mai mulți greci care-l rîdeau, zicîndu: 
— la auză-l-ăi ce glas are! 
Şi ziceau să dea mai cu nădejde, să ia mai sus! Că, lăsîn- 
du-l acum, nu se ştie mai încolo cîte altele ar mai fi fătat 
despre nelegiuitul acela. 
Și tot vorbeau oamenii de pitar că şi-au pus pe cap gugiu- 
man domnesc, cu fundul de postav alb, cum numai lui 
Vodă i-au fost îngăduit a avea, umblindu cu sabia 
Brîncoveanului la şold. Spunea el că pe nimeni nu mai 
cunoaşte asupră-i, decît pe Dumnezeu din cer, iară legea 
nu, C-au stricat-o grecii, ce şi moşia ne-au răpit. Pentru 
acele fapte, fiindu vădită răzvrătirea, au pus Vodă şi i-au 
strigat numele pe la răspîntii şi-au dat ştire că i-au pus 
capul la preţ mult ce-are să-l capete oricine l-a aduce, viu 

sau mort. 
Şi, fiindu toate aşa tulburi, au mai venit şi olăcar cu veste 
că s-au pornit oaste de moscali cîtă frunză şi iarbă, de nu-i 
încape cîmpul cît vezi cu ochii. Şi-au zis de Ipsilante, care 
erea Domn la Moldova, c-au trecut la moscali, măcar c-au 
avut beizadelele în prinsoare la Poartă, pentru credinţă. Şi- 
au zis de acea parte de ţară, care-i spre hotarul Moldovei, 
c-au prins a se pustii, că fug oamenii de intră-n oaste la 
moscali cu lefe mari. 
Şi n-au avut bine vreme Vodă a se lua cu mîinile de cap 
c-au venit veste că vin şi oşti de-ale nemților cei cu coadă, 
de se strîng la hotar, în Țara Ardealului. 
Şi, curîndă vreme, s-au auzit de mulţi boieri c-au fugit 
noaptea să treacă la nemți, de-au intrat Vodă la griji multe. 
Şi-au prins a făgădui că toate cele vechi le pune jos şi le 
calcă şi le dă uitării, numai ca să nu se băjenească boierii şi 
țara. Că s-au temut să nu-i rămiîlie de la cin-să ia bir! Şi se 
tot îndrepta din vorbe, zicîndu că şi măruntaiele-n om se 
mai gîlcevesc uneori! Îi punea el vină Doamnei, că l-au 
adormit, fiindu pe lîngă dînsul mulţi vicleni, chiar neamuri 
ce i-au fost. 
Şi s-au lepădat Vodă şi de Doamna Mărioara, c-au trimis-o 
surghiun la Stambul sub cuvînt că vine timp de război şi-s 
vremile neaşezate. Dară nu i-au făcut nici cazne, nici bătăi, 
că au avut copii cu dînsa, fiindu între-a-ceia şi de-ai lui. Şi- 
au plîns atunci Doamna şi-au zbierat şi s-au bocit, tăvălin- 
du-se pe jos, ca copiii, tot vorbind cu plînset de mă-sa, că 
mai bine să n-o fi adus pe lume decît să-ndure atîtea cîte-i 
face Vodă. Şi tot căta-n jur cu ochii rătăciţi, dară nemica 
n-au folosit cu căinţele şi cu lacrimile, că Vodă au stat ca 
de lemn. Numai i-au zis să strîngă lucruri ce trebuie, c-a 
doua zi chiar are să plece la drum. 

Aşa, toate mergeau spre izbînda stolnicului, că s-au curăţat 
de aceia ce i-au stat asupra. Dară n-au avut parte să se 
bucure că, la puţină vreme, din voia lui Dumnezeu, i s-au 
întîmplat moarte. Că amîndoi feciorii lui Kizîl n-au murit 
bine, ce cu osîndă şi cu ruşine mare. Întîmplarea cînd au 
murit dînsul a fost aşa: 
Cînd au mînat-o Vodă pe Doamna către Stambul, avîndu 
calabalic mult, au pornit-o cu chervanele prin Giurgiu. Şi 
au rînduit Vodă pe stolnic, avîndu cu sine cinzeci de 
arnăuți, să-i fie pentru paza drumului, nefiind sigur din 
pricina răzvrăuiților. lar stolnicul, la drum întors, fiindu 
bizuit pe atîta sumă de oameni înarmaţi, au datu pe la 
Comana, unde-au avut moşie cumpărată, cu conac mare, 
boieresc de la Ivanciu Motila, biv vel vistier. De acea 
călătorie poate să fi prins de ştire Sotir cam tîrziu, au să nu 
fi avut oamenii adunaţi, că n-au lovit chervanele să le 
prade, ce-au pîndit pe stolnic la întoarcere, izbind fără 
veste şi-mpresurîndu-i arnăuţii, de i-au şi spulberat. Dar, 
strîngînd stolnicul pe lîngă sine vreo douăzeci dintre ei, 
s-au pus şi-au făcut năvală într-o lăture, de-au spart alcă- 
tuirea lui Sotir şi-au scăpat, izbăvindu-se. Şi-n goana cai- 
lor, că stolnicul şi-au lăsat careta şi s-au încălărat, s-au tras 
în curți şi-au închis porțile, întărindu-se şi cu slugile ce-au 
mai fost. Fiindu feriți după ziduri, oamenii stolnicului 
dădeau din puşti mai bine, cît au şi nemerit pe unii, măcar 
că alergau aceia călări. 
Și, avîndu Sotir trei oameni stricați de plumbi şi văzînd că 
nu răzbesc, au dat mai îndărăt, să nu fie-n bătaia puştilor, 
şi-au lăsat acolo numai o parte din oameni, pentru 
hărțuială, iară el s-au dus cu alţii şi-au adus de prin sate 
neşte care cu fîn, de s-au pus în spatele acelora şi le- 
mpingeau cu mîinile. Cu meşteşugul acela, mergînd în 

dosul carelor pîn-la poartă, care-au spart-o cu iarbă de 
puşcă, au năvălit în curţi şi i-au căsăpit pe toți câţi i-au 
aflat. Şi-au strigat Sotir spre oamenii lui pe stolnic să-l 
prindă viu, c-acela au stat în conac, de l-au şi căutat mult, 
c-au fost pitit în hornul vetrei, sus. 
Şi l-au omorît pitarul cu moarte grozavă, după ce i-au făcut 
judecata, zicînd: 
— Tu ai fost nu unealta, ce capul lui Vodă, c-acela, ne- 
avînd minte, n-au putut prinde tîlcul faptelor. Că-i doar 
nebun ce trebuia închis la balamuc, dar, pentru păcatele 
noastre, au ale părinților noştri, ne-au osîndit Dumnezeu de 
ne-au dat sub puterea lui, să ispăşim. Voi, amîndoi, sînteți 
făpturi de-ale iadului şi eu, dacă m-am ridicat în numele lui 
Dumnezeu, că cineva trebuia să fie, iată, vă trimit îndărăt la 
iad, c-acolo-i locul vostru, iară nu-ntre oameni! 
Şi-au zis să-l ia de-acolo pe-acel vierme, că stolnicul, cu 
lăcrămi în ochi, s-au rugat de dînsul şi-i pupau cizmele să-i 
lase viaţa, că n-are să mai facă. Dar au fost Sotir ca turbat, 
avîndu ochii crunţi de sînge, şi-au dat cu piciorul de l-au 
prăvălit, zicîndu să fie mai bine cum au cugetat dînsul, că 
n-are să-l mai poată face pe Vodă unealta lăcomiei lui. Şi 
l-au spînzurat de miini în hornul vetrei, unde l-au prins, 
măcar că le-a venit greu, că stolnicul se tot arunca la 
picioarele lui Sotir, de se ferea acela zicînd: 
— la-te de pe mine spurcăciune, că şi aerul îl otrăveşti cu 
suflarea. 
Și, ridicîndu-l pe horn, au pus de l-au fript cu foc mărunt, 
cît s-au chinuit lanache şi s-au bocit, tot rugîndu-i să-i 
ridice viața. Şi s-au îngrozit şi oamenii care-au fost, ai 
pitarului, şi-au stăruit să-i facă sfîrşitul şi să termine, că 
nu-i aceea faptă omenească ce fac ei, dar Sotir au stat 
neclintit, avîndu inima cum e cremenea, şi singur tot punea 

lemne pe foc. Iar cînd au fost semne c-au murit, au tras 
pitarul sabia Brîncoveanului şi l-au descăpăținat de i-au 
înfipt capul într-un par, deasupra porții. Şi, închinîndu-se, 
au zis c-are nădejde la Dumnezeu să nu-i puie pricină, 
cîndu a fi la judecata cea mare, pentru ce-au făptuit el 
acolo. Că nu şi-au încărcat sufletul cu moarte de om! 
Aşa au fost sfîrşitul stolnicului şi osînda ce i-au dat Sotir. 


Pe Sava Arnăut, dacă s-au întors la Curte, după ce au murit 
Varahia, l-au mînat Vodă să facă cercetare şi de altele în 
pricina calpulzanilor. Că, dacă l-au spovedit acel călugăr 
blestemat, zice să fi zis Triglava neşte vorbe fără noimă, 
cum că pe Sotir, pitarul, l-au îndreptat la dînsul Macarie, 
arhimandritul, cel de l-au sugrumat turcii în vremea 
Brîncoveanului, că n-au vrut să spuie de comorile aceluia. 
Și Aga Mano-lache, vezi bine, lesne-au înţeles că boierul, 
poate de la caznele cu care l-au muncit Magaie, îşi rătăcise 
mințile, că nu mai ţinea şir la vorbă şi grăia-ntr-aiurea. Că 
acelui Macarie, arhimandritul, i s-au întâmplat moartea 
cîndu l-au tăiat şi pe Constantin Vodă, fiindu de atuncea 
şaptezeci de ani trecuţi! Dară ceva, s-au socotit Vodă, tot 
trebuie să fi fost la mijloc, că şi pitarul, după cum au zis 
Sava, ar fi spus de un vescov, Macarie. Şi-au spus şi locul 
unde s-au aflat cu dînsul. 
Din acelea, luînd aminte Vodă şi fiindu şi om bănuitor, au 
trimis pe Sava Arnăut cu o roată de lefegii călări să 
cerceteze ce-au fost întîmplarea? Au prepus dînsul că, 
vorbind aşa, calpuzanii umblau să-i ascunză pe alţii, cu 
care şi-au pus la cale urzelile. Dar aceia n-au putut fi aflați, 
dac-au fost, că Triglava alta n-au spus decît de acel arhi- 
mandrit, iară pitarul, dac-au fugit, n-au mai avut cum spune 
şi n-au mai fost de unde să afle. Şi arnăuţii lui Sava, dac-au 

mers la locul acela, la Ziduri, care-i pe lîngă Potlogi, unde 
au fost curțile Brîncoveanului, n-au aflat decît nişte ziduri 
vechi, o surpătură risipită şi mucedă, năpădită de buruieni. 
Erea, au zis ei, şi un loc mai întins, rotund, de parcă l-ar fi 
jucat ielele, unde zidul acela, măcar că se surpase, se 
păstrase alb şi neacoperit de ierburi. Dară suflare de om 
n-au fost, ce numai pustiul. Şi-au aflat din oameni c-au fost 
acolo, dară demultă vreme, o biserică, zisă a Vescovului, 
care-au ars-o turcii pe vremea Brîncoveanului, iară pe 
vescov l-au spînzurat de poartă. Şi-au zis aceia că-s locuri 
rele, Doamne fereşte!, că, uneori, i se mai întîmplă 
vreunuia de i se năluceşte vechea biserică, dară aceea nu-i 
decît o amăgire... 
Acuma, cum va fi fost lucrul după adevăr, bine nu s-au 
putut şti. Au pitarului i s-au nălucit, fiindu om slab de 
înger, dară atuncea de unde-au luatu semnele? Au să fi 
scornit dumnealui, cu gîndul ce-au avut, arătare amăgi- 
toare, dară de unde să fi ştiut dînsul toată povestea cum au 
fost cu acel vescov, fiindu şi scursoare de vreme la mijloc? 
Au să fi fost lucru necurat la mijloc iarăşi se poate zice, că 
urzeală diavolească au urmat, cum am scris mai den sus, 
dară, dacă stăm şi cugetăm bine, nici aceea n-au putut fi, că 
nu s-a pomenit să se-arate dracu-n biserică şi cu cruce la 
gît... 
Noi, cum am aflat, am pus aice, iară mai multe nu ştim şi 
nu putem spune desluşit pricina cum au fost, ce fiecare, 
după cugetul lui, să caute un tîlc întîmplărilor am lăsat, că 
nu ne-au fost nouă dat a dezmărgini cele mărginite. 
Ci noi să spunem şi de acea nălucire-a pitarului, de au 
povestit-o Fatmei Huzum, că s-au adeverit întocmai, numai 
au mai venit şi alt semn, de la Dumnezeu, că-i osîndit Vodă 
să ispăşească-n iad, la matca focului celui veşnic. Că- 

ntîmplarea au urmat aşa: potopindu-se Curtea cu scîrnă, 
s-au făcut îmbulzeală mare şi spaimă, că alergau toţi în 
toate părțile şi nimenea nu-nţelegea, fiindu buimaci, cum 
au venit aşa pacoste peste ei, că nu mai pomeniseră aşa- 
ntîmplare, nici şi-ar fi închipuit. Şi, fiindu toate alandala, 
nu se ştie din a cui nebăgare de seamă, au căzut pesemne o 
lumânare din sfeşnic şi s-au aprins Curtea de-au ars averile 
Mavroghenilor, cît s-au şi plinit vorba cea turcească: har 
am gheldi, har am ghiti, adică, adusă româneşte, rău au 
venit, rău s-au dus! 
Din acea-ntîmplare au turbat de mînie Vodă şi l-au trimis 
pe Sava Arnăut cu poteră să-i caute urmele şi, viu sau mort, 
să i-l aducă de unde-a şti. Şi-acela au prins a umbla 
bezmetic, că pitarul punea foc la conacele grecilor, zicîndu 
c-aprinde lumini pentru Grigoraş şi pentru Triglava şi 
pentru Tănase, ba către Găieşti, ba tocmai pe la Horezu, ba 
către Dunăre, pe la Giurgiu, cît alergau aceia-n toate 
părțile, ca neşte oi de cele capii. Dar, avîndu Sava rînduite 
iscoade, i-au luat urma şi-au prins a-l hăitui prin păduri, 
unde-au mai fost adunat şi cu alţii. Şi-n trei rînduri i-au stat 
împotrivă lui Sava de i-au ucis oameni mulţi şi se-nfricoşa- 
seră arnăuţii rău de tot, că nici nu prea voiau să-i calce 
urmele. Că umblau vorbe de pitar că-i dres, să nu-l strice 
glonţul, fiindu el vîlhovnic. Dar au fost cu Sava şi-un 
Caraghiorghi, român turcit, bată-l mînuile lui Dumnezeu, că 
ne-au măgărit neamul!, că pe el l-au chemat Gheorghe 
Negru, dară şi-au schimbat numele, poreclindu-se turceşte, 
şi-au datu acela de i-au făcut un glonţ de argint, ce l-au dus 
unei babe pricepute să-l menească şi să-l descînte. Acel 
Caraghiorghi s-au jurat că din el are să-i fie moartea 
pitarului, că umbla tot cu gînd c-are să-i numere Vodă 
banii-n palmă, cum s-au făgăduit. 

Și-ntr-un rînd, fiindu la locul ce se cheamă Corbi, care e-n 
Vlaşca, dacă i-au stat pitarul împotrivă lui Sava şi arnăutul 
au avut oameni mai mulți, i-au copleșit şi i-au risipit pe-ai 
pitarului, ce-au prins a fugi călări. Şi i-au alungat arnăuții 
iară pitarul, ca să-i scape, s-au răzleţit, ştiindu bine că pe 
dînsul umblau a-l prinde. Şi i-au lăsat Sava pe aceia şi s-au 
pus cu toată potera după pitar, că l-au cunoscut după 
gugiumanul cel cu fund alb, dară calul lui Sotir, fiindu mai 
bun, i-au rămas mult. Dar, ajungînd el la apa Argeşului, au 
sărit pitarul să treacă Argeşul înot. Şi-au fost aproape să 
urce pe celălalt mal, măcar c-au fost apa venită mare, că 
plouase mult, cîndu l-au ajuns arnăuţii. Şi-au dat aceia din 
puşti de cădeau plumbii ca grindina, dară nimica nu i-au 
stricat. Şi-au venit şi-acel Caraghiorghi, turcitul, şi-au pus 
puşca-ntr-un ciot de salcie şi-au dat foc în pitar. Şi poate 
să-l fi nemerit că, pe cum povesteau aceia ce-au fost față, 
s-au văzut bine cum au aruncat Sotir mîinile pe spate şi-au 
căzut de pe cal în apă, de unde nu s-au mai văzut ieşind, ce 
numai gugiumanul s-au găsit, că plutea pe apă. 
Pentru acea-ntîmplare, dacă s-au auzit, Fatma Huzum au 
leşinat de plîns mult, că l-au jelit amarnic şi s-au tînguit 
şi-au blestemat, măcar că Sotir n-au fost mort dovedit că, 
apa Argeşului fiindu iute, nu i-au aflat trupul, oricît l-au 
căutat arnăuţii. C-au rămas şi-a doua zi, tot căutîndu-l, ca 
să-i ducă la Curte capul pentru credință, dară cu nemica nu 
s-au întors în mînă. Ba acel Caraghiorghi, temîndu-se să 
nu-şi capete banii, că-i putea pune Vodă pricină, nici 
noaptea n-au ieşit din apă, de-au rămas cu junghiuri în şale, 
mergîndu tot încovrigat. Şi se vede c-au cunoscut bine 
turcitul apucăturile lui Vodă, că nu i-au dat Mavrogheni 
pentru isprava de-o făptuise batîr o para găurită, zicăndu că 
umblă cu-nşelăciuni, de plîngea acela ca un copil, văzîndu 

cum i-au luatu apa norocul şi cu nemica nu s-au folosit. Şi 
se jura pe toate cele cătră oricine că l-au răpus pe pitar, 
dară mai mulți nu voiau să crează, zicîndu că nu putea el, 
c-au fost Sotir dres şi-au avut şi iarba fiarelor, dar eu nu 
cred să fi scăpat, c-au dat turcitul în el cu glonț de-argint și- 
acela strică farmecul... 
Iară Vodă rău fu, rău sfîrşi că, fiindu de nărav rău şi ținîndu 
el pravila cum ţin şi cîinii vinerile de postesc, au făcut tot 
după cum l-au învăţat Satana, că minte la nebun cît glas la 
peşte. Numai că, fiindu norocul mutător, i-au înțărcat 
Diavolul umbletele şi-au curățit lumea de sminteala lui, că 
toate le-au dărăpănat şi le-au stricat, fiindu şi-ntărîtat de 
mulți şi deprins cu nărav rău. Că lingariile şi măgulelile, 
cum se ştie, ajung de-ntunecă dreptul simţ, iară el au fost, 
după cum bine-au zis Sotir, om ne-nvăţat la minte şi 
smintit, să-l închizi în balamuc, nu să-l aşezi Domn în 
capul țării. Că, dacă n-au avut însuşire a fi Domn, n-au 
putut pătrunde tîlcul faptelor, luîndu aminte la vremelnicia 
tiparelor în care se-aşează viaţa, că pe lume totu-i 
schimbător. 
Şi n-au adus dînsul folos ţării nici cît e bobul de mei, ce 
numai pentru sine au umblat s-apuce, că i-au fost lui gîndu 
tot la răpiri şi furaturi, dintru care-au strînsu şi multă sumă 
de bogăţie, ce foarte ascunsă o ţinea. C-au îngropat bani 
mulți cu robi ţigani şi-apoi pe toți aceia însuşi i-au omorît, 
ca să nu-i vînză taina la nimeni. Că n-au ştiut cum au zis 
Luca: nu este nimic acoperit care nu va fi descoperit, nimic 
tăinuit care la iveală să nu iasă şi nu va veni la lumină. 
Dară şi-au căpătat bună plată, că l-au tăiat turcii pentru 
cîte-au făptuit. Şi bine i-au făcut, n-ar mai putrezi!, după 
vorba ce zice să nu-i sapi altuia groapă, că singur poţi da- 
ntr-însa. Că prea au fost lacom s-apuce dară, dacă l-au tăiat 

turcul, şi averile ce-au mai scăpat i-au luat toate, cît 
ajunsese Doamnă-sa şi cu coconii de trăiau din milostenie 
ce căpătau de pe la alţii. Vezi că s-au întors roata şi i-au 
ajuns blestemele, că prea au fost iubitor a vărsa sîngele 
oamenilor şi-a le face cazne şi bătăi rele. Că nu scăpau de 
el nici vlădică, nici opincă, că le lua tot, lăsîndu-i calici, să 
ceară la capul podului. C-au crezut a domni după cum i-a fi 
voia, nu după legi şi pravile şi obiceie ce-au fost rămase 
din bătrîni. Dară cu acele ce stăpînire au putut tocmi 
dînsul? C-aşa au făcut de-au risipit ţara şi-au fugit oamenii, 
decît care rău mai mare nu-i şi nici poate fi. Că ţara-i un 
pămînt pe care din moşi-strămoşi ni-i dat a-l păstra şi-a-l 
păzi şi nimeni nu va să-l părăsească, că neamul lui acolo 
odihneşte şi, dac-a pleca, cine le-a mai aprinde lumini şi-a 
le mai face pomeniri? Că omul nu-i vită să-l dai, dacă 
moare, la puţul sec. Încît zicem şi noi, după zisa Scripturii, 
că rătăcirile Domnilor cată să ne fie pildă, spre a nu mai 
face aşa! 
Nefiindu noi vrednici de mai mult, am zis măcar să scriem 
aici, pentru ţinere de minte şi ca să se ştie, de-acele fapte, 
că lucrurile ce s-au întîmplat dau minte omului, că vremea 
tot aduce-napoi toate cîte-au trecut şi-au mai fost. 
Și, la vremea-ceea, au venit în ţară oști, cătane nemţeşti şi 
moscali, de l-au scos pe Mavrogheni cel nebun din domnie. 
C-au venit cu oştile şi români de aceia din ţară, care-au 
fugit de dări grele şi de trai rău şi de nevoi, cum am arătat 
la ftoro zacon. Se luptau aceia cu vitejie mare, zicîndu ei că 
se pun pentru ţară, şi, de unde mergea Mavrogheni a-i bate, 
cu multe oști turceşti, mai de multe ori bătut s-au întors, că 
abia s-au scăpat peste Dunăre. 
De unde se vede că poate să fi fost şi cum au cugetat acei 
calpuzani că, pentru pîrile şi urzelile lor, au ajuns vremea 
230 


de-au intrat turcul la bănuieli, că s-au hainit Mavrogheni, şi 
însuşi vizirul i-au pus vină c-au făcut mozavirie şi s-au 
muscălit. Că murise Hassan-paşa, capudanul, fiindu bătrîn, 
şi n-au mai avut cine-l scăpa de urgie. Dară au fost şi 
nesocotinţa lui Vodă care, făcîndu moartea acelor cărturari, 
bună pildă au datu, că-n felul lor s-au sculat apoi şi alții, 
fiindu şi țara neaşezată, sub cuvînt că se pun să moară 
pentru ţară. Şi cîntau cîntece ce-au făcut Grigoraş, de 
acelea despre Vodă, în care zicea că numai atunci e slava 
statornică, cîndu toţi de obşte sîntu mulțumiți. 
Vorbele acelea n-au fost fără temei, că nu din răutate şi 
netocmeală se ţine şi stă lumea, ce din acelea se strică şi se 
risipesc țările. Cum au fost şi sub Mavrogheni cînd, dacă 
au fost ţara apăsată de biruri, peste tot se plodea răzmiriţa, 
cît, auzindu-se că vin oști străine, au ajuns oamenii de-şi 
ziceau: 
— Să nu stăm cu Domnul, că ne-au stricat obiceiele de am 
rămas săraci ŞI goi şi n-avem ce apăra, că averea o am 
vîndut-o pentru năpăşule ce-au venit peste noi de la Vodă. 
Mai bine-ar fi Vodă să fugă, să se ducă-ntre turci, de unde- 
au venit, că vrăjmaşii i s-apropie. lată, toate avuţiile ce-am 
avutu le-am pierdut, măcar sufletele să nu pierdem, că nu 
mai avem pentru ce le pune... 
Socoteau dînşii, cum s-au văzut apoi, că vrăjmaşii 
Domnului nu ereau şi vrăjmaşii lor, că de la ei nu mai 
aveau ce lua aceia şi nu mai aveau pentru ce se bate şi pen- 
tru ce să îşi puie viaţa. Că numai cu viaţa-i lăsase Vodă, pe 
care-i lăsase, dacă aceea, cum i-au zis şi Tănase, putea fi 
socotită viaţă. Aşa, pentru multe fapte stricăcioase, am 
ajuns mai rău şi decît albinele, c-acelea îşi apără al lor cu 
acuri înveninate şi-şi pun viaţa pentru matca lor şi pentru 
munculiță lor, dară ei pentru ce să-şi mai puie viaţa? 

C-au fost pricina pentru care s-au pornit acele urzeli ale 
cărturarilor prea adîncă, de nici moartea dacă li s-au 
întîmplat n-au pus capătul răzmiriţei. Că umblau vorbe fel 
de fel şi mulţi ziceau de pitar înşişi să-l fi văzut, umblînd 
alăturea c-un monah bătrîn, alb la plete, ce-avea de gît 
cruce de arhimandrit peste care-au mai avut şi ochiul unui 
juvăţ de frînghie. Pentru acele vorbe, după ce s-au tras 
oştile, aşezîndu împărații pace-ntre dînşii, au rămas 
sămînţă de zurbă, că mulţi s-au tras în păduri şi s-au făcut 
tilhari şi-au prins a-i călca pe greci. Ba şi feciori de boieri, 
dintre cei mai zănatici, au luatu acest nărav rău şi 
vătămător, apucîndu-se să hoţească cu cetaşi la drumul 
mare. Şi-n prostime, pentru acele fapte rele, se scorneau fel 
şi fel de cîntece între care, mai ales, au fost unul ce zicea 
de pitar şi de vremile cele grele şi fără cumpănă cînd e 
trebuință să trimită Dumnezeu viteji în lume. Ce eu 
socotesc a nu fi bine-aşa, că stelele cerului numai cînd 
e-ntuneric se văd... 

(sfîrşitul lipseşte) 


Bucureşti, ianuarie - septembrie 1985 

Romanul pe care-l scrie Silviu Angelescu a apărut la 
sfîrşitul anului trecut la Cartea Românească, sub titlul 
Calpuzanii. Cuvîntul, de origine turcească, înseamnă 
falsificatori de bani. Ar fi vorba de o astfel de afacere în- 
tîmplată pe timpul domniei în Ţara Românească a lui 
Nicolae Mavrogheni (martie 1786 - iunie 1790). Există 
numeroase relațiuni despre acest domn bizar, originar din 
arhipelagul Cicladelor (insula Paros), care înainte de a veni 
la noi fusese dragoman al flotei turceşti în Marmara, unii 
zic pirat pe Marea Albă. Întîia, Lauda sau viața celui 
preaînălțat între domni preacuvios şi preamăreţ lo Nicolae 
Mavrogheni, la 1756, care a domnit cînd era împărat 
Hamid şi Capudan-paşa Hasan Gazaerli, în versuri rimate 
greceşti, aparține dascălului Teodor şi este un encomion. A 
doua, tipărită în 1789, tot o laudă şi tot în versuri greceşti, 
se datorează medicului căminar Manolache Persiano şi se 
intitulează Scurtă expunere a bunătăţilor eroice ale 
preaînălțatului, preacucernicului şi triumfătorului domn al 
nostru şi stăpînitor a toată Ungrovlahia lo Nicolae Petru 
Mavrogheni voievod. Aici Mavrogheni apare ca un nou 
Alexandru Macedon, autorul tînguindu-se că n-are darul 
poetic al lui Homer spre a cînta cum se cuvine pe noul 
Ahile sau talentul lui Voltaire din Henriada. În fine, cea de 
a treia, o satiră la adresa jafurilor şi abuzurilor lui 
Mavrogheni, grecească, de circulaţie anonimă, atribuită de 
Alexandru Odobescu lui lacovache Rizu, socrul lui 

lenăchiță Văcărescu, se cheamă Mavrogheniada. Pe 
Iacovache Rizu îl citează şi Dionisie Fotino în Istoria 
vechii Dacii, apărută la Viena în 1818-1819. Despre 
Mavrogheni scrie lenăchiţă Văcărescu în a sa Istorie a 
preaputernicilor împărați otomani. Ar fi fost, după el, 
„omu prostu şi la fire, şi la gîndire, şi la simțire", „ictromă 
sau poznă a firii", făcut din vornic vistier în 1787, dar 
pornind război nemții la cerere, l-a lăsat să plece peste 
Dunăre. Mavrogheni jefuia mînăstirile de odoare şi vase 
sfinte, dar vindea dregătorii pe bani, întreținea o armată de 
6 000 de oameni lăudîndu-se că are 20 000 de ostaşi. Deşi 
numit seraschier, oastea nu i-a fost de folos: a trebuit să se 
retragă la Vidin în 1789 şi, prin apropiere de acest oraş, 
noul sultan, Selim III, i-a tăiat capul în 1790. Alte fapte ale 
lui Mavrogheni sînt relatate în Hronograful Țării 
Româneşti de Dionisie Eclesiarhul. Era, după acesta, „om 
înalt, uscăţiv la obraz şi strajnic"”, „umbla prin oraş travestit 
ca Harun al-Raşid pentru a controla târgurile şi bisericile, 
spînzura pe hoţi şi trăgea în ţeapă pe necredincioşi, lua 
satarale de 5 pînă la 60 de pungi de bani de la boieri pentru 
curtea lui, armata sa de mercenari ar fi ajuns de 100 000 de 
oameni. Deprinsese de la nemți obiceiul de a merge cu 
caretă trasă de cerbi (există o gravură a alaiului său de P. 
Petritzis). La Vidin se afla în oastea lui ca odobaşă 
Pasvantoglu, viitorul paşă răzvrătit, rămas de pomină prin 
incursiunile în Țara Românească. Dionisie crede că 
Mavrogheni vroia să se apropie de nemți, Naum 
Rîmniceanu, în Cronograful său grecesc, îl dă drept par- 
tizan al ruşilor. Detalii pitoreşti sînt în două cronici rimate 
în limba română, una anonimă negativă, şi alta cu titlul 
Istoria faptelor lui Mavrogheni-vodă şi a răzmiriţii din 
timpul lui, pe la 1790, mai pozitivă, de Pitarul Hristache. 

Anonimul îl descrie cu căutătură ghimpoasă, mersul 
sprinţar şi graiul tunător, presărat cu cuvinte turceşti, 
numind pe boieri vicleni, îndărătnici, asupritori, 
nesfiindu-se a-i ocărî cu cîte un „chiorpec domuz" (porc de 
cîine). Glasul lui, zice şi Pitarul Hristache, te făcea să 
încremeneşti sau să tremuri, te copleşea cu insulte greceşti 
şi turceşti. Ii plăcea să-şi povestească visurile şi să asculte 
delațiuni, calomnii, însă numai dacă aveau un fond de 
adevăr. Rezultă că figura lui Mavrogheni a stîrnit în 
vremea sa, şi mai tîrziu, reacții diferite, rămînînd pînă 
astăzi controversată de istorici. Observînd că turcii se 
temeau de el, pitarul Hristache îi laudă măreția, „grantul”, 
şi se întreabă de va mai sta vreunul de talia lui. 
Toate acestea îi sînt cunoscute lui Silviu Angelescu, dar 
romanul său nu este nici de erudiție, nici de fapte. Tema 
autorului, de natură filozofică, este conflictul dintre două 
atitudini existențiale traductibile prin contrarii ca etern şi 
pasager, nemărginit şi limitat, aspirant şi suficient, înzestrat 
şi vanitos. Se zice că marii comici îndreaptă moravurile 
prin rîs. Silviu Angelescu imaginează o mitologie a unui 
popor himeric, din a cărui limbă (paleo-sarmatica) ar fi 
tradus cartea sa, bizuită de două cuvinte cheie „intrînd în 
componenţa unui uriaş număr de expresii. Cuvintele sînt 
verbele mîr şi cîr, primul cu sensul de „a rîde, a lua peste 
picior" (a mîrîi) şi al doilea cu sensul „a nega, a contesta, a 
întoarce pe dos, a răstălmăci" (a cîrîi sau a cîrti): 
„Adoratori ai substanței monadice, veşnică şi fără sfîrşit, 
paleosarmaţii dispreţuiau lumea formelor amăgitoare, finită 
şi efemeră, ce-i fragmentase unitatea şi-i distrusese 
armonia. Conflictul dintre cele două ipostaze ale sacrului - 
substanța pasivă şi forma activă - trebuie să-l înțelegem de 
fapt ca pe o expresie a tipului psihic paleosarmat, pentru 

care rîsul şi negația erau nu numai două atitudini 
existenţiale, ci şi elemente fundamentale ale sistemului lor 
ideologic, operînd cu concepte sensibile. Rîsul, al cărui 
resort profund trebuie să fi fost legat de sentimentul de 
participare mistică la eternitate şi nemărginire, era o 
posibilitate de eliberare pentru paleo-sarmati." 


Romanul, „traducere" din paleosarmatică într-o frumoasă şi 
încărcată de seve populare şi culte limbă română a 
secolului al XVIII-lea, fără o arhaizare silită şi fără nici o 
ostentaţie, de o perfectă coerenţă şi o mare savoare, cu 
echivalente doar în Păstorel Teodoreanu şi în Topîrceanu, 
prezintă deci conflictul dintre insolitul domn şi un număr 
de supuşi recrutați mai cu seamă din tabăra cărturarilor, a 
celor care n-au pierdut încă sensul valorilor, al dreptății şi 
al libertăţii, precum Grigoraş Zlătescu ot Zlata cu studii la 
Cracovia, doctor, poet şi cîntăreţ purtînd o maimuţă pe 
umăr, Tănase Harmozek, dascăl la Academia grecească, 
judecător şi mare retor, şi mai simplul pitar Sotir 
Mogoşanu ot Glavacioc, principalii inițiator ai loviturii 
aplicate răului, administrator şi jefuitor al țării prin 
fabricarea de bani calpi. Nu e străin de afacere nici Neagu 
Vlăşceanu, poreclit din cauza isteţiei sale Triglava. Nu 
lipsesc din roman vestitul Dumitrache Turnavitu, personaj 
ce se însoară în scopuri strict materiale cu fata unui 
plăcintar (episod de haz). lanache Drakinos, stolnicul, 
grămătic, prieten al doctorului Mihail Perdicari, astrolog, 
poet de curte, linguşitor, mincinos. Tuturor autorul le face 
un portret artistic de o mare complexitate şi fineţe, începînd 
cu Mavrogheni, ce se credea din neamul venețian al 
Morosinilor şi semna Maurocenus, fără să-şi dea seama 
că-şi poceşte naşterea. (O întrebare: Petre Mavrogheni, 

născut în Moldova la 1819, fost ministru de finanţe sub 
Mihail Sturza şi de mai multe ori după aceea între 1871 şi 
1875, era un urmaş al lui Nicolae Mavrogheni?) Lăsăm 
plăcerea cititorilor de-a citi portretele excepţionale ale lui 
Silviu Angelescu. Alt remarcabil talent al prozatorului este, 
în materie de povestitor, comparabil în literatura universală 
cu Boccaccio, Rabelais, Balzac, la noi cu Negruzzi cel din 
Scrisoarea VIII (Pentru ce ţiganii nu sînt români). În 
întîmplarea cu cafeaua dreasă, umorul trimite la Les Contes 
drolatiques. Altă anecdotă, cu cererea de botez a unui 
cîine, o pune pe seama lui Mihai Apafi, în Istoria besericei 
românilor, Petru Maior. E vorba de motive de faceţi culte 
sau folclorice, unde ceea ce importă nu e subiectul, ci 
modul personal de relatare, narațiunea, iar acesta este la 
Silviu Angelescu magistral. Nu neglijez aspectul moralist 
al prozatorului, în sensul marilor moralişti clasici. Văd în 
Silviu Angelescu, autor mai înainte al importantului eseu 
Portretul literar, pe unul din prozatorii de seamă ai 
literaturii române de miine. 

